
Pentru Kristian, 
micuța mea pasăre cântătoare. 
Cântările tale să vestească neîncetat 
credincioşia Domnului! 


Voi cânta totdeauna îndurările Domnului, 
voi spune din neam în neam, cu gura mea, credincioşia 
Ta. 
(Psalmul 89: 1) 


Dalton, Indiana 
Mijlocul lui mai, anul 1895 


Sadie Wagner lăsă să-i scape un strigăt de bucurie. 
Dintre tufişurile înflorite din apropiere, un piţigoi moţat 
zvâcni în văzduh, bătând parcă indignat din aripile-i cenușii. 
Într-o după-amiază ca oricare alta, Sadie ar fi regretat c-a 
gonit o pasăre ce înălța triluri aşa melodioase, dar astăzi 
era mult prea bucuroasă ca să se mai gândească la regret. 
Adunându-şi într-o mână poalele rochiei învechite din 
stambă, iar în cealaltă ţinând strâns scrisoarea de la vărul 
ei Sid, fata o zbughi spre casă. 

Intră valvârtej pe uşa ce fusese lăsată deschisă ca boarea 
plăcută de primăvară să umple casa şi începu să strige. 

— Mamă! Mamă! Sora mai mică, Effie, aplecată peste 
chiuveta din bucătărie, se întoarse spre ea, ţinând în mână 
o cârpă din care picurau câţiva stropi de apă. Ochii căprui ai 
fetei se făcură mari de mirare. 

— Ce-ai păţit, Sadie? 

Sadie flutură scrisoarea. 

— Am veşti bune! Hai, vino şi tu! Prinzând mâna udă a lui 
Effie, Sadie o trase după ea pe sora ei până când intrară 
amândouă în micuțul dormitor al părinţilor. Tropăitul 
picioarelor lor se auzi sacadat în podeaua din scânduri de 
pin, armonizându-se perfect cu bătăile nebuneşti ale inimii 
lui Sadie. O lăsă pe Effie în uşa dormitorului şi îngenunche 
lângă patul Tatii. Ca de fiecare dată, la vederea feţei lui 
slăbite şi chircite de durere, Sadie simţi un junghi în piept. 


Dar, sigur, gândi ea, oportunitatea descrisă în scrisoare va 
mai uşura din suferinţa Tatii. 

Mama, aşezată pe un scaun lângă patul Tatii şi ţinând în 
mână un castron pe jumătate gol cu supă de cartofi şi 
ceapă, se uită nedumerită la Sadie. Fruntea Mamei, 
brăzdată de riduri, părea acum şi mai îmbătrânită. Femeia 
aşeză castronul pe măsuţa de lângă pat şi punându-şi mâna 
pe umărul tremurând al lui Sadie, o întrebă: 

— Pentru numele lui Dumnezeu, copilă, de ce tremuri 
aşa? 

Sadie chicoti veselă, ridicând în sus scrisoarea abia 
primită şi arătând-o părinţilor ei. 

— Priviţi! Scrisoarea de la Sid! V-amintiţi că el a promis să 
ne scrie de îndată ce ajunge în Kansas? E deja acolo 
acum... şi... Se opri o clipă ca să-şi tragă răsuflarea. 
Alergase cât putuse de repede până la ei, iar asta o cam 
lăsase fără vlagă. 

Effie începu să ţopăie de bucurie, frământându-şi mâinile. 

— Şi ce spune Sid? 

— Spune că mi-a găsit o slujbă în Goldtree! 

Mama rămase cu gura căscată la auzul veştii, iar Tata 
trase adânc aer în piept. Effie îşi duse mâinile la gură şi se 
holbă la Sadie cu ochi uimiţi peste măsură. 

Confuză, Sadie se uita când la unul, când la altul. De ce 
păreau ei mai degrabă mâhniţi decât în culmea fericirii? Nu- 
şi dădeau ei seama - la fel ca ea - că scrisoarea lui Sid era 
un răspuns la rugăciunile lor? De săptămâni întregi, ei îl 
rugaseră pe Dumnezeu să intervină pentru ca Sadie să-şi 
găsească o slujbă. Fata aşteptă ca unul dintre ei să spună 
ceva dar, încremeniţi de uimire, niciunul nu suflă o vorbă. 

Sadie oftă, dezamăgită. 


— N-aţi auzit ce v-am spus? O slujbă! Flutură bucuroasă 
scrisoarea şi, zâmbind, se chinui să descifreze scrisul cam 
neciteţ al vărului ei. - O slujbă în prăvălia familiei Baxter, 
adică la surorile Melva şi Shelva Baxter. Fata îi zâmbi 
mamei. 

— O slujbă onorabilă, Mamă. O asemenea slujbă nu putea 
găsi în Dalton. - Şi cu o leafa frumuşică. 

Mama rămase tăcută, iar Sadie se uită înspre tatăl ei. 

— Sid spune că proprietarele prăvăliei vor să angajeze o 
tânără care să le ajute. Pe lângă simbria pe care am s-o 
primesc lună de lună, ele îmi vor oferi şi o odaie unde să 
dorm, dar şi mâncare. Asta înseamnă c-am să vă pot trimite 
aproape toţi banii pe care-i câştig. În mod intenţionat, ea 
omisese să le pomenească, deocamdată, despre cealaltă 
parte a scrisorii lui Sid - partea ce bucurase atât de mult 
inima ei, făcând-o să vibreze de emoție şi de nerăbdare. 
Dacă ar fi pomenit acel lucru, poate c-ar fi părut un gest 
egoist din partea ei. 

— Dumnezeu mi-a răspuns la rugăciuni, nu vă daţi 
seama? La toate rugăciunile mele... 

Ochii Mamei se umplură de lacrimi. Femeia clipi ca să şi 
le stăpânească şi se întinse după scrisoare. 

— Dar tocmai în Kansas, Sadie? E-aşa departe! 

În entuziasmul ei, Sadie nici nu se gândise la cât de 
departe trebuia să plece. Brusc, se întristă, dar imediat îşi 
îndreptă umerii. 

- N-am să rămân acolo pentru totdeauna. Doar până 
când Tata se va pune pe picioare şi va putea să se întoarcă 
la munca din mină. Indiferent de ce le-a spus doctorul, Tata 
avea să se facă bine într-o bună zi. Luă mâna Mamei în 
mâna ei şi-i zise pe un ton blând, încercând s-o liniştească, 


aşa cum obişnuia să facă cu frăţiorii ei, atunci când vreunul 
se trezea după un vis urât. 

— N-am să găsesc nicio slujbă aici, în Dalton, Mamă. lar 
cineva din familie trebuie să muncească pentru a se îngriji 
de toţi... 

Mama îşi muşcă buza de jos. Văzând-o atât de mâhnită, 
lui Sadie i se făcu milă de ea. Mama îşi dorea cu ardoare să 
se îngrijească de tot - de Tata, de copii, de casă. Sadie ştia 
că Mama îşi dorea să fie ea cea care să împlinească nevoile 
întregii familii. Dar menajul în case - singura slujbă decentă 
pe care o putea găsi o femeie de vârsta ei - n-ar fi adus 
destui bani în casă. Dacă Mama şi Sadie ar face împreună 
menaj la familiile din oraş, poate c-atunci ei ar avea destui 
bani să se descurce, dar cineva trebuia să aibă grijă de Tata 
şi de copiii mai mici. Slujba din Kansas ar rezolva toate 
problemele lor, numai dacă Mama şi Tata ar fi de acord s-o 
lase să plece. 

Tata tuşi uşor ca să-şi dreagă glasul. Îşi ridică mâna 
slabă, brăzdată de vene îngroşate, şi apucă scrisoarea din 
poala Mamei. 

— Sadie şi Effie, fetele Tatii, lăsaţi-ne singuri pe mine şi 
pe mama voastră. Trebuie să discutăm despre asta. 

Sadie vru să-l roage s-o lase şi pe ea să fie de faţă la 
discuţia lor, dar ochii căprui ai Tatii, care abia mai licăreau 
după atâtea săptămâni de durere şi îngrijorare, o implorară 
să asculte rugămintea lui. Nici în ruptul capului Sadie n-ar fi 
vrut să-l supere pe omul care-i era atât de drag. Dând din 
cap, se ridică în picioare. - Bine, Tată, îi zise ea, sărutându-l 
pe obrazul ţepos, şi ridică de pe măsuţă castronul de supă, 
după care o împinse uşor pe Effie înspre ieşirea din odaie. 

— Închideţi, vă rog, uşa, strigă Mama în urma lor. 


Effie trase uşor uşa după ea, apoi se grăbi s-o ajungă din 
urmă pe Sadie. 

— Ce crezi că vor spune? Crezi că te vor lăsa să pleci? o 
întrebă ea în şoaptă, cu vocea tremurând de emotie. 

Ajunse în odaia din faţa casei, Sadie se îndreptă spre 
chiuvetă şi continuă treaba pe care Effie o lăsase 
neterminată. Apa pentru spălat vasele se răcise cât timp 
stătuseră ele în cealaltă odaie. Nu mai rămăseseră decât 
câteva farfurii de spălat, aşa că Sadie hotărî să nu mai 
irosească din provizia lor, şi aşa mică, de cărbuni, ca să mai 
încălzească altă apă. Frecând bine castronul din care 
mâncase Tata, îi răspunse lui Effie: 

— Nu văd de ce ar spune nu. Cineva trebuie să aducă 
bani în casă şi, pentru că sunt cea mai mare dintre copii, 
pare firesc ca eu să fiu aceea. 

Effie îi replică îmbufnată. 

— Dar şi eu aş putea fi de ajutor. Am deja treisprezece 
ani! 

— Faci treisprezece abia peste patru luni, îi zise Sadie, - 
iar tu trebuie să termini mai întâi şcoala. 

— Dar se apropie vara, scutură Effie din cosiţele-i 
castanii. Peste două săptămâni se termină şcoala şi-am să 
stau acasă toată ziua. Am să pot s-ajut toată vara. 

— Şi ce fel de slujbă crezi că vei putea găsi? Sadie nu vru 
să fie răutăcioasă, dar n-o putea încuraja pe Effie să-şi 
caute o slujbă. Sora ei voia să se maturizeze parcă prea 
repede. Copilăria e frumoasă. Effie n-ar trebui să-şi 
dorească să scape de ea. Sadie continuă pe-un ton mai 
blând. 

— Dacă stăm bine şi ne gândim, tu chiar vei avea o 
slujbă. Mama va avea nevoie de tine ca s-o ajuţi să aibă 


grijă de băieţi. 

Cei patru frăţiori ai lor Matthew, Mark, Luke şi John, de la 
cel mai mare până la cel mai mic - o ţinuseră mereu 
ocupată pe Mama. Acum că Tata era țintuit la pat, având tot 
timpul nevoie de îngrijire, Sadie şi Effie fuseseră deseori 
nevoite să se ocupe de ei. 

Effie scoase un oftat şi, târşâindu-şi picioarele, se duse 
lângă Sadie. Luă în mână un ştergar, dar nu se grăbi să 
înceapă a şterge vasele. 

— Am obosit de-atâta treabă-n casă şi de-atâta 
alergătură după frăţiorii noştri. Tonul fetişcanei deveni uşor 
sfidător. 

Câteodată, abia aştept să cresc mare şi să fac doar ce- 
am să vreau eu, în loc să gătesc, să fac curat prin casă şi să 
am grijă de băieţi. 

Sadie ridică dintr-o sprânceană. 

— Nu cunosc vreo femeie care să facă doar ceea ce-i 
place ei. Sadie, la douăzeci şi doi de ani, era deja 
considerată o femeie, dar ea încă nu găsise libertatea să 
facă ceea ce-şi dorea cel mai mult. 

Ridicându-şi capul, Effie îi aruncă lui Sadie o privire 
gânditoare. 

— Şi chiar vrei să munceşti într-o prăvălie? 

Sadie se strâmbă uşor. Sincer vorbind, munca într-o 
prăvălie nu i se părea prea tentantă. Dar după tot ce făcuse 
Tata pentru ea - oferindu-i un cămin liniştit şi iubind-o ca pe 
propriul lui copil - n-ar fi vrut să-l dezamăgească acum când 
el avea nevoie de ajutorul ei. 

— E o muncă cinstită. Nu mă deranjează să lucrez într-o 
prăvălie. 

— Dac-ai fi fost băiat, se gândi Effie, - ai fi putut lucra în 


mină, la fel ca şi Tata. Atunci, n-ar mai fi trebuit să pleci de 
lângă noi. 

— Dar Dumnezeu nu m-a făcut băiat, îi răspunse Sadie, 
alungându-şi din minte orice urmă de regret. Tata o iubea - 
era convinsă de acest lucru, chiar dacă ea nu era băiat şi 
chiar dacă ea nu era copilul lui - dar dacă ar fi fost băiat, ea 
ar fi avut acum nenumărate posibilităţi de muncă. Aşa ea ar 
fi putut să-şi întreţină familia şi să alunge îngrijorările 
tuturor. 

Sadie puse castronul abia spălat în mâinile lui Effie. 

— la pune ştergarul ăla la treabă! întinzându-se după 
nişte linguri ce aşteptau să fie spălate, ea adăugă: Tu ştii 
doar că Tata spunea mereu că-şi doreşte pentru copiii lui 
ceva mai bun decât munca în mină. El visează ca Matt, 
Mark, Luke şi John să meargă la şcoli înalte. Aşa că, şi dacă 
aş fi fost un băiat, el tot n-ar fi vrut ca eu să... 

— Sadie? Vocea Mamei răzbătu din spatele uşii 
dormitorului. 

Effie o prinse de braţ. 

— Crezi c-au luat deja decizia? 

Sadie se eliberă din strânsoarea lui Effie şi-şi şterse 
mâinile de şorţul care-i atârna la gât. Inima îi bătea 
asurzitor în piept, de nerăbdare, dar şi de teamă. 

— Presupun că voi afla asta în curând. 

Effie înghiţi în sec. Făcu ghemotoc ştergarul în mâinile ei. 


— Să vin şi eu? 

Sadie se abţinu să nu zâmbească. Effie era o fire tare 
curioasă şi nu-i plăcea deloc să piardă vreun amănunt, 
oricât de neînsemnat. 

— Mama m-a strigat doar pe mine. O apucă pe Effie de 


umeri şi o întoarse cu faţa înspre uşa de la intrarea în casă. 
- Du-te afară şi vezi ce fac băieţii - vezi cât pământ au 
reuşit ei să scurme pentru ca Mama să-şi sădească 
seminţele în grădină. După cum îi ştia ea, băieţii mai mult 
se jucaseră decât făcuseră ceea ce li se spusese, dar Sadie 
nu putea să se supere pe cei patru prichindei pistruiaţi, căci 
îi adora. 

Effie se bosumflă, dezamăgită. 

Sadie trase uşor de una dintre cosiţele castanii ale surorii 
sale. 

— Dacă vor dori să fii şi tu de faţă, am să te chem 
negreşit. Sadie aşteptă până când Effie ieşi grăbită pe uşă, 
apoi se repezi înspre dormitorul părinţilor. Încercând să 
rămână calmă, rosti o rugăciune scurtă. Doamne, mai 
presus de orice vreau ca voia Ta să se facă, aşa că, dacă ei 
vor spune nu, ajută-mă să accept dorința lor. Dar nici n- 
apucă bine să-şi termine rugăciunea că ea simţi cât de mult 
îşi dorea să meargă în Kansas. Să accepte slujba aceea. Şi 
să-şi împlinească visul ce sălăşluia adânc în sufletul ei. 

Deschise uşa şi intră în dormitor. Împreunându-şi 
degetele mâinilor, fata se uită atentă la părinţii ei. Feţele 
lor, împovărate de griji, nu trădau nici măcar vreun indiciu 
din ceea ce hotărâseră ei. Mama îi făcu semn să se aşeze 
pe pat. 

— Sadie, fata mea... 

Ochii lui Sadie se umplură de lacrimi de îndată ce auzi 
vocea slăbită şi răguşită a Tatii, atât de diferită de vocea, 
odinioară răsunătoare, pe care o avusese el înainte de 
prăbuşirea în mină a tunelului care aproape că-l omorâse. 

— Gândul că va trebui să pleci atât de departe e greu de 
acceptat. Tata oftă adânc. Mama îşi şterse ochii de lacrimi, 


iar Tata o luă de mână înainte de a continua să vorbească. - 
Dar după ce-am citit scrisoarea şi ne-am rugat, noi credem 
că... 

Sadie îşi ţinu răsuflarea. 

— ... această slujbă e într-adevăr un răspuns la 
rugăciunile noastre. 

— Vreţi să spuneţi că mă lăsaţi să plec? Sadie nici nu 
îndrăznea să creadă că acel lucru era posibil. 

Pentru câteva clipe, Tata îşi închise ochii. Când îi deschise 
din nou, dragostea care licărea în ochii lui o făcură pe Sadie 
să se aplece spre el şi să-l prindă de mână. El îi zise: 

— Da, îţi dăm voie să pleci... şi-ţi mulţumim că vrei să-ţi 
ajuţi familia. Faţa lui se schimonosi de durere. Urăsc faptul 
că sunt atât de neputincios... 

Sadie ridică mâna Tatii la buzele ei şi sărută încheieturile 
degetelor lui. 

— Nu e vina ta, Tată, că s-a întâmplat aşa. Nu te mai 
simţi vinovat. 

— Capul familiei trebuie să aibă grijă de-ai lui. Bărbatul 
trase adânc aer în piept, apoi oftă lung. De îndată ce mă 
pun pe picioare, n-o să mai fie nevoie să munceşti tu ca să 
ne întreţii. Atunci vei putea să-ţi pui banii deoparte. Dar 
acum suntem recunoscători că eşti dispusă să ne ajuţi, iar 
noi ne arătăm recunoştinţa că s-a ivit o slujbă pentru tine. 

Sadie dădu din cap, buimăcită încă de vestea minunată. 
Va pleca în Kansas cât de curând! lar acolo va primi o leafă 
cu care-şi va putea ajuta familia. Şi - inima ei stătea gata- 
gata să-i sară din piept - va putea, în sfârşit, să-şi 
împlinească dorinţa de a cânta pe o scenă. Adâncită în 
gânduri, aproape că nu auzi vocea slabă a Mamei. 

— Sadie, eşti acum o femeie - a venit vremea să-ţi începi 


propria viaţă. 

Privirea lui Sadie se încrucişă cu cea a Mamei. Lacrimi 
sclipeau în ochii mamei şi, chiar dacă buzele-i tremurau, 
femeia îi zâmbi duios. 

— Dumnezeu ţi-a dat un dar, Sadie. A venit vremea ca şi 
alţii să se bucure de el. Mama ridică uşor scrisoarea şi arătă 
cu degetul spre ultimele rânduri - acea parte a scrisorii pe 
care Sadie încercase să n-o pomenească pentru a se 
proteja pe sine în cazul în care ei ar fi refuzat să-i dea voie 
să plece. Când Tata şi cu mine am văzut asta... Femeia 
începu să citească cu voce tare mesajul lui Sid. «Aici, în 
Goldtree, se va deschide în curând o sală de operă, iar cel 
ce se ocupă de ea caută o cântăreaţă. l-am povestit despre 
tine şi despre cât de frumos cânţi tu, iar el vrea să-ți 
propună să cânţi pe scena acelei săli». 

Sadie fu adânc mişcată de încrederea pe care Sid o avea 
în talentul ei. Nu-i spuseseră mereu Mama şi Tata că ea 
avea vocea unei păsări cântătoare? Şi n-o încurajaseră ei 
mereu să-şi folosească talentul, amintindu-i că Dumnezeu 
nu doreşte ca vreunul din copiii Lui să-şi irosească darurile? 

Mama lăsă în jos scrisoarea. 

— Nu putem fi egoişti cu tine, ţinându-te aici, doar pentru 
că ne întristează gândul că vei fi departe de noi. O slujbă şi; 
şansa de a cânta. Dumnezeu îţi deschide o uşă, iar noi 
vrem ca tu să profiţi de ocazia asta. 

Sadie se aruncă în braţele Mamei şi-i şopti: 

— Ai să fii mândră de mine, Mamă. Întorcându-şi apoi 
faţa, ea-i zâmbi fericită Tatii. Ştiu, Tată, ai să fii mândru. 
Brusc, o năpădiră amintirile despre acel om care o îndrăgise 
din prima clipă şi care s-a purtat totdeauna cu ea ca şi cum 
ar fi fost propriul lui copil, chiar şi după ce el şi Mama au 


mai avut şi alţi copii. N-am să uit nimic din ceea ce m-ai 
învăţat, tată. Am să-mi dau toată silinţa muncind în 
prăvălie. Am să citesc Biblia zi de zi şi-am să mă rog. Sadie 
înghiţi nodul care-i stătea în gât. Şi-am să fac tot posibilul 
ca lisus să se vadă în mine, aşa cum şi tu faci mereu. 

Tata îşi întinse mâna spre ea, iar Sadie o prinse cu o 
mână, iar cu cealaltă continuă s-o ţină strâns de talie pe 
mama ei. Toţi trei păreau îngemănaţi. Tata zâmbi - un 
zâmbet trist şi melancolic. 

— Mereu m-ai făcut să mă simt mândru de tine, Sadie, 
fata mea, zise el strângând-o uşor de mână. Acum, 
închideţi-vă ochii. Vreau să ne rugăm. 

Plecându-şi capul, Sadie îşi închise ochii pentru 
rugăciune, aşa cum făcuse de mii de ori până atunci. Ea 
ascultă cum Tata îi mulţumi lui Dumnezeu pentru purtarea 
Lui de grijă şi cum îl rugă ca El s-o ţină pe Sadie departe de 
orice rău în timpul călătoriei. Pe când el se ruga, Sadie se 
simţi învăluită de o căldură plăcută, un sentiment de 
siguranţă şi de pace. Ce dor îi va fi de Tata când are să fie 
plecată! 

Fata se stăpâni cu greu să nu izbucnească în lacrimi. 
Oportunităţile care o aşteptau în Goldtree erau un răspuns 
la rugăciune, dar pentru prima oară Sadie se gândi cât de 
greu îi va fi să lase în urmă căsuţa ei din Dalton şi pe cei 
dragi care locuiau sub acoperişul ei din şindrile de cedru. 


Goldtree, Kansas 
Sfârşitul lui mai, anul 1895 


Thaddeus McKane ridică la loc grilajul din lemn din 
spatele căruţei şi verifică zăvorul ca să se asigure că e bine 
pus, după care lovi zdravăn cu pumnul în grilajul de lemn. 

— Gata, Sid, am terminat. Îţi mulţumesc pentru ajutor. 

Drept răspuns, tânărul cocoţat pe scaunul înalt al căruţei 
îşi atinse cu degetul borul pălăriei, apoi plesni hăţurile de 
crupele roibilor înhămaţi la căruţă. Cu un scrâşnit de roţi, 
căruţa se puse în mişcare, lăsându-l pe Thad în mijlocul 
străzii prăfuite, lângă bagajele lui, aruncate grămadă, unul 
peste altul. O grămadă nu prea mare, remarcă el. Pentru un 
bărbat de douăzeci şi opt de ani, cu siguranţă el nu prea 
avea multe bunuri personale. Dar asta-l ajuta să se mute 
dintr-un loc în altul mult mai uşor. Dar, totuşi, nu m-aş 
supăra, Doamne, dacă, într-o bună zi, vei socoti de cuviinţă 
să mă laşi să mă stabilesc şi eu într-un loc anume. 

Tânărul măsură strada în lung şi-n lat, încercând să-şi 
facă o părere despre locul unde avea să-şi petreacă 
următoarele luni din viaţă. Nu erau prea multe prăvălii în 
orăşelul acela, mai ales dacă l-ar fi comparat cu Kansas 
City, dar nu putu să nu admire aspectul îngrijit al fiecărei 
clădiri. Pereţii văruiţi ai caselor străluceau în soarele 
amiezii, împodobiţi cu borduri în culori vesele - verde, 
galben, roşu şi albastru intens - dând caselor o înfăţişare 
festivă. Fără îndoială, oamenii locului se mândreau cu 
orăşelul lor, iar lui Thad îi plăcea lucrul acesta. 


O mârţoagă bătrână şi obosită se îndrepta tropăind 
înspre el, trăgând o şaretă cam şubrezită. Thad se aplecă 
grăbit şi-şi aruncă geanta jerpelită din calea şaretei. 
Bărbatul din trăsurică rămase cu ochii holbaţi la Thad, 
expresia lui sobră fiind curioasă, dar nicidecum 
neprietenoasă. Thad îl salută, atingând cu degetul borul 
pălăriei sale, nou-nouţe, de cowboy. Bărbatul dădu ezitant 
din cap, apoi îşi îndreptă privirea-n faţă şi-şi văzu mai 
departe de drum. 

Thad chicoti. Domnul Hanaman îl avertizase că oamenilor 
din oraş le-ar putea lua ceva timp ca să-l lase să se apropie 
de ei şi părea că acesta nu se înşelase deloc. Thad va avea 
însă răbdare cu ei şi va face ceea ce Biblia l-a învăţat - să-i 
trateze în felul în care el însuşi dorea să fie tratat - iar ei, cu 
timpul, vor deveni mai prietenoşi. 

Thad căută din priviri clădirea băncii. În scrisoare, 
primarul orăşelului îi spusese să meargă direct la bancă, 
odată ce sosea în Goldtree - dar să aibă grijă a nu iasă prea 
mult în evidenţă prin comportamentul lui. Avertizarea aceea 
ciudată îl cam nedumerise, dar pentru că niciodată nu 
nesocotise vreo îndrumare, el îi spusese clar tânărului care-l 
adusese în Goldtree să-l lase mai aproape de prăvălie decât 
de clădirea băncii. Thad a înţeles imediat motivul pentru 
care Hanaman îi spusese acel lucru. 

Îşi puse geanta peste cufărul din lemn, apucă de 
mânerele din piele ale acestuia şi-şi adună întreaga putere 
ca să tragă după el bagajul greoi. 

— Hei, tinere! se auzi deodată o voce stridentă. 

Thad zări imediat o doamnă în vârstă, subţirică şi înaltă 
ca o trestie, pe veranda prăvăliei. Acoperişul verandei o 
învăluia în umbră de la talie în sus, dar chiar şi-n umbră 


părul ei strălucea la fel ca albul zăpezii într-o după-amiază 
însorită. Femeia îşi adunase părul cărunt şi lins atât de 
strâns la spate încât sprâncenele-i stufoase se ridicaseră în 
sus cu un centimetru sau doi. Thad îşi îndreptă spatele şi-şi 
ridică pălăria de pe cap. - Da, doamnă? Holbându-se la 
cufărul şi la geanta lui jerpelită, femeia se încruntă de parcă 
acestea ar fi fost nişte gunoaie aruncate pe strada ei. - Ai 
de gând să cari lucrurile alea undeva? 

Thad se scărpină în creştetul capului a mirare. Crezuse 
ea că el avea de gând să le lase în mijlocul drumului? 

- Da, doamnă. 

Femeia îşi dădu ochii peste cap, privind înspre cerul 
albastru. 

- Tinerii ăştia! De ce nu sunt ei dotați şi cu simţ practic? 

Thad zâmbi stânjenit. Demult nu-l mai numise cineva 
tânăr, în ciuda bombănelilor ei, Thad o îndrăgi imediat. 
Femeia nu părea deloc sfioasă. 

Ţintuindu-l din nou cu privirea, ea scutură din cap. 

— Aşa n-ai să faci decât să-ţi rupi spatele, cărând 
greutăţi de colo până colo, îi zise ea, arătându-i apoi cu 
degetul, numai piele şi os, înspre colţul clădirii. 

— Ai să găseşti o roabă undeva în spate. Ai grijă că nu-i a 
mea - e a lui Aşa. Dar poţi s-o foloseşti. Te va ajuta mult la 
cărat. 

Thad îi zâmbi. 

— Vă mulţumesc, doamnă. 

— Ai grijă s-o aduci înapoi când termini. Îşi bătu uşor 
fruntea cu vârful degetului, deasupra ochiului drept. Eu nu 
uit niciodată un chip, aşa că voi şti după cine să-l trimit pe 
Aşa, dacă n-ai să te mai întorci cu roaba. 

Thad habar n-avea cine era Aşa, dar după felul cum 


femeia îi rostise numele, Thad hotărî că nu era bine să-l 
supere pe bărbatul acela. 

— Îi puteţi spune lui Aşa c-am s-o aduc înapoi de îndată 
ce termin, doamnă. Aveti cuvântul meu de onoare. 

Punându-şi mâinile în şolduri, femeia îi replică: 

— Atunci mă bazez pe cuvântul dumitale. Se răsuci pe 
călcâie, rochia ei gri foşnind uşor, şi dădu să intre înapoi în 
prăvălie, bodogănind: 

— Tinerii ăştia... au nevoie de mai mult simţ practic, după 
părerea mea... 

Chicotind, Thad intră pe aleea îngustă dintre prăvălie şi 
ceea ce părea a fi un birt, judecând după mirosurile 
apetisante care se furişau afară prin uşa deschisă. O roabă 
din lemn zăcea răsturnată lângă veranda din spate a 
prăvăliei. Odată încărcate bagajele în roabă, lui Thad îi fu 
mult mai uşor să ajungă până în faţa băncii, o clădire 
impunătoare din cărămidă, situată la întretăierea a doua 
străzi. După un moment de gândire, lăsă roaba, încărcată 
cu bagaje, lângă uşile duble, sculptate în lemn. Străzile 
pustii - „era oare aşa de pustiu în fiecare zi de miercuri în 
Goldtree?” - nu-i ofereau niciun indiciu că orăşelul acela se 
afla în vreun pericol. 

Thad îşi scutură pantalonii de praf, apoi îşi încheie ultimul 
nasture de sus al cămăşii, cea mai bună pe care o avea. 
Gulerul strâmt îl cam împiedica să respire lejer, dar se 
gândi că va rezista la o întâlnire scurtă cu primarul. Îşi 
scoase pălăria de pe cap şi-şi trecu degetele prin părul său 
negru, netezindu-l cât de bine putea în lipsa unui pieptene 
sau a unei oglinzi. Apoi, mulţumit că făcuse tot ce putuse 
ca să arate cât de cât prezentabil, el păşi peste pragul pe 
care era inscripționată data - 1874 în şase plăci de gresie 


de culoare albastră pe un fundal de gălbui cu alb. Un Bărbat 
îmbrăcat la patru ace îl măsură pe Thad din spatele unui şir 
de bare metalice si, aranjându-şi papionul de la gât, îl 
salută cu o voce cam răguşită: 

— Bine-aţi venit, domnule! Vă pot ajuta cu ceva? 

Thad se îndreptă tropăind înspre tejgheaua îngustă şi-şi 
lăsă capul într-o parte ca să se uite printre zăbrele. 

— Da, domnule, mi s-a spus să-l caut pe... 

— McKane! 

Un bărbat grăsuţ, cu părul cărunt şi cu o mustață 
stufoasă cenuşie, se îndreptă spre Thad şi-i întinse mâna. 
Costumul din trei piese al bărbatului şi cravata lui neagră 
din mătase îl făcu pe Thad să se simtă mult prea sărăcăcios 
îmbrăcat, dar lăsă stânjeneala deoparte şi se îndreptă spre 
bărbat ca să dea mâna cu el. 

— Domnul Hanaman? 

Bancherul îi zâmbi prietenos. 

— Da, eu sunt Roscoe Hanaman. Mă bucur c-ai ajuns, în 
sfârşit, în frumosul nostru orăşel. Bărbatul făcu un pas 
înapoi, măsurându-l pe Thad din cap până-n picioare. - Pari 
să fii la fel de puternic şi destoinic precum mi-a promis 
unchiul tău că eşti. 

Deşi se simţi ca un cal studiat îndelung la o licitaţie, Thad 
se strădui să nu pară prea stânjenit. 

Luându-l pe Thad de după umăr, Hanaman îi zâmbi 
funcţionarului care continua să se holbeze din spatele 
zăbrelelor la fel ca maimuța pe care Thad o văzuse în cuşca 
unui circ. 

— Rupert Waller, ţi-l prezint pe Thaddeus McKane, cel 
mai nou locuitor al urbei noastre. Sper să-l pot convinge să 
rămână ca supraveghetor la ferma mea. 


Thad se uită buimac înspre bancher. 

— Dar eu credeam că... 

Chicotul jovial al lui Hanaman acoperi protestul lui Thad. 

— McKane, hai în biroul meu, îi zise bărbatul, trăgânau-l 
uşor în faţă, - ca să ne cunoaştem mai bine. ÎI pofti apoi în 
biroul său cu lambriuri din lemn şi închise uşa cu o 
smucitură fermă. Umerii bancherului părură a se încovoia 
pentru o clipă, dar se îndreptară din nou. Bărbatul arătă cu 
degetul spre holul băncii. 

— Sunt sigur că te-ai întrebat în sinea ta de ce-am 
pomenit în faţa lui Waller despre tine ca fiind 
supraveghetorul de la ferma mea. 

Thad dădu repede din cap. 

— Da, într-adevăr, zise el, strecurându-şi mâna în 
buzunarul de la pantaloni şi lăsându-şi întreaga greutate 
pe-un singur picior. Dacă Hanaman se gândise cumva la un 
plan dubios, el nici nu va sta pe gânduri, ci se va întoarce 
valvârtej în Kansas City, chiar dacă omul acela şi unchiul lui 
erau prieteni de-o viaţă. 

— la loc acolo, îi spuse Hanaman, fluturându-şi mâna 
spre un scaun din lemn din faţa masivului său birou, după 
care se opri în dreptul unui scaun tapiţat cu piele şi aşteptă 
până când Thad se aşeză, după care se aşeză şi el. Îşi 
propti apoi coatele de masă şi-i aruncă lui Thad o privire 
serioasă. 

— Te rog să mă scuzi pentru minciunica pe care am spus- 
o adineauri... 

Thad se încruntă uşor. Conform învățăturilor Bibliei, 
minciuna e un lucru greşit. Nu contează cât de mică sau de 
mare este ea. Tot minciună se cheamă că este. 

— ... dar va trebui să păstrăm o oarecare discreţie în ce 


priveşte adevăratul scop al venirii dumitale aici. 

Thad se încruntă şi mai tare. 

— Unchiul meu mi-a spus c-aveţi nevoie de un şerif în 
oraş. Şi fiindcă eu am fost, pentru o vreme, ajutor de şerif 
în districtul Clay, a crezut că v-aş putea ajuta în privinţa 
asta. Dar va trebui să fiu sincer cu dumneata, domnule 
Hanaman: deja mă întreb dacă am făcut bine c-am venit 
până aici. Nu sunt genul de persoană care să accepte 
implicarea în ceva ilegal. 

Hanaman dădu din mâini, cu faţa buimăcită de uimire. 

— Nu, nu, ce ţi-a spus unchiul tău e-adevărat! Avem 
nevoie de un şerif. Dar... Bărbatul aruncă o privire înspre 
uşă, ca şi cum ar fi vrut să se asigure că nimeni nu ascultă 
de-afară. Cu o voce aproape şoptită, continuă: Nu trebuie 
să se ştie în oraş de ce avem nevoie de aşa ceva. 

Thad scutură din cap, complet confuz. 

— Uite cum stau lucrurile. Împreunându-şi mâinile, 
Hanaman se aplecă-n faţă şi acapară atenţia lui Thad cu 
tonul lui serios. Goldtree e-un orăşel frumos, cu oameni 
temători de Dumnezeu şi cinstiţi. Cu pajişti verzi care 
acoperă dealuri line, cu întinderi mari de apă şi cu 
anotimpuri temperate, aşa că are toate calităţile necesare 
să ajungă cândva un oraş mare şi înfloritor. 

Thad îşi acoperi buzele cu un deget pentru a-şi ascunde 
zâmbetul. Nicicând nu mai auzise o prezentare mai 
convingătoare de a vinde ceva cuiva. 

— Ca primar în Goldtree, vreau să văd că orăşelul ăsta îşi 
atinge potenţialul maxim. 

Thad se gândi că un val de oameni noi care se vor stabili 
în Goldtree nu i-ar strica domnului Hanaman nici în 
calitatea lui de bancher. 


— De aceea, e foarte important ca niciun lucru negativ să 
nu afecteze buna reputaţie a orăşelului nostru. Înţelegi ce 
vreau să spun, domnule McKane? 

— Spuneţi-mi Thad, vă rog, îi zise el brusc, după care 
chicoti uşor stânjenit. 

- Nu, domnule, sincer să fiu, nu sunt sigur c-am înţeles 
ce-aţi vrut să spuneţi. 

Sprâncenele lui Hanaman formară un „v” pronunţat. 

- Pomeneai adineauri de ceva ilegal... Am bănuiala că 
cineva din orăşelul nostru produce şi vinde băuturi 
alcoolice. 

Thad începu să se foiască pe scaun. Când unchiul lui i-a 
spus că orăşelul căuta să angajeze un şerif, el nu se 
aşteptase să fie solicitat ca să se ocupe de ceva atât de 
imoral - şi de personal. 

- Dar alcoolul e interzis în Kansas - suntem un stat în 
care nu se consumă băutură. 

— Legile sunt bune atâta timp cât toţi le respectă. 

Thad fu de acord cu acel adevăr trist şi-şi ridică braţele în 
sus a neputinţă. 

- Şi de ce vreţi să aduceţi un străin ca să rezolve 
problema? Sunteţi primarul. Dacă bănuiţi că se întâmplă 
aşa ceva, de ce nu convocați o întâlnire cu capii oraşului 
ŞI... 

Hanaman aproape că sări de pe scaun. 

- Nu le putem spune asta oamenilor din oraş! Ferească 
Dumnezeu, ar fi cel mai rău lucru pe care l-am putea face! 

Thad îşi încreţi fruntea. 

Răsuflând adânc, Hanaman se aşeză înapoi pe scaun. 

- Te rog, trebuie să înţelegi, e o situaţie foarte delicată. 
Am tipărit deja anunţuri, care sunt gata a fi trimise în 


fiecare oraş mai important din statele învecinate, prin care 
am invitat oameni muncitori şi cimstiti să se mute în 
orăşelul Goldtree. Dacă se află de treaba asta iegală... sunt 
ca şi pierdut! 

Bărbatul îşi netezi cu palma părul uns din belşug şi se 
aplecă din nou spre Thad. 

- Am mari aşteptări ca Goldtree să devină capitala 
districtului, în locul oraşului Clay Centre. 

Thad ridică mirat dintr-o sprânceană. 

- Fără ca oraşul să aibă o gară? 

Hanaman îşi flutură mâna, neluând în seamă comentariul 
lui Thad. 

- Dar cum ar putea alţi locuitori ai Kansas-ului să 
privească cu ochi buni districtul Five Creeks, dacă s-ar 
comite fărădelegi într-una din comunităţile sale? Nu, 
hotărât lucru, adevăratul scop pentru care te afli aici, în 
Goldtree, trebuie să rămână numai între tine, mine şi 
ceilalţi patru bărbaţi din consiliul oraşului. 

Thad rămase pe gânduri, meditând la ceea ce tocmai 
auzise. Putea el, cu bună ştiinţă, să se implice într-o 
înşelătorie? Doamne, ajută-mă să scap din situaţia asta! 
Dă-mi un pic din simţul despre care mi-a spus doamna 
aceea de la prăvălie c-as avea nevoie! 

Hanaman oftă, frecând cu degetul mare o pată neagră de 
cerneală ce murdărise partea de sus a biroului său. 

- Unchiul tău m-a asigurat că eşti un om onest, care 
trăieşte după principiile Bibliei şi care e gata să lupte de 
partea binelui. Am crezut că vei vedea şi tu importanţa de a 
distruge acest rău înainte ca cetăţenii din Goldtree şi din 
comunităţile dimprejur să fie afectaţi. Dar dacă eşti 
cumva... 


Înainte ca ei să fie afectaţi... Cuvintele lui Hanaman 
răsunară ca un ecou în mintea lui Thad, care sări imediat în 
picioare. 

- Prea bine, o să mă ocup de problema asta. 

Hanaman rămase cu gura căscată. Se ridică şi el, 
clătinându-se uşor. 

- Vorbeşti serios? Vrei să te ocupi de problema asta? 

— Da, aţi auzit bine. 

Bărbatul lăsă să-i scape un chiot de bucurie, dar când îşi 
dădu seama de reacţia lui, cam nepotrivită pentru funcţia 
înaltă pe care o deţinea, se înroşi la faţă şi luă o mină 
gravă. - Şi vei păstra discreţia? 

Thad îşi încrucişă braţele la piept. 

- Nu sunt prea încântat că oamenii vor crede despre 
mine că sunt doar un lucrător la ferma dumitale. Va trebui 
să li se spună oamenilor adevărul - că mă aflu aici ca să 
menţin ordinea în oraş. Ei nu trebuie să ştie prea multe 
detalii - şi da, sunt de acord să-i prind pe cei care încalcă 
legea şi să-i aduc la judecată - dar nu sunt dispus să-i mint 
pe cetăţenii din Goldtree. 

Hanaman strâmbă uşor din buze, iar Thad îl lăsă pe 
bărbat să ia o hotărâre. Într-un final, Hanaman se aplecă 
peste biroul său şi scutură ferm mâna lui Thad. 

— Sunt de acord cu tine, Thaddeus McKane. Sau, mai 
bine zis, şerifule McKane. Un zâmbet se furişă pe obrazul 
bancherului. - Odată cu extinderea orăşelului şi cu desele 
vizite ale cowboy-ilor care-şi mână vitele la târg, oamenii îşi 
vor da seama că e nevoie de un şerif care să aibă grijă de 
siguranţa cetăţenilor. 

Bărbatul veni lângă Thad şi-i spuse: 

- Am să convoc o întâlnire cu tot consiliul în seara asta. 


Şi tu eşti invitat, bineînţeles. Vom avea ocazia să discutăm 
atunci despre toate detaliile legate de noua ta slujbă. Sus, 
la etaj, e o sală unde se va ţine întâlnirea. Pentru că banca 
va fi închisă la ora aceea, foloseşte scara din spatele 
clădirii. Ne vom întâlni, să spunem, la ora opt. Vei avea 
suficient timp până atunci să te acomodezi cu noua ta 
locuinţă şi îl măsură din nou pe Thad din cap până-n 
picioare - să-ţi schimbi hainele de drum. Mai ai cumva vreo 
întrebare? 

— Doar una, îi zise Thad, - unde voi locui? 

— Presupun că ăsta e un detaliu foarte important, nu-i 
aşa, şerifule? 

Serif, se gândi Thad. Îi va lua ceva timp să se obişnuiască 
cu titlul ăsta, dar îi plăcea cum suna. Deocamdată. Până 
când va avea şansa să schimbe îndeletnicirea asta cu cea 
de predicator. Thad simţi un nod în stomac. 

— Iniţial, m-am gândit să locuieşti în căsuţa de lângă 
ferma mea, dar acum că situaţia s-a schimbat... Bărbatul se 
scarpină în bărbie, gândindu-se la o soluţie. Pocni imediat 
din degete, semn că rezolvase problema locuinţei. - 
Clădirea de vizavi de prăvălie e proprietatea mea. Un spiţer 
a închiriat tot etajul ca să locuiască acolo, dar şi jumătate 
din parter pentru farmacia lui. Cealaltă jumătate din parter 
e momentan neocupată, aşa că ţi-ar putea servi drept 
birou. Cât despre o locuinţă... 

— Dacă mi-aţi da nişte scânduri, mi-aş putea aranja un 
mic dormitor în biroul ăla. Nu sunt un tip pretenţios - mi-ar 
trebui doar un pat pe care să dorm şi o chiuvetă unde să 
mă spăl. Nu mă pricep la gătit, aşa că voi mânca undeva la 
un birt... în cazul în care aveţi aşa ceva în orăşelul ăsta. 

— Da, cum să nu! Hanaman bătu uşor cu palma peste 


burta ce i se revărsa peste cureaua pantalonilor. - Avem 
unul chiar foarte bun. Dacă vrei să mănânci acolo, spune-le 
să-ţi treacă consumaţia în contul tău. Eu şi consilierii 
oraşului vom avea grijă ca proprietara birtului, Cora, să-şi 
primească banii. Dar cred c-ar fi mai înţelept să-ţi găsim o 
căsuţă pe care s-o închiriezi. Un dormitor în spatele unei 
spiţerii nu pare prea... 

Thad n-avea de gând să se stabilească prin părţile 
locului. Visa la ceva mai mult decât să rămână în Goldtree. 

- Probabil că-mi voi petrece cea mai mare parte a 
timpului plimbându-mă pe străzile oraşului, ca să-i cunosc 
pe oameni şi să dau de urma răufăcătorilor. Aşa că mă 
mulţumesc şi cu spaţiul acela micuţ. Se stârpină în creștetul 
capului. - Dar a avea nevoie de o cămăruţă în care să-i ţin 
închişi pe răufăcători. 

Hanaman găsi imediat o soluţie şi la problema aceea. 

- Sub clădire e o pivniţă - nu-i ceva nemaipomenit, e mai 
degrabă un adăpost de furtună, în caz că vreo tornadă se 
abate peste noi. Dar ar putea fi folosită şi ca o celulă de 
temniţă. 

— E bine, zise Thad. 

— Bine, atunci, totul s-a rezolvat perfect. Hanaman 
scoase o cheie din sertarul biroului şi i-o întinse lui Thad. 
Apoi îl luă pe Thad pe după umeri şi-l însoţi până în hol. 

- Clădirea e chiar vizavi de bancă. Din câte-mi amintesc, 
chiriaşul de dinainte a lăsat acolo nişte lucruri. Ai libertatea 
să foloseşti orice găseşti sau, dacă nu-ți trebuie, aruncă-le 
în spatele curţii. Am să trimit pe cineva să le ia de-acolo. În 
curte ai să găseşti o cişmea, dar şi latrina. Dacă ai nevoie 
de ceva, du-te la prăvălia familiei Baxter şi trece-ţi 
cheltuielile în contul meu. 


Thad fu uimit de generozitatea nemărginită a bărbatului. 
Probabil că omul îşi dorea tare mult să-i prindă pe 
răufăcătorii aceia! Thad îşi puse pălăria pe cap şi-i zise: 

- Vă mulţumesc tare mult, domnule Hanaman. 

— Roscoe, îl corectă bărbatul, cu o voce răsunătoare, dar 
jovială. - Vom colabora strâns, aşa c-am face bine să ne 
tutuim. leşi împreună cu Thad în stradă. Soarele amiezii 
strălucea puternic. - Acum, du-te şi vizitează-ţi noul birou, 
apoi serveşte cina la birtul Corei arătă el cu degetul înspre 
clădirea albă, cu bordură roşie, din josul străzii, despre care 
Thad presupusese deja că era un birt - şi întoarce-te aici 
deseară, pe la opt. Sunt sigur că ceilalţi consilieri vor fi 
bucuroşi să te cunoască. 

Dintr-odată, expresia prietenoasă de pe chipul bărbatului 
dispăru, luându-i locul o privire îngrijorată. 

- Îţi mulţumesc din nou, Thad. Ştiu că pun o mare povară 
pe umerii tăi, dar după ce unchiul tău mi-a povestit spuse 
bărbatul uitându-se în altă direcţie, de parcă i-ar fi fost 
ruşine să se uite drept în ochii lui Thad - despre tatăl tău, 
am fost convins că tu eşti omul de care avem nevoie ca să 
facem ordine în Goldtree. 

Thad simţi un junghi ascuţit în piept. Parcă nici să respire 
nu mai putea. Primarul aflase despre tatăl lui? Aflase oare şi 
restul oraşului? 

Pe cât de repede se întristase faţa lui Hanaman, pe atât 
de repede se însenină din nou. Bărbatul îl bătu pe umăr şi-i 
zise: 

- Hai, du-te acum. Încearcă te simţi aici ca acasă. Şi dă- 
mi voie să fiu primul care-ţi urează bun venit în Goldtree. 

Thad traversă strada împingând roaba înspre clădirea ce 
urma să-i fie casă pentru următoarele câteva săptămâni. 
Sau poate chiar luni, depinde de cum vor sta lucrurile. 


Clădirea, cu pereţi vopsiți în alb cu o bordură gălbuie, era 
lungă şi îngustă. Două uşi, cu câte un gemuleţ în jumătatea 
de sus, dădeau spre stradă. Deasupra uşii din dreapta se 
putea citi: Spencer Thornton, spițer. Aşa că Thad încercă să 
descuie uşa din stânga, care se cam umflase. Se chinui 
câteva clipe s-o deschidă, iar într-un final fu nevoit să 
împingă tare cu umărul în ea. 

Intră în odaie şi-şi trânti cufărul şi geanta pe podeaua 
lată din scânduri. Un nor de praf se stârni în jur. Thad tuşi 
de două ori, apoi scrută de  jur-împrejur camera 
întunecoasă. O grămadă de pături roase de şobolani se 
zăreau într-unul din colţuri, iar un schelet metalic de pat 
stătea sprijinit de-un perete. Zări şi câteva obiecte cenuşii 
în capătul cel mai îndepărtat al odăii, dar nu-şi putu da 
seama, în lumina slabă, ce erau acelea. De îndată ce va 
ridica obloanele şi va curăța bine fereastra dinspre stradă, 
odaia va fi mult mai luminoasă, se gândi el. 

Thad vru să se uite mai pe îndelete la noua lui locuinţă, 
dar îşi aminti că doamna de la prăvălie îi spusese s-aducă 
înapoi roaba de îndată ce-şi va fi terminat treaba. Poate că 
Aşa avea nevoie de ea. Aşa că închise uşa în urma lui şi 
duse înapoi roaba vizavi, la prăvălie. Dar nici n-apucă bine 
să lase roaba lângă uşa din spate, că aceeaşi femeie cu 
care vorbise mai devreme, ieşi valvârtej pe veranda din 
lemn şi începu să-şi fluture mâinile slăbănoage deasupra 
capului. 

— Hei, tinere! Da, cu dumneata vorbesc! 

Thad rămase pironit în loc. 

- Cu mine? 

— Da, cu dumneata. Ce crezi că faci acolo? 

Buimăcit de tonul ei acuzator, el arătă cu mâna spre 


roabă. 

- Am adus-o înapoi. 

Femeia îşi puse mâinile în şoldurile-i slăbănoage şi-i 
aruncă o privire aspra. 

- Şi, mă rog, ce făceai mătăluţă cu roaba lui Aşa? 

Era oare femeia senilă? Thad îşi ridică pălăria şi se 
scărpină în creştetul capului. 

- Păi, doamna dragă, chiar dumneata mi-ai spus c-o pot 
folosi. 

— Ce zici că ţi-am spus eu? sări femeia ca arsă. - Care va 
să zică, aşa! Nu numai că eşti hoţ, eşti şi mincinos pe 
deasupra. 

— Dar, doamnă... 

— Hoţul! Hoţul! Vocea piţigăiată a femeii răsună de-a 
lungul străzii. - Ce mai tura-vura, eşti un hoţ! 

Capete curioase se iţiră din clădirile învecinate, iar Thad 
se trezi măsurat de priviri dezaprobatoare. Înroşindu-se la 
faţă, îngăimă: 

- Doamnă, nu vă amintiţi? Doar cu puţin timp înainte, 
eu... 

O altă voce, la fel de piţigăiată, se auzi dinăuntrul 
prăvăliei. 

- Melva, ce-i cu tărăboiul ăla? O altă femeie - înaltă, 
slăbuţă, cu părul alb ca neaua, strâns într-un coc la spate - 
ieşi ca din puşcă pe verandă şi stătu alături de cea care-l 
acuza pe Thad de furt. 

Thad clipi de câteva ori - i se păru că din cauza soarelui 
puternic avea halucinaţii - dar când se strădui să mai 
privească încă o dată spre femeie, i se păru că vede din nou 
dublu. 

- Sunteţi două, care va să zică. În cele din urmă, Thad îşi 


dădu seama că cea care tocmai ţipase la el purta o rochie 
cafenie, pe când cealaltă era îmbrăcată într-o rochie gri. 
Dar în oricare altă privinţă - până şi-n felul în care se 
încruntau - ele semănau ca două picături de apă. 

Femeia îmbrăcată în gri pufni în râs. 

- Da, suntem două. Şi pot să-ţi spun acum, cu mâna pe 
inimă, că ea e cea isterică. Se răsuci înspre sora ei, zicându- 
i: - Soro, eu i-am dat voie flăcăului să ia cu împrumut roaba 
lui Aşa. Sărmanul încerca să care ditamai cufărul doar cu 
braţele! Sigur şi-ar fi rupt spatele! Zărind roaba, femeia 
continuă: 

- lar acum a adus-o înapoi, aşa cum a promis. Femeia 
flutură cu mâna înspre colţul străzii. - Tinere, poţi pleca 
acum, n-o băga în seamă pe Melva. O apucă de cot pe sora 
ei şi-o împinse înapoi în prăvălie. Cele două continuară să 
se ciondănească, iar vocile lor se auzeau până în stradă, 
dar cel puţin acum strigau una la cealaltă în loc să strige la 
el. 

Thad intră grăbit pe aleea dintre cele două clădiri, dornic 
să scape de privirile curioase ale noilor săi vecini. Ce mod 
stânjenitor de a se face cunoscut în oraş! Thad răsturnă 
roaba pe iarba netezită, exact în locul în care o găsise. Apoi, 
în loc să se îndrepte spre trotuarul din scânduri, o luă la 
fugă prin spatele clădirilor şi se întoarse la noua lui locuinţă. 

Se opri pentru o clipă înainte să intre în casă. Poziţia 
clădirii la intersecţia a doua străzi principale o făcea un loc 
perfect pentru biroul şerifului. El va fi aproape de toate 
prăvăliile din oraş, în cazul în care cineva va avea nevoie ca 
el să vină în grabă. Nu-i va fi deloc greu să supravegheze 
oraşul bătând străzile în lung şi-n lat. Bineînţeles că nu-şi va 
petrece timpul stând degeaba, căci trebuia să descopere şi 


să pună capăt unei afaceri ilegale. 

Mai întâi, însă, se gândi c-ar trebui să-şi desfacă bagajele 
şi să se spele, ca să nu întârzie la întâlnirea cu domnul 
Hanaman şi cu membrii consiliului. 

Intră-n odaie şi ridică obloanele de pe peretele dinspre 
nord. Pânze de păianjen dantelate, presărate ici şi colo cu 
gângănii moarte, decorau colţurile ferestrelor. Strimbându- 
se, Thad apucă o zdreanţă din grămada din colţ şi încercă 
să scuture acele pânze. Praful stârnit îl făcu să strănute, dar 
şi să amâne acea treabă până când avea să găsească o 
găleată pe care s-o umple cu apă. 

Prin obloanele deschise, dâre slabe de lumină ale soarelui 
la asfinţit scoteau la iveală un birou cu un sertar lipsă, o 
masă zgâriată şi două scaune - dintre care unul şubrezit rău 
- şi o cutie în care zăceau un ibric ciobit, trei căni din tablă, 
patru linguri, două furculiţe şi o lampă cu gaz, al cărei glob 
din sticlă era uşor crăpat, dar mai putea fi folosit. Thad îi 
mulţumi Domnului pentru lucrurile acelea şi se gândi cu 
recunoştinţă că toate îi vor fi de mare folos. 

Din cauza prafului, nasul începu să-l usture. Thad se 
gândi să deschidă atât uşa din faţă cât şi cea din spate 
pentru a aerisi niţel odaia. Dar în zadar, praful nu catadicsi 
să iasă. Ajunse la concluzia că o mătură i-ar fi mai de folos. 
La prăvălia de vizavi ar găsi, cu siguranţă, una de vânzare, 
dar nu-şi prea dorea să dea din nou ochii cu Melva şi cu 
surata ei geamănă. - Cel puţin nu înainte de a mânca ceva, 
îşi zise în sinea lui. Stomacul începu să-i chiorăie de foame, 
parcă vrând să întărească afirmaţia lui. 

Se uită înspre uşa din faţă, amintindu-şi că domnul 
Hanaman îi spusese că îşi poate trece consumaţia în contul 
său. Stomacul îi chiorăi din nou. La micul dejun apucase să 


mănânce doar două chifle reci cu nişte carne uscată de 
vită. Dar asta se întâmplase cu multe ore în urmă. - Da, 
cred că după o cină caldă mă voi simţi mult mai bine. Dar 
înainte să meargă la masă va trebui, totuşi, să se 
primenească niţel. După aceea, se va pregăti pentru 
întâlnirea cu primarul. 

Cămăşi şi perechi de pantaloni curaţi aşteptau a fi scoase 
din bagajul său, dar unde se putea schimba el? Putea trage 
din nou obloanele, dar fereastra din faţă n-avea perdele. 
După ce se mai gândi un pic, luă una din păturile aruncate 
în colţ, ieşi afară cu ea şi-o scutură bine, scoțând îndeajuns 
de multă ţărână cât să-i ajungă Celui Atotputernic să facă 
din ea un ditamai om. Agăţând apoi colţurile păturii în 
crăpăturile dintre şipcile late din lemn ce formau pereţii, 
improviza un loc, ferit se ochii lumii, unde se putea schimba 
de haine. Dar înainte să se schimbe, se duse la cişmeaua 
din spatele curţii şi se spălă bine pe faţă şi pe mâini. 

Curat şi cu haine primenite, Thad se simţi pregătit să 
meargă la birt şi să comande ceva de mâncare. Spera ca 
Melva, doamna de la prăvălie, să nu-l fugărească cu vreo 
tigaie în mână. Thad se grăbi când trecu pe lângă ferestrele 
prăvăliei. Dar asta numai pentru că-i era tare foame! 


+ 


Sadie apucă mâna vizitiului şi-l lăsă s-o ajute să coboare 
din diligenţă. Pentru o clipă, rămase nemişcată, simțind 
cum îi tremură picioarele. Călătoria cu diligenţă fusese 
scurtă - doar trei ore de la gara din Clay Centre până în 
orăşelul Macywville - dar drumul o zdruncinase atât de tare 
că fiecare muşchi din trupul ei o durea din cauza eforturilor 


ei de a-şi ţine echilibrul pe scaunul din lemn. Fata trase 
adânc în piept, de câteva ori, aer curat, uşurată că roţile 
diligenţei nu mai ridicau nori groşi de praf. 

— Mulţumesc pentru ajutor, domnule. Înviorată, îşi trase 
mâna din strânsoarea palmei vizitiului şi se grăbi să-şi 
îndrepte pălăria, deranjată de la locul ei în urma 
zgâlţâiturilor din timpul călătoriei. 

Vizitiul îşi duse mâna la pălăria pătată de sudoare şi-i 
zâmbi larg. 

- Cu multă plăcere, domniţă. Merg să vă cobor bagajele. 
Gemând de efort, bărbatul se căţără pe barele din fier din 
spatele diligenţei şi se întinse după bagaje. 

- Spuneaţi că vine cineva să vă ajute? N-aş vrea să vă 
las aici singurică şi neajutorată, dar am şi eu un program de 
respectat. 

Chiar dacă-l cunoscuse pe bărbatul acela doar cu câteva 
ore în urmă, el era singura persoană pe care ea o cunoştea 
în Kansas. Aşa ca nu prea voia să-l vadă plecând. - Vine să 
mă ia vărul meu. Sadie se întinse să prindă geanta pe care 
bărbatul o azvârli spre ea şi speră că acesta nu se aştepta 
ca ea să prindă la fel şi cuferele. Cu siguranţă că ele îi vor 
pica direct în cap şi-o vor dărâma la pământ. Era destul de 
puternică - pentru o fată - dar cuferele acelea erau foarte 
grele. 

Pe lângă toată garderoba lui Sadie, Mama insistase să-i 
pună în bagaje şi două pături matlasate, fotografii înrămate 
ale familiei, dar şi multe alte suveniruri, toate menite să-i 
aline dorul de acasă. Tot drumul, Sadie simţise deja acel 
dor. Poate că, dacă se va înconjura, în noua sa locuinţă, cu 
lucruri de-acasă, ele îi vor putea alunga singurătatea şi 
dorul de cei dragi. 


Gândurile despre familie îi amintiră de Sid. Unde era el 
acum? Promisese să fie de faţă când ea va sosi în oraş. 
Ducându-şi mâna streaşină la ochi - micul bor al pălăriei ei 
preferate nu-i prea apăra faţa de soarele strălucitor - scrută 
cu privirea strada. Nici urmă de vărul ei. 

— Păzea! 

Sadie scoase un țipăt uşor şi se grăbi să facă un pas în 
spate, ferindu-se de cufărul pe care vizitiul îl aruncase 
înspre ea. Cufărul atinse caldarâmul cu o bufnitură 
puternică, dar, spre uşurarea lui Sadie, nu se desfăcu. Fata 
speră în sinea ei că lucrurile dinăuntru rămăseseră intacte. 
Bărbatul se pregăti să arunce şi cel de-al doilea cufăr, în 
acelaşi fel în care o făcuse cu primul. 

— Hei, birjarule! Opreşte-te! strigătul autoritar îl făcu pe 
vizitiu să încremenească de spaimă. 

Lui Sadie i se păru că recunoaşte vocea şi se întoarse în 
direcţia din care o auzise. Se bucură nespus şi răsuflă 
uşurată. Vărul ei mâna o şaretă pe mijlocul străzii. Fata 
zâmbi văzând poziţia relaxată a lui Sid, cu coatele proptite 
pe genunchi şi cu mâinile înfăşurate lejer în jurul hăţurilor. 
Din cât se părea, Kansas-ul nu-l schimbase deloc. Chiar şi 
pe vremea când era doar un copil, Sid reuşea mereu să-şi 
păstreze calmul - un lucru pe care ea îl aprecia foarte mult 
la el. 

Sid opri şareta lângă diligenţă. Puse frâna şi sări de pe 
scaun direct în mijlocul şaretei. 

- Daţi-mi-l încoace, domnule, şi fiţi mai atent de data 
asta. Poate că în cuferele alea sunt lucruri fragile, şi n-am 
vrea ca ele să păţească ceva. Deşi Sid avea jumătate din 
vârsta vizitiului, bărbatul îi urmă indicaţiile fără ezitare. 

Spre uşurarea lui Sadie, cel de-al doilea cufăr trecu 


nevătămat din mână-n mână, iar Sid îl aşeză pe fundul 
şaretei. Sări din şaretă şi apucă de cufărul pe care vizitiul îl 
aruncase pe caldarâm, adresându-i-se bărbatului cu «mult 
calm. 

- Presupun că societatea de transport va răspunde 
pentru pagube, dacă domnişoara Wagner va descoperi că 
ceva din bagajele ei a fost vătămat. 

Bărbatul îşi scărpină barba căruntă. 

- Nu ştiu, domnule, nimeni n-a mai făcut vreo plângere 
până acum. 

Sid ridică dintr-o sprânceană, mirat. 

- Chiar aşa? Se îndreptă spre partea din spate a şaretei 
şi aşeză cufărul cu grijă. Puse peste el şi geanta, la fel de 
grijuliu precum o mamă care-şi aşază pruncul în pătuţ. 
După aceea, Sid îşi întinse braţele şi îi zâmbi larg lui Sadie. 

- Ai reuşit s-ajungi! 

Sadie se repezi în braţele lui Sid. 

- Da, am reuşit! făcu apoi un pas în spate, chicotind. - Şi 
probabil că miros, sunt cam prăfuită şi transpirată. 

Sid zâmbi ştrengăreşte, lăsând să i se vadă gropiţele din 
obraji. 

- Nu mai rău ca bătrânul Rudy, aici de faţă, zise el, 
plesnind uşor dosul calului înhămat la şaretă. 

Sadie îl înghionti uşor pe Sid, aşa cum obişnuia să facă 
pe vremea când erau copii. Între ea şi Sid, apropiaţi ca 
vârstă, existase mereu o relaţie strânsă. Ei se purtau mai 
mult ca frate şi soră decât ca veri. De fapt, ei nici nu erau 
rude de sânge, dar toţi din familia tatălui ei o acceptaseră 
cu dragă inimă, la fel cum făcuse şi Tata. 

Vizitiul se urcă înapoi pe scaunul său şi ridică hăţurile, 
dar înainte ca el să urnească din loc diligenta, Sid îi strigă 


pe un ton prietenos: 

- Am să trimit o telegramă la biroul societăţii de 
transport, dacă vreunul din lucrurile domnişoarei Wagner a 
păţit ceva. Vizitiul fornăi uşor şi plesni hăţurile. Diligenţa se 
urni din loc, ridicând nori de praf în urma ei. 

După ce dădu de câteva ori din mână ca să alunge praful, 
Sadie îl apucă pe Sid de cot. 

- Abia aştept să-mi încep noua slujbă şi să trimit bani 
acasă Tatii şi Mamei - dar drumul acesta m-a istovit din 
cale-afară. Cum poate călătoria cu trenul să te obosească 
atât de tare? 

Sid o întoarse cu faţa înspre şaretă. 

- Nu cred că te-a obosit atât de tare călătoria pe cât te-a 
obosit faptul c-a trebuit să-ţi iei rămas bun. Prinzând-o de 
talie, o ajută să se urce în şaretă. 

Sadie se aşeză într-un capăt al scaunului din lemn, 
acuturându-se uşor. Cât de adevărate fuseseră vorbele lui! 
Fata simţi din nou o strângere de inimă. 

Sid se urcă şi el în şaretă, se aşeză pe scaun lângă ea şi-i 
zâmbi larg. Trase apoi frâna şi smuci hăţurile. 

- Vrei să spui că mama ta nu s-a împotrivit când a auzit 
că trebuie să pleci tocmai în Kansas? Sincer să fiu, am 
crezut că Unchiul Len şi Mătuşa Esther doresc să te ţină 
aproape de casă. 

Sadie oftă. 

- N-a fost vorba de-o dorinţă, Sid, ci mai degrabă de-o 
nevoie. Ai mei au nevoie de banii pe care eu îi pot câştiga. 
Aducându-şi aminte de cum îşi luase rămas bun în gara din 
Dalton, lacrimile nevărsate o făcură să simtă o durere 
năprasnică în gât. Tata, țintuit la pat, n-a putut fi de faţă, 
dar Mama şi toţi copiii au fost prezenţi acolo, chiar dacă 


fusese zi de şcoală. Sadie îşi va aduce mereu aminte de 
imaginea feţei Mamei, zâmbindu-i printre lacrimi. Sadie nu 
mai avusese parte de-un rămas bun mai dureros. Dar slujba 
aceea era o binecuvântare, iar ea se va bucura din plin de 
oportunitatea de a-şi ajuta familia. 

- Îți mulţumesc că ne-ai anunţat de slujba asta. E cu 
adevărat un răspuns la rugăciunile noastre. 

Sid îşi îndreptă privirea în faţă, iar Sadie făcu şi ea la fel. 
Peisajul îi amintea de Indiana, numai că acolo erau mai 
puţini copaci. Deluşoare acoperite cu iarbă verde şi 
împodobite cu pâlcuri de tufişuri se înşirau de o parte şi de 
alta a drumului. Fata încercă să memoreze imaginea ca să 
le-o poată descrie părinţilor ei într-o scrisoare. Le promisese 
să le scrie în fiecare săptămână, dar probabil că nu va trece 
o zi fără să le trimită o scrisoare. Cel puţin până când va 
simţi că s-a obişnuit cu locurile acelea. 

— Aş minţi dacă n-aş spune c-a fost şi un pic de egoism 
din partea mea ca să te aduc aici, îi zise Sid sfios. 

Sadie îi aruncă o privire curioasă. 

- Egoism? 

— Păi, da. Eram cam singur aici, fără nimeni din familie 
lângă mine... Zâmbetul îi scoase din nou la iveală gropiţele. 
- Acum mă bucur c-o am lângă mine pe verişoara mea 
preferată. 

Sadie îşi aplecă uşor capul atingând umărul lui, apoi îşi 
îndreptă spatele. Întorcându-şi capul înspre el, ea-i zise: 

- Povesteşte-mi despre Goldtree. Tot ce ştiu e că are o 
prăvălie, în care voi lucra, şi o clădire de operă unde aş 
putea cânta. Fata abia îşi stăpânea nerăbdarea de a afla cât 
mai multe amănunte. Va putea cânta o dată pe lună? O 
dată pe săptămână? Sau poate de mai multe ori? Ani de 


zile, ea visase să incânte publicul cu harul ei de a cânta. 
Acum, visul ei s-ar putea împlini, în sfârşit! Sadie începu să 
se foiască pe bancheta din lemn. N-ar putea Sid să mâne 
şareta mai repede? 

Sid chicoti. 

- Oraşul e destul de mic, dar primarul are mari speranţe 
că acesta va creşte. Omul care va inaugura clădirea operei 
- numele lui e Aşa Baxter, iar el e acela pentru care lucrez 
eu - aduce mărfuri de la gară şi le transportă în orăşelele 
învecinate - gândind că aşa va aduce alte afaceri în 
Goldtree. Chiar şi oameni care să se stabilească aici. Aşa că 
el doreşte să aducă o cântăreaţă bună pentru scena operei. 
l-am spus că tu eşti cea mai bună cântăreaţă. 

Sadie îşi împreună mâinile în poală, măgulită de 
admiraţia pe care Sid o simţea faţă de ea. 

- Şi cât de des e deschisă opera? 

- Cât de des?, zise Sid frământând cu degetele borul 
pălăriei sale de paie. 

- Păi, nici nu s-a deschis încă, Sadie. Dar cred că acum, 
dacă eşti aici, domnul Baxter va anunţa că opera îşi va 
începe programul, care se va desfăşura regulat. Cum am 
mai spus, el abia aşteaptă să atragă oameni în orăşelul 
ăsta, iar întregul consiliu al oraşului a aprobat deschiderea 
operei. 

Îndreptându-şi privirea în faţă, Sadie îşi încrucişă palmele 
peste genunchi şi-şi ridică bărbia. 

- Îmi voi da toată silinţa să-i încânt pe spectatorii lui. Şi 
voi munci din greu şi la prăvălie. N-o să regrete deloc că m- 
au angajat. Promit. 

Sid zâmbi. 

- Nu cred că cineva va regreta c-ai venit aici. Mă 


gândesc că totul se va aranja foarte bine pentru noi toţi. 


4 


Sid trase uşor de hăţuri, făcându-l pe Rudy să se 
oprească în faţa prăvăliei familiei Baxter. Nu i-a fost deloc 
uşor să-l oprească pe Rudy cu mişcări aşa domoale - 
bătrânul cal răspundea mai bine la smucituri puternice. Dar 
el nu putea smuci hăţurile fără s-o zdruncine pe Sadie. Fata 
aţipise pe umărul lui. Pălăria ei se cam boţise, iar o şuviţă 
din părul ei blond îi căzuse pe obraz. - Doamne, cât de 
frumoasă este! se gândi Sid în sinea lui. 

Chinuindu-se să nu-şi mişte prea mult braţul drept, care-i 
servise lui Sadie drept pernă, Sid puse frâna cu mâna 
stângă, apoi îi atinse uşor faţa cu vârful degetelor. Pielea ei 
o simţi la fel de delicată ca mătasea, stârnind o dorinţă 
aprinsă în inima lui. O urmări în tăcere până când ea se 
trezi încetul cu încetul. Genele ei fluturară uşor, iar gura i se 
deschise într-un căscat neelegant. După ce căscă, ea-şi 
îndreptă spatele, uitându-se în jur, uşor ameţită. 

— Oh, s-a întunecat-deja. 

Sid chicoti, amuzat de observaţia ei. Seara îi prinsese pe 
drum. Cu-atâţia copaci în partea de vest a urbei - se zvonea 
că fondatorii oraşului ajunseseră prin părţile locului cândva 


toamna, când plopii mai erau încă înfrunziţi, iar ei au jurat 
ca acei copaci să rămână drept mărturie pentru generaţiile 
următoare - părea că se făcea seară mai devreme în 
Goldtree decât în alte părţi. 

— N-a trecut decât un ceas de la ora cinei, zise Sid, 
sărind din şaretă. Flăcăul se îndreptă spre Sadie ca s-o 
ajute să coboare. 

- Ţi-e foame? Birtul Corei e chiar alături, iar ea serveşte 
până pe la şapte şi jumătate. Avem timp să mâncăm ceva. 

Sadie scutură din cap, şuviţa de păr biciuindu-i blând 
obrazul. O duse repede după ureche înainte ca Sid să apuce 
să facă el acel lucru. 

- Sunt prea obosită ca să mai mestec mâncarea îi zise 
ea, râzând melancolic. - Mai degrabă m-aş odihni, dacă nu 
te superi. 

— Atunci, hai să mergem în spatele prăvăliei şi să le 
anunţăm pe domnişoarele Baxter c-ai sosit. 

Sadie aruncă o privire buimăcită de somn în spatele 
şaretei. - Şi bagajele? 

— Am să ţi le aduc eu. Nu-ţi face griji. Sid o însoţi până în 
spatele prăvăliei, tare bucuros c-o avea acum lângă el. Şi-ar 
fi dorit să aibă destul curaj ca să-i spună c-ar face orice 
pentru ea. Încă de când fratele tatălui său s-a însurat cu 
mama lui Sadie şi le-a adus în vizită pe noua lui nevastă şi 
pe fiica lui vitregă, Sid a fost fascinat de Sadie. La doar 
nouă ani, el s-a îndrăgostit pe neaşteptate şi la prima 
vedere de ea. Cu părul la fel de strălucitor şi de auriu ca 
razele soarelui ce se ivesc brusc de după nori şi cu ochii la 
fel de albaştri precum un lac adânc de munte, ea era o 
fetiţă foarte frumoasă. 

lar acum devenise o domnişoară fermecătoare. 


Sid urcă pe veranda din spate şi bătu în uşă, anunţându- 
le pe proprietarele prăvăliei de sosirea lor. Sadie se clătină 
uşor de pe-un picior pe altul, încă buimacă de somn. Sid o 
prinse de mijloc, iar ea se sprijini de el, aruncându-i un 
zâmbet obosit. El abia se stăpâni să n-o sărute pe frunte. 
Dacă ar fi sărutat-o în acel moment, probabil c-ar fi speriat- 
O. 

Deodată, se auziră paşi de cealaltă parte a uşii, apoi 
cineva dădu la o parte perdeaua ce acoperea fereastra. Sid 
îşi ridică uşor mâna, într-un salut tăcut, spre una din 
gemenele Baxter - chiar şi după trei luni petrecute în 
Goldtree, el încă nu le putea deosebi. Uşa se deschise larg, 
iar femeia îi întâmpină cu o voce stridentă, dar veselă: - 
Haideţi înăuntru! 

Sadie se dădu un pas înapoi, evident speriată de 
intensitatea vocii domnişoarei Baxter. Sid se obişnuise deja 
cu faptul că cele două gemene vorbeau întotdeauna foarte 
tare, indiferent că erau bucuroase, triste, enervate sau 
apatice. Bănuia că de vină era auzul lor slab. Şi Sadie va 
trebui, până la urmă, să se obişnuiască cu obiceiul lor de a 
vorbi foarte tare. Sid o înghionti uşor, iar Sadie trecu pragul, 
poticnindu-se niţel. Sid intră şi el. 

— Domnişoară Baxter, ea este... apucă Sid să spună. 

Femeia scutură viguros mâna lui Sadie. - Ea trebuie să fie 
fata care o să ne ajute la prăvălie. Sadie Wagner, dacă mi- 
aduc bine aminte, zbieră ea, aplecându-şi capul în jos spre 
tânără - nicio femeie din orăşelul acela nu le întrecea în 
înălţime pe cele două gemene Baxter... Arăţi de parc-ai fi 
avut parte de-un drum tare istovitor, domnişoară dragă. Mă 
gândesc c-ar trebui să-ţi pregătim cada ca să faci o baie şi 
să te relaxezi niţel. 


Stânjenit, Sid simţi un nod în gât. N-ar fi vrut ca 
domnişoara Baxter să-l împingă să se gândească la imagini 
indecente, aşa că se grăbi să iasă pe uşa deschisă, făcând 
semn cu mâna înspre partea din faţă a prăvăliei. - Mă duc 
după bagajele lui Sadie. Are o geantă mare şi două cufere. 
E cumva domnul Baxter prin preajma? Mi-ar putea da o 
mână de ajutor. 

Domnişoara Baxter scutură din cap. 

- Am o idee - du-te până la colţul străzii şi bate la uşa 
şerifului McKane. Ţi-aduci aminte că s-a ridicat duminică 
dimineaţă în biserică spunând că se află aici, în orăşelul 
nostru, ca să-i ajute pe oameni? Un zâmbet hâtru îi curbă 
buzele-i subţiri. - Păi, ar cam trebui să-l punem la treabă. 
Dumnezeu e martor că nu sunt atât de multe fărădelegi în 
Goldtree ca să-l ţină prea ocupat. 

Femeia îşi puse braţul, numai piele şi os, pe după umerii 
lui Sadie. 

- Între timp, eu am s-o duc pe fătuca asta sus, în odaia 
ai - prima uşă pe dreapta, cum urci scările, Sid. Vino acolo 
cu bagajele ei. 

Sadie aruncă peste umăr o privire panicată, în timp ce 
domnişoara Baxter o conduse sus pe scări. Înainte să iasă, 
Sid clipi din ochi vrând parcă s-o încurajeze, apoi se 
îndreptă grăbit spre clădirea din colţul străzii, unde 
Thaddeus McKane îşi avea biroul. Sid era cam nedumerit de 
decizia subită a primarului de a angaja un şerif. Aşa cum 
spusese şi domnişoara Baxter, Goldtree i se păruse un 
orăşel amorţit, deşi auzise zvonuri că acesta devenea 
destul de gălăgios când se-ntâmpla să treacă pe-acolo 
cirezi de vite mânate de văcari. Totuşi, părea straniu să 
angajezi un şerif, care să se ocupe zi lumină de siguranţa 


cetăţenilor, când văcarii treceau prin acel oraş doar o dată 
sau de două ori pe an. 

Sid bătu de câteva ori cu pumnul în tocul uşii, apoi 
aruncă o privire înăuntru. Îl zări pe McKane ridicându-se de 
la o masă şi grăbindu-se să deschidă uşa. Îl salută pe Sid 
nici prea supărat, dar nici prea încântat, aruncând o privire 
înspre stradă ca şi cum ar fi vrut să vadă unde era necazul 
de care trebuia să se ocupe. 

- Bună seara! Eşti Sid, nu-i aşa? 

Sid încuviinţă din cap, impresionat că bărbatul îi ţinuse 
minte numele. Şeriful trebuie să fi cunoscut cam cincizeci 
de persoane duminică dumineaţă la biserica 
congregaţională. E-adevărat, ei avuseseră ocazia să se 
cunoască şi-n timpul călătoriei cu şareta de la Macwville 
până în Goldtree, când Sid l-a adus de la diligentă. 

- Domnişoara Baxter m-a trimis aici - s-a gândit că poate 
doriţi să m-ajutaţi să car două cufere destul de grele. Fata 
care o să le ajute la prăvălie tocmai a sosit. Inima lui Sid 
începu să bată năvalnic când pomeni despre Sadie. 

— Da, te-ajut cu dragă inimă! Şeriful McKane îşi luă 
pălăria din cui şi-o aşeză, în grabă, peste părul lui tuns 
scurt. Dacă n-ar fi fost prea întuneric, Sid ar fi gândit că 
bărbatul tocmai ce ieşise de la frizerie. 

Şeriful puse mâna pe cufărul cel mai mare şi chicoti uşor. 
- Nu mă dau în lături de la munca grea, dar în ultimele două 
zile m-am cam spetit zidind un perete care să separe biroul 
de dormitorul meu. Aşa că braţele mele sunt niţel cam 
obosite. Urcă apoi pe trotuarul din scânduri. 

- Sid, ce-ar fi să duci şareta în spatele prăvăliei? Ne- 
ntâlnim acolo, zise el, intrând grăbit pe aleea îngustă dintre 
prăvălie şi birt, fără să mai aştepte ca Sid să aprobe sau să 


respingă propunerea lui. 

Sid se cam bosumflă. Chiar dacă ideea i se păru bună - le 
va fi mult mai uşor, decât să care cuierele din faţa prăvăliei 
până în spate, şi apoi sus pe scări - îl deranjase faptul că 
şeriful părea să dea doar ordine. Sări în şaretă şi plesni 
hăţurile mai tare decât era nevoie. Rudy smuci brusc 
şareta, zgâlţâind-o din ţâţâni. 

- Uşurel, bătrâne, erai gata să mă răstorni!, bombăni 
Sid, chiar dacă îşi dădu seama că nu fusese vina calului. 

Şeriful McKane aştepta pe veranda din spate aşa cum 
promisese, împreună cu una din surorile Baxter. Sid râse pe 
înfundate. Ştia el vreo două-trei persoane în oraş pe care 
şeriful n-ar putea să le învârtă pe degete, după bunul lui 
plac! II mână pe Rudy cât mai aproape de uşă, apoi sări din 
şaretă, ajungând lângă şerif, la timp ca să apuce de-un 
capăt al celui mai mare dintre cufere. 

— Haideţi pe-aici, îi îndrumă domnişoara Baxter, dând din 
mâini aşa cum o cloşcă ar da din aripi ca să-şi fugărească 
puii. 

- Să aveţi grijă la scări - să nu vă-mpiedicaţi şi să-mi 
distrugeţi tencuiala de pe pereţi dacă scăpaţi jos ditamai 
cufărul. Femeia continuă să-i cicălească tot drumul până 
sus la etaj. 

— Prima odaie pe dreapta, zise Sid, gâfâind. Şeriful 
alesese s-o ia primul pe scări, mergând cu spatele şi lăsând 
toată greutatea Cufărului asupra lui Sid, care hotărî, în 
sinea lui, să-şi schimbe locul când vor căra cel de-al doilea 
cufăr. 

McKane aruncă o privire peste umăr şi se răsuci pe 
călcâie când ajunse în pragul uşii. Lumina lămpii răzbătea 
afară pe hol prin uşa deschisă. 


— Puneţi-l jos cu grijă, strigă domnişoara Baxter care 
venea în urma lor. - Să nu-mi zgâriaţi cumva duşumeaua! 

Cealaltă domnişoară Baxter, care stătea lângă pat 
împreună cu Sadie, adăugă şi ea: 

- Cu grijă, flăcăi, cu multă grijă. 

Sid şi şeriful se aplecară în acelaşi timp şi reuşiră să 
aşeze cufărul fără ca vreunul din colţurile sale să zgârie 
duşumeaua băiţuită, dar nu ceruită, din scânduri de pin alb. 
Sid dădu să intre în odaie, dar şeriful rămase în prag 
salutând-o pe Sadie, ducându-şi degetul spre borul pălăriei 
sale. 

— Bună seara, domnişoară. Sunt Thaddeus McKane, 
şeriful oraşului. Bine ai venit în Goldtree! 

Sid scrâşni din dinţi. Şeriful venise în oraş - de cât timp? 
Avea măcar o săptămână? Şi deja îşi luase permisiunea să-i 
întâmpine el pe cei nou-veniţi! 

Sadie îi zâmbi sfios. 

- Bine v-am găsit, domnule şerif. Sunt Sadie Wagner. Mă 
bucur să fiu aici. 

Şeriful dădu încet din cap, strecurându-şi mâna în 
buzunarul pantalonilor. 

- Domnişoară Wagner, înţeleg că veţi lucra la prăvălie, 
împreună cu domnişoara Melva şi domnişoara Shelva. 
Privirea i se mută brusc de la o geamănă la cealaltă, în timp 
ce le rosti numele. Reugşise el să-şi dea seama care era una 
şi care era cealaltă? Sid simţi acum şi mai multă ranchiună 
faţă de bărbatul acela. 

— Da, aşa e. Sadie stătea ţeapănă ca un stâlp de 
telegraf, în timp ce geamăna de lângă ea - domnişoara 
Shelva, dacă şeriful nu le confundase cumva - o bătu uşor 
pe umăr de câteva ori. - Sunt atât de bucuroasă c-au avut 


amabilitatea să-mi ofere această slujbă. 

— Sunt nişte persoane foarte amabile, zise McKane. - Vor 
avea multă grijă de tine, sunt sigur de-asta. 

Îmbujorându-se la faţă, cele două femei chicotiră. Sid se 
abţinu cu greu să nu-şi dea ochii peste cap. Părea că şeriful 
le cam sucise capul celor două bătrâne celibatare. 

— Dacă vei avea nevoie de ceva - de orice, continuă 
McKane, scoţându-şi mâna din buzunar şi întinzând-o spre 
Sadie, de parcă i-ar fi oferit un dar, - poţi trece pe la biroul 
meu, care e chiar la colţul străzii, un pic mai sus de 
prăvălie. Sunt în oraşul acesta ca să-i ajut pe oameni. 

Sadie îi mulţumi politicos şi-şi plecă uşor capul. Sid îşi 
drese glasul. Destul de zgomotos cât să atragă atenţia 
celorlalţi. - N-ar trebui să aducem şi cufărul celălalt? 
Domnişoara Sadie a avut o zi lungă. Ar trebui s-o lăsăm să 
se odihnească. 

— Desigur. McKane îşi duse din nou degetul la borul 
pălăriei şi se îndreptă grăbit spre uşă. Sid îl urmă tropăind, 
iar în spatele lui venea şi domnişoara Malva, învăţându-i 
cum era cel mai bine să care cufărul fără să-şi rupă spatele. 
După ce urcară sus şi cu cel de-al doilea cufăr, Sid îi dădu 
asigurări şerifului că se poate descurca singur cu geanta 
care mai rămăsese. Şeriful îşi ridică mâna în semn de 
rămas bun înainte de a se îndrepta spre biroul său. 

Sid îl privi lung, urmărindu-l cum se îndepărtează. Ceva îl 
iritase în privinţa acelui om, dar nu-şi dădea seama ce 
anume. Un şerif trebuie să aibă o atitudine autoritară. Un 
şerif trebuie să-i întâmpine pe cei nou-veniţi în Goldtree. 
McKane nu greşise cu nimic. Dar pe Sid îl deranja ceva la 
McKane. 

În timp ce căra geanta sus pe scări, Sid îşi dădu într-un 


final seama de motivul iritării lui. Dorise să fie e/ acela care 
s-o facă pe Sadie să se simtă ca acasă. Dorise s-o ajute e/ 
cu orice avea ea nevoie. Dorise ca ea să fie dependentă de 
el. Aşa putea fi posibil - doar posibil - ca ea să înceteze să-l 
mai considere văr prin alianţă şi să înceapă să-l vadă ca... 

Sid ajunse în pragul uşii. Sadie stătea la capătul patului, 
cu un cufăr desfăcut la picioarele ei şi cu peria de păr în 
mână, netezindu-şi peste umăr buclele de culoarea untului. 
Sid rămase fermecat de frumuseţea ei. 

— Uite-ţi şi ultimul bagaj, o anunţă domnişoara Shelva, 
zărindu-l pe Sid. - Dă-mi-l încoace. Acum, te poţi duce şi tu. 

Domnişoara Melva adăugă: 

- Fata e frântă de oboseală. O băgăm în pat de îndată ce 
umplem... 

Domnişoara Shelva zbieră dintr-odată: 

- Soro, nu se cade să vorbeşti despre îmbăiere de faţă 
cu-un bărbat! Femeia îşi flutură mâinile înspre Sid. - Hai, 
băiete, du-te acum! Poţi veni mâine s-o vezi pe domnişoara 
Sadie - Femeia îl goni din odaie şi-i închise uşa-n nas. 
Gâlceava care se auzi în spatele uşii îl făcu să şi le 
imagineze pe cele două bătrâne năpustindu-se asupra lui 
Sadie ca două ciori asupra unei grămezi de boabe de 
porumb. 

Sid cobori scările tropăind şi aruncând o privire peste 
umăr la fiecare câţiva paşi. Îi părea rău că nu putuse să-i 
ureze noapte bună lui Sadie. Era aşa frumoasă cu părul 
lăsat pe spate. Sări în şaretă şi smuci hăţurile. Îşi ridică 
ochii spre cerul nopţii, unde câteva stele mai îndrăzneţe 
sclipeau pe un fundal alb-cenuşiu. De multă vreme se ruga 
ca Sadie să simtă pentru el ceea ce simţea el pentru ea. lar 
acum, cu siguranţă, dorinţele acelea se vor împlini. 


El îi găsise o slujbă care o va ajuta să-şi întreţină familia, 
până când Unchiul Len va putea din nou să muncească. Îi 
găsise şi o Oportunitate de a cânta pe o scenă - ceva la 
care ea visa de atât de multă vreme încât el nici nu-şi mai 
aducea aminte de când. lar acum o avea lângă el aici, în 
Kansas, departe de orice persoană pe care o cunoştea ea. 
Sadie va depinde acum doar de compania lui. După tot ce 
făcuse pentru Sadie, ea se va simţi îndatorată faţă de el. N- 
ar vrea ca ea să-l iubească din recunoştinţă. Dar 
recunoştinţa era un început. 

Smuci uşor din hăţuri. 

- Hai, Rudy, să te duc la culcare. Mâine dimineaţă, 
primul lucru pe care-l voi face va fi s-o duc pe Sadie la birt 
şi să-i ofer micul dejun. Sid mână calul mai repede de parcă 
n-ar mai fi avut răbdare până la ivirea zorilor. 


Bum! Bum! Bum! 

Ce se auzise? Sadie se ridică brusc în capul oaselor şi se 
uită buimăcită prin odaia întunecată. Unde se afla ea? 

Bum! Bum! - Sadie? Te-ai trezit? Un strigăt ascuţit 
răzbătu prin uşa închisă. 

Brusc, Sadie îşi dădu seama unde se afla. Era în Goldtree, 
în odaia ei de la prăvălie, iar una dintre surorile Baxter 
dorea să dea năvală în odaie. 

— Ti-am adus micul dejun, Sadie! Femeia de cealaltă 
parte a uşii aproape că zbiera. 

Fata tresări la auzul vocii stridente. Auzise sunete mai 
plăcute când Tata încercase odată să scoată nişte cuie din 
câteva scânduri vechi. Dând la o parte păturile, se ridică din 
pat şi traversă odaia cu picioarele desculţe. Ajunse la uşă, o 
deschise şi aproape că se trezi cu pumnul domnişoarei 
Baxter în nas. Femeia tocmai se pregătea pentru o nouă 
rundă de bubuituri în uşă. 

Pe faţa prelungă a femeii se zări un zâmbet larg. 

- Te-ai trezit? 

Sadie îşi frecă ochii buimăciţi de somn. 

- Da, doamnă. 

Domnişoara Baxter îi puse în mână o tavă cu mâncare. 

- Nu voiam ea micul tău dejun să se răcească. Eu şi 
soră-mea am mâncat deja. Ea a coborât să deschidă 
prăvălia, iar eu trebuie să merg s-o ajut, dar nu ne 
aşteptăm să te vedem acolo jos astăzi. Desfa-ţi bagajele şi 
aranjează-ţi lucrurile. Îţi poţi începe treaba de mâine 
dimineaţă, la prima oră. 

Sadie se holbă uimită la tava plină cu mâncare. O bucată 
de şuncă rozalie ornată cu nişte omletă, cartofi prăjiţi 
crocanţi, iar deasupra mai multe felii de pâine prăjită, bine 


unse cu unt. Se aşteptau ele ca ea să mănânce toate 
astea? Şi o vor trezi atât de devreme în fiecare dimineaţă? 

— Ai auzit tot ce ţi-am spus, Sadie? zbieră domnişoara 
Baxter. 

Sadie dădu din cap. Fireşte că auzise. Nu mai stătuse 
niciodată în preajma unor femei mai gălăgioase. Ţipetele lor 
au răsunat aproape o oră în urechile ei, după ce ele au ieşit 
din odaia ei seara trecută, lăsând-o să se culce. 

- Da, doamnă, am auzit. Vă mulţumesc că astăzi îmi daţi 
o zi liberă ca să-mi desfac bagajele. Mâine dimineaţă la 
prima oră voi fi pregătită să-mi încep slujba. 

— Prea bine. Vei avea o zi dificilă mâine, fiind sâmbătă, 
dar aşa vei putea învăţa cel mai bine, nu crezi? apoi vei 
avea o zi de odihnă, aşa că vei începe o săptămână nouă cu 
forţe proaspete. Femeia radia de bucurie. 

- Sosirea ta în Goldtree a picat cum nu se putea mai 
bine, Sadie imi dau seama că Dumnezeu are mare grijă de 
tine. 

Sadie nu se mai simţi atât de frustrată când auzi ca 
Dumnezeu îi poartă de grijă. La fel i-ar fi spus şi Tata! 

Femeia se îndreptă spre scări şi dădu să coboare, 
strigându-i lui Sadie peste umăr: 

- Când termini de mâncat, pune tava, farfuriile si 
tacâmurile în chiuveta de la bucătărie, apoi aranjează-ţi 
lucrurile în odaie. Ori soră-mea, ori eu o să-ţi aducem ceva 
de mâncare la prânz. Sper să ai o dimineaţă plăcută, Sadie! 

Domnişoara Baxter dispăru, iar liniştea se aşternu. Părea 
mai mult liniştea de dinainte de furtună. Sadie se aşeză pe 
marginea patului, cu tava în poala ei. În timp ce-şi închise 
ochii ca să ceară o binecuvântare a bucatelor, simţi brusc 
un dor de casă şi începu să-i tremure tot corpul. 


Puse tava pe pat şi se duse la fereastră. Dând la o parte 
perdeaua, privi afară spre o altă clădire din lemn, de lângă 
prăvălie. Deşi draperiile din muselină de la ferestre nu lăsau 
pe nimeni să vadă ceva dincolo de ele, acestea îi amintiră 
de ferestrele de-acasă. Sadie îşi imagină o familie stând în 
jurul mesei şi servind din castroanele cu terci de ovăz, 
îndulcit cu zahăr brun sau melasă, într-o atmosferă veselă - 
aşa cum frăţiorii ei, sora şi mama ei trebuie că făceau la 
acea oră acasă, în Dalton. 

O podidiră lacrimile, iar privirea i se înceţoşă. Trase la loc 
draperiile şi se întoarse lângă pat. Tava de mâncare o 
îmbia. 

Domnişoarele Baxter fuseseră atât de drăguţe să-i 
pregătească micul dejun Sadie ar trebui cel puţin să încerce 
să guste ceva. 

Se auzi un ciocănit în uşă - mult mai delicat decât acela 
ce-o trezise din somn. Probabil că domnişoarele s-au gândit 
că vor avea totuşi nevoie de ea astăzi. Se repezi la uşă şi o 
deschise larg. 

- Da? 

Sid stătea în hol, zâmbindu-i cu gropiţe în obraji. - lartă- 
mă dacă te deranjez aşa devreme, dar domnişoarele Baxter 
mi-au spus că deja te-ai trezit. În scurt timp mă duc şi eu la 
lucru, şi... El ţinea în mână un pacheţel învelit în hârtie. 

- Uite, ţi-am adus micul dejun. O plăcintă cu cireşe de la 
birtul Corei. 

Sadie îşi dădu brusc seama că era încă îmbrăcată în 
cămaşa de noapte. Deşi o acoperea de la cât până-n vârful 
picioarelor, ea ridică stânjenită un braţ ducându-şi-l la 
piept, iar cu cealaltă mână luă plăcinta, râzând timid. 

- Mulţumesc că te-ai gândit la mine, dar după cum vezi, 


mi s-a adus deja micul dejun. Fata îşi ridică bărbia spre tava 
din pat. - E destulă mâncare pentru amândoi. 

Sadie se duse grăbită înspre capătul patului şi puse 
plăcinta pe tavă. Apoi îşi trase repede un halat peste 
cămaşa de noapte. 

— Dar cine ţi-a adus toate astea? o întrebă Sid, uitându- 
se încruntat spre tava cu mâncare. 

Surprinsă de nemulţumirea din tonul lui, Sadie preferă să 
rămână lângă piciorul patului decât să se apropie de el. 

- Domnişoara Baxter - Fata se forţă să râdă în timp ce 
încruntătura de pe faţa lui dispăru. - Tare aş vrea să ştiu 
care domnişoară Baxter. Aseară s-au tot strigau una pe alta 
soro şi nu mi-am putut da seama care e Melva şi care 
Shelva. Tu cum le deosebeşti? 

Sid ridică din umeri. 

- Nu le deosebesc nicicum. Seamănă ca două picături de 
apă. Aşa că le zic la amândouă domnişoara Baxter şi-atât, 
spuse Sid, zâmbind ştrengăreşte. - Aşteaptă să-l cunoşti şi 
pe fratele lor, Aşa. 

Cel cu clădirea operei! Sadie îşi simţi inima oprindu-se în 
loc., Am să-l întâlnesc azi? 

— Habar n-am. Poate. E o persoană foarte ocupată - 
toată ziua e pe drumuri, spuse Sid aţintindu-şi privirea 
asupra tăvii cu micul dejun copios. - Tu vorbeai serios când 
spuneai că e aici destulă mâncare pentru amândoi? 

Sadie apucă tava şi i-o întinse lui Sid. 

- Bineînţeles. Serveşte-te. 

Sid luă bucata de şuncă şi-o aşeză între două felii de 
pâine prăjită. 

- Deja am mâncat micul dejun, dar asta o să-mi 
potolească foamea la prânz. 


Sadie răsuflă uşurată că nu va fi nevoită să arunce 
mâncarea. 

- la de-aici tot ce doreşti. 

— Asta mi-ajunge, mulţumesc frumos. Sid scoase o 
batistă din buzunar şi-o înfăşură în jurul sandvişului. Aruncă 
o privire înspre scară, unde zgomotul înăbuşit al vocilor 
gemenelor Baxter şi alte bufnituri şi trosnituri răzbăteau de 
la parter. 

- Trebuie să te duci la prăvălie azi? 

— Nu. Mi-au spus să folosesc ziua de azi ca să-mi desfac 
bagajele şi să-mi aranjez lucrurile. Am să încep lucrul de 
mâine. Sadie aruncă o privire înspre cufere, aducându-şi 
aminte cum Mama îi împachetase lucrurile cu multă grijă. 
Se simţi iar singură, departe de-ai ei. Se întoarse spre Sid 
şi-i spuse cu ochi rugători: 

- Poţi veni din nou mai târziu, poate pe la prânz, ca să 
mai stăm de vorbă. Dacă surorile Baxter vor găti la fel de 
mult cum făcuseră în dimineaţa aceea, ea va avea multă 
mâncare pe care o putea împărţi cu el. 

— Îmi pare rău, Sadie, dar azi am ceva de cărat tocmai în 
Macywville. lar dacă n-am să găsesc acolo pe nimeni să m- 
ajute să descarc căruţa, s-ar putea să mă-ntorc abia 
deseară, pe la ora cinei, zise el, întinzându-şi mâna şi 
atingând uşor mâneca halatului ei - o atingere delicată, 
frăţească, ce-i mai alină un pic din dorul de casă. - Dar am 
să trec deseară să te văd. Ne putem plimba niţel - am să te 
duc să vezi oraşul de la un capăt la altul. Bine? 

Abia deseară? Sadie se gândi că va fi nevoită să înfrunte 
o zi lungă şi plictisitoare. Deşi dezamăgită, se forţă să 
zâmbească. 

- Sigur. Abia aştept. Dar acum aş face bine să te las să 


pleci - n-aş vreau ca tu să întârzii la slujbă, iar cei din 
familia Baxter să regrete c-au fost de acord ca eu să vin 
aici. 

Sid ieşi pe hol, fluturând sandvişul în aer. 

- Mulţam încă o dată pentru prânzul ăsta. Du-te acum şi 
desfa-ţi bagajele, iar eu am să vin să te iau de îndată ce 
mă-ntorc în oraş. Flăcăul se opri în loc, iar faţa i se lumină, 
ochii lui strălucind într-un fel aparte, asa cum Sadie nu-i mai 
văzuse până atunci. - Sunt bucuros că eşti aci, Sadie. 
Foarte bucuros. 

— Şi eu mă bucur că eşti aici, Sid. Altfel, s-ar fi simţit 
complet singură acolo. 

El îi făcu cu ochiul, apoi se întoarse pe călcâie şi se grăbi 
să coboare scările. Fata închise uşa, oftând. Cuferele o 
aşteptau la piciorul patului, desfăcute, dar încă pline cu 
lucrurile ei. 

Se îndreptă întâi spre tava cu micul dejun. „ Sadie, ăsta e 
noul tău cămin. Aşa că fa bine şi mănâncă-ţi micul dejun, 
îmbracă-te ţi apoi aranjează-ţi odaia asta ca să te simţi ca 
acasă.” 

Până spre amiază, Sadie vărsă câteva rânduri de lacrimi 
când îşi mai aducea din când în când aminte de casă, dar 
reuşi să-şi aranjeze toate lucrurile aşa încât odaia să 
semene cât de cât cu căminul pe care-l lăsase în urmă. 
Doar un singur lucru îi mai rămăsese de aranjat - fotografia 
înrămată cu familia ei, făcută cu doar două săptămâni 
înainte de groaznicul accident al Tatii. Sadie privi lung 
fotografia, iar lacrimile o podidiră când îl văzu pe Tata, 
stând ţanţoş lângă Mama, într-o parte, şi cu Sadie, de 
cealaltă parte, iar copilaşii mai mici aranjaţi de la Effie în 
jos, până la micuțul John, stând în faţa lor. Îmbrăcaţi toţi în 


hainele de duminică, cu buclele băieţilor lipite îngrijit de 
frunte cu untdelemn de păr, şi cu o fundă mare, cât 
jumătate dintr-o Mine, ţinând strâns părul castaniu şi 
cârlionţat al lui Effie, ei facuseră o fotografie frumoasă - 
una care-i amintea lui Sadie de vremurile fericite. 

— Mi-e tare dor de voi, şopti ea. Clipi din ochi de câteva 
ori ca să nu-i curgă lacrimi pe obraz şi se îmbărbătă. Gata 
cu plânsul! Măsură odaia în lung şi-n lat, încercând să 
aleagă cel mai bun loc pentru obiectul acela atât de drag 
inimii ei. Se hotări să aşeze fotografia pe noptiera de lângă 
pat, ca primul lucru pe care să-l vadă după ce se va trezi în 
fiecare dimineaţă să fie acea poză. O aşeză lângă Biblia ei, 
apoi se duse în mijlocul odăii ca să admire felul în care-şi 
aranjase dormitorul. 

Patul din fier, vopsit în alb, arăta fastuos cu cuvertura în 
culori de bleumarin, crem şi roşu-aprins, cusută de mâinile 
Mamei. - Dac-ai să te-nveleşti cu ea, ai să visezi frumos, 
copila mea, îi spusese Mama, împăturind-o şi aşezând-o pe 
fundul cufărului. 

Sadie îşi izgoni din gând acea amintire înainte să înceapă 
să plângă din nou de dorul lor. Cea de-a doua cuvertură - 
nouă petice în toate culorile curcubeului, cusute laolaltă - 
stătea întinsă peste tăblia patului, numai bună să-i ţină de 
cald la picioare în nopţile friguroase. 

Vizavi de pat, uşile dulapului de haine stăteau larg 
deschise, etalând toate rochiile ei - inclusiv pe cea nouă şi 
elegantă, din stofa de culoare cafenie, cu mâneci bufante şi 
cu un jabou din dantelă de culoare crem, o rochie pe care 
Tata insistase ca ea s-o cumpere pentru a cânta pe scena 
operei. Se duse lângă şifonier şi atinse cu vârful degetelor 
una din mânecile rochiei, apoi cordonul care-i punea în 


evidenţă, cu multă delicateţe, talia-i subţire. Sadie şi-ar fi 
dorit mult ca Tata să fie şi el în sală atunci când ea va cânta 
pentru prima oară în Goldtree. 

Hotărâtă să nu devină prea melancolică, îşi îndreptă 
atenţia înspre cel mai înalt raft al dulapului, acolo unde 
trona mica ei colecţie de pălării. Sadie mută uşor pălăriuţa 
din catifea ca să se alinieze perfect cu cele din stânga şi din 
dreapta ei. Pălăria din paie, cu panglici din mătase, se cam 
boţise în cufăr în timpul călătoriei, dar Sadie o umpluse cu 
trei perechi de şosete în speranţa că-şi va recăpăta forma 
de dinainte. 

Închise uşile dulapului, iar când se întoarse, privirea îi 
căzu pe micile fotografii înrămate, cu fiecare dintre frăţiorii 
ei, ce stăteau îngrămădite pe colţul birouaşului de sub 
fereastra care dădea spre nord. Colile de hârtie, tocul şi o 
călimară cu cerneală stăteau în celălalt colţ, gata a fi 
folosite în orice moment. Sadie îşi muşcă buza, înciudată. 
Fusese atât de istovită seara trecută că nu se mai simţise în 
stare să le scrie o scrisoare. Dar - aruncă ea o privire 
grăbită spre micul ceas din alamă de pe birou - mai avea 
încă o oră până la vremea prânzului, aşa că se putea apuca 
să scrie o scrisoare. 

Îngânând un cântecel, fata se aşeză la birou, luă tocul de 
scris şi o coală de hârtie şi începu să-şi aştearnă gândurile. 
Umplu primele două pagini cu detalii despre călătoria ei. Pe 
cea de-a treia, îşi împărtăşi impresiile despre doamnele 
pentru care urma să lucreze. Chicoti de vreo două ori în 
timp ce le povesti despre prima ei seară petrecută cu cele 
două gemene, amuzându-se de felul în care acestea 
insistaseră s-o ajute pe Sadie să se îmbăieze, dar şi de 
indicaţiile, pe-un ton destul de ridicat, pe care şi le dădeau 


una alteia, de parcă ea nici nu s-ar fi aflat de faţă. Sadie le 
descrise apoi camera ei, adăugând: Mi se pare mai degrabă 
ciudat c-am acum o odaie doar pentru mine, dar nu mă 
plâng deloc de asta. Nu mai e nevoie să mă-mpiedic de 
încălțările lui Effie, aruncate la piciorul patului, atunci când 
trebuie să merg la latrina din curte. Zâmbi, imaginându-şi 
replica indignată a lui Effie. 

Cam pe la mijlocul celei de-a patra pagini, un zgomot de 
paşi îi dădu de ştire că cineva se apropie de odaia ei. 

Bum! Bum! Bum! 

Lăsând jos tocul, se grăbi înspre uşă. Una din 
domnişoarele Baxter stătea în hol. 

- Soră-mea a spus că una dintre noi ar trebui să te 
chemăm la masa de prânz. 

Sadie ar fi vrut ca femeia să spună cum o cheamă. Se 
gândi c-ar trebui să facă aşa cum făcea Sid, numind-o 
simplu domnişoara Baxter, dar i-ar fi plăcut să ştie cum să 
le deosebească. 

Femeia aruncă o privire în spatele lui Sadie. 

- Văd că ţi-ai aranjat odaia. Fără s-aştepte răspunsul 
fetei, ea o dădu uşor la o parte şi se îndreptă spre micul 
birou. Sadie o urmă, privind cum femeia atinge fiecare 
fotografie, mutându-le din locul unde Sadie le pusese cu 
atâta grijă. 

- Ăştia sunt fraţii şi surorile tale? 

Sadie dădu din cap, simțind un nod în gât. 

- Da, doamnă. Ei sunt Effie, Matthew, Mark, Luke şi John. 
Îi arătă pe fiecare cu degetul, inima răsucindu-i-se în piept 
de dorinţa de a fi cu ei acolo. 

— Sunt frumuşei foc. Domnişoara Baxter lovi uşor cu 
degetul fotografia înrămată a lui Luke. - Nici eu, nici soră- 


mea n-am fost măritate. Şi nici Aşa nu s-a însurat. Aşa că n- 
am avut copii în familia noastră. Tristă, femeia aruncă o 
privire înspre Sadie. - Ţi-e dor de ei? 

Sadie înghiţi în sec. 

- Da, doamnă, mi-e tare dor de ei. 

Dintr-odată, femeia o luă de după umeri... 

- Atunci, eu şi soră-mea o să ne rugăm pentru tine. Bunul 
Dumnezeu ne dă mângâiere pentru orice suferinţă, să ştii. 
La fel de brusc, ea îşi lăsă braţul în jos şi se îndreptă cu paşi 
hotărâți spre uşă. Am să pregătesc ceva de mâncare în 
timp ce soră-mea se ocupă de prăvălie. Îţi place supa de 
fasole? 

Sadie dădu din cap. 

— În casa noastră se mănâncă destul de simplu zise 
femeia uşor încruntată spre Sadie, de parcă ar fi vrut s-o 
repeadă în caz c-ar fi îndrăznit să se plângă cumva. 

— Nu mă deranjează deloc o masă simplă. Pot să vă ajut 
cu ceva? 

Dompişoara Baxter scutură din cap. 

- Găzduirea şi mâncarea sunt gratuite, aşa că nu trebuie 
să-ţi faci griji ca să găteşti sau să faci curăţenie. Apoi 
adăuga, pufăind uşor pe nas: 

- Nu-i nevoie să faci curăţenie decât în prăvălie. Aşa că, 
acum, poţi termina scrisoarea pe care ai început-o... 

Sadie se îmbujoră la faţă. Văzuse oare domnişoara 
Baxter ce scrisese ea despre prima seară petrecută acolo şi 
despre incidentul cu îmbăierea? 

. Şi-am să te chem când are să fie gata masa. Femeia 
ieşi valvârtej din cameră, dând frenetic din mâini. 

Sadie închise uşa, răsuflând uşurată. Domnişoara Baxter 
nu era deloc o fire timidă - dacă şi-ar fi zărit numele 


aşternut pe hârtie, cu siguranţă c-ar fi spus ceva. Sadie 
trebuia să termine scrisoarea şi s-o ducă la poştă. Se aşeză 
înapoi la masă şi încheie scrisoarea. Împături foile şi le băgă 
într-un plic. După ce va servi prânzul, va încerca să 
găsească clădirea poştei. lar când Sid se va întoarce, ea va 
putea vizita oraşul şi poate va apuca chiar să admire sala 
operei. 

Inima începu să-i bată cu putere. Sadie strânse scrisoarea 
la piept. - Am să mă străduiesc să vă fac mândri de mine, 
Tată şi Mamă. Vă promit! 


6 


Thad ieşi din birt, oftând satisfăcut. Roscoe Hanaman îi 
zisese deunăzi că mâncarea gătită de Cora, proprietara 
birtului, era, foarte gustoasă, iar el fu întru totul de acord. 
Fiecare fel de mâncare pe care-l servise până în acea zi la 
birtul Corei nu numai că-i potolise foamea, dar îi şi 
încântase papilele gustative. Thad se bătu uşor peste burtă. 
N-apucase încă să se îngraşe, dar va trebui să aibă mare 
grijă. Dacă va continua să se îmbuibe la prânz şi seara cu 
delicioasele plăcinte ale Corei, se va îngrăşa atât de tare 
încât nu-l vor mai încăpea hainele. 

Doi bărbaţi ieşiră agale din birt, gemând uşor în timp ce 
se băteau peste burtă. Thad îi salută dând din cap şi-şi 
ascunse un zâmbet. Aha, după ce savurezi plăcinta aia 
gustoasă, te simţi mai mult decât sătul! Va trebui să aibă 
grijă să nu se îngraşe, căci un şerif mai corpolent devenea 
un om al legii ineficient. 

Apucând de marginea pălăriei sale Stetson şi trăgând-o 
mai pe frunte, Thad porni într-un rond pe strada principală, 
îşi propusese să meargă până la capătul străzii, după care 
să se întoarcă pe celălalt trotuar - rutina de la mijlocul zilei 
pe care şi-o stabilise ca să se facă văzut de cetăţenii 
oraşului şi să stea la dispoziţia lor. În săptămâna care 
trecuse, oamenii deveniseră mai prietenoşi, ridicânau-şi 
capul de la treburile lor ca să-i facă cu mâna atunci când se 
întâmpla să treacă pe lângă ei. Câteodată, ei chiar ieşeau şi 
vorbeau cu el timp de un minut sau două. 

Acceptarea lor îl făcu pe Thad să fie convins că va putea 


sluji în orăşelul acela. Desigur, până atunci, serviciile lui 
fuseseră mai mult sub forma ajutorului dat prin gospodării, 
dar pe Thad nu-l deranjase asta. Ori de câte ori dădea o 
mână de ajutor, el se împrietenea cu oamenii. Dacă ei 
ajungeau să aibă încredere în el, atunci vor deveni mai 
deschişi faţă de el, ceea ce-l va ajuta să descopere 
contrabanda cu alcool despre care primarul bănuia că se 
desfăşoară undeva în Goldtree. 

Dintr-o dată, o voce răsună în amintirile lui Thad. - Thad? 
Răspunde odată, băiete! Unde mi-ai pitit sticla de băutură? 
Las că vezi tu... 

— Ziua bună, domnule șerif! 

Thad tresări speriat, dându-şi seama că două femei 
stăteau pe trotuar în faţa lui. Îşi duse mâna la pălărie, 
salutându-le. 

- Ziua bună, doamnelor! 

Femeile îi zâmbiră şi intrară în prăvălie. Zâmbetele calde 
ale femeilor şi salutul lor îi alungară din minte acea amintire 
deloc plăcută. ti multumesc, Doamne. Thad vru să-şi 
continue drumul, dar o tânără o zbughi afară pe uşa 
prăvăliei. 

- Uşurel! strigă el, clătinându-se şi dându-se repede un 
pas înapoi pentru a nu se ciocni cu tânăra aceea. 

Fata se opri brusc şi-şi acoperi gura cu mâna. Ochii ei 
albaştri şi mari se holbau la el îngroziţi de sub borul unei 
pălării de paie, uşor boţite, decorată cu margarete. Deşi se 
speriase, Thad izbucni într-un râs zgomotos. Când o 
întâlnise pe tânără Sadie Wagner parcă asa spusese ea c-o 
cheamă - după ce-o ajutase la căratul nagajelor ei cu o 
seară în urmă, el o văzuse frumoasă, dar foarte sfioasă. Nu 
şi-ar fi închipuit-o ca fiind atât de năvalnică şi având gesturi 


aşa de impulsive. 

Fata îşi apăsă cu mâna corsajul simplu al rochiei de 
culoare galbenă şi înflorată. 

- V-vă rog să mă scuzaţi, domnule şerif. Nici nu v-am 
văzut. Ridică în sus un plic. - Voiam să duc plicul ăsta la 
poştă înainte de sosirea diligenţei. Domnişoara Baxter şi... 
domnişoara Baxter mi-au spus că diligenţa ajunge pe la unu 
şi jumătate, aşa că... 

— N-am păţit nimic, domnişoară, stai liniştită. Thad 
încercă să se uite drept în ochii tinerei, dar şuviţele ei de 
păr, ce se unduiau în vânticelul de primăvară şi care parcă 
dănţuiau pe umerii fetei, îi distraseră atenţia. Nu mai 
văzuse până atunci un păr atât de blond. Se potrivea de 
minune cu gălbuiul din mijlocul margaretelor de pe pălăria 
ei. - Şi-ai aflat unde e poşta? 

-  Domnişoara Baxter... şi  domnişoara Baxter... 
Domnişoara Wagner scutură din cap şi-şi frecă uşor fruntea. 
- Parcă mă bâlbâi de fiecare dată când le rostesc numele. 

— Atunci, numiţi-le domnişoara Melva şi domnişoara 
Shelva, aşa cum fac eu, îi sugeră Thad. 

Fata se încruntă uşor. 

- Aş face asta dacă mi-aş putea da seama care e Melva 
şi care e Shelva. Aruncă o privire scurtă peste umăr, apoi 
oftă. - Seamănă atât de tare una cu cealaltă... 

Thad îşi netezi mustaţa, sperând ca ea să nu-i vadă 
zâmbetul amuzat. Îşi dădea ea oare seama cât de adorabil 
arăta cu acea pălărie diformă pe cap şi cu şuviţele-i de păr 
de-un blond strălucitor care-i atârnau de-a lungul gâtului ei 
subţirel? 

- Da, aveţi perfectă dreptate, cele două seamănă izbitor 
de mult. Dar vreţi să ştiţi cum le puteţi deosebi? o întrebă în 


şoaptă. 

Fata dădu din cap, făcând ca petalele margaretelor de pe 
pălăria ei să fluture uşor în vânt. 

Amândouă au câte o aluniţă, în colţul gurii. Aluniţa 
Domnişoarei Melva este-n stânga, pe când cea a 
domnişoarei Shelva este-n dreapta. 

Ochii ei albaştri licăriră. 

- E-adevărat? 

Thad chicoti. 

- Da. Aşa le deosebesc eu, spuse el ridicând dintr-un 
umăr. - Desigur, uitându-te cu faţa spre ele, nu uitaţi că 
ceea ce v-am spus va fi exact pe dos. Dacă ţineţi minte 
lucrul ăsta, o să ştiţi care este care. 

— Păi, am văzut şi eu aluniţa cu pricina, dar va trebui să 
ţin minte cine are aluniţa în dreapta şi cine în stânga. Oh, 
vă mulţumesc tare mult! Nu va mai fi nevoie acum să mă 
bâlbâi spunându-le domnişoara Baxter şi domnişoara 
Baxter îi zise fata, zâmbind. 

Thad rămase cu ochii holbaţi la ea, fermecat de 
frumuseţea ei. 

— Mă bucur că v-am fost de ajutor, îngăimă el. Vru să-şi 
continue drumul, dar rămase țintuit în loc. Era o plăcere s-o 
privească şi-ar mai fi vrut să rămână în compania ei. Îşi 
ridică cotul şi-i zise: - Daţi-mi voie să vă însoțesc până la 
poştă. După aceea, vă puteţi întoarce la treburile de la 
prăvălie. 

Fata îl luă de braţ. El o traversă încet strada, ca şi cum ar 
fi vrut să lungească cât mai mult drumul prea scurt până la 
poştă. Rochia ei atingea grațios pantalonii lui, iar el nici nu 
încercă să păstreze distanţă faţă de ea. 

— Vă mulţumesc pentru ajutor, dar nu trebuie să mă 


întorc la slujbă. Cel puţin nu astăzi, zise fata cu o voce 
melodioasă. - Domnişoara Shelva şi domnişoara Melva mi- 
au spus că voi începe să lucrez la prăvălie abia de mâine. 
Astăzi, eu trebuie să mă obişnuiesc cu oraşul. 

Inima lui Thad tresaltă de bucurie în timp ce un gând îi 
trecu prin minte. 

- Păi, atunci, ce ziceţi de propunerea asta? Lăsaţi 
scrisoarea la poştă, apoi puteţi să mă însoţiţi în rondul meu. 
Am să vă arăt tot ce-am descoperit până acum în Goldtree. 
Nici n-o să vă daţi seama cât de repede veţi ajunge să 
cunoaşteţi oraşul şi să vă simţiţi aici ca acasă. 

Surprinsă, fata îşi ridică privirea înspre el. 

- Dar aveţi timp să-mi arătaţi tot oraşul? 

El tuşi ca să-şi ascundă zâmbetul. Abia sosită acolo, ea 
încă nu-şi dădea seama cât de puţin timp îi va lua ca să 
vadă întreg oraşul. Am timp, şi-mi va face mare plăcere. 
Thad deschise uşa poştei şi-i făcu semn să intre. 

- Eu am să v-aştept afară. 

În aşteptarea ei, Thad se plimbă încolo şi-ncoace, îşi vâri 
mâinile în buzunare, făcându-se că admiră norii de pe cer, 
dădu din cap, salutându-i pe bărbaţii care trecură pe-acolo, 
şi-şi duse mâna la pălărie, salutându-le pe doamne, începu 
apoi să fluiere o melodie deloc armonioasă, iar în final îşi 
cobori privirea şi-şi îndesă vârful pantofului într-o gaură 
dintr-una din scândurile trotuarului. 

Un râs drăgălaş se auzi dinăuntrul poştei. Thad aruncă o 
privire înspre uşa de-un maroniu deschis. Gelozia îi rodea 
sufletul. Ce să-i fi spus oare domnul de la poştă de-o făcuse 
să râdă atât de copios? Şi, la urma urmei, cât durează. Ca 
ea să cumpere un timbru de doi cenți şi să-l lipească pe 
plic? 


Într-un final, domnişoara Wagner ieşi, zâmbind. 

- Domnul Rahn mi-a oferit o cutie poştală - cutia cu 
numărul 143. E-un domn foarte amabil şi cu mult umor. 

Thad îl întâlnise pe domnul Rahn la întâlnirea cu consiliul 
oraşului. Dar omul nu zâmbise deloc toată seara, darămite 
să mai spună şi glume. 

— Acum că am propria mea cutie poştală, mă simt ca şi 
cum aş fi cu adevărat un locuitor al acestui oraş. Fata îşi 
împreună mâinile şi-l privi pe Thad cu drăgălăşenie. - Abia 
aştept să vizitez oraşul, zise ea, uitându-se în jur, părând că 
soarbe din priviri împrejurimile. - E o zi frumoasă, tocmai 
potrivită pentru o plimbare. 

Cea mai frumoasă zi de care am avut parte până acum, 
se gândi Thad, dar nu îndrăzni să spună asta cu voce tare. 
Se mai iuţise vreodată atât de fascinat de o femeie până în 
ziua aceea? 

— Sunteţi sigur că nu vă rețin de la îndatoririle 
dumneavoastră? 

— Singura mea îndatorire în momentul acesta, îi zise el, 
oferindui din nou braţul, - este să vă ajut să vă obişnuiţi cu 
orăşelul. Să mergem, domnişoară Wagner. Chiar lângă 
poştă, se afla clădirea bisericii congregaţionale, văruită 
toată în alb. Thad arătă spre aceasta, zicând: 

- Am luat parte la slujba de-aici duminica trecută. Dar 
poimâine am să merg la una din celelalte biserici din oraş. 

— Nu v-a plăcut serviciul? Mâinile ei se împreunară peste 
îndoitura braţului lui, iar paşii ei se armonizară perfect cu 
paşii lui. 

— O, nu, mi-a plăcut chiar foarte mult. Reverendul Wise e 
un predicator foarte bun. Dar am socotit că în calitate de 
şerif ar trebui să merg şi-n altă parte - să fiu văzut în toate 


bisericile din oraş. 

Cei doi se îndreptară înspre vest, spre strada Washington. 
Domnişoara Wagner întrebă: 

- Şi câte biserici sunt în Goldtree? 

— Trei. Congregaţională, metodista şi episcopală. Thad 
arătă cu mâna spre un loc larg împrejmuit cu un gard din 
fier, din spatele bisericii congregaţionale. - Dar toate trei îşi 
îngroapă morţii într-un cimitir comun. 

Domnişoara Wagner se scutură, ţinându-l strâns de braţ. 
- E frumos că ei nu simt nevoia să se separe şi atunci când 
mor, dar... fata iuți pasul, iar Thad o urmă grăbit. - 
Cimitirele sunt locuri sumbre pentru mine. 

Thad simţi tristeţea din glasul ei şi regretă în sinea lui că 
nu alesese o altă rută. Îi strânse mâna la pieptul său şi o 
ajută să se îndepărteze cât mai repede de locul care o 
făcea să se înfioare. Totuşi, nu se putu abţine să n-o 
întrebe: 

- Dar dumneavoastră ştiţi că cimitirul e doar un loc de 
odihnă pentru trupul omului? Că sufletul lui nu se află 
acolo? 

— Da, desigur că ştiu. Thad fu surprins de răspunsul ei 
cam aspru. Fata clipi de câteva ori, făcându-l să se întrebe 
dacă tonul mai caustic nu fusese menit să ascundă ceva 
mai profund în sufletul ei. - Dar piatra funerară e o aducere- 
aminte că persoana nu mai e aici... pe pământ. lar asta mă 
întristează. 

Thad se gândi la răspunsul ei. El nu petrecuse niciodată 
prea mult timp la mormântul mamei lui şi-şi dădu seama 
acum că fusese din cauza aceluiaşi motiv pe care ea tocmai 
îl pomenise. Cei doi lăsară cimitirul în urmă şi, în mod voit, 
el îşi încetini mersul până când o opri pe tânără în faţa 


bisericii episcopale. Poate că ea îl va considera prea 
îndrăzneţ, pentru că tocmai ce se cunoscuseră, dar 
curiozitatea lui depăşea buna-cuviinţă. Cu o uşoară 
scuturătură din cot, o întrebă: 

- Şi cine nu mai e cu dumneavoastră? 

Domnişoara Wagner îşi cobori bărbia. 

- Tatăl meu. Apoi ea îşi ridică faţa, iar Thad zări în ochii 
ei tristeţe, dar şi o ostilitate stranie. - Nici nu l-am cunoscut 
prea bine. A murit când aveam doar patru ani. Dar încă-mi 
lipseşte. 

— Păi, e normal să-i simţiţi lipsa. Şi lui Thad îi era dor de 
mama lui, chiar dacă ea murise la naşterea lui. Regreta că 
nu simţise cum era să ai o mamă. Dar nu simţea deloc lipsa 
tatălui său. Nădăjduia ca Dumnezeu să ierte gândurile lui 
duşmănoase faţă de tatăl lui, dar socoti că era mai bine să 
fie sincer decât să mintă în privinţa asta. Tatăl lui nu-i 
dăduse niciodată vreun motiv ca să-i fie dor de el. 

- ÎI cunoştea tatăl dumneavoastră pe Domnul? Thad 
simţi un nod în stomac, gândindu-se la răspunsul în privinţa 
tatălui său. 

Domnişoara Wagner dădu din cap. 

- Da, Mama mi-a spus că el îl cunoştea pe lisus. 

- Atunci, el e acum în cer. Thad îşi înclină capul pe spate. 
- lar într-o bună zi şi dumneata vei merge acolo, nu-i aşa? 

Un zâmbet blând ridica colţurile buzelor ei. 

- lisus e Mântuitorul meu, aşa c-am să merg în cer într-o 
bună zi. Mama spune că tatăl meu va fi în grupul care o să 
mă întâmpine acolo. 

Thad şi-o imagină pe mama lui aşteptându-l la porţile de 
mărgăritare ale cerului. Îi plăcu ideea aceea. Imediat după 
ce-l va mulţumi Mântuitorului său pentru iertarea tuturor 


păcatelor lui, el se va întâlni în sfârşit cu ea... 

- Atunci, vă puteţi gândi că tatăl dumneavoastră trăieşte 
fericit şi împăcat în cer, în loc să zacă într-un mormânt 
vechi şi sumbru, iar gândul ăsta ar trebui să vă mai 
înveselească, nu credeţi? Zâmbetul ei larg îl încălzi pe Thad 
mai mult decât soarele care strălucea deasupra capului lui. 

- Haideţi să ne continuăm plimbarea, sugeră el, - înainte 
ca ziua sa treacă pe lângă noi şi să ne prindă seara. 

O conduse până la marginea oraşului, lângă clădirea 
roşie a scolii, cu turnul său cu clopot. Şcoala îşi terminase 
cursurile cu o săptămână în urmă, iar locul părea pustiu 
fără copiii zglobii, aşa că nu zăboviră prea mult acolo. O 
luară înspre sud pe strada Principală, unde Thad îi arătă, 
printre altele, fierăria oraşului, banca şi biserica metodistă - 
singura din oraş cu o clopotniţă, observă ea. Ajunşi în faţa 
biroul său, lipit de spiţerie, Thad se opri. 

— Aici e biroul meu, chicoti el, - dar şi casa în care 
locuiesc. 

Fata îşi duse mâna streaşină la ochi, încercând să se uite 
înăuntru. 

- Tot aici şi locuiţi? Dar locul ăsta e foarte strâmt, 
lăsându-şi mâinile în jos, ea se uită la el. - Dar cred că, 
dacă locuiţi singur, e suficient. 

Comentariul ei, deşi lipsit de ironie, îl făcu pe Thad să-şi 
dorească o locuinţă mai mare în locul cămăruţei din spatele 
unei spiţerii. Care femeie ar accepta să împartă cu el acel 
spaţiu inghesuit? Dar, la urma urmei, cum ajunsese el să se 
gândească la astfel de lucruri? Se scutură uşor şi-i zise 
fetei: - Hai să vedem şi restul oraşului. 

Thad îi arătă apoi o clădire în care oamenii din 
comunitate se intâlneau din când în când, dar şi părculeţul 


de vizavi unde, o informă el, locuitorii din Goldtree mergeau 
la picnic în timpul verii. Acoperişul verandei prăvăliei se zări 
la orizont, aşa că ei se opriră, iar Thad îşi desfăcu larg 
braţele. 

- În afară de birtul Corei şi de frizerie, care sunt chiar 
lângă prăvălie, cam ăsta e tot oraşul. 

Faţa domnişoarei Wagner se schimonosi uşor. 

- Dar nu e posibil. 

El chicoti. 

- E doar un orăşel, domnişoară Wagner, însă, din câte 
aud, e într-o continuă creştere. 

Fata se uită agitată când în stânga, când în dreapta. 

— Ce s-a întâmplat? o întrebă el. 

— Varul meu, Sid... mi-a scris... şi mi-a pomenit despre o 
clădire de operă în Goldtree. Ăsta e de fapt motivul pentru 
care am venit aici. Ca să cânt. Pe scena operei. 

Thad se scărpină în bărbie. 

- Operă, spuneţi? Măsură şi el strada în lung şi-n lat. Să-i 
fi scăpat oare vreo clădire? Ochii îi căzură pe clădirea de 
lângă poştă, unde oamenii din comunitate obişnuiau să se 
mai întâlnească. 

- Poate că Sid s-a referit că veţi cânta la întâlnirile 
comunităţii. Primarul mi-a spus că oamenii din oraş se 
adună acolo de sărbători, sau după seceriş, ori pentru nunţi 
sau pentru a celebra naşterea copilaşilor. 

Domnişoara Wagner scutură din cap, frângându-şi 
dezamăgită mâinile. 

- Nu, nu, Sid a pomenit clar despre o clădire de operă. A 
spus că cel pentru care lucrează el are nevoie de o 
cântăreaţă bună. 

Sprâncenele lui Thad se ridicară brusc. 


- Vorbiţi cumva despre Aşa Baxter? 

— Da. 

Thad îşi netezi mustaţa cu un deget. 

- S-ar putea s-aveţi dreptate. Am auzit că Aşa a 
comandat nişte cherestea de la fabrica din Concordia. Poate 
c-are de gând să construiască o clădire de operă aici în 
Goldtree. 

O văzu pe domnişoara Wagner frământându-şi mâinile şi 
muşcându-şi buzele, şi nu-şi putu imagina de ce clădirea 
operei era atât de importantă pentru ea. Totuşi, îşi dorea s- 
o poată linişti. 

- Dacă vă place să cântaţi, biserica congregaţională are 
un cor. Sunt sigur că ei se vor bucura să vă aibă în corul lor. 

— Desigur, mi-ar plăcea să cânt în cor, zise ea, cu voce 
tristă. Thad încercă să-şi dreagă glasul. 

- Domnişoară Wagner, m-aş întoarce acum la biroul 
meu. Îşi dorea, totuşi, ca după-amiaza petrecută de ei să nu 
se încheie trist. - Dacă aveţi vreodată nevoie de ajutor, nu 
ezitaţi să mi-l cereţi. Aproape că-şi ţinu răsuflarea în 
aşteptarea răspunsului ei. Dorea s-o vadă din nou cât de 
curând. 

— Aşa voi face. Fata îşi ridică mâna, iar el i-o prinse 
delicat. În comparaţie cu palma lui lată, degetele ei păreau 
atât de fragile. - Vă mulţumesc că v-aţi făcut timp să-mi 
arătaţi oraşul. 

Thad vru să-i spună că i-a făcut mare plăcere să-şi 
petreacă după-amiaza cu ea, dar n-apucă, fiindcă o voce 
arţăgoasă îl întrerupse. 

— Sadie, ce faci acolo? 


Sid sări din căruţă şi se îndreptă spre cei doi cu paşi 
apăsaţi, fără a se sinchisi să-şi ascundă iritarea. Muncise 
din greu ca să descarce cât mai grabnic căruţa aceea şi 
gonise caii mai mult decât ar fi trebuit, ca să se poată 
întoarce cât mai repede în oraş şi să petreacă timp în 
compania lui Sadie, aşa cum îi promisese. Numai că, ajuns 
la prăvălie, gemenele Baxter i-au spus că ea a ieşit la 
plimbare prin oraş. Şi-a pierdut aproape o oră căutând-o pe 
străzi, iar, acum, a găsit-o în sfârşit... ţinându-se de mână 
cu şeriful! 


Sadie se întoarse brusc spre Sid, smucindu-şi mâna din 
mâna lui McKane, un gest care-i conveni lui Sid. Fata făcu 
un pas înspre Sid, zicându-i: 

- Ai reuşit să te întorci mai repede! 

Sid se forţă să nu se încrunte. 

- Da, m-am grăbit să termin repede ca să avem timp să- 
ţi arăt oraşul înainte de cină, îi zise el, aruncând o privire 
furioasă spre şerif. De ce nu mai pleca odată? - Nici n-am 
apucat să dezleg caii, pentru c-am avut nevoie de căruţă ca 
să te caut prin tot oraşul. Deşi avusese intenţia să fie 
politicos, tonul lui păru acuzator. - Dar pentru că te-am 
găsit în sfârşit, putem face plimbarea aceea pe care ţi-am 
promis-o. 

Sadie se îmbujoră la faţă. 

- Oh, Sid, îmi pare atât de rău. Şeriful McKane zâmbi ea 
spre bărbatul care se postase ca o santinelă, la mai puţin 
de-un metru în spatele ei - a fost atât de amabil şi s-a oferit 
să-mi arate întreg oraşul. Am... începu ea, plecându-şi capul 
ruşinată, - am uitat complet că tu mi-ai promis asta. 

Sid scrâşni din dinţi. A uitat de ceea ce i-a promis el? El, 
care o adusese în oraşul acela? se gândi Sid, încleştându-şi 
pumnii în buzunarele pantalonilor. | se părea ciudat că-şi 
pierduse cumpătul atât de uşor. Nu-şi mai amintea să se fi 
enervat atât de rău până în acea clipă. Sigur, nu mai fusese 
nevoit până atunci să se lupte cu cineva pentru atenţia lui 
Sadie! Trăgând adânc aer în piept, el se strădui să 
folosească un ton mai blând. 

- Atunci, măcar, putem servi cina împreună? 

— Desigur. 

Şeriful McKane făcu un pas în faţă. 

- l-am arătat domnişoarei Wagner capătul de nord al 


oraşului. Cred c-ar vrea să meargă acum înspre sud - ca să 
vă întoarceţi pe strada principală, pentru ca ea să vadă 
unde e casa doctorului şi spălătoria oraşului. 

Sid clocoti de furie în sinea lui. De ce credea şeriful c- 
avea nevoie să-i spună ce să facă? 

Sadie se uită spre Sid, zâmbindu-i. 

- Aş vrea să ştiu unde-l pot găsi pe doctorul oraşului. 
Fata arăta atât de drăgălaş încât mânia lui Sid se mai 
domoli. - Putem lua căruţa? întrebă ea, râzând uşor şi 
împreunându-şi mâinile sub bărbie, ca într-o rugăciune. - 
Mă dor cumplit picioarele de la atâta plimbare prin oraş în 
compania şerifului McKane. 

Sid trebuia să se întoarcă înapoi cu caii şi cu căruţa la 
hambarul lui Aşa - n-avea voie s-o folosească în scopuri 
personale - dar nu vru să refuze rugămintea lui Sadie. 

— Sigur, hai să mergem. O prinse de cot şi-o ajută să 
urce lângă el în căruţă, trăgând-o niţel cam tare. 

— Sid! Fata aproape că se trezi trântită pe scaunul din 
lemn, şi-l privi nedumerită. 

- Ce te grăbeşti aşa? Aplecându-se uşor în faţă, ea-şi 
netezi poala rochiei şi-şi aranjă pălăriuţa de pe cap. 

Sid smuci hăţurile. 

- Am crezut că eşti nerăbdătoare să vezi casa doctorului. 

Fata pufăi înciudată. 

- Dar nu aşa de nerăbdătoare, zise ea, întorcându-şi 
capul şi înghiontindu-l pe Sid în timp ce flutură din mână. - 
La revedere, domnule şerif! Vă mulţumesc încă o dată că 
mi-aţi arătat oraşul. 

— Dii! Sid smuci din nou hăţurile, iar caii urniră căruţa din 
loc, zgâlţâind-o din ţâţâni. 

Sadie se chinui să-şi ţină echilibrul pe scaunul căruţei. 


- Sid Wagner! 

Flăcăul ignoră exclamaţia ei de indignare şi-i spuse: 

- Pe drum am să-ţi arăt şi căsuţa în care locuiesc eu. Nu-i 
departe de-aici. 

Desi era un gest nesăbuit, Sid goni căruţa pentru o 
vreme, ca şi am ar fi vrut să se depărteze cât mai mult de 
şeriful McKane. 

Când caii ajunseră la intersecţia străzii principale cu 
strada Clittonwood, el mână caii înspre estul oraşului, iar la 
următoarea intersecţie o luară înspre sud. 

- N-ai să vezi aici prea multe case aratoase - majoritatea 
sunt doar case obişnuite, ale celor care muncesc în oraş. Cu 
excepţia casei bancherului şi, bineînţeles a doctorului. Aşa 
Baxter avea şi el o casă mare şi frumoasă, dar pentru că 
acesta locuia cu mult în afara oraşului, Sid nici nu pomeni 
despre ea. 

— Vezi casa aia mare, cu două verande şi multe ferestre? 
E 
casa doctorului, iar cabinetul lui e la uşa dinspre sud. El o 
să-ţi raspundă, zi sau noapte, aşa că, dacă vei avea 
vreodată nevoie de el, să ştii că-l găseşti aici la orice oră. 

Sadie nu-i răspunse. Încă se ţinea strâns de scaun de 
parcă i-ar fi fost teamă să nu fie trântită jos din căruţă. 
Dacă Sid doreşte ca ea să se bucure de timpul petrecut cu 
el - îşi zise Sadie în sinea ei - atunci el ar trebui să se 
poarte mai cuviincios. Se simţea ruşinată că plecaseră în 
grabă, fără să apuce să-şi ia rămas bun de la şerif. Nu 
înţelegea deloc acea grabă! Sid trase de hăţuri, încetinind 
caii din goana lor nebunească. Fata răsuflă uşurată şi-şi 
aşeză mâinile în poală, de parcă ar fi avut nevoie de ceva 
de care să se ţină strâns. Sid şi-ar fi dorit să se ţină de el, 


aşa cum, mai devreme, ea-l ţinuse de mână pe șerif. 

— Vrei să vezi unde locuiesc eu? o întrebă el strângând 
hăţurile în mâini. 

Niciun răspuns. 

Sid se uită spre ea. - Sadie? 

Deşi nu-i răspunse, ea dădu din cap, cu privirea aţintită-n 
faţă. Sid îşi dădu seama c-o supărase. Dar şi ea îl enervase 
la culme! De ce n-a mai putut avea răbdare să-l aştepte? 

Nu mai îndrăzni s-o mai întrebe încă o dată, aşa că-şi 
îndreptă privirea spre cei doi cai, Rudy şi Hec, mustrându-i: 

- Uşurel, băieţi, ce goniţi aşa! Trase din nou de hăţuri, 
mânând caii înspre est, şi opri căruţa în faţa unei case. - 
Aici locuiesc eu. 

Sadie se aplecă uşor ca să se uite în spatele lui, dar el 
nu-şi putu da seama, după expresia feţei ei, la ce se gândea 
ea. Sid ştia că nu era mare scofală de casa aceea - doaro 
căsuţă din lemn, cu o prispă pătrată în locul unei verande şi 
trei cămăruţe înşirate una după alta. Nu era de fapt casa 
lui, ci el doar o închiriase de la omul pentru care lucra. Aşa 
i-a spus că după şase luni putea considera plata chiriei ca 
plată pentru cumpărarea casei, dacă avea de gând s-o 
cumpere. Dar asta depindea de cum vor merge lucrurile cu 
Sadie. El şi-ar dori o casă mai arătoasă, dacă se va însura 
într-o bună zi cu ea. 

— Aşa Baxter mi-a închiriato, îi spuse Sid, uitându-se la 
faţa ei, ca să vadă dacă-i mai trecuse din supărare. - Are 
vreo şase case în oraş şi le-a închiriat pe toate. Era evident 
că Aşa învârtea multe afaceri - închirieri de case şi 
cărăuşie, iar pe deasupra, era proprietarul unei prăvălii, dar 
şi fermier. Dacă puteai numi fermier un om care cultiva 
doar viță-de-vie şi hamei. Înghiţind în sec, Sid îndrăzni să 


facă aluzie la speranţele lui de viitor. - E cam mică, dar 
destul de bună pentru mine acum. Însă... mai târziu... ştiu 
că voi dori o casă mai mare. Şi mai arătoasă. 

Sadie îşi îndreptă spatele şi se uită atent la Sid. 

- E o casă frumoasă, Sid. Acum vrei, te rog, să mă duci 
să văd opera? Tare mult mi-ar plăcea s-o văd. 

Sid tresări. 

- Opera? 

— Da. Opera. Cea despre care mi-ai pomenit în scrisoare. 

— O, desigur, cea despre care ţi-am pomenit în 
scrisoare... 

Sadie îl lovi peste braţ. Destul de tare. 

- Sid, m-ai minţit? Căci dacă ai făcut asta, eu... 

Sid ridică o mână ca să se apere. 

- Nu, Sadie, pe cuvântul meu! Aşa Baxter vrea să 
vorbească cu tine despre cântat. Azi-dimineaţă mi-a spus 
că deseară va trece pe la prăvălie ca să vorbească cu tine 
şi să te asculte cum cânţi. 

Fata trase adânc aer în piept. 

- Deseară? O să mă asculte cum cânt? 

Sid dădu din cap, recunoscător că privirea mânioasă 
dispăruse de pe faţa ei. 

- Desigur. lar dacă o să-i placă ce va auzi, vei putea 
începe să cânţi - şi să fii plătită - de săptămâna viitoare. 

Sadie făcu ochii mari de uimire, iar nerăbdarea îi lumină 
trăsăturile. Sid fu atât de copleşit de frumuseţea fetei - faţa 
îi strălucea toată, iar şuviţe de păr blond îi mângâiau obrajii 
trandafirii - încât nici nu auzi ceea ce ea îi spusese. 

- Ce-ai zis? întrebă el, înghițind în sec. 

— Dar unde e opera? Şeriful McKane mi-a spus că n-a 
auzit de nicio clădire de operă în oraş. lar el a bătut străzile 


din Goldtree în lung şi-n lat şi de la un capăt la altul. 

Din nou McKane! Sid fornăi nervos. 

- Păi, asta-i problema lui. Îşi pierde prea mult timp pe 
străzi. 

— Ce-ai spus? 

Sid n-avea chef să explice ce-a vrut să spună. N-ar face 
decât s-o sperie înainte ca ea să aibă ocazia să vadă 
adevărul. - Am să-ţi arăt sala de operă. Nu cred că Aşa va 
avea ceva împotrivă, de vreme ce are de gând, oricum, să 
te ducă acolo chiar el însuşi, zise el smucind din hăţuri. - 
Dii, Rudy, dii, Hec. 

Sadie scutură din cap confuză atunci când Sid opri căruţa 
în faţa prăvăliei. 

- Sid, ce... 

— Taci numai puţin, te rog, şi lasă-mă să-ţi arăt sala 
aceea. Sări din căruţă, după care se duse s-o ajute să 
coboare. Îşi zise în minte că n-ar strica s-o ţină strâns de 
mână. Când va vedea - opera, poate că-şi va dori să dea bir 
cu fugiţii. Dar ea nu putea face asta, îşi reaminti el. Avea 
nevoie de slujbă. Sid îi făcu semn spre uşa prăvăliei. 

- Pe-aici. 

Gemenele Baxter îşi ridicară curioase capul - una din 
spatele tejghelei, cealaltă de lângă raftul cu ţesături - în 
timp ce Sid o conduse pe Sadie spre magazia din colţul din 
spate al prăvăliei. Geamăna din spatele tejghelei strigă 
către el: 

- Aşa a trecut pe-aici cu puţin timp în urmă şi te căuta, 
Sid. 

Cealaltă adăugă şi ea: 

- Ne-a zis să-ţi spunem să nu care cumva să pleci de- 
aici. 


Sid dădu din cap în semn că înţelesese ceea ce-i 
spuseseră ele. 

Geamăna de lângă raftul cu ţesături îi zise apoi pe-un ton 
răstit: 

- Şi unde crezi că te duci acum? 

Sid se făcu că n-o aude şi-şi puse mâna pe spatele lui 
Sadie, grăbind-o prin uşa acoperită cu o draperie. Încăperea 
era un labirint de cutii, lăzi şi butoaie, dar el o conduse spre 
o altă uşă, în capătul celălalt al camerei şi-o descuie. În 
bezna în care intrară, Sadie apucă să zărească o scară. 
încercă să-şi dea seama unde se aflau. Tresări speriată 
făcând un pas înapoi. 

- Sid, dar asta-i o pivniţă de vinuri! 

— Ştiu că de-aici, de sus, pare o pivniţă, dar ai încredere 
în mine. Haide, să coborâm! 

Ea ezită. 

- E întuneric acolo jos, Sid. 

Flăcăul oftă. 

- Stai să mă duc după o lampă. Sid se întoarse în 
magazie şi găsi pe un raft o lampă şi o cutie cu chibrituri. 
Aprinse fitilul lămpii, apoi se întoarse lângă Sadie şi-o apucă 
de cot. - Haide. Asta o să ne lumineze calea. 

Tremurând, Sadie începu să coboare treptele în spatele 
lui. Paşii lor «răsunau macabru pe scara îngustă. Ajunseră 
amândoi în capătul scării, iar în faţa lor se întindea un 
coridor lung din pământ bătătorit. Sadie simţi un miros 
înţepător de mucegai, iar frigul de-acolo o făcu să se 
îmbrăţişeze. 

- Nu-mi place locul ăsta. Îmi dă fiori. 

Sid se simţise la fel când Aşa îl dusese pentru prima oară 
acolo jos. Dar ştia că Sadie va fi la fel de surprinsă ca şi el 


când vor ajunge la capătul pivniţei. Ţinând în mână lampa 
care le lumina calea, el o conduse pe Sadie prin acel 
coridor. Ajunseră, în final, în faţa unei uşi solide din lemn de 
stejar, frumos sculptată. Sadie îi aruncă o privire curioasă in 
timp ce el deschise uşa. Fata rămase cu gura căscată de 
uimire. 

Lampa lumină pereţii şi tavanul unei încăperi înguste - 
ceea ce Aşa numea foaier. Sadie făcu câţiva paşi în faţă, 
privirea ridicându-i-se înspre candelabrul din cristal de 
deasupra capului ei. 

- O, Sid, cât de frumos este! 

lar asta nu era nimic în comparaţie cu ceea ce avea să 
mai vadă! 

Zâmbind, Sid arătă spre două uşi sculptate în capătul 
celălalt al holului. 

- Vino după mine! 

Fără să ezite, Sadie se grăbi să ajungă lângă el. Sid apucă 
de mânerul din alamă al uneia dintre uşi şi împinse uşor. 
Balamalele scârţâiră în timp ce uşa se deschise. Sid lumină 
încăperea, iar Sadie se uită curioasă înăuntru. 

— O, Doamne... rosti ea, gâtuită de uimire şi făcând 
câţiva paşi prin încăperea învăluită în umbre. El o privi cum 
se uita cu atenţie la fiecare rând de scaune, mângâind 
delicat pernele din catifea roşie. Privirea ei alunecă apoi pe 
pereţii laterali, iar ea păru că numără candelabrele din 
alamă fixate pe tapetul auriu de pe pereţi. 

Sid înaintă grăbit spre partea din faţă a sălii. - Sadie, vino 
aici. Aşteptă până când ea ajunse lângă el, o prinse de 
mână şi o trase între două coloane din stejar băiţuit, apoi o 
ajută să urcr pe o platformă mai ridicată. Paşii lor răsunară 
pe podeaua, frumos şlefuită, din stejar. Sadie rămase 


impresionată de cortina din catifea, care atârna din tavan 
până jos la podea, de pianina sttălucitoare din spatele 
scenei, dar şi de cele două candelabre din tavan. 

În final, ea se uită spre el. Tânărul văzu uimire şi confuzie 
pe faţa ei. 

- Sid... asta e opera? 

Ţanţoş în şaua împodobită cu mulţi ciucuri, Aşa Baxter 
mergea călare pe armăsarul lui negru din rasa Percheron, 
exact pe mijlocul străzii principale din Goldtree. Ca de 


obicei, trecătorii se opreau pe trotuar ca să admire frumosul 
armăsar. Aşa nici nu catadicsi să arunce vreo privire acelor 
gură-cască, dar zâmbi în sinea lui. Nimeni din Goldtree - 
sau din oricare altă parte din Kansas, fu de părere el -n- 
avea un cal care să se poată compara cu Percival al său. 

Bărbatul mână calul înspre prăvălie şi se încruntă când îşi 
văzu căruţa trasă lângă trotuar. Rudy şi Hec, doi dintre caii 
săi povară, trândăveau înhămaţi la căruţă. Dar ce căuta 
căruţa acolo şi nu în hambarul lui, acolo unde-i era locul? 
Sid ştia că trebuia să ducă înapoi căruţa şi caii de îndată ce 
se întorcea dintr-o cărăuşie. Poate că va trebui să-l 
dojenească aspru pe flăcăul ăsta! Aşa îşi aranjă mai bine pe 
cap pălăria înaltă de cowboy, umflându-şi pieptul în timp ce 
se gândi la săpuneala pe care avea de gând să i-o tragă lui 
Sid. Dar trebuia mai întâi să descalece. 

La ferma lui, îl ducea totdeauna pe Percival lângă un gard 
ca să poată cobori de pe cal fără a se lovi. Dar în faţa 
prăvăliei nu era niciun gard. lar până la pământ era distanţă 
mare! 

Trase adânc aer în piept şi-şi ridică piciorul peste crupa 
lucioasă a armăsarului. 

Bărbatul gemu în momentul în care talpa lui se lovi 
puternic de pământ. Cu celălalt picior al său, încă prins în 
scara de la şa, se simţea strâns ca un şoarece care-şi 
prinde coada într-o capcană. Trebui să se sforţeze ca să-şi 
elibereze cizma din scara de la şa, genunchiul ajungându-i 
până aproape de bărbie. Percival era un cal de talie înaltă, 
pe când Aşa era un bărbat destul de scund. Nusi mai dorea 
acum decât ca toţi gură-cască din oraş să se fi întors la 
treburile lor şi să nu fi fost martori la stângăcia descălecării 
lui. Ultimul lucru pe care şi-l dorea era să audă ironii şi 


râsete înfundate pe seama lui. Avusese parte de aşa ceva 
cât pentru două vieţi! 

Reuşi în cele din urmă să-şi elibereze piciorul, dar îşi 
pierdu echilibrul. Se întinse după ceva de care să se 
sprijine, aşa că se prinse cu mâna de unul din ciucurii groşi 
din piele neagră care atârnau de şa. Cumpărase şaua mai 
mult pentru ornamentele ei frumoase. Ciucurii, prinşi în 
nişte ţinte mari argintii, atrăgeau întotdeauna atenţia celor 
din jur. Merita să-i admiri la cât de frumoşi erau! lar azi, ca 
de multe alte ori, s-au dovedit şi utili! 

— Ho! Stai domol! mormăi Aşa spre Percival. Proptindu-şi 
bine copitele în pământ, calul rămase nemişcat până când 
Aşa descălecă. Bărbatul îşi îndreptă cravata din mătase şi 
legă apoi hăţurile calului de-un belciug de fier, încastrat 
într-un stâlp din piatră de lângă trotuar. 

Îşi mângâie armăsarul pe grumaz de câteva ori, 
spunându-i vorbe de afint. Percival îi răspunse dând din cap 
şi nechezând. Urcă apoi pe trotuar şi, cu mersul său tipic, 
uşor legănat, Aşa se îndreptă înspre uşa prăvăliei. În 
momentul în care trecu pragul, o văzu pe Melva aplecată 
peste câteva perechi de cizme frumos aranjate pe tejghea, 
cu un zâmbet larg pe faţa ei. 

— Aşa, am crezut că te-ai întors la fermă. Te-ai hotărât 
până la urmă să iei cina cu noi? Braţele ei lungi se 
încolăciră pe după gâtul lui, deranjându-i pălăria de pe cap. 
Cu faţa acoperită de multele volănaşe ce împodobeau 
pieptul ei plat, el nu putu să-i răspundă. 

Din celălalt capăt al prăvăliei, vocea stridentă a Shelvei 
ajunse la urechile lui. 

- Sid e în magazie. 

Melva îşi trase braţele de după gâtul lui Aşa şi se uită de 


sus la fratele ei. După cincizeci şi cinci de ani în care 
surorile lui s-au tot uitat de sus la el, lui Aşa încă-i mai 
displăcea la culme acea ironie a sorții care făcuse ca 
surorile lui să fie înalte şi slăbănoage ca tatăl lor, iar el 
scund şi îndesat ca mama lor. Cozi de mătură şi cocoloş de 
unt - aşa obişnuiau să-i strige pe vremuri copiii din orăşel. 

Melva îi zise: 

- E cu el şi fata care o să ne ajute în prăvălie, aşa ca... 

— Vei avea ocazia s-o cunoşti, interveni Shelva. 

Fiecare dintre ele era atât de implicată în viaţa celeilalte, 
încât una nici nu putea rosti o frază întreagă fără ca 
cealaltă să nu intervină. Aşa făcu o piruetă şi porni spre 
magazie. 

— Aşa, ai de gând să mănânci cu noi? strigă Melva în 
urma lui. 

— Friptură de pui cu morcovi, cartofi şi ceapă, adăugă 
Shelva. Mâncarea ta preferată! 

Aşa îşi flutură mâna deasupra capului, grăbindu-se să 
iasă pe usă. Ca două găini cotcodăcind, se gândi Aşa la cele 
două surori ale lui. Va rămâne totuşi la masă şi va mânca 
ce-au pregătit ele. Aşa nu va mai fi nevoie ca el să dea bani 
pe mâncare la birtul Corei sau să se ostenească să mai 
gătească ceva când are să ajungă acasa. Intră în magazie şi 
măsură cu privirea încăperea, de la un capât la altul. Să se 
fi furişat Sid fără ca Melva şi Shelva să-l vadă ieşind? N- 
avea cum, căci căruţa era încă afară. El trebuie să fie încă 
înăuntru. 

— Sid? Unde, Doamne iartă-mă, e flăcăul ăsta? rosti Aşa 
destul de încet cât să nu se audă dincolo de uşa acoperită 
cu draperie din spatele lui. De altfel, el vorbea întotdeauna 
foarte încet, încât oamenii trebuiau să se aplece ca să-l 


audă mai bine, coborându-i, astfel, până la nivelul lui. 

Nu-i răspunse nimeni. Aşa vru să-l mai strige odată, dar 
observă uşa pivniţei larg deschisă. Melva şi Shelva nu 
intrau niciodată acolo - întotdeauna ele s-au temut foarte 
tare să intre în încăperea aceea de sub pământ - aşa că Sid 
trebuie să fi lăsat-o deschisă când a dus-o jos pe fata cea 
nouă care urma să lucreze la prăvălie, pentru a-i arăta - 
sala de operă. Un zâmbet se furişă pe obrazul lui Aşa, dar 
se gândi imediat c-ar trebui să aibă o faţă incruntată când 
are să dea ochii cu Sid. Deci nu trebuia încă să zâmbească. 
Dar îi va zâmbi larg fetei, dacă se va dovedi la fel de 
talentată precum o lăudase Sid. 

Aşa cobori scările cât de repede îi permiteau picioarele 
lui scurte. Încălţat cu nişte cizme făcute special pentru el, 
cu aproape doi centimetri mai înalte decât nişte cizme 
obişnuite, el călcă cu paşi apăsaţi, aşa încât Sid şi fata să-l 
audă venind. Când intră în încăperea imensă, frumos 
decorată, menită a găzdui adevărate spectacole de operă, 
atât Sid cât şi Sadie îşi îndreptară privirea spre el. Aşa se 
strădui să nu zâmbească satisfăcut. Cât de mult îi plăcea să 
fie în centrul atenţiei! 

Ignorându-l pe Sid, se îndreptă spre fetişcana cu părul 
blond. Sid îi spusese că verişoara lui e frumoasă, iar flăcăul 
chiar spusese adevărul. Şi-n rochia ei simplă din stambă, cu 
o pălărie ciudată pe cap, fata era cu adevărat 
fermecătoare. Dacă Aşa ar fi fost cu treizeci de ani mai 
tânăr - şi cu vreo treizeci de centimetri mai înalt - s-ar fi 
încumetat s-o curteze pe fată. Dar pentru că nici vârsta, nici 
înălţimea nu-l avantajau, el se va mulţumi să se asigure că 
ea va cânta la fel de bine precum arăta. 

— Eu sunt Aşa Baxter, spuse el, prezentându-se fetei. - 


lar tu trebuie să fii Sadie Wagner, abia sosită din Indiana. 

Un zâmbet timid apăru în colţul gurii fetei. Sfioasă. 
Inocentă. Da, oamenii din Goldtree nu vor găsi niciun motiv 
ca să se plângă de înfăţişarea ei. Ea întinse o mână slăbuţă 
spre Aşa. În momentul în care el îi apucă mâna, ea zise: 

- Mă bucur să vă cunosc, domnule Baxter. Spercănu vă 
supăraţi că Sid mi-a arătat... ăâ... sala de operă. Eram 
nerăbdătoare s-o văd. 

Aşa izbucni într-un hohot de râs, deşi ar fi vrut să-i 
sucească gâtul lui Sid. Nu-i spusese clar flăcăului că el îi va 
arăta fetei sala de operă? Aaa, desigur, nicio problemă. 
Făcu câţiva paşi, după care-şi desfăcu larg braţele, arătând 
înspre imensa încăpere. - Ce părere ai? E-o sală frumoasă, 
nu-i aşa? 

Domnişoara Wagner încuviinţă, dar Aşa simţi ezitare. 

Se întoarse spre ea. - Te-ai răzgândit cumva în privinţa 
dorinţei de a cânta? Fata făcu ochii mari şi scutură tare din 
cap. Gesturile trădau nerăbdare, iar Aşa îşi stăpâni un 
chicot de râs. - Păi, atunci, dacă tot suntem aici, ce-ar fi să 
cânţi ceva pentru mine? 

Bărbatul se îndreptă spre pianină şi apucă de un taburet 
mai înalt, cu trei picioare. 

- Sid, vino şi ajută-mă. 

Sid alergă spre Aşa şi îngenunche, prinzând taburetul cu 
ambele mâini. Unii ar fi ezitat să se supună imediat 
ordinelor lui, dar Sid n-a crâcnit niciodată la orice i-a cerut 
el să facă. Poate că nu va fi atât de aspru cu băiatul în 
privinţa căruţei. 

Sprijinindu-se de umărul lui Sid, Aşa reuşi să se urce pe 
taburet. Se clătină un pic, dar nu se dezechilibră, şi scoase 
un băț de chibrit din buzunarul de la cămaşă, aprinzând un 


candelabru care împrăştie o lumină strălucitoare peste 
jumătate din scenă. 

Aşa se dădu jos de pe taburet. 

- Sid, ia-l şi du-l de aici. Apoi ii făcu semn fetei să se 
apropie. - Vino aici, domnişoară Wagner ii zise el, aşteptând 
până când ea ajunse chiar sub candelabrul, lumina gălbuie 
strălucea în părul ei, făcând-o să arate ca un inger. Va fi cu 
siguranţă admirată - după felul cum arăta. Spera ca şi de 
cântat să cânte foarte bine. 

— Eu am să mă aşez aici, în primul rând. Cântă-mi orice 
doreşti dumneata. Aşa cobori de pe scenă şi se aşeză pe 
unul dintre fotolii. Observă că Sid se cocoţase pe taburet în 
spatele sâlii, cufundat în umbră, în loc să se aşeze pe unul 
din fotoliile confortabile. Asta-i convenea lui Aşa. Acum fata 
îi va cânta lui şi numai lui. 

Sadie îşi împreună degetele şi-şi îndoi braţele, apoi îşi 
ridică ochii înspre tavan. 

- Este un loc sigur şi tainic, începu ea să cânte, pe un 
ton clar şi cu o voce încântătoare. Aşa fu vrăjit nu numai de 
frumuseţea melodiei, ci şi de delicateţea cu care era 
interpretată. O ascultă cu răsuflarea tăiată, iar când ea 
termină, înclinându-şi sfios capul, răsuflarea lui şuieră 
zgomotos. 

Sări apoi în picioare, aplaudând atât de tare că începură 
să-l doară palmele. Se grăbi înspre marginea scenei şi 
exclamă zgomotos: 

- Minunat, domnişoară Wagner. Absolut încântător. Poţi 
să-mi spui acum ce-ai cântat? 

— A fost o cântare din cartea de imnuri pe care o folosim 
în biserica noastră din Dalton. Imnul a fost scris de William 
Cowper şi e una din cântările preferate ale Tatii. 


Aşa apucă strâns mâinile fetei. 

— Minunat, minunat, repetă el, incapabil să găsească 
cuvintele cu care dorea să descrie interpretarea ei. - 
Imnurile sunt frumoase, mai ales dacă printre spectatori vor 
fi şi doamne. Dar domnilor le place o muzică mai vioaie. 
Aşa c-aş dori să cânţi şi altceva decât imnuri bisericeşti. Mai 
ştii cumva şi altfel de cântece? 

— Da, zise ea uitându-se peste umăr la Sid. De parcă ea 
ar fi fost un magnet, iar el un cui, Sid se grăbi să ajungă 
lângă ea. Acasă în Dalton, continuă ea, - Mama îmi dădea 
voie să merg la opera din orăşelul nostru. Sunt sigură c-aş 
putea cânta câteva din cântecele pe care le-am auzit acolo. 

— Bine, foarte bine. Aşa îi strânse încă o dată mâinile. - 
Ai vreo întrebare? îi zise el, încrucişându-şi mâinile la piept. 

Ea aruncă o privire nedumerită spre Sid. Îşi muşcă buza 
de jos şi-şi plecă capul. Apoi îl privi pe Aşa cu ochii ei 
albaştri. - Pot să vă întreb... de ce v-aţi făcut sala de operă 
aici, sub pământ? Ea se uită de jur-împrejurul încăperii. - E 
într-adevăr minunată - una din cele mai frumoase pe care 
le-am văzut vreodată... 

Aşa zâmbi afectat, imaginându-şi cât de impresionată va 
fi fata când are să vadă cealaltă încăpere, accesibilă doar 
prin tunelul care pornea de la ferma lui. De îndată ce va 
termina de consolidat pereţii cu grinzi din lemn, el va 
începe să folosească tunelul acela. 

— ... dare o... o pivniţă. Nu e nicio fereastră prin care să 
intre lumina soarelui. 

Aşa izbucni într-un hohot de râs zgomotos. 

- Îmi dau seama, domnişoară Wagner, că eşti la fel de 
deşteaptă precum eşti de frumoasă. Ai înţeles imediat că 
acest loc e o pivniţă. 


Fata îşi plecă din nou capul, muşcându-şi buzele. 

— Dar ai nevoie de lumină ca să cânţi? 

Aşa nu-i putea vedea faţa, căci ea rămăsese cu capul 
plecat. Dar îi auzi răspunsul rostit cu o voce foarte slabă. 

- Păsările cântă mai bine în lumina soarelui. 

— Dar eşti cumva o pasăre, domnişoară Wagner? o 
tachină Aşa. 

Ea îşi ridică privirea spre el. 

- Nu, domnule. Sunt doar surprinsă c-aţi făcut atâtea 
eforturi ca să amenajaţi o sală de operă... sub pământ. 

Aşa îşi strecură degetele mari în buzunarele oblice ale 
vestei şi-şi lăsă privirea să rătăcească prin încăpere, 
admirându-şi - capodopera. 

- Vezi dumneata, domnişoară Wagner, e nevoie de bani 
ca să construieşti o clădire de operă adevărată. Eu aş vrea 
să ridic o clădire frumoasă din piatră - chiar mai frumoasă 
decât clădirea băncii pe care a construit-o domnul 
Hanaman. Dar deocamdată... nu am prea mulţi bani. 

Bărbatul îşi ridică capul, uitându-se la ea. - A fost mult 
mai ieftin să aranjez o sală de operă aici, în clădirea care 
mi-aparţine. M-am gândit că, odată ce încep să aduc 
spectatori aici şi să câştig bani, nu va trece mult până când 
voi putea construi o clădire frumoasă, cu podele din 
marmură, şi chiar cu un balcon, pentru ca spectatorii să-i 
poată privi de sus pe cântăreţi în timp ce aceştia cintă pe 
scenă. 

Fata îşi închise ochii, iar Aşa ştiu că ea se imagina pe 
scena pe care el tocmai o descrisese. Ca s-o ademenească 
şi mai mult în planurile lui, adăugă: 

- N-ar trebui să-mi ia mai mult de un an - poate doi. Da, 
doi ani cel mult! Dar n-avea de gând să-şi irosească banii 


pentru o clădire de operă într-un orăşel uitat de lume ca 
Goldtree, din Kansas! 

Fata îşi deschise ochii şi-l privi cu uimire. - Doi ani? 

Tonul ei dezamăgit îl îngrijoră pe Aşa. Nu-şi putea permite 
s-o piardă. 

- Dar scena asta va fi pregătită pentru ca dumneata. Ai 
sa cânţi de vinerea viitoare într-o săptămână. Asta dacă 
reuşea pană atunci, să termine uşa din spatele prăvăliei, 
aşa cum plănuise. Surorile lui se vor plânge din cauza 
gălăgiei, dar ele se vor lamenta şi mai tare dacă oamenii 
vor intra prin prăvălie şi magazie ca să ajungă în sala de 
operă. - Presupunând că nu te-ai razgandit deja. 

Domnisoara Wagner măsură din nou pivniţa cu privirea. 

- Eu... aş dori să am ocazia să cânt... 

— Atunci, hai să-ţi ofer acea ocazie. Aşa făcu un pas 
înapoi, măsurând-o din cap până-n picioare. - Bineînţeles c- 
ai să renunţi la pălăria aia. Şi poate c-ar trebui să-ţi laşi 
părul despletit pe umeri. Şi să îmbraci o rochie mai 
frumoasă atunci când vei cânta. Aş vrea să avem 
reprezentații atât în serile de vineri cât şi în cele de 
sâmbătă, dar vom vedea dacă vocea dumitale va face faţă. 
Foarte nonşalant, îi zise în treacăt: 

- Şi-ai să fii plătită cu trei dolari la fiecare reprezentaţie. 

Fetei i se tăie răsuflarea. 

- Trei dolari? 

Aşa recunoscu semnificaţia expresiei uimite, dar îşi 
încrucişă braţele la piept şi luă o mină serioasă de parcă ar 
fi aşteptat o ţârguială. 

- Trebuie să fiu ferm în privinţa asta. Nu te cunosc prea 
bine, şi-n definitiv îmi asum un risc. Aşa că n-am să 
negociez plata pe care ţi-o voi da. 


Domnişoara Wagner îşi duse mâinile la obraji. 

- Dar trei dolari este... e mai mult decât m-am aşteptat, 
domnule Baxter. 

Aşa îşi întoarse faţa pentru ca fata să nu-i vadă rânjetul 
satisfăcut. Ştia c-o va avea la mână de îndată ce-i va oferi 
bani. Sid îi spusese că fata avea nevoie să-şi întreţină 
familia. Cum putea refuza ea şansa de a câştiga şase dolari 
pe săptămână? lar odată ce va începe să ia banii lui - mai 
mulţi decât ar fi putut câştiga în oricare altă parte - o va 
putea juca pe degete, după bunul lui plac. 

Aşa o privi sfidător, agăţându-şi degetele de buzunarele 
din faţă ale vestei. 

- Domnişoară Wagner, te bucuri că-ţi vei începe primul 
dumitale angajament de cântăreaţă? 

— O, da, zise fata lăsându-şi mâinile-n jos, scoțând la 
iveală obrajii ei trandafirii. 

Aşa chicoti, felicitându-se în sinea lui. O voce îngerească, 
o faţă frumuşică şi inocentă - ce mai tura-vura! Domnişoara 
Wagner era perfectă pentru planurile lui. Nimeni nu va mai 
fi atent la altceva, în timp ce ea va sta pe acea scenă şi va 
umple întreaga încăpere cu vocea ei melodioasă. Da, era 
pur şi simplu perfect! 

Sadie şi Sid ieşiră din - sala de operă aşa cum îi plăcea 
domnului Baxter s-o numească - lăsând în urmă încăperea 
împodobită cu lampadare din cristal, draperii şi pernuţe din 
catifea şi lemn lăcuit, frumos sculptat, străbătură apoi 
coridorul din pământ bătătorit, după care-şi croiră drum 
prin grămada de cutii şi lăzi din magazie. Sadie avu 
impresia că păşeşte dintr-o lume în alta, complet diferită. 
Efectul era aproape năucitor. 

Când ea şi Sid intrară în prăvălie prin uşa acoperită cu 
draperie, surorile Baxter îşi întoarseră amândouă capul spre 
ei, într-o sincronizare perfectă, şi tot în acelaşi timp ele îşi 
agăţară în cui sorţurile pe care le purtau de obicei când 
lucrau în prăvălie. Braţele slăbănoage coborâră într-o 
armonie precisă şi amândouă îşi puseră pumnii în şoldurile 
lor înguste. Cu mâinile în şolduri şi cu aceeaşi încruntătură 
pe feţe, ele îi aminteau lui Sadie de două statui pe care le 
văzuse odinioară, stând impunătoare la cele două capete 
ale porţii unei grădini. Fata îşi muşcă vârful limbii ca să nu 
izbucnească într-un hohot de râs. 

— Unde e Aşa? întrebă domnişoara Shelva. 

— Trebuie să ştim dacă punem la masă patru sau trei 
farfurii, adăugă domnişoara Melva. 

Din spatele lui Sadie, se auzi răspunsul lui Sid: 

- Spunea că trebuie să verifice ceva în pivniţă. Imediat 
urcă şi dumnealui. 

Gemenele se holbară una la cealaltă şi plescăiră din 


limbă - de trei ori, amândouă în acelaşi timp. Domnişoara 
Shelva oftă. - Îşi petrece cam mult timp în pivniţa aia în 
ultima vreme. 

— Nu-i face bine la plămâni se lamentă domnişoara 
Melva. 

Sadie se întrebă în sinea ei cât timp îi luase domnului 
Baxter ca să construiască acea minunăţie de sală. Deşi 
coridorul din pământ mirosea tot a umezeală şi mucegai, 
sala de operă părea o încăpere uscată, ferită de umezeală 
şi mirosuri neplăcute. Dacă domnul Baxter a folosit atâtea 
materiale de calitate, chiar extravagante, pentru o sală de 
operă amenajată într-o pivniţă, clădirea pe care avea el de 
gând s-o construiască va fi cu adevărat splendidă. lar ea va 
pute a cânta pe scena aceea. Fata se îmbrăţişă vrând parcă 
să păstreze înăuntru acel sentiment minunat. 

— Domnişoară Melva şi domnişoară Shelva, aţi fost 
vreodată acolo jos? le întrebă Sadie, curioasă. 

Cele două gemene ridicară din sprâncene şi rostiră în cor: 
- Ba bine că nu! Se uitară una la cealaltă, iar Melva îşi 
flutură mâna înspre Shelva, dându-i permisiunea să 
vorbească. - Nici eu şi nici soră-mea n-am intrat vreodată în 
văgăuna aia. 

— Nouă nu ne plac locurile închise se băgă şi Melva în 
discuţie. 

Se înţelegea de la sine că ele nu văzuseră niciodată 
încăperea de sub prăvălie, se convinse Sadie. Altminteri ar 
fi avut o altă părere despre pivniţă. Vru să le povestească 
ce văzuse acolo jos, dar Sid o prinse de braţ. 

— Sadie, hai să mergem să servim cina la birt. 

Gemenele Baxter făcură grăbite un pas în faţă. - La birt? 
Domnişoara Melva izbucni: 


- Dar, Sadie... 

Domnişoara Shelva o întrerupse: - Am pregătit o cină 
specială pentru tine, de bun venit în Goldtree. 

— L-am invitat şi pe Aşa, ca voi doi să puteţi vorbi despre 
angajamentul tău de a cânta, zise domnişoara Melva. 

— N-ai să mergi la birt, nu-i aşa? o privi ofensată 
domnişoara Shelva. 

Sadie îi aruncă lui Sid o privire deznădăjduită. Nu voia să- 
| facă să se simtă - abandonat şi părăsit, mai ales după ce 
ea făcuse acea plimbare lungă împreună cu şeriful. Nici nu 
îndrăznise a recunoaşte că se simţise bine în compania lui. 
Chiar dacă Sid nu-i reproşase nimic, Sadie ştia că el se 
supărase pentru că ea lăsase pe altcineva să-i arate oraşul. 
lar acum, alte două persoane doreau s-o invite la cină. Ce- 
ar trebui ea să facă? 

Sid ridică din umeri. 

- Rămâi la cină cu domnişoarele Baxter. Eu trebuie 
oricum să merg să duc înapoi caii. Umerii lui căzură brusc. 
Văzându-l atât de dezamăgit, Sadie se întristă. 

- Voi veni sa te iau la cină mâine seară, bine? Vom 
sărbători prima ta zi de lucru la prăvălie. 

Sadie dădu din cap şi-i aruncă o privire prin care spera ca 
el sa înţeleagă regretul ei. Sid dădu repede din cap, apoi 
ieşi din răvălie. În momentul în care uşa se trânti în urma 
lui, domnişoara Melva se îndreptă valvârtej înspre 
domnişoara Shelva. 

— Soro, da nepoliticoase am mai fost! Ar fi trebuit să-l 
rugăm si pe Sid să rămână la cină. 

Domnişoara Shelva îşi ţuguie buzele. 

- Ştii doar că l-am invitat şi pe Aşa, iar un pui prăpădit 
nu-i de ajuns ca să hrănească mai mult de patru guri. 


Domnişoara Melva chicoti. - Mai ales când una din gurile 
alea e cea a lui Aşa. 

Imaginându-şi-l pe fratele foarte scund şi foarte trupeş al 
gemenelor Baxter, Sadie se stăpâni să nu râdă. Cum a fost 
posibil sa se nască copii atât de diferiţi ca înfăţişare din 
aceeaşi pereche de părinţi? Sadie simţi o strângere de 
inimă când îşi aminti despre femeia din biserica din Dalton 
care a întrebat-o pe Mama acelaşi lucru, în timp ce-o privea 
pe Sadie stând lângă sora şi fraţii ei mai mici. Părul blond al 
lui Sadie contrasta izbitor cu părul castaniu închis al fraţilor 
ei. Să fie oare şi Aşa frate vitreg cu cele două gemene? Nu 
s-ar încumeta totuşi să le întrebe asta - întrebarea îi părea 
prea incomodă şi nepoliticoasă. 

— Sadie, draga mea... îi zise domnişoara Melva luând-o 
de după umeri şi conducând-o spre scară. - Hai cu mine 
sus, în timp ce soră-mea se duce să-l aducă pe Aşa din... 

— Nu mă duc nici moartă acolo! îi strigă Shelva, cu glas 
pitigaiat. 

- Pivnita! continuă domnişoara Melva, de parcă soră-sa 
nici nu scosese vreo vorbă. - Am să pregătesc masa, iar în 
timpul ăsta tu ai să-mi spui ce crezi despre orăşelul nostru. 

Odată ajunse în mica bucătărie, domnişoara Melva 
începu să aşeze masa, trântind cu zgomot farfuriile, 
tacâmurile şi cănile butucănoase pentru băutura brună pe 
care ea şi sora ei păreau s-o prefere. Femeia se agită încolo 
şi-ncoace, gâfâind din greu. Sadie obosi doar privind-o. Se 
vor aştepta domnişoarele Melva şi Shelva ca ea să lucreze 
la fel de repezit în prăvălie? Dacă da, atunci se va strădui 
să nu le dezamăgească şi să nu regrete c-au angajat-o. 

În timp ce domnişoara Melva scoase puiul bine rumenit 
din cuptor, tropăitul de paşi o anunţă pe Sadie de sosirea 


domnişoarei Shelva şi a domnului Baxter. Domnişoara 
Shelva îl conduse pe domnul Baxter direct la masă. 

- la loc, Aşa, îi zise ea, trăgând un scaun de sub masă. - 
Eu şi soră-mea terminăm imediat de pregătit masa. 

- Aproape c-am pregătit-o deja, spuse domnişoara Melva. 
- Tu du-te doar şi adu cafeaua. 

Domnişoara Shelva o zări pe Sadie stingheră într-un colţ. 

- Vino aici, Sadie. Nu te purta ca o domnişoară fără 
cavaler la bal, nu-i nevoie să te ascunzi. Sadie se aşeză pe 
scaunul din faţa domnului Baxter, iar cele două surori se 
prăbuşiră cu zgomot pe celelalte două scaune rămase 


libere, şi-şi împreunară mâinile la unison. - Aşa, 
binecuvântează, te rog, mâncarea. 
Sadie îşi plecă capul. | se păru că-l aude pe Aşa 


mormăind o rugăciune pentru binecuvântare, dar vocea lui 
înceată şi vorbele lui murmurate sunară mai degrabă ca un 
bâzâit de bondar. Îl auzi totuşi încheind cu un - amin rostit 
cu voce tare. Bărbatul îşi întinse mâna spre tava cu friptura 
de pui. - Daţi-mi voie să tai eu puiul ăsta. Pare bine făcut. 

Domnişoara Shelva îi întinse cuțitul. Aşa îşi ridică coatele, 
fluturând cuțitul ca o suliță. 

În timp ce Aşa tăie în bucăţi puiul frumos rumenit, 
domnişoara Shelva îl întrebă: 

- A apucat Sadie să-ţi cânte ceva? 

Domnişoara Melva trâmbiţă şi ea: 

- Şi ai s-o angajezi să cânte în sala ta de operă? 

— Da, mi-a cântat. Şi da, am s-o angajez. Faţă de vocile 
asurzitoare ale surorilor lui, vorbele domnului Baxter se 
auzeau ca nişte picături blânde de ploaie. Folosind cuțitul 
ca furculiţă pentru servit, el aşeză o bucată de pui pe 
farfuria lui Sadie, zâmbindu-i larg. - Asta-i pentru 


dumneata, domnişoară Wagner. Poftă bună! 

Sadie aşteptă până când el le servi pe fiecare din surorile 
lui cu câte o aripă şi puse întregul piept de pui pe farfuria 
lui. Puiul i se păru fetei gustos, bine condimentat cu salvie 
şi alte ierburi. Dacă domnişoarele Shelva şi Melva o vor 
trata cu mâncăruri ca acelea de care se bucurase astăzi, ea 
nu va mai duce dorul mâncărurilor delicioase ale Mamei. 

— Domnişoară Wagner rosti domnul Baxter din colţul 
gurii, în timp ce mesteca. - Înainte de reprezentaţia de 
deschidere, dibuie să te rog să alcătuieşti un repertoriu de 
cântece şi să mi-l arăţi, ca să ştiu sigur ce urmează să cânţi 
în săptămânile viitoare, continuă el, îndesându-şi încă o 
bucată în gură. 

Sadie îşi înghiţi dumicatul şi puse furculita pe masă 
înainte de ai răspunde. N-ar vrea să-i facă de ruşine pe 
Mama şi pe Tata ignorând bunele maniere, indiferent de 
felul în care se purtau comesenii ei. 

- Şi cât de lung artrebui să fie programul? 

— O... zise el, frecându-şi fruntea. - Hai să începem cu o 
oră. lar mai apoi chiar două, dacă vei fi în stare. 

Deşi, încă din copilărie, Sadie cântase în corul bisericii şi 
pentru diferite programe la şcoală, ea nu cântase niciodată 
singură o oră întreagă. Inima începu să-i bată tare în piept. 

- Ştiu pe dinafară cel puţin vreo douăzeci şi ceva de 
imnuri, dar şi câteva cântece patriotice. Credeţi că acestea 
ar fi potrivite pentru un... repertoriu? Lui Sadie îi plăcu cum 
suna acel cuvânt modern. Orice cântăreţ profesionist avea 
un repertoriu. 

Domnul Baxter îşi folosi un deget ca să se scobească 
între dinţi. 

- Cum ţi-am spus şi mai devreme, imnurile şi alte cântări 


de genul ăsta vor fi potrivite la început, dar mai încolo va 
trebui să cânţi şi altceva, o privi el cu coada ochiului. - Ştii 
cumva şi cântece de dragoste? 

Sadie scutura tare din cap. 

Domnul Baxter oftă. 

- Păi, în cazul ăsta, am să comand nişte partituri pentru 
dumneata zise el, înfigându-şi furculita în grămada de 
legume de pe farfuria lui. - Nu-ţi face griji. Avem timp la 
dispoziţie. Vei începe cu cântări pe care le cunoşti deja şi 
vom adăuga pe parcurs altele noi, până când vom putea 
alcătui un program care va rivaliza cu programul pe care 
orice mare oraş l-ar oferi. 

Domnişoarele Melva şi Shelva îi zâmbiră lui Sadie. 

- Ai puţintică răbdare, Sadie, îi zise domnişoara Shelva. 

Domnişoara Melva o încurajă şi ea: 

- Fratele nostru o să te facă celebră, ai să vezi. 


+ 


Roscoe Hanaman se aplecă peste măsuţă şi-şi cobori 
vocea. 

- Ascultă-mă pe mine, şerifule, dacă nu vei dibui curând 
contrabanda aia cu alcool, se va alege praful de planurile 
de extindere ale orăşelului Goldtree. 

Thad se concentra să-şi taie o bucăţică din friptură. Şi-ar 
fi dorit să-şi poată savura cina în linişte. Friptura era 
delicioasă, dar compania îi provoca indigestie. 

- Roscoe, mă aflu în oraş doar de-o săptămână, zise el, 
sperând să-l liniştească pe primar. - Şi ştii cum se spune: 
Roma n-a fost construită într-o singură zi. 

— Poate că nu, zise Hanaman, - dar pun rămăşag că s-a 


dărâmat mai repede decât le-a luat oamenilor ca s-o 
construiască. Şi n-aş vrea să se întâmple la fel şi aici. Se 
rezemă de spătarul scaunului, fixându-l pe Thad cu o privire 
îngrijorată. 

- Tatăl meu şi doi din cei mai buni prieteni ai lui au 
întemeiat orăşelul nostru. Ei au avut mari speranţe pentru 
comunitatea asta, iar eu nu vreau să văd cum se alege 
praful de visurile lor. Niciun oraş nu poate rămâne puternic 
când răul sălăşluieşte înăuntrul lui. Va trebui să-i găseşti pe 
răufăcătorii ăia, şi să-i găseşti cât mai repede. 

Thad lăsă deoparte furculita şi cuțitul ca să-i acorde 
bărbatului întreaga atenţie. Locul în care se aflau, mijlocul 
unui birt pe jumătate plin, nu era cel mai potrivit pentru o 
conversaţie între patru ochi, dar primarul fusese acela care 
începuse discuţia. lar Thad îi va pune capăt chiar acum. 
Păstrându-şi vocea calmă, îi zise: 

- Ceea ce trebuie să înţelegi e că nu prinzi o vulpe 
fugind ca nebunul după ea. Vulpile sunt şirete, ştii doar. Vor 
căuta întotdeauna să te păcălească. Trebuie s-o faci să 
creadă că e în siguranţă şi că nu-i nevoie să se teamă, şi 
numai apoi o poţi momi în capcană. lar asta poate dura 
ceva timp. 

Hanaman se încruntă, dar nu îndrăzni să-l contrazică. 

Thad luă o îmbucătură din legumele verzi înainte de a 
continua. 

- Şi m-ar ajuta dacă mi-ai spune pe cine bănuieşti că s-ar 
ocupa cu contrabanda. 

Hanaman pufăi iritat. 

- Dac-aş fi ştiut, n-aş mai fi avut nevoie de tine. l-aş fi 
gonit deja din oraş. 

Totuşi, Hanaman - care cunoştea bine oraşul, pe locuitori 


şi obiceiurile lor - se aştepta ca un străin să-i descopere pe 
răufăcătorii aceia şi să dea în vileag totul în doar o 
săptămână. Thad se rugă Domnului să-i dea răbdare. 

- Pe cuvântul meu de onoare că voi face tot posibilul să-i 
prind pe răufăcători şi să le distrug afacerea. Din câte-am 
văzut până acum, cei mai mulţi dintre bărbaţii din Goldtree 
sunt oameni cu familii. 

Pe la mijlocul săptămânii, Thad fusese chemat de către 
un băiat al cărui tată se împiedicase rău şi se prăbuşise la 
pământ. 

Când Thad l-a readus în simţiri pe bărbatul acela, 
stropindu-l cu apă rece pe faţă, omul i-a spus că luase o 
doză prea mare de ulei de şarpe, pe care obişnuia să-l 
consume în timpul călătoriilor sale. Thad a confiscat acea 
sticluţă pentru ca bărbatul să nu mai repete incidentul. 
Privirea îngrijorată de pe faţa băiatului încă-l mai bântuia. 

- Ştiu ce fel de suferinţă trebuie să îndure familia când 
un om îşi iroseşte banii pe băutură. Nu sunt genul care să 
stea indiferent şi să-i privească pe oameni cum îşi distrug 
familiile, fără să facă ceva ca să-i ajute. 

Odată ce va dibui acea contrabandă, îşi va preda insigna 
de şerif, îşi va lua simbria cuvenită şi va începe să-i ajute pe 
oameni în alt fel. Va putea, în sfârşit, să-şi plătească studiile 
prin care dorea să devină predicator. Cu cât mai repede 
reuşea să-i găsească pe răufăcătorii din Goldtree, cu atât 
mai grabnic va putea repara el reputaţia proastă pe care 
tatăl său o adusese numelui lor de familie. Dar vajnicul 
primar din Goldtree nu-şi dădea seama că şi Thad avea un 
motiv temeinic ca să-i descopere pe contrabandişti. 

Hanaman oftă lung. Îşi propti coatele de masă şi-şi 
împreună mâinile. 


- Să nu crezi că mă gândesc că nu-ți faci bine datoria, 
McKane. Ştiu că-ţi dai toată silinţa, spuse primarul făcând o 
grimasă. - Mă gândesc doar la banii cheltuiţi pe reclamele 
acelea prin care-i invităm pe oameni să se stabilească în 
orăşelul nostru. Aş vrea să le împart oamenilor la timp 
pentru ca ei să se pregătească pe timpul iernii şi să vină 
încoace la primăvară. Altfel, m-aş face de râsul lumii, 
aducând oameni din alte părţi într-un orăşel plin de beţivi! 

Deşi Thad nu renunţase la ideea posibilităţii ca o afacere 
ilegală să existe undeva în sau lângă orăşelul Goldtree, el 
nu reuşise să descopere nici cea mai mică dovadă că oraşul 
era împânzit de contrabandişti. În general, orăşelul părea 
locuit de oameni cu frică de Dumnezeu. Isteria lui Hanaman 
părea exagerată, dar Thad va rămâne vigilent. Dacă era 
cineva în Goldtree care-i încuraja pe oameni să se lase 
pradă viciilor lor, atunci el îl va găsi. Luă acea hotărâre în 
sinea lui. Dumnezeu mi-e martor că voi face tot posibilul ca 
să-l găsesc. 

Sambătă dimineaţa, cam pe la nouă, Sadie era gata-gata 
s-o tulească în sus pe scări, până în odaia ei, să-şi facă 
urgent bagajele şi să-l roage pe birjarul primei diligente, 
care va trece pe-acolo, s-o ducă până la gară. Prin metoda 
gemenelor Baxter de a o învăţa toate rosturile în prăvălie, 
Sadie era, pur şi simplu, năucită de zbieretele femeilor, care 
o chemau când una, când cealaltă, cu îndemnul: 

- Hai vino încoace şi fii atentă la ce fac eu ca să ştii cum 
se face una, sau alta! Sărmana fată alergase încolo si- 
ncoace nici ea nu mai ştia de câte ori, de făcuse băşici în 
călcâiul piciorului drept, iar părul ei, pe care şi-l strânsese 
frumos la spate cu agrafe, înainte de a-şi începe munca la 
prăvălie, stătea acum răsfirat peste umărul stâng. Nu-şi 
amintea să fi fost vreodată mai ruptă de oboseală. Era chiar 
mai epuizată decât după o zi întreagă de joacă cu cei patru 
frăţiori foarte zburdalnici ai ei. lar ziua era departe de a se fi 
încheiat; nu se făcuse nici măcar ora prânzului. 


— Eşti atentă aici, Sadie? Domnişoara Melva lovi cu 
vârful degetului în nişte cutii de conserve aşezate frumos 
pe rânduri, în rafturile din lemn de pin. - Trebuie să le 
aranjezi câte trei în înălţime, câte patru în adâncime şi câte 
şase de-a latul. Aşa foloseşti cât mai bine spaţiul de pe 
rafturi. Ai înţeles? 

Sadie dădu din cap obosită. 

- Da, domnişoară. Am înţeles. 

- Sadie! Domnişoara Shelva răcni din celălalt capăt al 
prăvăliei, - îţi mai aminteşti cum să notezi cumpărăturile şi 
să aduni banii datoraţi în catastiful cu datornici. 

Sadie se ridică pe vârfuri şi aruncă o privire peste rafturi. 

- - Da, Domnişoară, mi-amintesc. 

— Atunci, du-te şi vezi ce vrea să cumpere şeriful! Eu 
trebuie să cântăresc făina asta pentru doamna Rahn. 

Sadie se îmbujoră la faţă. Când să fi intrat şeriful în 
prăvălie? Prima îndatorire pe care o primise în dimineaţa 
aceea fusese să-i întâmpine pe muşterii care treceau pragul 
prăvăliei pentru a-i face să se simtă bineveniţi. Cumva, nu-l 
observase pe şeriful McKane intrând în prăvălie. Fata 
încercă să-şi aranjeze părul ciufulit în timp ce se duse în 
spatele tejghelei. O agrafă neagră îi căzu din păr exact pe 
tejghea, după care ateriză pe dosul mâinii lui uşor bronzate. 
Fata tresări, stânjenită. 

- Vă rog să mă scuzaţi! 

Bărbatul prinse agrafa cu două din degetele sale şi i-o 
întinse lui Sadie. 

- Poftim! îi zise el, aplecându-şi capul într-o parte, 
părând că-i studiază atent părul. - Îmi pare c-aţi avut o 
dimineaţă grea. 

Tonul lui blând şi înţelegător o mai înveseli pe Sadie. Fata 


se aplecă peste tejghea. 

- Dimineaţa asta a fost cam... Ea căută un cuvânt care 
să descrie dimineaţa aceea fără să sune ca o văicăreală. 

Agitată. 

Tânărul bărbat se uită în jur. Vreo cinci-şase muşterii se 
vânzoleau prin prăvălie sau se strânseseră lângă tejgheaua 
cu pânzeturi. Domnişoara Melva şi domnişoara Shelva 
alergau de colo-colo, cu braţele ridicate în toate direcţiile, 
îndrugând vrute şi nevrute. Când se întoarse din nou cu 
faţa la Sadie, un zâmbet apăru pe faţa lui. - Cred că nu 
dimineaţa e agitată, ci mai degrabă anumite persoane de 
faţă. 

Comentariul lui o făcu pe Sadie să izbucnească în râs. Ea 
tuşi ca să-şi ascundă râsul iar el, clipind din ochi, se aplecă 
peste tejghea ca să-i şoptească ceva. 

— Ştiţi, domnişoară Wagner, doar pentru că gemenele 
Baxter au obiceiul să alerge de colo-colo, ca două gâşte 
fugărite de cumătră vulpe, nu înseamnă că trebuie să le 
urmaţi exemplul. Sunt ferm convins că sunteţi obişnuită cu 
munca grea, nu-i aşa? 

Deşi putea fi interpretată ca ca o laudă, Sadie îi zise: 

- Sunt cea mai mare din şase copii. Am fost ajutorul de 
nădejde al mamei mulţi ani şi mi-a plăcut întotdeauna s-o 
ajut să ţină casa curată, să muncească în grădină şi să aibă 
grijă de cei mici. 

— Serios? Bărbatului păru că-i place răspunsul ei şi 
scutură uşor din cap. - Atunci aţi văzut cum o persoană 
poate face treabă fara sa... 

Domnişoara Melva trecu valvârtej pe lângă ei, şorţul 
femeii fluturând ca un cearşaf, întins pe-o sârmă, suflat de 
vânt. 


Şeriful McKane o urmări cu privirea până când ea dispăru 
dupa perdeaua groasă de la uşa magaziei. 

- ... îşi dea duhul. 

Sadie se gândi la afirmaţia şerifului. Mama fusese 
întotdeauna ocupată până peste cap, dar niciodată n-o 
văzuse atât de agitată in timp ce-şi vedea de treburile 
casei. 

Aşa că, spuse şeriful, îndreptându-şi spatele, - atâta timp 
cât vă faceţi datoria, nu-i nevoie să cădeţi de oboseală. Să 
nu uitaţi lucrul ăsta! 

Fata aprecie sinceritatea şi bunul lui simţ. 

- Vă mulţumesc, domnule şerif. Voi ţine minte ce mi-aţi 
spus! 

— Şi să vă mai spun un alt lucru pe care-l puteţi ţine 
minte... îi zise el, aplecându-se din nou spre ea. 

- Numele meu. 

Sadie tresări surprinsă. 

- C-ce anume? 

Ochii lui verzi, prietenoşi, o fermecară pe loc. Bărbatul îşi 
făcu curaj şi-i spuse: 

- N-ai vrea, te rog, să-mi spui Thad, în loc de domnule 
şerif McKane? Tu şi cu mine suntem ultimii veniţi în orăşelul 
ăsta şi-ar fi frumos să devenim prieteni. Eşti de-acord? 

Sadie se gândi la întrebarea lui. Mama o învățase că o 
doamna nu se adresează niciodată unui domn decât pe 
numele lui de familie. Însă Mama îi striga pe bărbaţii cu 
care lucra Tata, ca şi pe bărbaţii din biserică - soţii femeilor 
pe care ea le considera prietene - după numele lor de 
botez. Poate că regula era diferită între prieteni. 

În afara lui Sid, ea nu avea alţi prieteni în Goldtree. 
Gândul de a fi prietenă cu şeriful o făcu să se simtă în 


siguranţă în sinea ei. Mai ales de când ea ştia că e 
credincios - el spusese asta în timp ce se plimbau cu o zi în 
urmă. Cu siguranţă, Mama nu s-ar impotrivi ca ea să se 
împrietenească cu şeriful. 

Fata dădu scurt din cap. 

- Mi-ar plăcea să-ţi spun... Thad. lar tu-mi poţi spune 
Sadie. 

Un zâmbet larg apăru pe faţa lui, dând la iveală un mic 
evantai de linii fine în colţurile exterioare ale ochilor lui. - 
Prea bine, atunci! Sadie, vrei, te rog, să-mi notezi acum 
cumpărăturile în catastif, ca să mă pot întoarce la treburile 
mele? 

Domnişoara Melva ieşi grăbită din magazie, fluturând 
ceva băţos, de culoare albă, deasupra capului. 

- Soro, am găsit corsetul ăla cu mărimea pe care o 
căutai. 

Sadie şi Thad se uitară unul la altul şi izbucniră într-un 
hohot de râs. El îşi acoperi repede mustaţa cu mâna, 
ascunzându-si râsul, iar Sadie îşi lăsă capul în jos ca să se 
oprească din râs. Prieteni sau nu, ea trebuia să-şi vadă de 
treburile din prăvălie şi să păstreze o atitudine serioasă. 
Fata notă cumpărăturile şi suma datorată în catastiful cu 
coperţi negre, pe care domnişoara Shelva i-l arătase mai 
devreme, după care-i aşeză târguielile în cutia pe care el o 
adusese. 

Sadie împinse cutia spre el. - Cumpărăturile dumitale, 
domnule seri... Thad. 

Ducându-şi mâna la pălărie, Thad dădu din cap. 

- Îţi mulţumesc, şi-ţi urez o zi bună, Sadie. O licărire 
poznaşă străluci în ochii lui. - Şi-ai grijă să nu te speteşti 
prea tare! 


Ea chicoti în timp ce-l privi ieşind pe uşă, mersul lui calm 
contrastând puternic cu comportamentul zbuciumat al celor 
două surori Baxter. Cu privirea aţintită înspre uşa în spatele 
căreia dispăruse Thad, ea îşi lăsa gândurile să rătăcească 
pentru câteva clipe. Ce bărbat cumsecade! Mama şi Tata l- 
ar îndrăgi imediat — era sigură de asta. Sadie îşi dorea să-l 
poată prezenta cândva părinţilor ei - cât de mult ar 
însemna pentru ea ca părinţii ei să-l întâlnească pe bărbatul 
care dorea să devină prietenul ei. 

Un alt gând o străfulgeră şi, frustrată, lovi uşor tejgheaua 
cu palma. Cum de uitase să-l invite la prima ei 
reprezentaţie în sala de operă? Ei i-ar fi prins bine să vadă 
în public o faţă cunoscută, sau chiar două. Sid va veni cu 
siguranţă, dar chiar şi aşa... 

— Sadie! 

Sadie simţi că-i sare inima în gât. Se scutură şi se 
întoarse în direcţia din care auzise vocea. 

- Da? 

Domnişoara Shelva dădu din mână, chemând-o pe Sadie 
în colţ, lângă ea, unde atârnau nişte rochii. 

— Vin imediat! Fata îşi ridică poala rochiei şi vru să se 
repeadă într-acolo, dar îşi aminti sfatul lui Thad. Trase 
adânc aer în piept şi se îndreptă spre domnişoara Shelva 
fără a se grăbi prea tare. 

- Da, domnişoară. Cu ce vă pot ajuta? 


+ 


La şase şi jumătate, Sid bătu în uşa din spate a prăvăliei, 
după care cobori de pe verandă, urmărind uşa din spatele 


căreia trebuia să apară Sadie. Îşi netezi partea din faţă a 
cămăşii, vrând parcă să se asigure că Sadie îl va găsi 
prezentabil. Apucase să-şi schimbe hainele după ce se 
întorsese dintr-o altă cărăuşie, îmbrăcându-se cu una din 
cămăşile cu care mergea la biserică şi punându-şi la gat un 
papion, dar îşi lăsase acasă haina, căci în acea seară 
plăcută, de început de vară, n-ar fi avut nevoie de ea şi nici 
n-ar fi dorit sa pară prea formal la întâlnirea cu Sadie. N-o 
curta încă, dar spera ca ea să fie impresionată de hainele 
lui curate şi de obrajii lui proaspăt bărbieriţi, pe care-i 
stropise cu puţin untdelemn de dafin. 

Un răpăit de paşi se auzi dincolo de uşă, urmat de 
scârţâitul clanţei. Sadie ieşi pe verandă. Înainte să 
pornească în cărăuşie în dimineaţa aceea, Sid apucase s-o 
zărească prin geamul prăvăliei. O văzuse purtând o rochie 
verde în carouri, cu un şorţ din muselină pe deasupra. Arăta 
foarte protocolară şi formală - aşa cum trebuia să arate 
cineva care lucra într-o prăvălie. Sid o măsură acum, de sus 
până jos, în lumina serii, şi observă dezamăgit că ea 
scăpase de şorţul acela, dar nu-şi schimbase rochia. 

Fata îşi şterse cu mâna fruntea de sudoare, îndreptându- 
şi o suviţă rebelă de păr. 

- Ce bine-mi pare că te văd, Sid! Eşti pregătit de cină? 
Sadie cobori de pe verandă şi-l prinse de cot. - Poate că va 
trebui să mă ciupeşti, din când în când, ca să mă ţii trează. 
Mai am niţel şi pic de oboseală. 

El aruncă o privire spre părul ei ciufulit. 

- Ai apucat să tragi un pui de somn după ce s-a închis 
prăvălia? 

Ea-i aruncă o privire amuzată. 

- Nici vorbă! Am închis uşile pe la şase, apoi a trebuit să 


mătur toată prăvălia. Apucasem să ajung cu chiu, cu vai în 
odaia mea când am auzit bătaia ta în uşă. 

Aşadar, ea n-apucase să se uite în oglindă! Sadie pe care 
o cunoştea el n-ar fi ieşit pe stradă cu părul vâlvoi şi cu 
rochia sifonată. El îşi pipăi papionul. 

- Dacă ai nevoie să mergi să te aranjezi un pic - ştii tu, 
să te pieptăni sau ce mai ai nevoie să faci — eu te pot 
aştepta. 

Sadie strâmbă din nas. 

- N-am putea merge direct la masă? Mi-e tare foame, 
spuse ea, apucându-l de braţ şi trăgându-l după colţul 
prăvăliei. - Domnişoara Melva a fiert toată după-amiaza o 
oală cu fasole şi ciolan. Mirosul intrase până-n prăvălie şi 
abia mi-am stăpânit foamea. Sper ca bucătăreasa de la birt 
să fi gătit şi ea fasole cu ciolan. Şi nişte turtă de mălai. 

Ajunşi la trotuar, ei se întâlniră cu alţi orăşeni care se 
îndreptau grăbiţi înspre birt. Sid îşi aminti brusc că era 
sâmbătă seara. 

Multora le plăcea să vină să mănânce la birtul Corei 
sâmbătă seara. Toate mesele vor fi cu siguranţă ocupate. 
Când Sadie se va întoarce în odaia sa şi va vedea în oglindă 
înfăţişarea ei neglijentă, ea se va simţi prea ruşinată ca să 
mai pună piciorul în biserică a doua zi. 

Sid o trase uşor înapoi în aleea întunecată dintre prăvălie 
şi birt. 

- Sadie, n-ai vrea, totuşi, să... 

— Hei, cine e acolo? 

Sid şi Sadie tresăriră la auzul vocii aspre. Instinctiv, Sid o 
luă pe Sadie de după mijloc şi o lipi de pieptul lui. Părul ei îi 
gâdilă bărbia. 

- Sid Wagner. 


— Şi Sadie Wagner, adăugă Sadie. 

Un bărbat intră pe aleea îngustă, pălăria-i binecunoscută 
dându-l de gol, chiar dacă faţa lui era învăluită în beznă. 
Şeriful îşi ridică pălăria de pe cap când ajunse în dreptul lor. 
- Dar ce faceţi voi doi aici? Am crezut că încercaţi să 
spargeţi prăvălia. 

Sid se înfurie de-a binelea - aproape toţi din orăşelul ăla 
foloseau scurtătura aceea ca să ajungă în spatele prăvăliei. 
O să acuze şeriful jumate din oamenii oraşului de spargerea 
prăvăliei? Şi nu putea cineva să aibă un moment de 
intimitate fără a fi deranjat? 

Sadie începu să râdă. 

- N-ai de ce să te temi, Thad. 

Sid tresări şi-o privi buimac. Thad? 

— Tocmai ne îndreptam spre birt ca să luăm cina. 

— Păi, în cazul ăsta, haideţi să găsim o masă. Şeriful 
McKane se întoarse pe trotuar şi se îndreptă spre birt. 

Sid rămase încremenit în loc. N-o să scape de şerif nici la 
birt? 

Sadie făcu câţiva paşi înspre şerif, apoi se uită înapoi 
spre Sid. Se încruntă şi se duse repede la el. 

- Haide odată! îl prinse de mână şi-l trase până în 
stradă, unde şeriful îi aştepta. Ea îi zâmbi bărbatului. - Şi tu 
te duceai la birt? 

— Da. Mănânc acolo în fiecare zi, din moment ce eu n-am 
bucătărie unde să gătesc. 

Faţa lui Sadie se strâmbă uşor. 

- Şi duminica ce faci? Birtul Corei e închis atunci. 

Bărbatul ridică nepăsător din umeri. 

- Duminica trecută, primarul şi nevasta lui m-au invitat 
la masă după biserică. Dar eu nu sunt pretenţios de felul 


meu, reuşesc să-mi potolesc foamea şi cu te miri ce. 

Sid aproape că-şi dădu ochii peste cap când văzu 
compătimire pe faţa lui Sadie. De ce-i păsa atât de mult de 
şerif şi de stomacul lui, la urma urmei? O înghionti uşor. 

- Hai să nu mai zăbovim aici, Sadie. Credeam că-ţi este 
foame. 

Ea îl privi încruntată, dar el îi ignoră privirea şi-o împinse 
uşor în faţă ca să intre în birt. Şeriful intră în urma lor. Îi 
întâmpinară mirosuri apetisante şi un zumzet de voci. 
Oamenii de la mese ciorovăiau şi râdeau zgomotos. Sid 
măsură încăperea, uitându-se după o masă goală. Nicicând 
nu mai văzuse birtul atât de aglomerat. 

Sadie arăta cu degetul. 

- Uite, nimeni nu stă la masa aceea din colţ. Dar, 
imediat, ea se încruntă. - E singura masă neocupată. 

— Atunci ar fi bine s-o ocupăm noi. Sid dădu s-o ia înspre 
masa aceea, dar mâinile ei îl înşfăcară de braţ, ţintuindu-l în 
loc. Fata se uită spre șerif. 

— Thad, se pare că va trebui să stai cu noi la masă. 

Cintaţi Domnului o cântare nouă, căci El a făcut minuni... 
Aşezată pe o băncuță din biserică, cu Biblia deschisă la 
Psalmul 98, Sadie îl urmărea pe pastor în timp ce acesta 
citea din Scripturi. Faptul că reverendul alesese tocmai acel 
verset în dimineața aceea o făcu pe Sadie să 
încremenească de uimire - cu siguranță, Dumnezeu îi 
confirma aşa că ea împlinise voia Lui venind în Goldtree. Sid 
stătea ţeapăn lângă ea, ascultând atent, cu aceeaşi privire 
încruntată pe care o avusese aseară, în timpul cinei. Cum 
putea fi el atât de încruntat în biserică, în timp ce 
predicatorul împărtăşea din Cartea sfântă a lui Dumnezeu? 

Sadie se uită peste umăr, căutându-l din priviri pe şerif, 
care salvase seara trecută, făcând eforturi să întreţină o 
conversaţie prietenoasă, în ciuda tăcerii morocănoase a lui 
Sid. Cu toate că nu se aştepta să-l vadă acolo - nu-i 
spusese el c-avea de gând să meargă la o altă biserică în 
dimineaţa aceea? ea simţi un gol în suflet. Deşi-l cunoştea 
doar de două zile, ajunsese să-i îndrăgească privirea veselă 
şi zâmbetul larg. Dar pe cât de mult aprecia ea compania 
lui Thad, pe atât de mult Sid o detesta, iar Sadie îşi dorea 
să înţeleagă motivul antipatiei lui. Cei doi bărbaţi erau de 
aceeaşi vârstă. N-ar putea deveni prieteni? 

Întorcându-şi privirea în faţă, ea ascultă mesajul simplu, 
dar practic, al pastorului despre importanţa unei atitudini 


vesele. Se surprinse, de-a lungul predicii, dând din cap şi 
aprobând câteva afirmaţii ale reverendului, şi-şi încreţi 
fruntea încercând să memoreze alte câteva afirmaţii, 
pentru a reflecta asupra lor în săptămâna ce urma. Înainte 
să plece din Indiana Mama îi spusese să aleagă o biserică 
unde să poată fi hrănită spiritual, iar când predicatorul se 
pregăti să încheie mesajul cu ultimele sale gânduri, fata fu 
încredinţată în sinea ei că găsise deja locul perfect pentru 
creşterea ei duhovnicească. 

Pastorul îşi puse deoparte Biblia cu coperţi negre şi cu o 
voce răsunătoare de la amvon se adresă congregaţiei: 

- Am onoarea de a vă prezenta în dimineaţa aceasta un 
oaspete în biserica noastră— o persoană abia sosită în 
Goldtree. Domnişoară Sadie Wagner, vrei, te rog, să te ridici 
în picioare? 

Înroşindu-se la faţă, Sadie se ridică în picioare sub 
privirile curioase ale câtorva zeci de enoriaşi din biserică. 

— Unii dintre voi poate c-aţi făcut deja cunoştinţă cu 
domnişoara Wagner ieri la prăvălie, unde lucrează pentru 
domnişoarele Melva şi Shelva Baxter. Dar dacă n-aţi avut 
încă ocazia s-o cunoaşteţi, faceţi-vă timp s-o salutaţi azi şi 
ajutaţi-o să se simtă ca acasă în mijlocul nostru. Reverendul 
îşi ridică mâinile. - lar acum, vă rog să vă ridicaţi cu toţii 
pentru binecuvântarea de sfârşit. 

În momentul în care se auzi amin-ul final, oamenii 
începură a se înghesui pe lângă Sadie. Fata dădu mâna cu 
toţi, zâmbi la urările lor de bun venit şi refuză cel puţin o 
duzină de invitaţii la masa de duminică, pentru că îşi făcuse 
deja alte planuri. Când, într-un final, mulţimea se risipi, ea îl 
luă de braţ pe Sid şi începură să se plimbe prin orăşel, 
îndreptându-se agale spre casa lui. 


— Goldtree e-un orăşel foarte frumos spuse Sadie, făcând 
cu mâna înspre o familie care trecu pe lângă ei într-o 
trăsură. 

Sid rămase tăcut, dar Sadie adăugă: - Acum îmi dau 
seama de ce îţi place aici. 

El continua să tacă. 

— Toată lumea e-atât de prietenoasă. 

Un mormăit uşor se auzi din gura lui. 

Sentimentul plăcut pe care-l simţise luând parte la 
serviciul din dimineaţa aceea şi bucurându-se de primirea 
caldă din partea oamenilor dispăru brusc. Sadie uitase de 
îndemnul reverendului de a-şi păstra o atitudine veselă. Se 
opri în loc şi scutură supărată braţul lui Sid, care se opri din 
mers şi se uită încruntat spre ea. 

- Ce-ai păţit? o întrebă el, iritat. 

Ţinându-şi la piept Biblia cu o mână, ea îşi duse cealaltă 
mână în şold şi-l privi încruntată. 

- Ce-ai păţit tu? E duminică - ziua Domnului! Soarele 
străluceşte pe cer, noi tocmai ce-am auzit o predică 
minunată, iar tu eşti în toane proaste! 

El îşi întoarse faţa într-o parte şi se bosumflă. 

— Sid! 

Muşchii feţei lui zvâcniră, dar el rămase cu capul întors, 
fără sa o privească în ochi. 

Nici măcar o dată, în toţi anii copilăriei pe care îi 
petrecuseră impreună, ea nu mai fusese martoră la o 
asemenea purtare indrărnică din partea vărului ei preferat. 
Fata izbucni furioasă: 

- Prea bine! Taci în continuare şi încăpăţânează-te, dacă 
asta vrei. Dar eu m-am săturat de morocăneala ta şi-am să 
te las în pace. Sadie se întoarse pe călcâie şi dădu să se 


îndrepte spre strada principală, când el o înşfăcă de braţ. 

- Dar stabilisem să luăm prânzul împreună. Am 
cumpărat pâine şi brânză pentru sandvişuri şi o plăcintă cu 
piersici de la o doamnă din vecini. 

Sadie adora plăcinta cu piersici. Gura i se umezi imediat, 
gindindu-se la cum şi-ar înfige furculita prin crusta crocantă 
în piersicile dulci şi zemoase. Dar se uită la faţa încruntată 
a lui Sid. Pofta de plăcintă îi dispăru brusc. Îşi trase braţul 
din strânsoarea lui. 

- N-ai decât s-o mănânci singur. N-am de gând să stau în 
compania ta când tu nici nu vorbeşti, nici nu zâmbeşti şi 
nici nu te porţi ca acel Sid din Indiana de care mi-amintesc 
eu. Cu doar trei zile în urmă, se bucurase enorm să-l 
revadă. Acum tot ce-şi dorea era să fugă de prezenţa lui. 
Lacrimile mai-mai c-o podidiră. 

Pe un ton mai blând, ea-l întrebă din nou: 

- Sid, spune-mi ce-ai păţit? 

El scutură din cap, privind în jos. 

- Nimic. 

Sadie oftă. 

- Nu te cred, iar acum sunt aşa de supărată că n-am 
chef să te îmbunez. Du-te acasă, Sid. Când vei fi pregătit să 
vorbeşti, ştii unde mă găseşti. Fata porni cu paşi apăsaţi 
înspre strada principală. El o strigă, dar nu alergă după ea, 
aşa că ea îşi văzu mai departe de drum. Speră în sinea ei ca 
domnişoarelor Melva şi Shelva să le mai fi rămas ceva 
resturi de la prânz, cu care sa-şi potolească foamea. 

Sadie dădu colţul şi trecu grăbită pe lângă frizerie şi 
birtul Corei, nerăbdătoare să ajungă în spatele prăvăliei. 
Tocmai când intră pe aleea îngustă dintre prăvălie şi birt, 
auzi o voce de bărbat, strigând-o pe nume. Inima îi tresări 


şi, privind înapoi, Sadie speră să-l vadă pe Sid, alergând 
după ea, zâmbindu-i şi cerându-şi iertare. Dar nimeni nu 
venea în urma ei. 

— Sadie! 

Vocea se auzi din nou, din direcţia opusă. Sadie îşi 
întoarse privirea şi-l văzu pe şerif venind grăbit spre ea. 
Zâmbetul lui larg şi prietenes contrasta izbitor cu faţa 
morocănoasă a lui Sid. Sadie îi zâmbi şi-l salută. 

- Mă bucur să te văd, Thad. 

Şeriful îşi sprijini umărul de stâlpul unei verande. Poziţia 
lui relaxată o relaxă şi pe ea. 

- la spune-mi, ţi-a plăcut predica reverendului Wise? o 
întrebă Thad. 

— O, da, foarte mult. Ai avut dreptate - e un predicator 
minunat. Dar ţie ţi-a plăcut serviciul de la biserica 
episcopală? 

Thad îşi ţuguie buzele pentru o clipă. 

- Da, m-am bucurat c-am fost acolo. Întotdeauna e 
plăcut să stai în prezenţa fraţilor şi surorilor întru Hristos şi 
să asculţi propovăduirea Cuvântului Domnului. Dar cred că 
mi-a plăcut mai mult felul cum reverendul Wise le vorbeşte 
oamenilor despre Evanghelie. Mergând, însă, la câte o altă 
biserică în fiecare săptămână, voi ajunge să tânjesc după 
învăţătura reverendului Wise. Ar fi fost bine să merg doar la 
o singură biserică, dar cred că, dacă sunt văzut în toate 
cele trei biserici din oraş, e mai bine pentru mine. 

Sadie dădu din cap, semn că era de acord cu ceea ce 
spusese el. Pentru ea, lucrurile erau însă clare: luase deja 
decizia să frecventeze biserica congregaţională. 

— Păi... atunci spuse el, ridicându-şi mâna ca să-şi 
aranjeze pălăria. Mulţi bărbaţi din orăşelul acela purtau 


pălării de cowboy, dar, dintr-un motiv anume, genul acela 
de pălărie i se potrivea mai bine şerifului decât oricărui alt 
bărbat din oraş. - Te las să te întorci acasă ca să iei prânzul, 
care cred că s-a răcit deja. 

Sadie oftă. 

- Da, sper ca domnişoarele Baxter să-mi fi păstrat şi mie 
puţină mâncare. Le-am spus să nu m-aştepte la masă, aşa 
că poate c-au mâncat tot până acum. 

Şeriful îşi încreţi fruntea, ca şi cum s-ar fi gândit adânc la 
ceva. 

- Dar nu trebuia să iei masa cu Sid? Mi-amintesc că te-a 
invitat ieri în timp ce plecam de la birt. Ce s-a întâmplat? A 
ars cumva mâncarea? 

Sadie se simţise stânjenită când Sid o invitase, de faţă cu 
şeriful, ca să servească prânzul împreună, fără a-l invita şi 
pe şerif. 

Se simţi din nou stânjenită când fu nevoită să 
recunoască: - Am avut o mică... ceartă, şi-am renunţat să 
mai iau masa cu el. Aşa că, acum, trebuie să mă descurc 
singură cu masa de prânz. 

Thad arătă cu degetul înspre biroul lui. 

- Atunci, eşti mai mult decât binevenită să serveşti 
prânzul cu mine. Nu-i cine ştie ce! Doar nişte biscuiţi săraţi, 
brânză şi şuncă dintr-o conservă. O, să nu uit, şi nişte 
piersici, tot dintr-o conservă. Un zâmbet ştrengar apăru pe 
faţa lui bronzată. - Sunt un mare iubitor de piersici - de 
când mă ştiu. 

Inima lui Sadie se opri în loc. 

- Şi eşti... sigur c-ai destul pentru amândoi? 

— Nu ştiu. Tu cât de multe mănânci? 

Replica lui o făcu pe Sadie să chicotească. El reuşise să 


pară atât se serios în timp ce-o tachinase cu întrebarea 
aceea. Se surprinse tachinându-l la rândul ei. 

- Nu mă pot stăpâni când vine vorba de piersici. 

— Hmm. Păi, în cazul ăsta, aş face bine să desfac două 
cutii. 

Ea râse din nou, încântată de răspunsul lui. Îşi aminti 
brusc că trebuie să se poarte cuviincios, ca o domnişoară 
binecrescută. Ridicându-şi capul, îl întrebă: 

- Eşti sigur că nu va fi o problemă? Ca eu să iau masa cu 
tine... singură? 

El deveni serios. 

- Cu siguranţă, n-aş dori să scandalizez pe nimeni. Poate 
c-ai dreptate - să vii singură în biroul meu nu-i o idee prea 
bună. 

Sadie dădu din cap, dezamăgită. Îi făcea plăcere 
compania lui. O făcea să râdă. Îi amintea mult de Tata - cel 
de dinainte de accident: robust, hotărât, vesel şi cu mult 
umor. lar pe deasupra şi chipeş! 

Thad pocni din degete. 

- Am o idee. Pentru că-i aşa frumos afară, ce-ai zice de- 
un picnic? Nimeni nu va mai comenta dacă vom lua masa 
afară, în văzul tuturor. Ce zici? 

Buna dispoziţie reapăru pe chipul ei. 

- Un picnic ar fi minunat. 

— Bine, atunci. Haide!, îi zise el, îndreptându-şi cotul spre 
ea. - Am să întind o pătură mai veche pe iarbă, iar tu o să- 
mi povesteşti predica reverendului Wise în timp ce vom 
mânca. Sunt foarte sigur c-a spus ceva ce merită a fi 
repetat. 

Cu zâmbetul pe faţă, Sadie îl însoţi pe şerif înspre 
locuinţa lui. 


+ 


Thad întinse pătura veche pe iarba din părculeţul de 
peste drum de biroul lui. Pentru că soarele dogorea, el 
sugeră ca ei să se aşeze sub singurul plop din locul acela, 
iar spre încântarea lui, Sadie fu întru totul de acord. Fata 
rămase în picioare, ţinând în mână coşul cu mâncare şi 
aşteptând ca el să termine de aranjat pătura. Bărbatul nu-şi 
putu reţine un zâmbet. Era în culmea fericirii că servea 
prânzul în compania unei frumoase domnişoare. 

După ce aranjă pătura, el se întinse după coşul cu 
mâncare. 

- Aşază-te unde doreşti în timp ce eu am să scot 
mâncarea din cos. 

— Te pot ajuta şi eu, spuse ea în timp ce îngenunche pe 
pătură. 

Astăzi eşti musafira mea. Stai liniştită şi lasă-mă pe mine 
să mă ocup de tot. 

— Cum doreşti. Mulţumesc încă o dată de invitaţie. 

Zâmbetul ei recunoscător îl făcu să simtă ceva plăcut 
înăuntrul său. Începu să scotocească prin coş. Farfurioarele 
din alamă, ce-i fuseseră de mare folos până atunci, nu 
păreau tocmai potrivite ca să le aşeze în faţa lui Sadie, dar 
ea nu se strâmbă când el le aşeză pe pătură. 

În timp ce el scotea mâncarea din coş, ea îşi ridică 
privirea înspre cer, oftând delicat. 

- Ce zi frumoasă! E vremea întotdeauna aşa plăcută în 
Kansas? 

Thad chicoti. 


- Nu mereu. Vremea din Kansas e tare imprevizibilă, zise 
el desfăcând capacul conservei de carne. - Uneori, răcoarea 
primăverii se simte până în iunie. Alteori, e foarte cald şi 
secetos. Vara asta, până acum, a fost destul de secetoasă, 
dar nu atât de caldă. Şi el se uită înspre cer, observând 
norii pufoşi plutind deasupra. Trunchiurile copacilor se 
legănau în bătaia uşoară a brizei. Bărbatul simţi în nări un 
miros amestecat de pământ, iarbă şi ceva care-i amintea a 
lămâi. Să fi fost apa de toaletă cu care se parfumase Sadie? 

- Da, ai dreptate. E-o zi foarte frumoasă. El admiră 
întoarcerea delicată a maxilarului ei în timp ce ea continuă 
să scruteze cu privirea cerul albastru. - Chiar foarte 
frumoasă... 

Sadie îl surprinse holbându-se la ea, iar obrajii ei se 
îmbujorară. Îşi cobori privirea în pământ şi începu să se 
joace cu un fir de iarbă. El putea acum să-i admire doar 
partea de sus a pălăriuţei din fetru, însă ar fi preferat să-i 
vadă faţa. Aşeză cutia cu biscuiţi săraţi în mijlocul păturii şi- 
| zise: 

- Dă-mi voie să cer o Binecuvântare, apoi putem 
mânca. 

Thad rosti o rugăciune scurtă şi simplă, apoi o îndemnă 
să se servească. Fără să ezite, ea făcu întocmai, iar lui îi 
plăcu lipsa ei de inhibiţie. În puţinele dăţi când invitase vreo 
domnişoară la o masă în oraş, el observase că femeile 
aveau tendinţa de a fi pretenţioase la mâncare, de parcă 
mâncatul ar fi fost mai degrabă un chin şi nu ceva ce ar fi 
trebuit savurat. Dar Sadie părea altfel! Ea îşi pusese o 
bucăţică de şuncă şi o alta de brânză pe un biscuit şi-l 
mâncă fără să se simtă stânjenită. Deşi respecta bunele 
maniere 


— Nu vorbea în timp ce mesteca şi nu băga un dumicat 
prea mare în gură - ea părea să se simtă în largul ei. lar 
când Sadie ridică în mână conserva cu piersici şi-şi înfipse 
furculita într-o felie de culoare portocalie, ducând-o direct la 
gură, Thad se strădui să nu-şi manifeste deschis 
entuziasmul. În sfârşit, întâlnise o fată neprefacută şi fără 
fandoseli! 

O adiere mai puternică suflă câteva fire uscate de iarbă 
în poala lui Sadie. Fata le scutură senină, apoi se întinse 
după un alt biscuit. 

- Vântul ăsta mi-aminteşte de casă, zise ea. - Când am 
plecat de-acolo, Mama tocmai ce sădise nişte seminţe în 
grădină. Sper c-au avut ceva ploi de-atunci, pentru ca 
seminţele alea să fi încolţit. 

Thad tăie cu briceagul o altă bucăţică de brânză şi o duse 
la gură. O mestecă şi o înghiţi. 

- Îţi place să lucrezi în grădină? 

Faţa fetei se lumină brusc. 

- O, da. Îmi face mare plăcere să privesc lăstarii ieşind 
din pământ, iar apoi să văd cum apar frunzele. Mă bucur şi 
de roadele din grădină care ne ajută să avem ce mânca pe 
timpul iernii. 

— Spuneai că vii dintr-o familie mare? întrebă Thad, 
impingându-şi farfuria într-o parte, apoi întinzându-se pe 
pătură, sprijinit pe un cot. Sadie nu păru deloc jignită de 
poziţia lui comodă şi-i răspunse zâmbind. 

— Mai am încă o soră şi patru fraţi - patru prichindei 
neastâmpăraţi zise ea, oftând. - Mi-e tare dor de ei. Şi de 
părinţii mei, fireşte. 

— Păreţi foarte apropiaţi unii de alţii. Oftatul ei îl făcu să- 
şi dea seama cât de singură se simţea departe de familia 


ei. 

— Foarte apropiaţi, confirmă ea. Privindu-l din nou, îl 
întrebă: - Dar tu? Eşti apropiat de familia ta? 

Simţise Thad vreodată că făcuse parte dintr-o familie? El 
şi tatăl lui doar au împărţit acelaşi acoperiş. O familie ar fi 
trebuit să însemne nişte oameni care să ţină unul la 
celălalt, care să aibă grijă unii de alţii şi să se bucure că 
sunt împreună. judecând aşa lucrurile, el nu fusese 
niciodată parte dintr-o familie. Dar nu voia să a spună asta 
lui Sadie. 

- Sunt doar eu acum, nu mai am pe nimeni, îi răspunse, 
lăsând-o să tragă propriile ei concluzii. 

Faţa ei, în formă de inimă, se întristă brusc. 

- Îmi pare rău. Cred că ţi-e greu să fii singur. Un alt oftat 
ieşi de pe buzele ei. 

— Cred că ştii acum cum e să fii singur, spuse Thad, - de 
vreme ce şi tu te simţi singură, departe de Indiana şi de ai 
tăi. Vântul suflă un colţ al păturii peste farfuria lui. Thad 
îndreptă pătura la loc şi se aşeză cu cotul peste marginea 
păturii. - Dar tu ai venit aici să cânţi. Să înţeleg că-i 
important cântatul pentru tine? Privirea ei melancolică 
rătăci înspre vârful copacilor, unde o pasăre începu a ciripi. 

- De când mă ştiu, mi-a plăcut foarte mult să cânt. Când 
Sid mi-a scris şi mi-a zis c-aş putea lucra la prăvălie, şi-aş 
putea cânta şi la opera din Goldtree, Mama şi Tata mi-au 
spus că pot pleca - pentru a-mi folosi darul pe care 
Dumnezeu mi l-a dat. Pasărea îşi luă zborul, iar Sadie îşi 
îndreptă privirea spre Thad. - Ştiu că Dumnezeu m-a adus 
aici. Ai mei şi cu mine ne-am rugat şi iar ne-am rugat ca eu 
să găsesc o slujbă decentă, iar bunul Dumnezeu ne-a 
răspuns la rugăciuni. Însă mi-este foarte greu să stau atât 


de departe de Tata, de Mama, de Effie şi de băieţi. 

Thad îi zise pe un ton blând, chiar dacă inima lui începu 
să-i bată năvalnic în piept. 

- Presupun că te gândeşti să ai propria ta familie într-o 
bună zi, nu-i aşa? 

— Desigur! Una mare şi foarte gălăgioasă! pufni ea, 
râzând. - Nu-mi pot imagina o altă familie, zise ea, 
întinzându-se după conserva de piersici şi luând cu furculiţa 
ultima bucăţică de pe fundul cutiei, băgând-o în gură cu un 
zâmbet drăgălaş, care-l facu pe Thad să-şi simtă inima 
luând-o la galop. 

Tânărul se simţea în al nouălea cer. Inima lui fu pe loc 
cucerită de domnişoara Sadie Wagner. Se îndrăgostise 
iremediabil de ea! 

Asădar avem deja o uşă în dosul casei! Frate dragă, 
pentru numele lui Dumnezeu, de ce ne-ar mai trebui o altă 
uşă? Aşa trase adânc aer în piept, încercând să-şi calmeze 
nervii intinşi la maximum. De ce n-a putut Dumnezeu să-i 
dea nişte fraţi în locul celor două surori pisăloage, agasante 
şi sufocante? Când reuşi să se calmeze îndeajuns cât să nu 
se răţoiască la ea, Aşa îi răspunse. 

- Melva, dragă, aşa cum ţi-am mai zis şi-altădată, dacă 
vrem ca oamenii să intre în sala de operă fără să mai treacă 
prin prăvălie, va trebui să mai punem o uşă în dosul casei. 

Melva îşi încruntă mânioasă buzele subţiri. - Pe mine şi 
pe soră-mea ne-au scos din minţi atâtea bubuituri şi 
trosnituri. La inceput, săptămâni de-a rândul, ai făcut atâta 
hărmălaie jos, în pivniţă, iar acum faci ditamai tărăboiul 
aici, în dosul casei. Mare mirare va fi dacă, după toată 
nebunia asta, eu şi soră-mea mai rămânem cu vreun fir de 
păr pe cap şi cu vreun dinte-n gură! Aşa încercă să şi le 
imagineze pleşuve şi complet ştirbe pe cele două surori ale 
sale şi zâmbi în sinea lui. Avu însă grijă să ascundă orice 
urmă de ironie în tonul lui în timp ce răspunse la remarca 
răutăcioasă a Melvei. 


- N-am mai auzit ca cineva să-şi piardă părul şi dinţii din 
cauză c-aude lovituri de ciocan când se construieşte o uşă 
în dosul casei. la du-te, mătăluţă, înăuntru şi lasă-mă să-mi 
termin treaba. Mai am atâtea de făcut până vineri. 

Melva pufăi nervoasă şi dădu să intre în casă. Aşa îşi 
aminti ceva şi strigă la ea: 

- Soro! Femeia se întoarse spre el şi-l privi încruntată. - 
Trimite-o aici pe fata de la prăvălie îi zise el, ignorând 
privirea ei tăioasă. 

Sprâncenele groase ale Melvei se ridicară brusc. 

- Ai de gând s-o pui şi pe ea să bată nişte cuie în tocul 
uşii? 

Întrebarea ei ridicolă nici nu merita un răspuns. 

- Fă bine şi trimite-o aici. 

Cu un alt pufăit zgomotos, Melva porni înspre magazie cu 
paşi apăsaţi. Câteva clipe mai târziu, apăru şi domnişoara 
Wagner. 

— Da, domnule Baxter, m-aţi chemat? 

Aşa se strădui să n-o măsoare pe fată din cap până-n 
picioare, dar recunoscu în sinea lui că fetişcana aceea 
reuşea să ispitească, cu uşurinţă, orice bărbat. Dumnezeu 
se întrecuse pe Sine când o crease pe Sadie Wagner. 

— Am vrut doar să ştii c-am anunţat programul peste tot 
în oraş. Mulţi s-au arătat interesaţi să vină vineri la 
inaugurarea sălii de operă. 

Obrajii fetei se îmbujorară. 

— Vorbiti serios? 

Aşa chicoti satisfăcut văzând nerăbdarea ei. 

- Bineînţeles. Ai mai exersat între timp, nu-i aşa? 

— Da, domnule! în fiecare seară, după cină, mi-am cântat 
repertoriul. Obrajii ei se aprinseră şi mai tare. - Am destule 


cântări cât să umplu o oră întreagă. Fruntea fetei se încreţi 
uşor. - E... e suficient atât? 

Aşa dădu repede din cap. - Deocamdată, da. Dar 
repertoriul ei trebuia să se mărească înainte ca el să-şi 
inaugureze, cu surle şi trâmbiţe, şi cea de-a doua parte a 
afacerii lui. 

- N-ar trebui să-ţi oboseşti prea tare vocea la început, 
aşa că limitează-te la o oră în primele două săptămâni. Dar 
va trebui să mai înveţi şi alte cântece. La urma urmei, dacă 
dorim ca oamenii să vină mereu şi mereu la reprezentațiile 
noastre, va trebui să le oferim de fiecare dată ceva mai 
mult. 

Domnişoara Wagner dădu din cap, gânditoare. 

— Am comandat deja o carte cu nişte cântece bune. De 
îndată ce o voi primi, le poţi învăţa şi include în repertoriul 
dumitale. Lui Aşa îi plăcea cum faţa ei devenea complet 
visătoare când el pomenea cuvântul repertoriu. Aşa că-l 
mai zise o dată. - Da, neapărat, trebuie să-ţi faci un 
repertoriu. 

— Da, domnule, aşa am să fac. 

Lui Aşa îi plăcea şi că ea i se adresa cu domnule. Îşi umflă 
pieptul de mândrie. - Acum trebuie să termin uşa asta, aşa 
că du-te fuguţa înapoi. Poate că după cină, deseară, vom 
cobori în sala de operă şi-ai să poţi repeta pe scenă. Vrei să 
faci asta? 

— Da, domnule! 

Aşa izbucni în râs - un râs din toată inima. Speriat de 
propria reacţie, îi zise pe un ton uşor răstit. 

- Acum, du-te! 

Fata îi zâmbi înainte să se întoarcă în prăvălie. Aşa 
rămase cu ochii holbaţi în urma ei. Nu-şi mai amintea când 


râsese ultima oară aşa de zgomotos. De obicei râdea doar 
pe înfundate. Bărbatul scutură din cap, încercând să se 
dumirească: fata avea un efect ciudat asupra lui. Ar trebui 
să aibă mare grijă! 

— Ziua bună, Aşa. 

Vocea jovială care se auzi din spatele lui îl făcu din nou să 
tresară. Se răsuci pe călcâie şi-l zări pe Roscoe Hanaman la 
doar caţiva paşi în spatele lui, cu degetele lui mari 
atârnându-i de buzunărelele vestei sale din brocart. Aşa se 
înroşi la faţă. Îl văzuse oare bărbatul acela cum se uitase 
lung după domnişoara Wagner? 

— O zi bună şi ţie, Roscoe. Ce vânt te aduce pe-aici? Aşa 
speră ca vocea lui să nu fi sunat atât de iritată precum se 
simţea el înăuntrul său. N-ar fi fost înţelept să şi-l facă 
duşman tocmai pe primarul oraşului. 

Roscoe înaintă câţiva paşi şi-şi propti un pantof, de 
culoare neagră şi bine lustruit, de marginea podelei înalte, 
din lemn, a verandei. 

- Tocmai ce mă-ndreptam spre birtul Corei ca să beau o 
cafea, când am auzit lovituri de ciocan. În ultimele zile, am 
auzit cam multă gălăgie aici. Aşa că m-am gândit să văd ce 
faci aici, în dosul casei. Privirea lui cercetă atent tocul din 
stejar, vopsit în alb, al uşii celei noi. 

— E doar o uşă, precum bine vezi, îi spuse Aşa, 
legănându-şi uşor mâna cu care ţinea ciocanul. E-adevărat, 
una mai specială, având în faţă o verandă, de şase picioare 
pe şase, cu stâlpi frumos sculptați şi cu nişte trepte în 
spirală. O intrare cu-adevărat elegantă. 

- Era nevoie aici de-o uşă pentru ca oamenii să poată 
merge direct jos, în sala de operă. Aşa se schimonosi. - N-ar 
fi prea înţelept ca oamenii să treacă prin prăvălie şi prin 


magazie. Nu-i deloc elegant. Şi-n plus, faptul că va exista o 
uşă separată le va face pe surorile mele să doarmă mai 
liniştite noaptea, ştiind că prăvălia e bine încuiată. 

— Că bine te-ai gândit, Aşa, zise Hanaman, dând din cap. 

Aşa  zâmbi, prefăcându-se că apreciază aprobarea 
bărbatului. Dar n-avea nevoie de aprecierea lui. Ştia deja că 
se gândise bine la amănuntul acela. - Apropo, prima 
reprezentaţie va fi vineri seara. Încă trei zile şi planurile lui 
îndelung chibzuite îşi vor găsi împlinirea. - N-ai dori să vii şi 
tu cu nevasta ta? Domnişoara Wagner e-o cântăreaţă foarte 
talentată. 

— Doamna mea şi cu mine n-am lipsi nici în ruptul 
capului! spuse Roscoe. - Miriam e încântată că, în sfârşit, 
există cultură şi-n Goldtree. Dar... faţa rotundă a lui 
Hanaman se schimonosi. - Ea se întreabă, ca toţi ceilalţi, 
din orăşel, de ce nu foloseşti clădirea comunităţii pentru 
reprezentațiile astea. 

— lar spectatorii să fie nevoiţi să stea aşezaţi pe nişte 
bănci tari şi fără spătare, îi replică tăios Aşa. - Sala aia ar 
putea fi potrivită pentru o şedinţă sau pentru un program 
scurt, dar domnişoara Wagner are un întreg repertoriu de 
cântat. Oamenii vor dori să stea confortabil şi să se bucure 
de fiecare clipă a spectacolului. 

Hanaman râse pe sub mustață. 

- Se vede c-ai stofa de negustor, Aşa. Deja mi-ai stârnit 
interesul. 

Lui Aşa i se furnică pielea în timp ce-n minte i se furişă un 
gând. Sprijinul primarului şi al bancherului era exact 
imboldul de care avea nevoie ca să se asigure că toţi cei din 
Goldtree îi vor îngroşa averea. Inima începu să-i bată tare în 
piept, de parcă ar fi alergat la o cursă. 


- N-ai vrea... se opri el, trăgând adânc aer în piept, - să 
asculţi o mică parte din spectacol? în seara asta, am rugat- 
o pe domnişoara Wagner să exerseze un pic după cină. Vino 
şi tu, studiază niţel sala de operă şi ascult-o cum cântă. Un 
zâmbet şiret apăru în colţul gurii lui Aşa. - Cred că are să-ţi 
placă ce-ai să vezi şi ce-ai să auzi. 

Roscoe făcu un pas înapoi, zâmbindu-i larg. - Sigur că da, 
îţi mulţumesc, Aşa. Vin cu multă plăcere. Îşi ridică apoi 
mâna luându-şi rămas bun şi se îndreptă cu paşi grăbiţi 
spre birt. 

Aşa scoase un cui din buzunarul său şi-l înfipse uşor în 
tocul uşii, dar nu ridică ciocanul în aer. Mai era cineva în 
oraş pe care el avea nevoie să-l aibă de partea sa. Cineva 
chiar mai influent decât Hanaman. Ochii îi sclipiră ţintuind 
cu privirea tocul uşii neterminate. Mai erau multe de făcut - 
un acoperiş pentru verandă, stâlpii care susțineau veranda 
şi o balustradă. Dar mai avea la dispoziţie încă două zile. 
Dacă muncea din greu şi-l punea şi pe Sid la treabă, va 
reuşi să termine la timp. Dar ce-avea în minte să facă era 
chiar mai important. 

Lăsă ciocanul din mână şi porni grăbit, ocolind clădirea. 


+ 


Sadie stătea între stâlpii bine băiţuiţi, cu vârful pantofilor 


ei aliniaţi la micuțul semn pe care domnul Baxter îl făcuse 
pentru ca ea să se aşeze în acel loc de unde să poată fi 
văzută din fiecare rând de scaune din sală. Aşa aprinsese 
cele două candelabre din tavan şi toate candelabrele de pe 
pereţi, inundând întreaga incăpere într-o lumină gălbuie 
strălucitoare, ce transformase cristalele care atârnau din 
candelabrele lucrate cu multă migală în diamante 
sclipitoare. Fata habar n-avusese că la repetiţia ei va asista 
şi altcineva în afară de domnul Baxter. Simţi un nod în 
stomac, dar îşi apăsă mâinile împreunate deasupra taliei în 
timp ce-i privi pe cei trei bărbaţi aşezaţi în primul rând de 
scaune. 

— Poţi începe oricând te simţi pregătită, domnişoară 
Wagner, ştrigă Aşa, aşezat între primar şi Thad McKane. 

Sadie înghiţi în sec, rostind în gând o rugăciune ca 
Dumnezeu s-o ajute să-şi stăpânească emoţiile. Dacă va 
mai rămâne vie după această repetiţie, atunci va fi sigură 
că e pregătită pentru un public mai numeros. Trase adânc 
aer în piept, îşi închise ochii şi începu să cânte: 

- O, Doamne, Tată veşnic, Puternic eşti să mântui eşti, 
Cu brațul Tău Tu potoleşti, Marea cea neliniştită... 

Deşi iniţial se gândise să cânte imnul acela cam pe la 
mijlocul spectacolului, alesese să-şi înceapă repetiţia cu el. 
Pe măsură ce cântă toate cele patru versuri, vocea ei 
căpătă putere, iar încrederea ei în sine deveni şi mai 
puternică. Bucuria de a cânta o purtă spre o altă 
dimensiune a spaţiului. Uită de cele trei perechi de ochi 
aţintite asupra ei, uită şi de emoţiile pe care le avusese mai 
înainte, uită de tot, mai puţin de binecuvântarea ei de a 
cânta cu un glas fermecător. 

În final, încetini ritmul, cântând cu o octavă mai sus 


decât compusese iniţial compozitorul piesei. - şi orice 
făptură de pe pământ şi din mare să-ţi înalțe totdeauna 
imnuri de bucurie şi laudă! Ea prelungi nota finală, cu o 
tremurătură delicată în glas. În momentul în care termină 
de cântat, fata îşi aplecă sfioasă capul, şi imediat izbucniră 
aplauze. Îşi deschise brusc ochii, iar faţa i se lumină de 
bucurie. Primarul şi Thad se ridicaseră în picioare, 
aplaudând entuziaşti. 

Primarul veni grăbit spre ea şi o prinse de mână. 

- Draga mea, ai cântat minunat. Ai cea mai frumoasă 
voce pe care am auzit-o vreodată! încă ţinând-o de mână, 
el se întoarse spre domnul Baxter. - Aşa, a fost genial s-o 
aduci pe fata aceasta în Goldtree. Vorbesc serios, talentul ei 
va atrage oameni din toate aşezările învecinate. Goldtree 
va fi curând aclamat ca centrul cultural al întreg ținutului 
Clay. Genial, absolut genial! 

Pieptul domnului Baxter se umflă, iar pe faţa lui apăru un 
rânjet atotcunoscător. 

- Deci, să-nţeleg că-ţi place cum cântă domnişoara 
Wagner? 

— Dacă-mi place? Sprâncenele primarului Hanaman se 
ridicară atât de sus că ajunseră până la linia părului lui 
pieptănat pe spate. 

- Sunt peste măsură de încântat. 

Domnul Baxter aruncă o privire înspre Thad. 

- Dar dumneata, şerifule? Crezi că fătuca asta are 
oarece talent? 

Sadie îşi ţinu răsuflarea. Aplauzele lui entuziaste îi 
dovediră încântarea lui, dar ea îşi dorea să audă şi cuvintele 
lui de laudă. Thad înaintă câţiva paşi, cu ochii aţintiţi la faţa 
ei. Pulsul lui Sadie o luă razna în timp ce el se apropie şi 


mai mult de ea. Dar el nu se întinse s-o prindă de mână, 
aşa cum făcuse primarul. În schimb, îşi vâri mâinile în 
buzunarele pantalonilor săi cafenii şi zise: 

- Foarte frumos, domnişoară Sadie. Aveţi o voce 
încântătoare. 

Cuvinte simple. Dar rostite cu atâta sinceritate şi 
admiraţie încât inima lui Sadie fâlfâi ca aripile unui fluture 
care se ridică în briza verii. Fata radie de bucurie, un chicot 
de pură încântare ieşind de pe buzele ei. 

- Mulţumesc... domnule şerif. 

Domnul Hanaman ridică mâna lui Sadie şi-i sărută dosul 
palmei. 

- Domnişoară Wagner, aş putea să v-ascult toată seara 
fară să mă satur. Dar cred c-ar fi mai înţelept să-mi petrec 
acum timpul dând de ştire celor din Goldtree de ocazia 
minunată pe care o vor avea vineri seara, El îi sărută 
încheieturile degetelor, mustaţa lui înţepându-i pielea 
delicată. Apoi îi dădu drumul la mână şi se îndreptă grăbit 
înspre ieşirea din sală. - Aşa, e genial... absolut genial... 
zise el, dispărând după cele două uşi. 

Domnul Baxter îşi aşeză mâinile pe braţele fotoliului său 
şi se ridică în picioare. Se îndreptă sfios spre scenă şi se 
opri lângă Thad, care continua s-o privească pe Sadie atât 
de extaziat încât ea se miră că nu se topise toată de 
încântare. Bărbatul îşi drese vocea, şi atât Thad cât şi Sadie 
tresăriră. 

— Şerifule, vrei să mai rămâi s-asculţi şi restul repetiţiei 
domnişoarei Wagner? 

Thad scutură din cap. Regretul i se putea citi pe faţă. 

- Mi-aş dori foarte mult. Aşa cum a spus şi domnul 
Hanaman, aş fi bucuros s-o ascult toată seara. Dar trebuie 


să-mi fac rondul prin oraş. 

Sadie se întristă, dar îl întrebă: 

- Veţi veni vineri seara, nu-i aşa? Pentru întreaga 
reprezentaţie. 

— Puteţi conta pe asta, domnişoară Sadie. N-aş vrea să 
ratez o asemenea ocazie, îi zise el, zâmbind. 

— Bine! Foarte bine! Domnul Baxter îl bătu uşor pe 
spate, cu mâna lui durdulie. - Sperăm că va fi o 
reprezentaţie pe cinste şi că tot oraşul va veni s-o vadă 
cântând. Asta înseamnă că nimeni nu va mai fi pe străzi ca 
să facă vreo nelegiuire. 

Pentru o clipă, fruntea lui Thad se încreţi, de parcă ceva l- 
ar fi pus pe gânduri. 

- Cred c-aveţi dreptate, domnule Baxter. Nu-mi pot 
imagina pe cineva care să nu-şi dorească să vină la 
spectacol. Făcu un pas înapoi, continuând s-o privească pe 
Sadie. - Vă muţumesc că mi-aţi îngăduit să vin şi eu la 
repetiţie, domnişoară Sadie. Abia aştept să vă aud cântând 
la reprezentaţia de vineri. 

În timp ce Thad se îndreptă înspre ieşire, domnul Baxter 
îşi flutură mâinile prin faţa ochilor lui Sadie. 

- Hai să ascultăm şi celelalte cântări ale dumitale. 

Sadie se întristase văzându-l pe Thad plecând, dar după 
câteva minute ea se lăsă din nou fermecată de bucuria de a 
cânta. Interpretă, pe rând, fiecare piesă, iar domnul Baxter 
rămase atent şi captivat până când ea termină ultima 
cântare. Făcu o plecăciune, apoi se îmbrăţişă, şi spuse: 

- Credeţi că va fi suficient repertoriul acesta? 

Domnul Baxter strâmbă din buze, fruntea lui încreţindu- 
se de parcă ar fi avut o durere fizică. Într-un târziu, răsuflă 
adânc. 


- Cred că va trebui să fie de ajuns, deocamdată. 

Afirmația lui cam şovăielnică nu era tocmai afirmaţia la 
care nădăjduise Sadie. Fata cobori de pe scenă. 

- Am greşit cu ceva? îmi dau seama că programul e 
alcătuit doar din imnuri, dar... 

- Nu, nicidecum, chiar eu ţi-am zis să începi cu imnuri. 
Vocea lui părea uşor supărată. - Şi judecând după felul în 
care Hanaman şi McKane au fost impresionați, probabil că 
imnurile vor fi deocamdată pe placul spectatorilor. Dar... 
Aşa făcu câţiva paşi în stânga şi-n dreapta, târşâindu-şi 
călcâiele, cu bărbia între degetul lui mare şi arătător. Se 
opri în loc şi se uită spre ea. - Avem nevoie de ceva... mai 
mult. Am pianul acela în spate. M-am gândit ca cineva să 
cânte la el înainte ca dumneata să-ţi începi programul - ca 
un fel de preludiu, mă înţelegi? 

Sadie dădu din cap, chiar dacă nu era complet sigură că 
înţelegea la ce se gândea el. 

— Îl vom pune pe pianist să te acompanieze la toate 
cântările. Aşa se va auzi mai tare. El îşi flutură braţele, iar 
un zâmbet apăru pe faţa lui bucălată. - Va fi mai mult 
vacarm. 

— Va... vacarm? 

— Păi, da! Vocea ta va răsuna împreună cu zdrăngănitul 
clapelor de pian. Bărbatul se urcă greoi pe scenă şi se 
îndreptă înspre pian. Ridică husa şi-şi trecu degetele peste 
clapele din fildeş. Se auziră nişte sunete deloc armonioase. 
- Dar, deocamdată, e de-ajuns repertoriul pe care-l ai. 

Sadie făcu un pas înapoi în timp ce el se repezi înspre 
colţul îndepărtat al scenei şi ridică lădiţa pe care o folosise 
ca pe o scăriţă atunci când aprinsese lampadarele. Înainte 
de a se apuca să stingă fiecare lampadar în parte, Aşa 


spuse: 

- Asta a fost tot pentru seara aceasta, domnişoară 
Wagner. Mergi sus şi odihneşte-te bine la noapte. Sper să 
reuşeşti să ai o reprezentaţie extraordinară vineri seara. Da, 
va fi o seară pe cinste! 

Sadie se îndreptă înspre cele două uşi şi ieşi din sală. 
Chicotitul lui neobişnuit se auzi în spatele ei. Brusc, din 
motive pe care ea nu le prea înţelegea, nerăbdarea de a 
cânta pe o scenă părea a fi înăbuşită de un sentiment de 
nesiguranţă. 

Sid şterse cu dosul mâinii picătura de sudoare care-i 
gâdila tâmpla. Ochii îl înţepau de la atâta privit chiorâş în 
soarele arzător, dar el reuşi să aşeze o altă scândură şi s-o 
fixeze cu două cuie. Se gândi să mai bată în cuie vreo două- 
trei scânduri, după care să se adăpostească undeva la 
umbră, ca să se odihnească niţel şi să-şi potolească setea 


cu o sticlă de apă. 

Când Aşa Baxter i-a spus că pentru vreo două zile nu va 
mai face cărăuşie, ci muncă de tâmplărie la prăvălie, Sid s- 
a gândit că o schimbare era binevenită. Omul îl muncise din 
greu în ultimele două săptămâni, trimiţându-l până în 
Concordia şi înapoi pentru a aduce destulă cherestea cât să 
construiască un hambar. Dar apoi acesta i-a spus: 

- Du-te şi termină veranda de la prăvălie. 

Lui Sid i-a surâs ideea că va fi în preajma lui Sadie. lar 
construirea unei verande suna mai puţin obositor decât 
încărcatul şi descărcatul cherestelei. Nu obiectase deloc 
când i se spusese că trebuie să termine de construit şi de 
vopsit veranda în doar două zile. Poate că Sadie era la doar 
câţiva metri depărtare de el, dar cine avusese timp să 
vorbească cu ea? 

Sid recunoscu totuşi, satisfăcut în sinea lui, în timp ce 
cobori de pe verandă şi făcu câţiva paşi în spate ca să-şi 
admire capodopera, că veranda pentru noua intrare în sala 
de operă arăta minunat. Aşa insistase ca veranda să fie 
vopsită în patru culori — alb cu o bordură de verde, roşu şi 
auriu. La început, Sid se gândise că omul era excentric şi că 
veranda va arăta ca un vagon se circ. Dar acum c-o 
terminase, îi plăcea cum arăta. Poate că, într-o bună zi, îşi 
va vopsi la fel propria verandă. 

Asta dacă va reuşi s-o convingă pe Sadie să se mărite cu 
el! 

Sid ridică sticla de apă pe care o lăsase în petecul de 
umbră dintre prăvălie şi spiţerie şi luă o înghiţitură bună, 
privirea lui ridicându-se la etaj înspre odaia lui Sadie. Nu şi- 
ar dori ea să aibă propria ei casă? Sigur că da! Orice femeie 
îşi doreşte să aibă casa ei, un bărbat şi o familie. lar el 


dorea să-i ofere toate acele lucruri. Doar dacă ea va înceta 
să-i mai facă ochi dulci şerifului şi să aibă ochi numai 
pentru el. 

Apa i se păru cam stătută. Îndesă atât de tare dopul încât 
aproape că acesta intră cu totul în sticlă. O să încerce să-l 
scoată mai târziu, acum nu-i prea păsa de el. Avea lucruri 
mai importante la care să se gândească. 

Ce vedea oare Sadie la şeriful McKane? Cu două duminici 
în urmă, după mica lor sfadă, alergase după ea ca să-şi 
ceară scuze pentru atitudinea lui morocănoasă şi să-i spună 
motivul pentru care era supărat. Dar când dăduse colţul, o 
văzuse trecând strada la braţul lui McKane. Uitându-se 
drept în ochii lui. Zâmbindu-i. Râzând cu el. Priveliştea 
aceea l-a făcut s-o ia la sănătoasa spre casă şi să se lase 
pradă gândurilor negre, ceasuri întregi. 

Mai tot timpul pe drumuri, el avusese puţine ocazii să 
stea de vorbă cu Sadie, dar în ultimele două zile încercase 
s-o abordeze cu trei ocazii diferite, sperând să-şi poată cere 
scuze. De două ori, ea i-a şoptit c-avea treabă şi că n-ar 
trebui să stea de vorbă în timpul slujbei. A treia oară, a 
aşteptat-o până când la geamul prăvăliei a apărut anunţul - 
ÎNCHIS, dar ea s-a grăbit apoi la repetiţia pentru 
reprezentaţia ei de deschidere, şi iarăşi n-a avut timp să 
vorbească. Aşa că el a plecat frustrat şi profund întristat. 

Tocmai în dimineaţa aceea, trecând prin faţa prăvăliei, a 
dat de Sadie măturând veranda din faţă. Dar, imediat şi de 
nicăieri, a apărut şeriful şi a salutat-o. Sid îşi zisese în gând 
că ea-l va trimite repede la plimbare pe şerif, din moment 
ce se afla în timpul slujbei dar ea se oprise din măturat, se 
sprijinise de coada măturii şi-i zâmbise. McKane îşi vârâse o 
mână în buzunar şi nu dădea vreun semn c-ar fi avut de 


gând să plece curând, aşa că ei au sporovăit câteva minute. 

Imaginea celor doi - zâmbind, fericiţi unul în prezenţa 
celuilalt — va rămâne adânc întipărită şi pentru totdeauna 
în amintirea lui Sid. Ce se înfiripase între ei cât timp el 
cărase cheresteaua lui Aşa? 

Deci, Sadie avea timp pentru şerif, dar nu şi pentru el. Nu 
vedea ea că-l făcea să sufere? 

Sid avea însă un plan ca să-i recucerească atenţia în 
seara aceea. La sfârşitul zilei, ea îl va privi cu acea expresie 
visătoare cu care-l privise pe şerif de dimineaţă. 

Sid apucă o cutie goală din şopron şi începu să adune, 
obosit dar zâmbind, bucăţelele de scândură, uneltele şi 
pensulele de vopsit. Singura dată când fusese el la o 
reprezentaţie de operă, Cântăreţei i se oferise la sfârşit un 
buchet de trandafiri. Poate că nu va reuşi să găsească 
trandafiri în Goldtree, dar erau multe flori de câmp lângă 
casa lui Aşa. Chiar cu o zi înainte, văzuse o grămadă de flori 
cu cozi lungi, de culoare purpurie şi cu mijlocul gălbui. 

De îndată ce va termina aici, avea de gând să meargă 
direct acolo ca să culeagă un buchet mare de flori purpurii, 
să lege cozile lor laolaltă cu o panglică galbenă pe care o 
cumpărase cu o lună în urmă, pentru că acea culoare îi 
reamintea de buclele blonde ale lui Sadie, şi i le va da în 
faţa tuturor deseară, când ea îşi va termina ultimul cântec. 
Inima începu să-i bată şi mai tare gândindu-se la cum se va 
îmbujora ea la faţă şi-i va zâmbi recunoscătoare. 

Apoi o va lua deoparte şi-i va mărturisi sentimentele lui 
faţă de ea şi-i va spune cât de mult îl răneşte atenţia pe 
care ea i-o dă şerifului. El şi Sadie se cunoşteau de ani de 
zile, dar pe şerif ea îl ştia doar de câteva săptămâni. Până 
la urmă, ea îl va alege pe el, şi nu pe McKane. Sid era 


convins de acest lucru. 

Duse cutia în şopron şi se opri câteva clipe ca să-şi 
maseze umerii care-l dureau îngrozitor. Căscă îndelung, cu 
gura larg deschisă. Doamne, cât de obosit era! De sub 
streaşina şopronului, aruncă o privire spre cer şi-şi dădu 
seama că mai erau câteva ceasuri bune până la căderea 
serii. Va mai avea timp să tragă un pui de somn? Cu 
siguranţă, merita să se odihnească un pic după lungile ore 
în care trudise să termine veranda aceea frumoasă. 

Un miros de transpiraţie îl făcu să se răzgândească. Nu 
mai avea timp pentru un pui de somn. Avea de cules un 
buchet de flori, apoi trebuia să se spele înainte de a merge 
la reprezentaţia din seara aceea. Se îndreptă agale şi 
fluierând un cântecel spre căsuţa lui închiriată. Poate că n-a 
avut timp pentru Sadie la începutul săptămânii, dar în seara 
asta el se va revanşa. Cum putea Sadie să refuze un bărbat 
dichisit, îmbrăcat în cel mai bun costum al său, şi purtând 
un braţ de flori? Nu, n-ar putea. Ea era deja a lui. 


+ 


Domnişoara Melva o lovi, uşor peste umăr pe domnişoara 
Shelva şi arătă spre Sadie în timp ce fata intră în bucătărie 
ca să servească cina. - la priveşte-o pe Sadie a noastră în 
rochia ei de duminică şi cu părul revărsat pe umeri. 

Domnişoara Shelva sări în sus şi se repezi spre Sadie, cu 
mâinile întinse. 

- O, Doamne! Eşti la fel de frumoasă ca un tablou. N-am 
văzut niciodată pe cineva arătând atât de bine. 

Sadie răsuci pe deget o şuviţă de păr care îi poposise pe 


corsetul celei mai noi rochii ale sale. Nu-şi lăsa părul 
despletit decât atunci când mergea la culcare, aşa că, 
lăsându-şi părul revărsat pe umeri, se simţea pe jumătate 
dezbrăcată şi expusă privirilor curioase. - Sunteţi sigură că 
arăt... cuviincios? Cu siguranţă, nicio doamnă n-ar trebui 
văzută în public cu părul despletit, dar domnul Baxter 
insistase ca ea să nu şi-l strângă la spate. 

Cu o seară înainte, după ce repetase cu pianistul, domnul 
Baxter îi spusese: 

- Luminile vor străluci în părul dumitale blond, făcându- 
te să arăţi de parcă ai avea un nimb în jurul capului. Fă cum 
îţi spun eu, domnişoară Wagner. Pune-te în valoare şi 
câştigă-ţi existenţa! Amintindu-şi comentariul lui, faţa lui 
Sadie se îmbujoră. Cu siguranţă, aprecia plata generoasă 
pe care avea s-o primească pentru reprezentațiile de operă, 
dar nu era sigură că-i plăcea felul în care el se uita de sus la 
ea atunci când ea era pe scenă. 

Domnişoara Melva se ridică de la masă şi veni lângă 
soră-sa, admirând-o pe Sadie din toate părţile. 

- Mi-aminteşti de o poză dintr-o carte cu povestiri biblice, 
pe care o aveam în copilărie. Ţi-aduci aminte de cartea aia, 
soro? Mama ne citea din ea înainte să mergem la culcare. 

Domnişoara Shelva dădu din cap. 

- Da, mi-aduc aminte de ea. 

— Poza unui înger stând pe o piatră lângă mormântul 
Domnului... 

— ... cu părul bălai, cârlionţat, care i se revărsa pe umeri. 
Da, da. Domnişoara Shelva completă propoziţia pe care o 
începuse domnişoara Melva, şi netezi cu mâna părul lung 
până-n talie al lui Sadie. Pe faţa prelungă a femeii apăru un 
zâmbet de încântare. - Părul tău e la fel de bălai ca părul 


acelui înger. 

— Frumos de-a dreptul, confirmă domnişoara Melva. 

Sadie se simţi stânjenită de admiraţia lor făţişă. Se aşeză 
grăbită la masă, dar nu se întinse după un castron ca să se 
servească cu mâncare. Stomacul i se strânsese de emoție, 
iar ea simţi că nu era în stare să înghită nici măcar un 
dumicat. Cele două gemene se trântiră la loc pe scaunele 
lor şi continuară să mănânce. 

Sadie îşi împreună mâinile în poală ca să şi le oprească 
din tremurat. 

- O să veniţi deseară, nu-i aşa? 

— Noi n-am primit bilete, spuse domnişoara Shelva, 
luând o înghiţitură din mâncarea de roşii. 

Sadie clipi mirată din ochi. Domnul Baxter se lăudase că 
vânduse multe bilete - se părea că mai tot orăşelul plănuise 
să vină la reprezentaţia ei. Sadie se gândise că, de vreme 
ce sala de operă era la nici doi paşi de prăvălie, 
domnişoarele Melva şi Shelva nu vor avea nevoie să-şi 
cumpere bilete. 

- Nu v-a dat bilete domnul Baxter? 

— Nici n-am cerut, răspunse domnişoara Melva, 
ştergându-şi gura cu dosul mâinii. - Soră-mea şi cu mine n- 
o să coborâm niciodată în pivniţa aia. 

— Nici chiar dac-ar veni o tornadă nu m-ai putea 
convinge să cobor acolo jos, zise sora ei geamănă dând 
solemn din cap. 

— Asta înseamnă că n-o să fiţi acolo, zise Sadie, 
dezamăgită. Deşi lucra pentru cele două femei, Sadie conta 
pe prezenţa lor în sală. Nu-i erau prietene, dar nici persoane 
necunoscute ei, aşa cum erau majoritatea celor din oraş. 
Fata se gândise că se va putea uita la ele când se va simţi 


copleşită de emotie. 

— Păianjeni. Şobolani. Cine ştie ce altceva mai mişună 
pe-acolo, zise domnişoara Melva, cutremurându-se. 

Domnişoara Shelva o bătu pe Sadie uşor pe mână. 

- Când Aşa o să construiască opera sus, pe pământ, aşa 
cum are de gând, atunci ne vom cumpăra bilete, ca toţi 
ceilalţi. Dar noi nu coborâm nici moarte în vreo pivniţă. 

— Dar dacă aţi cobori, aţi vedea... 

— Nu vom cobori în nicio pivniţă, şi cu asta, basta! spuse 
domnişoara Shelva pe un ton ridicat. 

Sadie îşi plecă capul. 

- Prea bine. Se ridică apoi de la masă. - Cred c-o să 
cobor acum în sala de operă ca să-mi încălzesc un pic 
vocea înainte de reprezentaţie. 

— Şi n-ai de gând să mănânci nimic? Domnişoara Melva o 
privi cu gura căscată. - Dar trebuie să mănânci ceva. 

Sadie se îndreptă spre uşă. 

- Nu mi-e deloc foame. O să mănânc ceva mai târziu. 
Cele două surori protestară, dar Sadie se grăbi înspre scară 
şi cobori treptele, făcându-se că nu le aude. Luă de pe un 
raft din magazie lampa cu gaz şi-o aprinse înainte să 
coboare scările spre pivniţă. 

Răcoarea din sală îi îngheţă mâinile şi picioarele, iar ea 
începu să tremure. Sau poate că goliciunea spaţiului - totul 
învăluit în umbră şi într-o tăcere ca de mormânt - o făcu să 
tremure. - Păianjeni. Şobolani. Cine ştie ce altceva mai 
mişună pe-acolo. Comentariul domnişoarei» Melva răsună 
în mintea lui Sadie, iar privirea ei scrută încăperea 
întunecată, de parcă se-aştepta ca micile creaturi să 
năvălească din ungherele în care stăteau ascunse. 

— Astea-s copilării! îşi zise ea în gând. Ca să nu se mai 


gândească la temerile exagerate ale celor două femei, 
Sadie urcă pe scenă, ridică lampa şi privi atent rândurile de 
scaune tapiţate cu catifea. Deseară toate vor fi ocupate de 
cei care vor veni s-o audă cântând. Simţi un alt frison de-a 
lungul spinării. De astă dată din cauza emoţiilor. 

— Toată viaţa am aşteptat clipa asta, Doamne, şopti ea, 
ridicându-şi faţa înspre tavan. - Îţi mulţumesc că mi-ai dat 
şansa de a cânta. Vreau să te laud cântând, aşa cum a 
făcut şi regele David, cu multă vreme în urmă. După ce-şi 
încheie rugăciunea, fata simţi că o parte din emoţiile ei se 
risipiseră. 

Se îndreptă înspre pian, aşeză lampa pe capacul lustruit 
al instrumentului şi atinse clapele pe rând, cântând o gamă 
de la un capăt la altul. Începu uşor, delicat, exersându-şi 
corzile vocale. Când termină de exersat gamele, îşi aminti 
că uitase să-şi aducă un pahar cu apă. Trebuia neapărat să 
soarbă puţină apă între două cântări, dacă nu dorea să-şi 
forţeze vocea. 

Se îndreptă spre hol ca să urce pe scări, dar un zgomot îi 
atrase atenţia. Pic, pic, pic. Să fi pus domnul Baxter un 
butoi cu apă jos, în pivniţă, pentru ca spectatorii să-şi 
potolească setea în timpul unei pauze? Atunci ea nu va mai 
trebui să meargă până sus după apă. 

Luminându-şi calea cu lampa, fata se îndreptă înspre 
locul de unde se auzeau picurăturile. Draperii din tavan 
până în podea acopereau tot peretele dinspre sud, iar 
zgomotul părea să se audă undeva în spatele lor. Sadie 
pipăi catifeaua groasă, căutând un capăt de draperie. Găsi 
în sfârşit unul şi trase la o parte draperia greoaie. Zări o uşă 
masivă din lemn, ascunsă în spatele perdelelor groase. 
Picuratul se auzea din ce în ce mai tare. Pesemne că butoiul 


era undeva pe-aproape. Sadie răsuci mânerul uşii, dar 
acesta nu se clinti deloc. 

Zgomotul picăturilor o făcu să simtă că-i este şi mai sete. 
Aşeză lampa pe podea şi răsuci din nou mânerul uşii cu 
ambele mâini şi cu toată puterea. Mânerul refuza să se 
clintească. Frustrată, se propti în uşă cu toată greutatea. 

— Domnişoară Wagner! 

Deşi pe un ton foarte scăzut, vocea domnului Baxter o 
sperie pe Sadie atât de tare încât biata fată rămase cu gura 
căscată. Ea sări din dreptul uşii, uitându-se spre 
proprietarul încruntat al sălii de operă. 

— Ce cauţi dumneata aici? 

— Mi s-a părut c-aud apă curgând şi mi s-a făcut sete, îi 
spuse Sadie. 

Aşa înhăţă lampa cu o mână, iar cu cealaltă o înşfacă pe 
Sadie de cot. O trase înapoi în sală şi-i dădu drumul cu un 
ghiont care o făcu să se clatine serios. Fata îşi frecă braţul 
de care o apucase bărbatul şi rămase cu ochii holbaţi la el. 
Pulsaţia sângelui ei o luase razna de la spaima pe care 
tocmai o trăsese. 

— Domnişoară Wagner, am să-ţi spun asta doar o singură 
dată, aşa că ascultă-mă bine! Bărbatul îi vorbea atât de 
încet încât Sadie fu nevoită să se căznească să-l audă. - 
Singurele uşi pe care ai voie să le foloseşti sunt cele care 
duc afară sau în magazia prăvăliei. Uşa asta e numai şi 
numai pentru mine. S-a înţeles? 

El nu ridicase vocea, dar tonul aspru pe care-l folosise o 
îngrozi pe Sadie. Ea dădu repede din cap. 

- Da, domnule. Am înţeks. 

Un zâmbet se furişă pe faţa lui, dar privirea îi rămase 
încruntată. 


- Mă bucur! Acum, dacă ţi-e sete, am să mă duc până 
sus şi-am să-ţi aduc un pahar cu apă. Sau vrei, mai bine, o 
cană mai mare? 

Limba lui Sadie se lipise de cerul gurii ei uscate. Pe lângă 
dorinţa de a-şi potoli setea, ea simţi şi teamă. 

- Da... domnule. Vă mulţumesc. 

Bărbatul îi întinse lampa, apoi îi întoarse spatele, dând să 
iasă. Când ajunse în dreptul celor două uşi, se opri şi se uită 
peste umăr la ea., 0... domnişoară Wagner? 

— Da, domnule? 

— Cât priveşte uşa din spatele draperiilor... Un alt 
zâmbet - unul prietenos, ca şi cum nimic nu s-ar fi 
întâmplat - îi schimbă complet faţa. - Nu-i nevoie să spui 
cuiva despre asta. Ştii cât de fricoase sunt surorile mele. 
Asta le va tulbura şi mai tare, gândindu-se la ce se află aici. 

Dar ce anume se afla acolo? întrebarea nerostită făcu ca 
buzele lui Sadie să înceapă a tremura, dar ea reuşi să-şi 
ascundă teama. 

Domnul Baxter continuă pe acelaşi ton binevoitor. - Dacă 
doreşti să mai continui să cânţi aici, câştigând trei dolari pe 
seară, ar fi bine să păstrezi micul nostru secret. Ne-am 
înţeles? Fără să mai aştepte răspunsul ei, bărbatul dispăru 
în spatele uşilor. 

La reprezentațiile de vineri şi sâmbătă seara, toate 
scaunele au fost ocupate, iar câţiva bărbaţi - inclusiv Thad 
în seara de vineri - au stat în picioare, rezemaţi de peretele 
lateral. De fiecare dată când Sadie se uita înspre el, faţa 
zâmbitoare a bărbatului, luminată de candelabrele de 
perete, îi dădea curaj. În cele două seri, ea a primit aplauze 
furtunoase, urale şi rechemări pe scenă - debutul fusese un 
succes la care ea nici nu îndrăznise să se gândească. Dar, 
în timp ce Sadie stătea aşezată la măsuţa de scris din odaia 
ei, duminică după-amiază, cu tocul de scris în mână, că nu 
ştia ce să le povestească părinţilor ei. 

Coala de hârtie de culoarea fildeşului parcă se holba la 
ea. Tot ce apucase să scrie era un salut stingher în capătul 
de sus al paginii. Cât de mult îşi dorea să le povestească 
totul despre prima seară - emoţiile de început, bucuria pe 
care o simţise când muzica a pus stăpânire pe sufletul ei şi 
a purtat-o din mijlocul mulţimii care o privea spre culmi ale 
extazului, ovaţiile exuberante ale spectatorilor şi stângăcia 
cu care Sid i-a pus în braţe un buchet de flori de câmp la 
sfârşitul reprezentaţiei. Dacă le-ar povesti totul, ea va 
trebui însă să le spună şi despre acea uşă ascunsă, ca şi 
despre avertismentul pe care domnul Baxter i-l dăduse. 

Puse tocul de scris pe măsuţă, se ridică în picioare şi 
începu să se plimbe prin odaie. - Avertisment i se părea un 
cuvânt prea dur, se încurajă ea, încercând s-alunge 


neliniştea care i se furisase în suflet. - La urma urmei, 
domnul Baxter nu m-a amenințat. Fata rămase apoi 
încremenită în loc în timp ce-şi aminti afirmaţia lui, rostită 
pe un ton degajat şi cu zâmbetul pe buze. - Dacă doreşti să 
mai continui să cânti. Încrucişându-şi braţele la piept, fata 
începu să tremure de-a binelea. De fapt, el chiar o 
amenințase. O ameninţare diabolică de-a dreptul, căci el 
ştia cât de mult avea ea nevoie de bani ca să-şi întreţină 
familia. 

Nu, nu putea spune nimănui despre uşa aceea. 

Prea agitată ca să se aşeze din nou la măsuţă şi să-şi 
continue scrisoarea, fata ieşi din odaie. Poate că o mică 
plimbare o va ajuta să-şi limpezească gândurile. Cobori 
scările în vârful picioarelor, conştientă că doamnele pentru 
care lucra la prăvălie s-ar putea odihni în odăile lor. 
Domnişoara Shelva o informase pe Sadie că ea şi sora ei 
trăgeau un pui de somn în fiecare duminică după-amiază, 
iar Sadie le putea deranja doar dacă prăvălia lua foc. După 
ce cobori scările, fata ieşi pe uşa din dos. 

Soarele strălucitor o făcu să-şi pună mâna streaşină la 
ochi. În graba ei, îşi uitase pălăriuţa de soare în odaie. Se 
gândi să se întoarcă după ea, dar nu dori să rişte să le 
trezească pe cele două gemene. Găsi un loc mai umbrit şi 
se adăposti de razele puternice ale soarelui. Imediat, îşi 
aminti de copacul din curtea laterală a clădirii comunităţii, 
aşa că se duse într-acolo. 

Străzile erau pustii, de parcă toţi se încuiaseră în case 
pentru o după-amiază liniştită de duminică. Pentru o clipă, 
Sadie simţi un sentiment de singurătate, dar îşi aminti 
imediat că în dimineaţa aceea, la biserică, reverendul Wise 
le vorbise enoriaşilor despre importanţa de a fi mulţumiţi 


indiferent de circumstanţele din viaţa lor. Chiar şi corul, în 
care Sadie începuse să cânte cu o săptămână în urmă, a 
împărtăşit o cântare ce încuraja un duh mulţumitor. 
Mergând agale pe stradă, Sadie se surprinse îngânând 
cântarea - Este bine cu sufletul meu. 

Poate că se afla departe de familia ei, dar avea multe 
lucruri pentru care era recunoscătoare. Se aşeză sub copac, 
iar o adiere uşoară îi gâdilă pielea. Sadie oftă, 
mulţumitoare. După eforturile ei intense din ultimele 
săptămâni - în care fusese nevoită să înveţe toate rosturile 
în prăvălie, după ce repetase de nenumărate ori ca să 
pregătească cele două reprezentații şi, în final, cântatul din 
cele două seri Sadie se simţea atât de bine, stând, pur şi 
simplu, la umbra unui copac, fără să facă nimic. Se va 
odihni niţel, după care se va întoarce în odaie ca să-şi 
termine scrisoarea, pentru a le putea trimite părinţilor ei 
banii pe care-i primise de la domnul Baxter cu o seară 
înainte, după ce toţi spectatorii plecaseră. Cât de mult se 
vor bucura ei să găsească o sumă atât de mare în plic! 

Sadie se încruntă, imaginându-şi în minte rândurile de 
scaune din sala de operă. Două secţiuni a câte opt rânduri 
fiecare, cu câte şase scaune pe rând, însemna un total de 
nouăzeci şi şase de spectatori. Atât vineri cât şi sâmbătă, 
cel puţin vreo douăsprezece persoane stătuseră în picioare 
rezemate se peretele dinspre nord, făcând ca numărul 
spectatorilor să depăşească o sută. Domnul Baxter încasase 
o jumătate de dolar pe fiecare bilet, ceea ce însemna că în 
fiecare seară el câştigase cel puţin cincizeci de dolari. 

Sadie rămase uimită, iar gândurile ei începură să 
rătăcească. Dacă el aduna aceeaşi sumă în fiecare 
săptămână, patru săptămâni pe lună şi douăsprezece luni 


pe an, chiar şi după ce-o va plăti pe ea şi va cumpăra 
untdelemn pentru candelabrele din sală, el va strânge o 
sumă frumuşică. Omul se va îmbogăţi peste noapte! Cu 
siguranţă, va avea bani să construiască şi o sală frumoasă 
de operă - poate chiar ca aceea din Dalton, care fusese 
construită din piatră sculptată, cu un balcon de jur- 
împrejurul sălii şi cu o scenă imensă - în mai puţin de doi 
ani. 


— Imaginează-ţi... îşi zise Sadie cu voce tare, 
îndreptându-şi umerii, gata-gata să chicotească 
entuziasmată. - Cât de curând, vei cânta pe o scenă 


adevărată dintr-o sală de operă şi nu într-o sală amenajată 
într-o pivniţă. 

— Ce spui tu acolo? 

Sadie tresări, ducându-şi mâna la inima care-i bătea 
puternic în piept. Se întoarse spre vocea care-i întrerupsese 
reveria şi răsuflă uşurată când îl zări pe Sid. 

- O, tare m-ai speriat! 

El îi zâmbi sfios şi se apropie de ea. 

- Îmi pare rău. N-am vrut să te sperii. Mă plimbam - şi 
mă gândeam la ale mele - când te-am zărit aici. Pot să... 
înghiţi el în sec, dâre roşietice brăzdându-i obrajii arşi de 
soare. - Pot să stau şi eu aici cu tine? 

Fata îi făcu loc şi-l invită să se aşeze lângă ea. - Desigur. 
Ceva o făcu să se simtă stânjenită în prezenţa lui. După ani 
de zile cât fuseseră prieteni la cataramă, comportamentul 
lui grosolan din ultimele săptămâni umbrise oarecum 
prietenia lor. Fata s-a bucurat, totuşi, când el i-a dăruit 
buchetul acela de flori - ofilite, ce-i drept, dar legate cu o 
panglică de-un galben strălucitor - vineri seara. Ea a 
aruncat florile, dar a păstrat panglica mototolită şi a pus-o 


lângă fotografia cu familia sa, ca o aducere aminte a relaţiei 
ei, odinioară foarte apropiate, cu vărul său. 

Sid se aşeză lângă ea, rezemându-se de copac, şi aruncă 
o privire spre Sadie. 

- E-aşa frumos afară. Nu e încă foarte cald. Dar acum c-a 
venit iunie, se va face curând mult mai cald. 

Vremea era un subiect pentru persoane care nu se 
cunoşteau, aşa că Sadie abordă un subiect mult mai 
personal. 

- Nu te-am văzut azi-dimineaţă la biserică. Ea-i privi faţa 
ca să vadă dacă el se va bosumfla din nou. 

El oftă, în schimb, holbându-se în altă direcţie. 

- Da. Am dormit toată dimineaţa. Am fost pur şi simplu 
rupt de oboseală după ce m-am spetit ca să termin noua 
verandă, iar apoi am stat până târziu la reprezentațiile tale. 

Şi Sadie stătuse până târziu, dar reuşise să se trezească 
pentru a merge la biserică. Fata îl înghionti cu cotul. 

- Ai tăi nu s-ar bucura să afle că tu nu mergi la biserică 
pentru că nu te-ai putut trezi. 

O uşoară grimasă încreţi fruntea lui Sid. 

- N-a fost decât o duminică, Sadie. N-am să devin păgân 
dacă am să lipsesc doar o singură duminică de la biserică. 

Ea se aplecă uşor ca să-i vadă faţa. 

- Nu, probabil că nu, dar ceva te-a schimbat şi-aş vrea să 
ştiu ce anume. 

— Ce vrei să spui? o întrebă el, mirat. 

— Niciodată nu m-ai repezit şi nu te-ai purtat arogant cu 
mine îi răspunse Sadie. Falca lui se încleştă, dar ochii lui n-o 
priviră mânios. Ea continuă pe un ton blând. - Dar nu o 
dată, ci de mai multe ori, de când am ajuns în Goldtree, te- 
ai purtat grosolan cu mine. 


El tresări de parcă ea l-ar fi ciupit. 

- Am făcut ceva care te-a jignit? întrebă ea. - Dacă da, 
aş vrea să îndrept lucrurile. Tu şi cu mine suntem prieteni 
de prea mult timp ca să rămânem supăraţi. Vrei să-mi spui, 
te rog, cu ce ţi-am greşit, ca să putem fi din nou prieteni ca 
altă dată? 

Sid îşi propti coatele pe genunchi. 

- Nu vreau să ne mai întoarcem la cum obişnuiam să fim 
altă dată. 

Vehemenţa lui, dar şi afirmaţia lui stranie, o descumpăni 
pe Sadie. 

- Nu vrei să mai fi prietenul meu? 

El scutură din cap. 

Sadie privi în jos, clipind din ochi ca să-şi stăpânească 
lacrimile. Respingerea lui o rănea mai mult decât putea ea 
înţelege. 

- Oh! El se aplecă înspre ea, o apucă delicat de bărbie şi 
îi ridică faţa. În ochii lui licărea o emoție adâncă. - Vreau să 
fiu mai mult decât un prieten pentru tine. 

Sadie trase adânc aer în piept. 

- Mai... mult? 

Sid se uită direct în ochii ei, degetele lui ţinându-i strâns 
bărbia. 

- Vreau să fiu iubitul tău, Sadie. 

— Sid! Sadie îşi trase bărbia din mâna lui şi-şi dădu uşor 
capul pe spate. - Dar tu nu poţi fi iubitul meu. 

Încruntarea din ultimele zile reapăru pe faţa lui. 

- De ce nu? Ea îşi ridică mâinile în sus. 

- Pentru că suntem veri! 

— Dar nu veri de sânge. Tu nu eşti o descendentă directă 
a familiei Wagner. O, bineînţeles, tu îi spui unchiului Len 


tată, dar el nu e tatăl tău adevărat. Asta înseamnă că noi 
nu suntem veri cu-adevărat. 

Inima lui Sadie începu să-i bată atât de tare încât ea abia 
mai putea respira. 

- Dar... dar... 

— Am încercat să-ţi arăt ce sentimente am faţă de tine 
invitându-te la cină şi oferindu-ţi buchetul acela de flori. Sid 
se aplecă spre ea iar faţa lui, atât de aproape de faţa ei 
încât răsuflarea lui atingea obrazul ei, se aprinse de 
pasiune. - Lucrurile astea le-ar face un bărbat pentru 
femeia iubită. Tu nu ţi-ai dat seama? Cum de-a putut fi ea 
atât de oarbă? Acum recunoştea ea ifosele lui copilăreşti ca 
fiind gelozie şi dorinţa lui de a se face plăcut ei ca pe un 
semn că încerca să-i câştige dragostea. Fata simţi o durere 
în piept. 

- Oh, Sid... 

Entuziasmul de pe faţa lui dispăru brusc. 

Sadie îl prinse de mână. Nu voia să-l rănească, dar 
trebuia să fie sinceră cu el. - Sunt flatată că ţii atât de mult 
la mine. Orice fată s-ar simţi onorată să te considere iubitul 
ei. Dar eu... 

El îşi smuci mâna din mâna ei. 

- Dar tu nu vrei să fii fata aceea. Vocea lui nu era 
mânioasă, nici măcar tristă. Ci doar seacă, lipsită de orice 
emoție. 

Lacrimile stăteau gata-gata s-o podidească. 

- Îmi pare rău. El îşi întoarse capul şi încercă să-şi 
stăpânească dezamăgirea. Sadie îndrăzni să-i atingă mâna. 

- Ştii că ţin la tine. Întotdeauna ai fost vărul meu 
preferat. Dar tocmai asta e problema - tu ai fost 
dintotdeauna văru/ meu. Tovarăş de joacă în copilărie şi cel 


mai bun prieten al meu. Dar tu nu poţi fi bărbatul care să- 
mi cucerească inima. 

Acea frumoasă zi de început de vară îşi pierdu farmecul 
în timp ce Sadie urmărea tristă faţa lui Sid. De la frustrare, 
trecând apoi la mâhnire şi-n final dezamăgire cruntă - toate 
acele emoţii îl încercară rând pe rând, în timp ce ea se rugă 
în sinea ei ca el să înţeleagă refuzul ei. Într-un final, Sid se 
ridică în picioare şi se holbă la ea cu ochi goi. 

— Sadie... şopti el, încet. - Nu mai vreau să fiu doar vărul 
tău. El îşi îndreptă umerii. - Voi face orice e nevoie ca să-ţi 
câştig dragostea. Am să te curtez aşa cum niciun bărbat 
până acum n-a mai curtat o femeie. Şi-am să-ţi câştig 
dragostea. Ai să vezi! El se răsuci pe călcâie şi o luă din loc, 
cu braţele legănându-se uşor pe lângă trup. 

Sadie se rezemă de scoarţa aspră a copacului, fără să 
mai simtă mulţumirea pe care o simţise cu puţin timp în 
urmă. Dacă Sid îşi pusese în gând s-o curteze, viaţa ei în 
Goldtree ar putea lua o întorsătură neplăcută. 

In zorii dimineţii de luni, Aşa îşi turnă o cană de cafea 
fierbinte şi privi pe fereastra pătrată - montată mai jos 
decât de obicei, ca pentru înălţimea lui - în curtea din dosul 
casei lui. Se crăpa de ziuă, iar soarele învăluise deja 
peisajul cu o strălucire trandafirie. Era îndeajuns de multă 
lumină pentru ca un om să vadă pe unde merge. Aşa că, 
unde era acel Scotty? 

Băgă mâna în buzunar şi scoase scurta telegramă care 
ajunsese sâmbătă. TRANSPORTUL LUNI LA IVIREA ZORILOR 
STOP CINCI MOSTRE STOP PLATA PE LOC STOP. Aşa se 
scărpina în creştetul capului, căscă lung şi îndesă la loc 
telegrama în buzunarul său. Nădăjduia ca Scotty să se ţină 
de cuvânt, altfel trezitul matinal va fi fost în zadar. Trezirea 
înainte de răsăritul soarelui era doar pentru găini şi 
fermierii care munceau pământul. 

Amintirile îl purtară înapoi în timp, în vremurile când 
locuia în Ohio, la gospodăria familiei sale. Lujerii de porumb 
foşneau în adierea vântului, vacile mugeau pe păşune, iar 
Tata striga: 

- Aşa, hai odată cu laptele ăla! Niciodată nu aveau 
destui bani. Sau destulă mâncare. Îşi sorbi cafeaua, 
înghițind amintirile împreună cu fiertura aburindă. 
Vremurile acelea erau demult apuse. El era acum un 
negustor bogat, cu o casă arătoasă, cu vreo şase costume 


de haine în dulap, cu o cămară întreagă de provizii şi cu 
bani mulţi la teşcherea. Şi avea planuri să câştige şi mai 
mulţi! Se va asigura că nu se va mai întoarce vreodată la 
mulsul vacilor sau la munca grea a câmpului. 

Dar, mai întâi, avea nevoie de sticle. Îşi aruncă din nou 
privirea pe fereastră, dorindu-şi ca Scotty să apară degrabă. 
Ca prin minune, un scârţâit de roţi ajunse la urechile lui 
Aşa. Îşi lipi faţa de geam şi zări o căruţă care se oprise 
lângă hambar, aşa cum dăduse el instrucţiuni. Chicotind 
bucuros, trânti cana de cafea în chiuveta din tablă şi ieşi pe 
uşa din dos cât de repede putu. 

Ajunse în dreptul căruţei în timp ce Scotty sări jos. 

- Le-ai adus? îl întrebă Aşa. Nu era nevoie de saluturi 
între superiori şi slugi. 

Scotty dădu repede din cap şi se duse în spatele căruţei. 
- Sunt toate aici, zise el, ridicând o ladă de lemn, burdugşită 
cu paie. Dădu s-o aşeze jos, dar Aşa flutură din mâini. 

— Să nu le vadă cineva. Du-le direct în casă. 

Scotty aruncă o privire în jur, cu sprâncenele ridicate a 
mirare. 

- Dar cine să le vadă? 

Întrebarea ironică îl făcu pe Aşa să scrâşnească din dinţi. 
Da, casa lui se afla la un kilometru şi jumătate depărtare de 
cel mai apropiat vecin. Da, el nu-l aştepta pe Sid să vină 
după căruţă decât după ora opt. Aşa că erau şanse infime 
ca cineva să vadă ce făceau ei acolo. Totuşi, Aşa nu dorea 
să fie văzut de absolut nimeni şi, pentru că era acela care 
plătea, e/va decide unde să studieze pe îndelete marfa. 

Bodogănind, se îndreptă înspre casă şi îi spuse peste 
umăr lui Scotty: 

- Vino cu lada aia încoace! Intrară amândoi în casă, iar 


Aşa îi arătă cu degetul spre masă. 

- Aşeaz-o acolo! 

Scotty puse lada pe faţa de masă în carouri, în timp ce 
Aşa încuie uşa, apoi trase draperiile ca nimeni să nu se uite 
înăuntru. Când se întoarse spre Scotty, surprinse rânjetul lui 
ironic, dar îl ignoră deocamdată. Va avea însă grijă ca, 
înainte de a pleca, să-l avertizeze pe bărbat ca să-şi ţină 
gura. Ultimul lucru pe care şi-l dorea era ca cineva - în 
special noul şerif care-şi petrecea zilele bătând străzile 
orăşelului în lung şi-n lat - să înceapă să pună lucrurile cap 
la cap. 

— Acum poţi să-mi arăţi ce mi-ai adus. 

Scotty scormoni printre paiele din ladă şi scoase o sticlă 
rotundă, cu gât scurt, de culoare gălbuie. 

- Asta e o sticlă în formă de ceapă. E adusă tocmai din 
Belgia. Se găseşte în culoarea asta, sau verde, sau 
transparentă. Scoase apoi o altă sticlă, cam de aceeaşi 
mărime, dar cu o formă mai puţin rotundă şi cu un gât mai 
lung. - Sticla asta, numită ghindă, e făcută în estul ţării, aşa 
că nu costă atât de mult. Probabil că se pot cumpăra două 
sticle din astea la preţul unei sticle în formă de ceapă. Omul 
le aşeză alături de ladă, una lângă alta. 

Lui Aşa nu-i plăceau prea mult sticlele acelea. Scunde şi 
îndesate, îi aminteau atât de mult de el încât păreau o 
reflecţie de-a lui în oglindă. 

Scotty scoase încă două sticle, ambele subţirele, de 
culoare roşiatică - una de aproape douăzeci de centimetri 
în înălţime, iar cealaltă de aproape treizeci. - Astea sunt 
suflate manual, aşa că nu sunt prea ieftine, dar sunt cele 
mai folosite. Uşor de ţinut în mână. Omul poate bea direct 
din sticlă. Îi făcu apoi o demonstraţie, ridicând-o pe cea mai 


scurtă şi ducând-o direct la gură. 

Deşi puteau fi manevrate cu uşurinţă, cele două sticle cu 
gâtul lung şi subţire îl făcură să se gândească la surorile lui 
înalte şi slăbănoage. Aşa strâmbă din nas. 

- Nu ştiu ce să zic... 

— Să vă arăt atunci şi sticla de tip bordeaux... Scotty 
scoase din ladă şi cea de-a cincea sticlă. De culoare verde 
deschis, sticla semăna cu un corp înalt de formă conică. 
Gâtul era scurt, dar distinct. - Pentru că sunt făcute într-o 
matriţă şi nu suflate manual, se pot cumpăra la un preţ mai 
ieftin. 

Aşa luă ultima sticlă în mână şi-o studie atent. O dungă 
aproape invizibilă, din cauza matriţei, se întindea de la gât 
până la fundul sticlei. Dar câţi oameni erau interesaţi de 
felul cum arăta sticla? Pentru ei conta cel mai mult ceea ce 
se găsea înăuntrul ei. Aşa bătu uşor în sticlă cu vârful 
degetului, zâmbind la auzul clinchetului delicat. 

- Pot primi din acestea, transparente? 

Scotty scutură din cap. 

- Doar un verde pal, aşa cum am aici, sau un verde- 
albăstrui deschis. 

Aşa se încruntă. Dac-ar fi fost după el, ar fi dorit ca 
sticlele să fie de culoare roşie. Aşa se potriveau cu culoarea 
vinului său. 

Bătu din nou cu vârful degetului în sticla de tip bordeaux. 
Îşi tuguie buzele, încercând să ia o decizie. Îi plăcea forma 
sticlei, dar nu voia o sticlă de culoare verde. Parcă-i 
aminteau prea mult de tulpinile de porumb de pe pământul 
tatălui său. Într-un final, apucă sticla de gât şi o ridică în 
sus, spunând: - Am să iau opt sute cincizeci de sticle din 
cele de culoare verde-albăstrui. 


Scotty o ridică în sus pe cea cu gâtul mai lung din cele 
două sticle subţirele. 

- Sigur nu vreţi din acestea? Puteţi pune mai multe într-o 
ladă. 

O imagine a Melvei şi a Shelvei îi trecu din nou prin faţa 
ochilor. Aşa se încruntă. 

- Nu, îmi place asta. 

— Bine, atunci. Scotty le aşeză la loc în ladă pe toate 
celelalte, în afară de cea pe care o alesese Aşa, 
înghesuindu-le adânc între paie. 

— Cum rămâne cu dopurile? întrebă Aşa. 

— Sticlele vin cu tot cu dopuri îi răspunse Scotty. 

— Prea bine. Aşa puse sticla în dulap şi o ascunse în 
spatele unui rând de farfurii din tablă. - Şi când voi primi 
marfa? 

— Dacă sticlele vor veni cu trenul, aş spune în patru 
săptămâni. Dacă vreţi să vi le aducă cu căruţa - aşa-i mai 
puţin probabil ca cineva să-şi bage nasul ca să vadă ce se 
află înăuntru - atunci vor trebui să ajungă în două sau trei 
transporturi separate. Primul va fi aici cam în şase 
săptămâni. 

Aşa oftă lung. Şase săptămâni... părea destul de mult 
timp. Dar până atunci va avea pregătite cel puţin 
douăsprezece butoaie cu vin de bună calitate, gata să fie 
pus în sticle. 

- Hai să le aducem cu căruţa. Şi spune-le oamenilor să 
bage multe paie. Nu voi plăti nicio sticlă spartă. 

Scotty îl privi încruntat. 

- Trebuie să plătiţi acum. Plata pe loc, aşa cum v-am 
spus în telegramă. 

Aşa îl privi şi el încruntat şi, deşi îşi îndreptă spatele, tot 


părea că e cu cel puţin vreo cincisprezece centimetri mai 
scund decât celălalt bărbat. Dar pe cât de mic era la 
statură, pe-atât de aprig era la tocmeală. 

- Am să plătesc jumătate la început şi jumătate la 
livrare. Dacă faci o treabă bună, voi mai cumpăra de la tine. 
Eu nu sunt un client ocazional. 

Scotty îşi muşcă limba, încruntându-se. 

Aşa se duse înspre colţul bucătăriei şi deschise un dulap 
din care scoase o cutie cu bani. O aşeză pe masă şi, 
folosind cheiţa pe care o ţinea mereu în buzunar, o descuie 
şi scoase un teanc de bancnote. Începu să le netezească 
una câte una, în timp ce ochii lui Scotty se umflară cât 
cepele. 

— Dacă vei face afaceri cu mine, o să-ţi meargă bine. 
Alege acum: accepţi ce vreau eu, sau pleci de unde-ai 
venit! Aşa flutură teancul de bancnote pe sud nasul lui 
Scotty. Îşi ascunse un zâmbet, în timp ce Scotty aproape că 
salivă, holbându-se cu jind la teancul de dolari. 

Scotty îşi ridică mâna. 

- Foarte bine. Jumătate acum, jumătate la livrare. 

Aşa trânti banii în palma lui Scotty. 

- Dar nu le livra aici. Am un locşor la trei mile de-aici, 
cum mergi înspre sud. E-un loc mai izolat şi-arată ca o 
cocioabă, aşezată la marginea unui deal. Ai să zăreşti o 
tăblie pe care scrie «Proprietate personală», bătută în cuie 
într-un copac la răspântia de drumuri, aşa că musai o s-o 
vezi. Vreau ca sticlele să fie duse acolo. Trimite-mi o 
telegramă cu un singur cuvânt «livrare» cu o zi înainte ca 
ele să sosească, şi-am să te aştept acolo. Am să mă uit 
atent la fiecare sticlă şi dacă voi fi mulţumit de felul cum 
arată, vei primi şi restul de bani, iar atunci vom fi chit! 


— Dacă n-o să fiţi acolo, cu banii în mână, n-am de gând 
să le las acolo. 

Aşa îşi îngustă ochii. 

- Ţi-am zis doar că voi fi acolo. Miza prea mult pe acel 
transport ca să rişte să piardă sticlele acelea. 

— Foarte bine. Scotty ridică lada şi se îndreptă spre uşă, 
după care ieşi. Aşa îl urmă, scrutând de jur-împrejur curtea, 
ca nu cumva să fie văzut de cineva. Scotty aşeză lada în 
căruţă, apoi se întoarse cu faţa spre Aşa. 

- Am auzit c-aveţi un şerif nou în oraş. Cum o să reuşiţi 
să-l împiedicaţi să afle ce urmează să vindeţi? 

- Şeriful McKane? pufni ironic Aşa. - Nu-i un şerif 
adevărat - e doar un om căruia primarul nostru a hotărât 
să-i pună o insignă în piept. Şi mi-am dat deja seama care e 
rutina lui. Ştiu pe unde se plimbă şi când anume - omul e la 
fel de previzibil ca un ceas. Tot ce va trebui să fac este să- 
mi planific transporturile când el va fi ocupat cu altceva. 
Aşa îşi umflă pieptul, mândru nevoie mare de felul cum îşi 
planificase totul. - În plus, el ştie că mă ocup cu cărăuşia în 
orăşelele învecinate. De ce-ar intra la bănuieli în privinţa 
vreuneia din căruțele mele care vin sau pleacă? 

Scotty nu păru prea convins. 

- Pariez că nu v-a mai văzut până acum transportând lăzi 
cu sticle, care vor zăngăni unele de altele. Aşa n-avea de 
gând să-i dezvăluie lui Scotty întregul lui plan. Cu cât mai 
puţini oameni ştiau de planul lui, cu atât mai bine. Îşi 
îndreptă degetul spre Scotty, încruntându-se. 

- Şi ia aminte! Cutia aia pe care ai văzut-o înăuntru? Nu 
va mai fi în locul acela până la sfârşitul zilei, aşa că nici să 
nu-ţi treacă prin cap că poţi trimite pe cineva să mă 
jefuiască. Nu spune nimănui despre afacerea noastră. Dac- 


ai să spui cuiva despre ce-am de gând să cumpăr - 
indiferent cui - îi voi pune pe toţi şerifii din Kansas să te 
caute şi să te aresteze pentru contrabandă cu alcool. Eu 
sunt bine văzut în statul ăsta ca un negustor prosper. lar 
tu? Eşti un neică nimeni - ei mă vor crede pe mine, iar tu 
vei putrezi în temniţă. 

Scotty îşi încleşta pumnii, dar Aşa îl înfruntă cu o privire 
mânioasă. Bărbatul sări în căruţă, dar înainte de a porni la 
drum, îi zise: 

- Nu te teme, Baxter. Nu voi spune nimănui despre 
secretul tău. Până la urmă, amândoi avem de câştigat, nu-i 
aşa? 

Aşa urmări căruţa cum se depărtează, cu un zâmbet 
satisfăcut pe faţă. Într-adevăr, amândoi aveau de câştigat. 
Nu va trece mult până când el va deveni cel mai bogat om 
din ţinutul Clay. Poate chiar din tot Kansas-ul. lar atunci 
nimeni nu-l va mai batjocori strigându-l vreodată grăsanul 
Baxter. 


+ 


Sadie cobori scările şi dădu colţul ca să intre pe uşa din 
dos a prăvăliei. Apucă un şorţ bine apretat, de culoare albă, 
din cuierul de lângă uşă, şi-l legă peste rochia ei cu flori 
albastre, în timp ce se grăbi înspre uşa din faţă. Gemenele 
Baxter doreau ca prăvălia să fie deschisă la opt dimineaţa 
fix, cu niciun minut înainte sau după, iar Sadie se străduia 
să le facă pe plac doamnelor scrupuloase pentru care lucra. 
Fata descuie uşa, o deschise larg, apoi propti o cărămidă în 
faţa acesteia ca să nu se închidă la loc. Briza dimineţii se 
simţea prin uşa deschisă, iar Sadie respiră adânc aerul uşor 


înmiresmat. 

Dădu să se îndrepte spre tejghea când zări o foaie de 
hârtie fluturând sub un pacheţel înfăşurat cu o panglică, 
aşezat pe podeaua verandei, chiar lângă pragul uşii. 
Nedumerită, aruncă o privire în susul şi-n josul străzii, dar 
nimeni nu păru să-i dea vreo atenţie. Aplecându-se, ridică 
de jos foaia de hârtie şi pacheţelul. Pe foaie era mâzgălit un 
mesaj simplu, iar scrisul de mână îl recunoscu imediat. 
Inima începu să-i bată tare în piept. 

Draga mea Sadie, o mică atenţie din partea mea ca să 
ştii că mă gândesc la tine. Cu toată dragostea, Sid. 

Mâinile începu să-i tremure. Desfăcu capacul cutiei şi 
scoase afară un globuteţ de culoare bleu pal - de fapt, o 
jumătate dintr-un ou de măcăleandru, îşi dădu ea seama - 
care stătea pe-un ghemotoc de vată. Atinse uşor coaja 
fragilă cu vârful degetului, zâmbind în timp ce-şi aminti o 
întâmplare de demult. 

— Uite, Sadie - un cuib! Am să mă urc în copac ca să mă 
uit mai atent la ouăle din cuib. Pun rămăşag că-n cuib sunt 
trei ouă. Tu câte crezi că sunt acolo? 

Sadie îl trase pe Sid de bretele pantalonilor, ținându-l în 
loc în timp ce el se chinuia să se caţere în copac. 

- Lasă cuibul ăla în pace! Dacă pasărea mamă află c-ai 
fost acolo, nu se va mai întoarce ca să-şi clocească ouăle. 

Sid se zbătu să scape de strânsoarea ei. 

- Dă-mi drumul, Sadie. Cui îi pasă dacă pasărea aia 
prostănacă nu se mai întoarce la cuib? Eu vreau să văd 
câte ouă sunt acolo. 

Sadie îl tinu strâns. 

- Sid Wagner! Lasă-le în pace! 

El se întoarse spre ea, cu mâinile în şolduri şi cu o 


expresie confuză pe fața lui. 

- De ce te enervezi aşa? Sunt doar nişte amărâte de 
ouă. 

Sadie trase adânc aer în piept, căznindu-se să nu 
izbucnească în lacrimi. 

- E-un cuib de măcăleandru. Va avea nişte ouă frumoase 
şi albastre precum cerul senin, iar când puii vor fi mari, mă 
vor trezi dimineața cântându-mi duios. Dacă nu laşi cuibul 
ăla în pace, vei amuţți şi cântecul lor minunat. 

Sid rămase multă vreme cu privirea ațintită asupra ei, iar 
într-un târziu oftă. 

- Bine, fie cum vrei tu, am să las cuibul în pace. Un 
zâmbet apăru pe faţa lui pistruiată. - Vrei, atunci, să 
mergem să prindem raci? 

Sadie l-a urmat peste tot în ziua aceea, uşurată că el 
lăsase cuibul în pace, dar şi mulţumită că-i ascultase 
rugămintea. O făcuse să se simtă că ceea ce simţea ea 
conta pentru el - spre deosebire de băieţii din vecini care-şi 
foloseau praştiile ca să chinuiască prietenii înaripaţi ai lui 
Sadie. 

Abia îşi stăpâni lacrimile dându-şi seama cât de 
important fusese întotdeauna Sid pentru ea. Ea-l iubea. Dar 
nu în modul în care el pretindea c-o iubeşte. 

— Ce mai faci, Sadie? E-o dimineaţă frumoasă, nu-i aşa? 

Salutul jovial al lui Thad McKane întrerupse gândurile lui 
Sadie. Ochii lui verzi clipiră de sub borul pălăriei pe care o 
purta întotdeauna pe cap. Bărbatul stătea în faţa ei, cu 
mâinile în buzunarele pantalonilor. El părea de fiecare dată 
în largul lui. De cum îl văzu, Sadie îşi simţi inima luând-o la 
galop. 

Fata clipi repede din ochi şi îi zâmbi şerifului. 


- Da, e-o dimineaţă frumoasă. la uită-te la cer, cât de 
senin e! Aceeaşi culoare ca şi coaja micuţului ou pe care Sid 
i-l dăruise. Degetele ei strânseră capacul cutiei, pe care 
încercă s-o lipească de şold. 

Thad văzu că mâna ei se chinuie să ascundă ceva. - Dar 
ce-ai tu acolo? Un cadou? 

Sadie dădu din cap. 

O privire uimită apăru pe faţa lui. 

- E cumva ziua ta astăzi? 

Sadie râse uşor. - Nu! 

El răsuflă uşurat. 

- Am crezut c-am pierdut ceva important. 

Inima ei începu să-i bată tare în piept. El considerase ziua 
ei ca fiind o zi importantă. 

- Ziua mea e abia în septembrie. Aceasta va fi prima ei 
zi de naştere sărbătorită departe de casă şi de familia ei. Cu 
excepţia lui Sid. Îşi muşcă buza de jos şi strânse şi mai tare 
cutiuţa în palmă. 

— Şi ce-ai acolo? o întrebă Thad, arătând spre mâna ei. 

Ea ridică cutiuţa, apăsând-o la piept. - O... amintire. 

— Chiar aşa? chicoti Thad. - N-am ştiut că poţi păstra o 
amintire într-o cutiuţă. 

Lacrimile stăteau gata-gata s-o podidească, iar Sadie îşi 
aplecă capul. 

- Cred că o persoană poate păstra o amintire oriunde 
doreşte. 

Thad făcu stângaci un pas în spate. Ea îşi ridică privirea, 
surprinsă de privirea încruntată care apăru pe fruntea lui. 
Tânărul îşi netezi cu două degete jumătatea din stânga a 
mustăţii lui, apoi se depărta încă un pas de ea. 

- Cred că ai dreptate. Te las acum... îi zise el ducându-şi 


mâna la pălărie. - Îți doresc o zi bună! Thad se îndreptă 
apoi spre birt, călcâiele cizmelor lui troncănind pe 
scândurile late ale trotuarului. 

Sadie îl urmări cu privirea, ţinând cutiuţa lângă inima ei. 
Plecarea lui bruscă o întristă. Oftând îndelung, fata intră în 
prăvălie şi închise uşa în urma ei. 

— Sadie! zbieră domnişoara Melva din celălalt capăt al 
prăvăliei. - Cineva a scotocit în cutiile astea cu aţă de cusut 
şi a făcut o mare dezordine în ele. Trebuie să le aranjezi din 
nou. 

— Am înţeles, domnişoară. Sadie îndesă bileţelul şi 
cutiuţa în buzunarul şorţului şi se grăbi să facă ceea ce-i 
spusese domnişoara Melva. Dar în timp ce mâinile ei 
aranjau mosorelele de aţă de diferite culori, gândurile 
începură să-i rătăcească. Cadoul neaşteptat oœ 
impresionase, dar însemna asta că ea va putea începe să-l 
privească pe Sid ca pe un eventual pretendent? 

Thad îşi scoase pălăria de pe cap şi intră în birt. Se aşeză 
la masa din colţul din faţă al birtului, lângă fereastră. În 
săptămânile de când venise în Goldtree, ceruse să 
primească mereu acelaşi loc - i se păruse că e locul perfect 
unde să stea la o masă, dar şi de unde să-i urmărească pe 
oameni cum se îndreaptă dimineaţa înspre slujbele lor. 
Locul acela îi permitea să mănânce, dar şi să-şi facă datoria 
de şerif. 

N-apucă bine să-şi aşeze pălăria pe masă că birtăşiţa îşi 
făcu apariţia, cu faţa ei rotundă, prietenoasă şi rumenă de 
la căldura din bucătăria birtului. Femeia îi zâmbi larg. - Ca 
de obicei, şerifule? 

Thad îi zâmbi la rândul său. 

- Da, Cora. 

— Mă-ntorc imediat. Femeia îi turnă mai întâi nişte cafea 
într-o cană, apoi se grăbi spre bucătărie ca să-i pregătească 
două ouă prăjite moi, nişte şuncă şi chifle unse cu unt şi 
miere. Acelaşi mic dejun pe care-l servea în fiecare 
dimineaţă de când ajunsese în Goldtree. 

Alţi câţiva mugşterii erau împrăştiaţi prin tot birtul, vorbind 
în surdină între ei. Dar niciunul nu îndrăzni să-l deranjeze. 
Câteodată, mai venea cineva la masa lui, văzând un scaun 
gol şi dorind să se aşeze acolo, dar insigna de şerif îl punea 
pe fugă. Cei care se nimereau în birt se limitau doar la a-i 
zâmbi şi a-l saluta, dar nu păreau prea dornici să intre în 
vorbă cu el, darămite să se împrietenească cu şeriful cel 
nou. Doar domnişoara Sadie Wagner se arătase mai 
prietenoasă cu el. 

Thad îşi închise ochii,  schimonosindu-se uşor. 
Comentariul ei despre păstrarea amintirilor îl duruse cum 


doare sarea pe rană. Fără să vrea, îşi atinse locul de sub 
mustață, unde o buză despicată lăsase o cicatrice 
permanentă. Îşi aminti ziua aceea de parcă ar fi fost ieri, 
deşi trecuseră mai bine de douăzeci de ani. Da, într-adevăr, 
o persoană putea păstra o amintire oriunde, inclusiv pe 
faţă. El îşi lăsase înadins mustață ca să nu fie nevoit să se 
uite la dâra fină şi albicioasă care-i amintea de accesele de 
furie ale tatălui său beat. Dar cum putea şterge acele 
amintiri din inima lui? 

În toţi anii copilăriei, purtase stigmatul de a fi - băiatul lui 
McKane. Dacă se întâmpla să nu-şi facă vreodată temele, 
învăţătoarea obişnuia să clatine din cap şi să spună: 

- Cred că n-ar trebui să mă aştept la prea multe din 
partea ta. Eşti doar băiatul lui McKane. Oamenii din oraş îl 
priveau cu suspiciune, aşteptându-se mereu ca el să facă 
doar ceva rău, pentru că, la urma urmei, era băiatul lui 
McKane. Numele de McKane devenise sinonim cu 
prăbuşirea morală, prefăcătoria şi imoralitatea. 

De câte ori nu-şi plecase el capul ruşinat şi de câte ori nu 
evitase el să dea ochii cu oamenii ca să nu vadă disprețul şi 
neîncrederea din ochii lor? El ura să poarte stigmatul 
proastei reputaţii a tatălui său. Va scăpa de renumele prost 
doar atunci când va găsi un mod prin care numele lui să 
însemne ceva mai mult. Ceva bun. Ceva neprihănit. 

— Poftă bună, şerifule, îi ură Cora, aducându-i micul 
dejun. Vocea veselă a femeii alungă din mintea lui 
amintirile triste. 

Cora aşeză pe masă o farfurie şi tacâmurile. 

- Am uns chiflele cu mai mult unt, aşa cum îţi place. 

— Îţi mulţumesc, Cora. Arată delicios, ca-ntotdeauna. 
Thad aşteptă până când ea îi umplu din nou cana cu cafea 


şi-l lăsă singur, apoi se aplecă peste farfuria aburindă ca să 
se roage. Dar în loc să-şi exprime mulţumirea pentru 
mâncare, rugăciunea lui se îndreptă în altă direcţie. 
Doamne, dă-mi oportunitatea de a propovădui Cuvântul 
Tău - de a schimba vieți! Dă-mi şansa să devin acel bărbat 
care tatăl meu n-a fost niciodată! Dă-mi favoarea Ta şi 
binecuvântează-mă cu pace în suflet! 

Deşi îi cam pierise pofta de mâncare, mâncă tot micul 
dejun. De prea multe ori în copilăria lui se dusese la culcare 
flămând. Acum, n-ar irosi mâncarea pentru nimic în lume. 
Când termină, îi mulţumi din nou Corei pentru micul dejun 
delicios, îşi îndesă pălăria pe cap şi ieşi din birt. Aproape că 
se ciocni de Roscoe Hanaman, care făcu un pas în spate 
surprins, apoi îi zâmbi. 

— Bună dimineaţa, şerifule McKane! Cred că va fi o zi 
călduroasă astăzi, aşa c-am hotărât să vin aici ca să 
servesc o cană de lapte bătut rece înainte să merg la 
bancă. 

Thad nu se dăduse niciodată în vânt după laptele bătut. 
După părerea lui, laptele bătut avea prea mult din gustul de 
lapte aproape stricat. Dar îl aprobă din cap. 

- Sper să te răcorească bine. Dădu să-şi vadă de drum, 
dar omul îl opri. 

— Şerifule, ce spui despre reprezentaţia domnişoarei de 
la prăvălie de săptămâna trecută? Ochii primarului licăreau 
de entuziasm. 

Thad înţelese imediat entuziasmul primarului. Sadie avea 
cu siguranţă un mare talent. Dar de ce alesese ea să-şi 
folosească acel talent în pivniţa prăvăliei din Goldtree? Cu 
un talent ca al ei, ar putea cânta oriunde. 

- Mi s-a părut că domnişoara Sadie a cântat minunat. lar 


spectatorii au părut încântați s-o asculte. 

— Tot orăşelul vuieşte despre noua sală de operă. Cred 
că va fi mijlocul perfect de a atrage oameni noi în Goldtree. 
Hanaman îl bătu pe Thad pe umăr şi-i făcu cu ochiul. 

- Cu vocea ei minunată şi cu înfăţişarea ei foarte 
plăcută, nu văd niciun motiv ca să nu-ți placă să mergi s-o 
vezi evoluând pe scena aia. 

Thad gândi că remarca primarului nu era tocmai un 
comentariu decent din partea unui bărbat însurat. Dar nu-i 
spuse nimic primarului, ferindu-se să-l jignească tocmai pe 
acela care-l angajase. Aşa că-i răspunse cu grijă. 

- Domnişoara Sadie e o domnişoară foarte frumoasă, 
înzestrată de Dumnezeu cu un talent. Şi mă bucur că 
oamenii recunosc şi apreciază talentul ei. 

— l-am spus lui Aşa că voi aduce pe cineva de la ziarul 
din Concordia ca să scrie un articol despre reprezentațiile 
domnişoarei Sadie. Cred că mulţi din comunităţile vecine 
vor veni s-o vadă. Asta înseamnă mai mulţi bani pentru 
Goldtree. Hanaman îl privi pe Thad cu coada ochiului. - Şi 
un motiv în plus să ne asigurăm că reputaţia orăşelului nu 
va fi pătată de contrabandiştii cu alcool. Cu o voce scăzută, 
îl întrebă: - Ai mai aflat ceva? 

Thad patrulase în tot orăşelul, trăgând cu urechea la 
discuţiile oamenilor şi observând atent gesturile lor. Într-o 
seară de sâmbătă, undeva în afara oraşului, se întâlnise cu 
doi bărbaţi necunoscuţi, cam ameţiţi de băutură şi 
întrecându-se în a cânta fals un cântecel de petrecere. Dar 
Thad nu reuşise să descopere vreun indiciu că cineva din 
Goldtree ar fi implicat într-o contrabandă. Doamne, ajută- 
mă să-i descopăr pe răufăcătorii aceia, ca să-mi scot 
insigna asta din piept fi să încep şcoala biblică pentru a Te 


putea sluji cât mai repede. Thad scutură din cap. 

- Încă nu. 

Hanaman se încruntă, dar clătină apoi din cap. 

- Păi, atunci, am să iau asta ca pe-un semn bun. Poate c- 
a fost doar un zvon, la urma urmei. Asta ar fi o 
binecuvântare acum, nu-i aşa? 

Thad dădu absent din cap, căci gândurile îi zburaseră în 
altă parte. 

— Da, domnule, situaţia pare destul de trandafirie în 
orăşelul nostru, undeva între risipirea îngrijorărilor în 
privinţa contrabandiştilor şi inaugurarea noii săli de operă. 
Chicotind, Hanaman îl înghionti uşor pe Thad. - Desigur, 
aducând oameni din alte părţi înseamnă scaune mai puţine 
pentru orăşenii noştri. Va trebui să-i spun lui Aşa să rezerve 
nişte locuri speciale pentru câţiva dintre noi. Poate tot 
rândul întâi. Sau l-am putea convinge chiar să amenajeze 
un rând special de scaune doar pentru cei cu locuri 
rezervate, de-a lungul peretelui, acolo unde tu ai stat vineri 
seara. Presupun c-o poţi auzi bine pe domnişoara Sadie din 
locul acela? 

Thad îşi lăsă privirea să-i rătăcească în susul şi-n josul 
străzii, un mod subtil de a-i da de înţeles primarului că 
trebuia să-şi facă rondul. 

- Am auzit-o destul de bine de-acolo. Vocea ei 
melodioasă îi cucerise complet inima, făcându-l să-şi 
dorească s-o audă şi mai mult. 

— Păi, atunci, am să vorbesc cu Aşa. Dacă vom avea 
scaunele lângă acel perete, cei care vor plăti bilet vor avea 
şi ei locuri asigurate. Brusc, Hanaman se opri, iar fruntea lui 
se încreţi. - Poate că asta îmi doresc doar eu, aşa că-mi fac 
datoria şi te întreb. Vrei să mergi la toate reprezentațiile 


domnişoarei Sadie, nu-i aşa? Am văzut c-ai fost acolo şi 
vineri şi sâmbătă seara, săptămâna trecută... 

Thad îşi ridică pălăria de pe cap, îşi trecu degetele peste 
borului acesteia de parcă ar fi scuturat praful de pe ea, apoi 
o lovi uşor de piciorul său. 

- Nu pot spune că nu m-aş bucura de această ocazie. 
Dar n-ar fi cel mai bine dacă aş rămâne la datorie, mai ales 
acum când speri ca mulţi din orăşelele vecine să vină în 
Goldtree pentru reprezentațiile de operă? Unii dintre ei ar 
putea fi scandalagii - şi poate că le trece prin minte să 
stârnească vreun scandal. 

Hanaman izbucni în râs. 

- Scandal? într-o sală de operă? Scutură din cap, 
continuând să chicotească. 

Ceva mişcându-se în spatele primarului îi atrase atenţia 
lui Thad. Îşi aplecă uşor capul într-o parte şi-o zări pe Sadie, 
cu mătura în mână, ieşind pe verandă. 

- Du-te şi bea-ţi laptele bătut, Roscoe, iar eu mă duc la 
treburile mele, îi zise Thad, bătând uşor cu degetele în 
insigna din metal prinsă de vesta sa. 

- Trebuie să justific cumva simbria pe care-o primesc. 

Hanaman râse cu poftă şi-l bătu pe Thad pe umăr. 

- Prea bine, şerifule. Dar când voi vorbi cu Aşa, am să 
mă asigur că el îţi va rezerva şi ţie unul din locurile despre 
care am vorbit. Am sentimentul că nu vei dori să ratezi 
niciuna din reprezentațiile acelei frumoase domnişoare. 

Thad îşi aşeză din nou pălăria pe cap în timp ce primarul 
intră în birt. Se opri pentru o clipă, urmărind unduirea 
rochiei lui Sadie în timp ce ea mătura trotuarul din faţa 
prăvăliei. Un zâmbet înflori pe faţa ei şi chiar de la acea 
distanţă el o auzi fredonând în surdină imnul - înainte, 


soldaţi creştini, dacă nu-l înşela cumva memoria. Aşa cum 
spusese Roscoe Hanaman, ea avea o înfăţişare foarte 
plăcută. Dar avea mai mult decât o frumuseţe fizică. Avea o 
inimă bună şi o purtare care-l făcea să se simtă bine în 
prezenţa ei. lar el îşi dorea mai mult decât acele câteva 
minute petrecute din când în când cu ea. 

Pocnindu-şi călcâiele cizmelor ca s-o avertizeze de 
prezenţa lui, porni în rondul său obişnuit. Fata aruncă o 
privire peste umăr. Thad observă surprindere în ochii ei 
albaştri în timp ce se apropie de ea. Dar la ce reacţie să se 
aştepte când fugise de ea mai devreme? Cumva, el trebuia 
să găsească un mod prin care să îngroape stafiile trecutului, 
odată pentru totdeauna. 

Se apropie de ea şi se grăbi să se scuze. - Sadie, îmi pare 
rău. 

Ea rămase tăcută cu mâinile strânse în jurul cozii de 
mătură, privindu-l atentă cu ochii ei mari şi albaştri. 

— N-ar fi trebuit să plec atât de repede azi dimineaţă. 
Probabil ai crezut că mi-ai greşit cu ceva. 

Foarte încet, ea dădu din bărbie, încuviinţând. 

- Si nu mi-ai greşit cu nimic. Discuţia aceea despre faptul 
că purtăm cu noi amintiri m-a răscolit. Involuntar, îşi ridică 
mâna ca să atingă locul acela, unde se ascundea cicatricea 
pe care o avea sub mustață. - Cred că toţi avem lucruri pe 
care am dori mai degrabă să le uităm. Şi cred că, atunci 
când tu ai pomenit despre amintiri... mi-ai adus aminte de 
ceva. De amintirea aceea încercam să scap, şi nu de tine. 

Un zâmbet prietenos şi compătimitor apăru în colţul gurii 
ei... 

- Atunci, şi mie pare rău. Îți mulţumesc c-ai avut 
încredere în mine să-mi împărtăşeşti asta, Thad, N-am vrut 


să cred că te-am ofensat cu ceva. 

- Tu să mă ofensezi pe mine? chicoti el, uşor. - Chiar 
deloc. Apoi el luă o mină spăsită. - Dar cred că plecând aşa 
brusc, eu am fost acela care te-a ofensat. Aşa că, dă-mi 
voie să mă revanşez invitându-te deseara la cină. 

Fata rămase surprinsă şi un pic neliniştită. Poate ca el 
mersese niţel cam departe. 

- Sau poate mâine, zise el, - dacă aşa e mai bine pentru 
tine. 

- Nu... Deseară... ar fi bine. 

Chiar dacă entuziasmul nu răzbătea din tonul ei, inima lui 
Thad începu să-i bată de două ori mai tare auzind că ea i-a 
acceptat invitaţia... Atunci, aşa rămâne! Pe la ce oră termini 
la prăvălie?... 

- De obicei, termin curăţenia pe la şase şi jumătate după- 
amiaza. 

Apoi, trebuie să mă schimb şi... 

- Nu-i nevoie să te mai schimbi. El aruncă o privire spre 
rochia ei înflorată de culoare albastră. Arăţi foarte bine aşa. 
Vin să te iau pe la şapte fără douăzeci şi-o voi ruga pe Cora 
să ne pune deoparte două bucăţi de plăcintă cu piersici la 
desert. 

Obrajii ei se îmbujorară, dar ea zâmbi. 

- Sună grozav. 

Thad isi duse mâna la pălărie. 

- Atunci, pe deseară. Să ai o zi bună, Sadie. El se 
îndepărtă înainte de a fi ispitit s-o sărute pe buze. Şi se 
ruga sa se poată concentra asupra treburilor lui, cu 
perspectiva timpului pe care-l va petrece în compania ei 
spre sfârşitul zilei. 

Sadie îşi netezi cu pieptenele nişte şuviţe răzlețe de păr 
şi privi din nou micul ceas deşteptător de pe noptiera de 
lângă pat. Îşi simţea inima bătându-i tare în piept. Peste 
doar câteva minute, Thad va veni s-o ia la cină. Aruncă o 
privire în oglindă ca să se asigure că totul e-n ordine. Îşi zări 
obrajii îmbujoraţi şi ochii licărindu-i de emoție. Îşi apăsă 


corsetul rochiei cu ambele mâini, dorind ca inima-i 
năvalnică să se mai liniştească un pic. Niciodată inima nu-i 
bătuse aşa tare în aşteptarea prezenţei cuiva. 

Trăgând aer în piept ca să se liniştească, fata încercă să- 
şi netezească rochia - aceeaşi pe care o purtase toată ziua, 
pentru că Thad îi spusese că arăta bine. Pufni uşor 
dispreţuitoare văzând câteva încreţituri. Speră în sinea ei ca 
Thad să se uite doar la faţa ei şi să nu observe că rochia e 
cam mototolită. Gândul că el o va privi în ochi cu aceeaşi 
atenţie cu care o privise pe verandă în dimineaţa aceea o 
făcu din nou să roşească 

— Linişteşte-te! se mustră ea. - Va fi doar o cină la birtul 
Corei. Doar ai mai mâncat în compania lui şi mai înainte. 
Dar inima trădătoare continuă să-i bată năvalnic. 

Bâzzz! se auzi soneria, iar Sadie simţi că i se taie 
respiraţia. De undeva din prăvălie, una din gemenele 
Baxter zbieră: 

- Domnişoară Sadie! Vezi cine e la uşă! 

Prinzându-şi rochia cu o mână, Sadie cobori grăbită 
scările. O siluetă în umbră, cu capul descoperit, stătea de 
partea cealaltă a ferestrei acoperite de o perdea din 
dantelă. Imediat, ea zâmbi gândindu-se la faptul că el îşi 
scosese pălăria de pe cap. Dovada că era un bărbat 
manierat. Aşa ar spune mama. Răsuci mânerul şi deschise 
uşa larg... doar ca să dea nas în nas cu Sid. Zâmbetul îi 
îngheţă pe buze. 

- S-Sid... 

El îi zâmbi timid. 

- Bună, Sadie. Ţi-ai terminat treaba? 

Ea se uită în spatele lui, căutându-l cu privirea pe Thad. 
Se uită din nou la Sid. 


- Da, am... 

— Bine» Zâmbetul lui deveni sfios. - Ai... găsit cumva o 
cutiuţă şi... un bileţel azi-dimineaţă. 

Sadie îşi duse repede mâinile la piept. Rămase cu ochii 
holbaţi la Sid, ruşinată de faptul că uitase să-i mulţumească 
în momentul în care-i deschisese uşa. Mama ar fi de-a 
dreptul îngrozită. 

- Da, le-am găsit. Îţi mulţumesc, Sid. Îşi întinse mâna şi-i 
atinse uşor mâneca cu vârful degetelor. - A fost foarte 
drăguţ din partea ta. Amintindu-şi declaraţia lui de dragoste 
din bileţel, faţa ei se îmbujoră. Trebuia să-i clarifice faptul că 
sentimentele ei nu erau atât se profunde precum erau 
sentimentele lui. Străduindu-se să găsească cuvinte 
delicate, dar sincere, ea-şi umezi buzele uscate cu vârful 
limbii. 

- Sid, eu... 

— Bună seara, Sid. Vocea lui Thad se auzi de undeva din 
dreapta ei. 

Sadie se întoarse spre el. Observă imediat că îşi 
schimbase cămaşa cadrilată, vesta din velur maro şi insigna 
cu o cămaşă albă din batist şi un papion negru. Se pare că 
apucase chiar să se bărbierească, pentru că pielea obrajilor 
lui părea netedă, înfăţişarea lui plăcută o făcu să-i tremure 
genunchii. Părea să nu fie o cină oarecare. În mintea lui, 
aceasta era... 

Fata nu îndrăzni să-şi termine gândul. 

— McKane. 

La salutul lui Sid, de-un singur cuvânt şi cam tăios, Sadie 
se uită din nou la vărul ei. Îşi ridică uşor rochia şi bâlbâindu- 
se, zise: 

- ŞI... Sid, se... şeriful m-a invitat să luăm cina la birtul 


Corei. Putem... vorbi... mai târziu? 

Privirea încruntată a lui Sid, o schimbare radicală fată de 
purtarea lui de mai înainte, o întristă pe Sadie. Dar faţa lui 
se însenină imediat şi el făcu un pas înapoi, fluturându-şi 
mâna înspre şerif. 

- Neapărat. Nu mă lăsa să te aştept prea mult. Ceva 
licări în ochii lui. Dar nu furie. Ci o hotărâre dârză. - Cora îşi 
închide birtul pe la opt. Am să vin să te iau atunci. Sid se 
răsuci pe călcâie şi ocoli clădirea înainte ca Sadie să mai 
apuce să spună ceva. 

Thad îl urmări pe Sid cum se îndepărtează, apoi chicoti 
uşor. Pentru că mai avem timp doar până la opt, ar cam 
trebui să mergem, nu-i aşa? 

Fata făcu câţiva paşi în faţă şi-l apucă de cot. 

- Presupun că da. 

El îi făcu semn să treacă în faţa lui pe aleea îngustă 
dintre cele două clădiri, dar în momentul în care ajunseră la 
stradă el îi oferi din nou braţul. Înăuntrul birtului, Thad o 
conduse la o masă liberă dintr-un colţ şi-o ajută să se aşeze 
pe scaun. Fata îi zâmbi drept mulţumire, apoi îl urmări cum 
ocoleşte masa şi se aşază pe scaunul din faţa ei. 

Thad o aşezase pe Sadie cu spatele la ceilalţi muşterii din 
birt, dându-i astfel ocazia să se uite nestingherită la el. 
Făcuse el asta în mod intenţionat, ca ea să se concentreze 
doar la el? Deşi nu era sigură ce fusese în mintea lui, ea 
speră că el o aşezase pe acel scaun cu intenţie şi nu la 
întâmplare. 

Thad îşi ridică mâna şi o flutură spre cineva, iar Sadie 
aruncă o privire peste umăr, la timp cât s-o zărească pe 
Cora dând din cap şi intrând grăbită pe uşa bucătăriei. Fata 
se uită din nou la Thad, uimită. 


- Dar nu vine să ne ia comanda? 

Un zâmbet timid apăru pe buzele lui Thad. 

- Păi... i-am spus deja ce dorim să mâncăm. 

Ea-şi aminti că-i spusese c-o va ruga pe Cora să pună 
deoparte două bucăţi de plăcintă cu piersici. Oricât de mult 
îi plăcea plăcinta cu piersici, Sadie spera ca la acea cină să 
mănânce ceva mai mult decât desert. Prânzul - un 
castronel cu varză şi ciolan şi o chiflă - trecuse de multişor, 
iar stomacul îi cam ghiorţăia de foame. Dar ea îi zise: 

- Prea bine. 

Spre marea ei uşurare, o văzu pe Cora venind în grabă 
spre ei, legănând două farfurii pline ochi, cu bucăţi 
zemoase de carne de vită, un piure cremos stropit din 
belşug cu un sos de friptură şi boabe de mazăre 
amestecate cu solzişori de ceapă puţin călită. Cora aşeză 
farfuriile în faţa fiecăruia şi se răsuci pe călcâie, strigând 
peste umăr: 

- Am adus şi un ibric de cafea proaspătă - vă aduc 
imediat şi căni. 

Thad îşi întinse palma spre Sadie. 

- Hai să ne rugăm ca să începem să mâncăm. Ar fi păcat 
să ni se răcească bunătatea asta de mâncare. 

Plecându-şi capul, Sadie îl luă de mână. Fata simţi un fior 
plăcut atingându-i degetele aspre. Thad rosti o rugăciune 
simplă de mulţumire pentru bucate şi o binecuvântare 
asupra femeii care le pregătise. În final, zise: 

- Şi, Doamne, binecuvântează, Te rog, timpul nostru 
împreună. Fie ca discuţia noastră să fie plăcută auzului Tău. 
Amin. 

Mâna lui se retrase uşor, apoi el îi aruncă un zâmbet în 
timp apucă în mână furculiţa. 


- Nu ştiu de câte ori ai apucat să mănânci aici, la Cora, 
dar îţi spun mai dinainte că friptura asta va fi foarte 
fragedă. Nici nu vei avea nevoie de cuţit. 

Sadie îşi dădu seama de adevărul spuselor lui când 
înfipse furculiţa în bucata de carne şi ridică la gură o 
îmbucătură. Carnea bine condimentată aproape că i se topi 
în gură de fragedă ce era, iar ea scoase un oftat de 
satisfacţie. Cele două gemene Baxter se pricepeau la gătit, 
dar nimic din ceea ce ea mâncase la ele acasă nu se 
compara cu mâncarea gătită de Cora. 

- 0... e delicioasă! 

Thad dădu din cap, ducând la gură o bucăţică de carne 
înmuiată în sosul de friptură. 

Persoanele care luau masa în spatele lui Sadie începură o 
conversaţie, vocile lor părând un zumzet amestecat cu 
scârţâitul picioarelor scaunelor pe podea şi cu clinchetul 
tacâmurilor pe farfurii, dar ea şi Thad mâncară în linişte, 
fără a scoate o vorbă. Pe Sadie n-o deranjă deloc că ei 
rămăseseră tăcuţi în timpul cinei. Cumva, stând vizavi de el 
la masă, observând plăcerea cu care el îşi savura cina şi 
aruncându-şi, când şi când, zâmbete unul altuia, părea a fi 
de ajuns. 

Sadie mâncă tot din farfurie, terminând cam în acelaşi 
timp cu Thad. Cora se grăbi să le ia farfuriile goale de pe 
masă, iar câteva momente mai târziu se întoarse cu două 
felii mari de plăcintă. Bucăţi mari de piersici se prelingeau 
printre straturile de crustă pufoasă, pudrată din belşug cu 
zahăr. Sadie suspină lung, ţinându-se de burtă. 

- O, Dumnezeule, Cora... E cea mai apetisantă plăcintă 
pe care am văzut-o vreodată, dar nu cred că mai am loc nici 
măcar pentru o singură înghiţitură. 


Femeia izbucni în râs. 

- Mai ai puţintică răbdare ca friptura să se aşeze în burta 
ta. Apoi, cred c-o să găseşti un pic de loc şi pentru plăcinta 
asta. Ea le umplu cănile cu cafea proaspătă şi se grăbi să ia 
comanda altor clienţi din birt. 

Sadie se întoarse spre Thad. 

- Cora are energie cât două femei, şi acelea aflate la 
jumătatea vârstei ei. 

Thad se înfruptă cu plăcinta de piersici. 

- Cred că n-are de ales, judecând după felul cum îşi 
conduce birtul de una singură. lar ei ii place să-şi servească 
muşterii prompt şi cu zâmbetul pe buze. 

Sadie o urmări pe Cora cum se îndrepta grăbită de la o 
masă la alta, ba să umple cănile cu cafea, ba să scuture o 
faţă de masă de firimiturile rămase pe ea, ba să ducă 
farfuriile murdare la bucătărie. Tot timpul pe fugă, dar cu 
zâmbetul pe buze. 

- Cred că-i este greu uneori să facă faţă singură la toată 
treaba de-aici. Sadie se încruntă, nedumerită. 

- Mă întreb de ce nu-şi ia un ajutor. 

Thad înghiţi o îmbucătură şi se şterse la gură cu şervetul 
din pânză. 

- Am întrebat-o şi eu deunăzi. Şi mie mi se pare c-ar 
avea nevoie de-un ajutor. Dar mi-a spus că nu câştigă 
destul cât să-şi permită să plătească pe cineva cu un 
salariu decent, şi pe deasupra să-i rămână şi ei un venit 
suficient. Aşa că se străduieşte să se descurce singură. El 
tăcu şi un zâmbet cald îi apăru pe buze în timp ce-o urmări 
pe Cora preţ de câteva clipe. Se aplecă spre Sadie, 
spunându-i în şoaptă: 

- Am să-ţi împărtăşesc un mic secret, dacă-mi promiţi că 


nu-l mai spui altcuiva. 

Deşi tonul lui era mai degrabă glumeţ decât ameninţător, 
comentariul îi aminti despre avertismentul pe care i-l 
dăduse domnul Baxter ca ea să nu spună cuiva secretul 
despre uşa din spatele draperiilor. Simţi un nor pe şira 
spinării în timp ce dădu grăbită din cap. 

— Am tocmit vreo doi flăcăi să urmărească grămada ei 
de lemne din spatele birtului. Când se va împuţina, ei or să- 
i cumpere altele, iar eu o să plătesc pentru ele. 

— Ce frumos din partea ta! zise Sadie, încântată. 

Thad ridică din umeri, luând o altă înghiţitură din plăcinta 
gustoasă. 

- Nu-i mare lucru, dar fac gestul ăsta pentru femeia care 
coace cea mai bună plăcintă cu piersici de pe malul ăsta al 
râului Mississippi. 

Sadie izbucni în râs. Îşi dorea foarte mult să afle totul 
despre acest bărbat atât de sensibil şi de bun la suflet. 
Proptindu-şi bărbia pe mâinile ei împreunate, ea îl întrebă: 

-  Ce-ţi place cel mai mult la faptul de a fi şerif? 

El dădu să ia o altă înghiţitură, dar mâna lui rămase 
suspendată în aer. 

- Hmmm. Nu cred că m-am gândit prea mult la asta. Îşi 
lăsă jos furculiţa, cu o expresie gânditoare. - Dar dacă ar fi 
să mă gândesc, cred că faptul se a-i putea ajuta pe oameni. 
Fie să aflu ce s-a întâmplat cu găleata de lapte care a 
dispărut de pe veranda din dosul, casei lor» fie să le ofer o 
mână de ajutor în repararea unei ferestre. Pur şi simplu... să 
fiu de ajutor. După care mai înghiţi o îmbucătură de 
plăcintă. 

Sadie zâmbi. Îi plăcu răspunsul lui. 

- Întotdeauna m-am gândit că singura sarcină a unui 


şerif e să-i aresteze pe cei care fac vreo nelegiuire. Dar cred 
că-n calitate de şerif, ai multe oportunităţi să-i ajuţi pe 
oameni. 

— Aşa e, zise el ducând la gură o altă îmbucătură, apoi 
adăugă: - Cel puţin, deocamdată. 

Ea rămase uimită la comentariul lui straniu. 

- Deocamdată? 

Thad lăsă furculita pe marginea farfuriei şi-i aruncă lui 
Sadie o privire serioasă. 

- Nu intenţionez să fiu şerif mulţi ani de-acum încolo. Aici 
am de rezolvat o treabă, pe care am de gând s-o fac cum 
mă pricep mai bine, dar imediat cum termin această 
treabă, voi începe să mă pregătesc să devin un predicator. 

— E-adevărat? Sadie îşi îndreptă umerii, imaginându-şi-l 
într-un costum negru şi cu o Biblie în mână. Pe cât de 
elegant ar fi fost el în ipostaza aceea, lui Sadie i se păru 
totuşi că el arăta mai chipeş în vesta lui din piele, cu pălăria 
cafenie de cowboy şi cu pantalonii lui decoloraţi. 

— Da. Tristeţea apăru pe faţa lui Thad. - În orăşelul în 
care am crescut - în Fairmount, nu departe de Kansas City - 
oamenii nu m-au privit cu ochi buni. Tatăl meu n-a avut o 
reputaţie prea bună în oraş. Thad îşi apucă vârful mustăţii 
cu un deget. Durerea se putea zări în ochii lui verzui. - M- 
am gândit că dacă voi deveni un predicator, oamenii din 
Fairmount nu vor mai rosti cu dispreţ numele McKane. 
Numele ăsta va însemna atunci ceva onorabil, şi nu ceva 
ruşinos. Voi putea îndrepta păcatele tatălui meu, ca să zic 
aşa. 

Sadie ascultă cu atenţie, intrigată de istorisirea lui. 
Descrierea tatălui lui o întristă. Tatăl lui Thad şi iubitul ei 
tată nu semănau deloc. Dar ceva ce-i povestise el o 


intrigase. Ridicându-şi capul, încercă să alunge tristeţea de 
pe faţa lui Thad cu un zâmbet cald. 

- E frumos să-ţi doreşti să predici, dar poţi tu însuţi să 
îndrepţi păcatele altcuiva? Nu va fi responsabilă fiecare 
persoană pentru propriile sale fapte? 

Thad o privi, iar fruntea i se încreţi uşor. Chicoti apoi, 
vesel. 

- Cred că asta-i o întrebare la care voi fi mai bine 
pregătit să răspund când mă voi afla în spatele unui amvon. 
Deocamdată zise el ridicându-şi din nou furculita - sunt 
doar un şerif într-un mic orăşel, care se bucură că serveşte 
cina în compania celei mai frumoase domnişoare de prin 
părţile locului. 

Sadie se îmbujoră la faţă. 

Thad izbucni în râs şi arătă cu degetul înspre furculiţa ei. 
- Hai, mănâncă. N-o să laşi nemâncată plăcinta aia, nu-i 
aşa? 

Cu un chicot, Sadie îşi ridică furculiţa şi rupse o 
îmbucătură. Aromele de piersici, scorţişoară şi nucşoară îi 
încântară papilele gustative. Chiar dacă se simţea mai mult 
decât sătulă, mâncă toată plăcinta. Lingându-şi furculiţa, 
aruncă o privire spre Thad şi-i zări zâmbetul amuzat. 

îngrozită, fata îşi lăsă jos furculiţa şi-şi plecă capul. N-o 
învățase Mama bunele maniere? Ce trebuie să fi gândit 
Thad despre ea când a văzut-o cum îşi lingea furculiţa, 
exact ca un copilaş. El se aplecă peste masă şi o prinse de 
mână. Cu faţa îmbujorată, ea-l privi pe furiş, printre gene. 

— Nu te ascunde de mine, Sadie Wagner, Vocea lui 
blândă, dar fermă, făcu ca inima ei să-i tresalte în piept. 
Thad o strânse de mână. - Uită-te la mine! 

Încet, ea îşi ridică capul. Obrajii îi erau roşii ca focul. 


Ochii lui zâmbeau chiar dacă el păstra o mină serioasă. 

- Nu trebuie să-ţi fie ruşine în prezenţa mea. Ţi-a plăcut 
plăcinta - ce e rău în asta? O bătu uşor pe mână, iar 
sprâncenele lui se împreunară pentru o clipă. - Prea mulţi 
oameni se ascund în spatele unei măşti, în loc să-i lase pe 
ceilalţi să-i descopere aşa cum sunt în realitate. Asta-i 
prefăcătorie, după părerea mea. Faţa lui se relaxa, iar 
zâmbetul lui o făcu să simtă ceva ce niciodată nu mai 
simţise până atunci în prezenţa unui bărbat. - Aşa că fii tu 
însăţi. Fii mereu sinceră cu mine, Sadie, indiferent ce se- 
ntâmplă. Bine? 

Ea dădu din cap, dar conştiinţa o mustră. Ar putea ea 
găsi curajul să fie sinceră cu el despre orice... inclusiv 
despre afecțiunea pentru el care creşte pe zi ce trece? Cum 
ar reacţiona el, dacă ea i-ar spune că, deşi un om al legii, el 
îi furase inima? Fata simţi un nod în gât. 

- Thad, eu... 

— Şerifule şi domnişoară Sadie... Cora se opri în dreptul 
mesei lor, cu mâinile în şolduri şi cu zâmbetul pe faţă, chiar 
dacă umerii i se încovoiaseră de oboseală. - Nu-mi face 
plăcere să vă gonesc de-aici, dar trebuie să m-apuc de 
curăţenie. 

Sadie aruncă o privire în jur, surprinsă de mesele goale. 
Cum de nu-şi dăduse seama cât de linişte se făcuse în birt? 
Ea se ridică în picioare. 

- Îmi pare rău. 

Cora chicoti. 

- Nu-ţi face griji. Cuvintele ei răsunară ca un ecou la 
afirmaţia de mai înainte a lui Thad. - Îmi place să-i văd pe 
oameni că se simt bine aici. Cum v-am mai spus, nu-mi face 
deloc plăcere să vă gonesc de-aici, dar... Ea scutură uşor o 


cârpă din care se scurgeau câţiva picuri de apă, semn c- 
avea într-adevăr intenţia să curețe şi masa lor. - Deja am 
trecut cina în contul dumitale, şerifule. 

— Nu şi de data asta, Gora, spuse Thad. - Pe-asta am s-o 
plătesc eu. Băgă mâna în buzunar şi scoase câteva monezi 
din argint. Puse două monezi mari şi trei mai mici în palma 
Corei. - Îţi mulţumesc c-ai făcut acea plăcintă delicioasă 
zise el, apoi se aplecă în faţă şi sărută obrazul bucălat al 
femeii. 

Cora se făcu roşie în obraji şi-şi flutură mâna în faţa celor 
doi. 

- Acum afară cu voi, dar vă mai aştept oricând doriţi. Am 
să păstrez pentru voi o bucată de plăcintă pe pervazul 
ferestrei. 

Thad o conduse pe Sadie spre uşă. leşiră din birt, iar 
Sadie se îndreptă înspre aleea dintre birt şi prăvălie. Thad o 
prinse de cot, oprind-o în loc şi zâmbindu-i. Faţa lui părea 
serioasă în strălucirea roşiatică a amurgului. 

- Începusei să-mi spui ceva înainte să ne gonească Cora. 

Sadie înghiţi în sec, iar gura i se uscă imediat. 

- Da... Voiam să-ţi spun... Ea îşi umezi buzele şi începu 
din nou să vorbească. - Mi-ai spus să fiu sinceră cu tine, aşa 
că... 

Ca o stafie ieşind din umbră, Sid apăru lângă Sadie. 

- Aţi terminat cina? Putem vorbi acum? 

Sadie aproape că se pierdu cu firea. Nu-i făcea plăcere 
intervenţia lui Sid, dar o parte din ea se bucură că fusese 
salvată de acel gest. Mama ar fi leşinat, cu siguranţă, dacă 
ar fi ştiut cât de aproape ajunsese Sadie să mărturisească 
faptul că se îndrăgostise de şeriful din Goldtree. 

Uitându-se cu coada ochiului în timp ce şeriful îşi aplecă 
uşor capul în faţă pentru a-şi lua rămas bun de la Sadie, Sid 
scrâşni din dinţi. Trebuia el să-i atingă neapărat braţul ca 
să-i ureze noapte bună? îşi muşcă vârful limbii ca să nu-şi 
arate iritarea atunci când Sadie îi zâmbi lui McKane şi-i 
şopti: 

- Îţi mulţumesc pentru cină. M-am simţit foarte bine în 
compania ta. 

Şeriful îi răspunse: 

- Plăcerea a fost de partea mea, Sadie. 

lar Sadie aproape că-i zâmbi, fermecată, în momentul în 
care Thad McKane porni înspre biroul său, Sid se îndreptă 
spre băncuţa din faţa uneia din ferestrele prăvăliei. 

- Hai să ne aşezăm aici ca să vorbim. 

Dar Sadie rămase ţintuită în loc. 

- Sid, îmi pare rău, dar discuţia noastră va trebui să mai 
aştepte. Astăzi n-am avut când să exersez. Domnul Baxter 


mi-a dat trei cântece noi de învăţat până vineri. Trebuie 
neapărat să le învăţ. 

Sid clocotea în sinea lui. Ea avusese destul timp pentru 
şerif, dar acum n-avea deloc timp pentru el. Sid îşi izgoni 
din minte gândul acela frustrant. Nu va vorbi dur cu Sadie. 

- Te superi dacă vin şi eu să te-ascult? îi zise el, 
zâmbindu-i prietenos. - Aşa vom putea vorbi... după aceea. 

Fata îşi muşcă buza de jos, neştiind ce să-i răspundă. Într- 
un final, dădu din cap şi îi zise: 

- Bine! 

Se ridicară de pe băncuţă, iar Sid o conduse spre uşa din 
spatele prăvăliei. Un felinar de perete le lumină calea în 
timp ce ei intrară în holul casei. Întunericul îi învălui, făcând 
ca încăperea să pară înfricoşătoare. Paşii lor răsunară pe 
podea pe măsură ce ei înaintau mai mult orbecăind. Sadie 
începu să tremure. 

- Întotdeauna e înfiorător aici noaptea. 

Sid scrută bezna şi zări în faţă uşa care dădea spre 
magazie. 

- Rămâi aici. Merg după lampă şi mă-ntorc imediat. O 
bătu uşor pe spate. Nu te teme - sunt aici. 

Târşâindu-şi picioarele înspre magazie, Sid se întrebă în 
sinea lui dacă ea-şi mai amintea de câte ori o protejase el în 
copilărie. Se încăierase de multe ori cu cei care o trăgeau 
de codițe şi-o tachinau, şi o însoţise de fiecare dată acasă, 
când trebuia să studieze până târziu cu profesorul de pian 
din Dai ton. Dacă ea îi va da şansa, el îşi va petrece tot 
restul vieţii având grijă de ea şi protejând-o. 

Sid bâjbâi după o lampă şi nişte chibrituri. Aprinse repede 
lampa şi se grăbi s-ajungă la Sadie. 

- Gata - hai să mergem. 


Ea îl urmă şi împreună coborâră până în pivniţă, 
ajungând în cele din urmă în sala de operă. Sadie se 
îndreptă înspre pianul de pe scenă, iar Sid îi lumină calea cu 
lampa. El aşeză lampa pe pian, apoi ducându-se în spatele 
pianului o privi pe Sadie cum scoate scăunelul şi aşază 
câteva partituri pe pian. Foile, toate mâzgălite cu linii şi 
puncte, nu însemnau mare lucru pentru el. Dar cumva 
Sadie descoperea o melodie care se ascundea în acele 
mâzgălituri ciudate. 

Sid rămase foarte tăcut în timpul repetiţiei «ei, 
ascunzându-şi un zâmbet când ea ofta ori de câte ori cânta 
o notă falsă sau când îşi închidea ochii ca să repete un 
anumit pasaj până când era mulţumită. Îi privea fascinat 
faţa cum se transfigura complet atunci când cânta. Cumva 
cântatul o făcea pe Sadie să strălucească dinăuntrul ei, 
sporindu-i şi mai mult frumuseţea naturală. 7e iubesc, 
Sadie. Vreau să fii a mea. Cuvintele îi vibrară pe vârful 
limbii, iar Sid făcu mari eforturi să nu le rostească cu voce 
tare acolo, în faţa ei. 

Timpul trecu pe nesimţite, iar picioarele lui Sid începură a 
protesta de la atâta nemişcare, dar el nu se sinchisi. Nu 
voia s-o deranjeze. Într-un târziu, fata lăsă în jos capacul 
peste clapele pianului, aşeză în ordine partiturile şi-şi ridică 
faţa spre el. 

- Am terminat - deocamdată. Ea căscă, ţinându-şi mâna 
micuță la gură, apoi îşi întinse ambele braţe deasupra 
capului. - O, Doamne, ce obosită sunt! 

Făcea ea aluzie la faptul că trebuia să meargă la culcare? 
Dar ei nici n-apucaseră să vorbească. În pâlpâitul lămpii, 
părul ei blond strălucea ca lumina răsăritului de soare. Sid 
şi-ar fi dorit să aibă curajul de a răsuci pe degetul lui una 


dintre şuviţele care atârnau la tâmpla ei. 

- Ai fi putut termina aici mai devreme dacă nu te-ai fi 
dus la cină cu McKane. N-avusese intenţia să pară acuzator, 
dar aşa sunau vorbele lui. 

Fata îi aruncă o privire încruntată. 

- Sid... 

El îşi ridică ambele mâini, semn că dorea să pună capăt 
acelui subiect. Ocoli pianul şi-şi puse o palmă peste 
genunchi, aplecându-se spre ea. 

- Dar sper ca-n viitor să ieşi cu mine la cină şi nu cu el. 

Ea îşi întoarse capul şi-şi muşcă buza de jos. 

Adunându-şi tot curajul, Sid îi prinse bărbia cu mâna şi-i 
ridică faţa spre el. El dori ca degetele lui să se oprească din 
tremurat, dar frumuseţea pielii ei delicate aproape că-l 
dădu gata. 

- Ţi-a plăcut micul cadou pe care ţi l-am dăruit azi? Cu 
faţa prinsă între degetele lui, ea nu putu da din cap. Dar el 
văzu în ochii ei o privire duioasă. Îi plăcuse cadoul, iar el 
zâmbi. - Ştii, Sadie, te iubesc încă de-atunci. Mereu ai fost 
importantă pentru mine. 

Ea înghiţi în sec şi-şi dădu capul uşor pe spate, 
îndepărtându-se de strânsoarea degetelor lui tremurânde. 

- Eu... ştiu, Sid. Şi tu ai fost important pentru mine. 
Întotdeauna, ai fost... 

El îi acoperi buzele cu degetele. 

- Nu spune «vărul tău preferat». Căci nu suntem veri cu- 
adevărat. 

Fata scutură din cap, privindu-l lung. 

- Dar, Sid, întotdeauna m-am gândit la tine ca la vărul 
meu. Cum pot uita lucrul ăsta, aşa dintr-odată, după atâţia 
ani? 


— Amintindu-ţi că nu suntem veri cu-adevărat. 

Durerea licări în ochii ei. 

- Dar aşa trebuie să-mi amintesc şi că Tata nu este tatăl 
meu adevărat. lar eu vreau să mă gândesc la el ca la tatăl 
meu adevărat. 

Sid oftă. De ce trebuia să fie atât de încăpăţânată? îşi 
întinse din nou mâna înspre faţa ei, dar ea se feri. Sid îşi 
îndreptă umerii. 

- N-am observat să fii atât de timidă şi când McKane 
căuta să-ţi intre pe sub piele. 

Sadie se făcu roşie la faţă de mânie, iar Sid ştiu că făcuse 
o gafa. Dar nu-şi mai putea retrage cuvintele. Şi, de fapt, 
nici nu dorea. El intenţiona s-o curteze pe Sadie. lar ea va 
trebui să ştie şi ce simte el în privinţa faptului că ea îşi 
petrece timpul cu Thad McKane. 

— ÎI consider pe şerif un prieten, Sid, şi... 

Sid pufăi. 

- Şerif... Nu lăsa insigna aia să te păcălească. Nu-i un 
şerif cu adevărat. 

Sadie clipi din ochi, iar buzele i se întredeschiseră a 
mirare. 

- Ce vrei să spui? 

Sid îşi puse o mână în şold. 

- Aşa Baxter mi-a spus că primarul Hanaman l-a adus în 
oraş pe McKane ca să se dea drept șerif şi să facă oraşul să 
pară un loc sigur pentru ca să se mute aici familii noi. Dar el 
nu-i un şerif adevărat. Aplecându-se spre ea, Sid îşi cobori 
vocea şi-i spuse aproape şoptit. - Crezi că-l cunoşti, Sadie. 
Dar nu-l cunoşti. E un străin. Pe când eu? Noi doi ne 
cunoaştem de multă vreme. 

Sadie rămase tăcută, holbându-se la faţa lui. 


Sid continuă pe un ton blând, acelaşi cu care obişnuia să 
liniştească vreun cal speriat. 

- Tu mă cunoşti pe mine, Sadie. N-am fost eu mereu 
lângă tine? lar acum tu eşti aici, în acelaşi orăşel cu mine, 
cântând în sfârşit pe o scenă pentru încântarea oamenilor. 
Ridicându-şi mâna, el mângâie cu vârful degetelor linia 
maxilarului ei. Inima lui începu să bată cu putere. - M-am 
ocupat de toate lucrurile astea pentru că te iubesc, Sadie. 

Dintr-odată, fata sări ca arsă. 

- Sid, eu... Dar în loc să termine ce-avea de spus, se 
întoarse şi o rupse la fugă. 

Sid apucă lampa şi porni după ea. 

- Sadie, aşteaptă-mă! Dar ea ieşi valvârtej pe uşile 
deschise, traversă coridorul în fugă şi urcă scările cu paşi 
apăsaţi. Alergă după ea, oprindu-se să încuie uşile înainte s- 
o pornească pe scări în sus. Când ajunse la parterul casei, 
ea nu se mai vedea - probabil că urcase deja în odaia ei. lar 
el nu se va duce sus la ea. 

Sid se întoarse în magazie, stinse lampa şi-o aşeză pe 
raftul de unde o luase. Apoi, stând în încăperea întunecată, 
făcu un jurământ în sinea lui. N-o să-i mai spună din nou 
cuvintele - Te iubesc. Cu siguranţă că ele o speriau. Dar se 
va strădui să-i arate ce simte pentru ea. 

Îndreptându-şi umerii, Sid ieşi din prăvălie. O va 
recâştiga. Era doar o chestiune de timp. 


E] 
De multe ori, în săptămânile ce-au urmat, Sadie se 
gândise c-ar putea ajunge să-şi smulgă părul din cap din 


cauza sentimentelor ei confuze. În fiecare zi, descoperea 
câte un mic pacheţel pe veranda din faţă, lângă uşa 
prăvăliei. Chiar dacă niciun bileţel nu însoțea acele obiecte, 
ea ştia că Sid le lăsase acolo. Cadourile lui erau drăgălaşe şi 
atent alese. Buchetele de flori sălbatice, o punguţă cu 
jeleuri - preferatele ei - panglici de păr, o carte de poezii... 
Dar în loc ca ele s-o facă să se simtă iubită, o făceau mai 
degrabă să se simtă sufocată. Şi manipulată. Se ura pe sine 
că nu-şi putea arăta aprecierea pentru cadourile acelea, dar 
nu-şi putea stăpâni reacţia sinceră de a pune capăt 
insistențelor lui de a-i câştiga dragostea. 

Se străduia din răsputeri să înţeleagă şi de ce Thad nu-i 
spusese că nu era un şerif adevărat. Doar el o rugase să fie 
mereu sinceră cu el. lar dacă Sid spusese adevărul, Thad nu 
fusese pe deplin sincer cu ea. Şi-ar fi dorit să-l întrebe ca să 
se convingă de adevărul sau neadevărul spuselor lui Sid. 
Avusese multe oportunităţi să abordeze subiectul Thad 
trecea zilnic pe la prăvălie ca să cumpere de mâncare sau 
câte o pungă de acadele ca să le împartă copiilor din 
Goldtree, sau pentru a sta pur şi simplu de vorbă cu Sadie 
sau cu proprietăresefe prăvăliei. Totuşi, Sadie ţinuse în ea 
întrebarea aceea. O părticică din ea se temea să audă 
răspunsul lui. 

Aşa că îşi aşternu sentimentele de confuzie într-o 
scrisoare către părinţii ei şi o duse la poştă, rugându-se să 
primească repede un răspuns de la ei. Sadie era convinsă 
că Mama şi Tata o vor sfătui cu multă înţelepciune. Până 
când avea să primească răspuns de la ei, îşi făgădui să-i 
ţină la distanţă atât pe Sid cât şi pe Thad. Totuşi, era mult 
mai dificil decât voia ea să recunoască. 

Îi lipsea relaţia dezinvoltă pe care o avusese odinioară cu 


Sid şi dorea să continue acel gen de relaţie. Dar tânjea să 
exploreze şi sentimentele de dragoste care începuseră să 
mijească în inima ei pentru Thad. 

De câteva ori, domnişoarele Melva şi Shelva fură nevoite 
să pocnească în faţa ei din degetele lor osoase ca s-o 
trezească din reverie. De cele mai multe ori, gemenele 
râdeau şi-o tachinau pentru visarea ei cu ochii deschişi, dar 
erau şi situaţii în care ea vedea enervare în ochii celor două 
femei. Trebuia să-şi pună cumva ordine în sentimentele ei 
înainte de a-şi pierde slujba de la prăvălie. 

Singurele dăţi când reuşea să uite de insistența 
enervantă a lui Sid sau de posibilă duplicitate a lui Thad era 
atunci când cânta. Scena devenea refugiul ei, iar în sinea ei 
îşi dorea să treacă cât mai repede orele până în zilele de 
vineri şi sâmbătă, când îşi putea revărsa toată pasiunea în 
muzică, iar aplauzele entuziaste ale spectatorilor o făceau 
să uite de necazurile ei. 

În cea de-a doua vineri din iulie, în timp ce Sadie se 
pregătea să umple una din boxele în care era ţinută fasolea 
uscată, domnişoara Melva intră grăbită şi înhăţă lopăţica de 
lemn din mâna ei. - Tocmai ce-am văzut poştalionul sosind. 
Eu şi soră-mea aşteptăm un colet din Boston. Un nou 
medicament în vogă îşi cobori ea tonul, de obicei strident, 
devenit acum o şoaptă şuierată - ştii tu, probleme 
femeieşti. Vocea ei răsună din nou. - Du-te până la poştă şi 
vezi ce-a venit azi. Melva o îmbrânci uşor pe Sadie înspre 
uşă. 

Fata scutură praful fin, care se ridicase de la boabele de 
fasole, de pe şorţul ei în timp ce se îndreptă spre uşă. O 
pală fierbinte de vânt o întâmpină la ieşire. Trecu repede 
strada şi intră în clădirea poştei. Domnul Rahn se întoarse 


spre ea cu săculeţul de corespondenţă în mână, de unde 
scoase o grămadă de scrisori. Bărbatul aruncă un zâmbet 
obosit spre Sadie. 

— Nu-mi spune - ai venit să iei fiertura aia medicinală pe 
care au comandat-o surorile Baxter. 

Sadie ridică din sprâncene, mirată. 

- Cum de-aţi ştiut? 

Bărbatul pufăi. 

- Pentru că m-au bătut la cap cu asta în ultimele zile, 
dorind să ştie când vor sosi flacoanele alea cu leacul 
miraculos al doctorului Kilmer. Le-am spus până la urmă să 
nu mai vină să întrebe de ele - le voi aduce eu personal 
când vor ajunge aici. 

Sadie  chicoti. Ce şireată fusese domnişoara Melva 
trimiţând-o în locul ei, ca să nu se mai confrunte cu 
enervarea domnului Rahn! 

- Păi, în cazul ăsta, eu mă-ntorc înapoi la prăvălie, îi zise 
Sadie, dând să iasă. 

— Aşteaptă puţin, domnişoară Sadie. Bărbatul lăsă 
săculeţul cu scrisori pe tejghea şi se întoarse spre ea ţinând 
în mână două plicuri. - Astea au venit pentru dumneata - 
amândouă din Dalton, Indiana. 

Sadie nu-şi putu stăpâni o exclamaţie de bucurie. Se 
întinse nerăbdătoare după scrisori şi se uită atent la ele. 
Una de la Mama, iar alta de la Tata. Se încruntă uşor. Dar de 
ce i-au scris fiecare câte o scrisoare? observă apoi data de 
pe ştampila poştei - cea a lui Tata fusese trimisă cu trei zile 
înainte de scrisoarea Mamei, însă ele ajunseseră în acelaşi 
timp. Evident, ceva întârziase sosirea scrisorii Tatii. Ea 
zâmbi. Cât de mult se bucura că le-a primit pe amândouă 
într-o singură zi. Şi cât de mult se bucura să primească o 


scrisoare doar de la Tata. El scria de obicei doar câteva 
rânduri la sfârşitul lungilor epistole ale Mamei. O scrisoare 
întreagă doar de la el era o surpriză neaşteptată, dar 
plăcută. 

Domnul Rahn zâmbi. 

- Zi încărcată pentru cei din Dalton ca să trimită scrisori. 
Am primit una şi pentru Sid. Bărbatul îşi întinse mâna spre 
scrisorile împrăştiate pe masă. - Vrei să i-o duci tu? Ştiu că 
sunteţi ceva rude. 

Ea nu se simţea însă pregătită să dea ochii cu Sid. Făcu 
doi paşi în spate spre uşă. 

- Nu, mulţumesc, domnule Rahn. 

Bărbatul o privi nedumerit. 

- Prea bine, atunci... zise el, scărpinându-se în bărbie. - 
Sid nu trece pe-aici în fiecare zi, aşa cum treceţi voi, cele de 
la prăvălie. Când îl mai vezi, spune-i, te rog, că are o 
scrisoare care-l aşteaptă aici. 

Sadie se gândi că Sid va veni la reprezentaţia din seara 
aceea - el fusese nelipsit de la toate reprezentațiile şi 
ajungea întotdeauna devreme. Nu vor apuca să vorbească 
prea mult, căci ea va trebui să se pregătească pentru 
scenă, dar putea să-i pomenească despre scrisoare. 

- Da, domnule, am să-i spun. leşi grăbită pe uşă şi se 
întoarse în stradă, dornică s-ajungă cât mai repede la 
prăvălie, unde putea găsi un colţ liniştit ca să-şi citească 
scrisorile. 

— Fereşte-te de căruţă! 

Strigătul o luă pe Sadie prin surprindere. Se opri speriată 
în loc şi-şi ridică privirea văzând o căruţă încărcată până la 
refuz, trasă de doi cai uriaşi, care goneau gata-gata să dea 
peste ea. Cu un strigăt îngrozit, fata reuşi să-şi ridice poala 


rochiei şi apucă să facă un pas în spate. Scrisorile îi zburară 
din mână. 

Sadie ţipă speriată şi simţi cum braţele cuiva o înşfăcară 
de mijloc şi o traseră violent înapoi. Căruţa trecu în mare 
viteză prin dreptul ei, la doar câţiva centimetri de ea. Doi 
bărbaţi călare şi alţi trei alergând pe jos urmăreau căruţa 
care gonise cu câteva clipe mai înainte. Nori de praf se 
ridicară în urma lor. Sadie îşi închise ochii din cauza prafului 
gros şi, tuşind, se strădui să se ridice în picioare ca şi să-şi 
caute scrisorile. Dar braţele vânjoase o ţineau încă strâns. 
Vocea mânioasă a unui bărbat răsună în urechile ei. 

— Pentru numele lui Dumnezeu, ce-a fost în capul tău? 
Puteai să fii omorâtă! 

Ea aruncă o privire peste umăr. Thad era căzut jos lângă 
ea, cu braţul încolăcit pe după mijlocul ei. Furia scăpăra în 
ochii lui. 

Thad se ridică în picioare şi-şi întinse mâna spre Sadie. 
Mâinile lui o scuturară mai rău decât scutură vântul 
puternic de Kansas frunzele copacilor. Ce femeie neatentă! 
L-a speriat aşa de tare că i-a răpit cel puţin zece ani din 
viaţă. Thad o prinse de încheietura mâinii şi-o ajută să se 


ridice de jos. Fata se ridică repede în picioare, dar el nu-i 
dădu drumul la mână. 

— Nu te-a învăţat mama ta să fii atentă când treci o 
stradă? Ai scăpat ca prin urechile acului. Căruţa aia te 
putea face una cu pământul! O imagine înfiorătoare îl 
străfulgeră iar Thad scrâşni din dinţi. Îşi izgoni imediat acel 
gând din minte. O strânse tare de mână. - Trebuie să fii mai 
atentă, Sadie! 

Ea se smulse din strânsoarea lui, apoi îşi frecă 
încheietura mâinii, privindu-l supărată. 

- N-am vrut să mă bag în faţa acelei căruţe. Eu doar am 
fost... 

— Cu gându aiurea! 

Câţiva gură-cască se adunaseră pe trotuar. Murmurările 
lor entuziaste parcă se luaseră la întrecere cu bubuiturile pe 
care el le auzea în urechi, aşa de tare îi bătea inima. Thad 
îşi flutură mâna înspre ei. 

- Oameni buni, vă puteţi întoarce acum la treburile 
voastre! El aşteptă cam mult până când se asigură că ei îi 
urmară sfatul. Apoi se întoarse spre Sadie, care-şi ridicase 
uşor poala rochiei de parcă ar fi fost pe punctul s-o ia şi ea 
din loc. 

- Tu stai pe loc! 

Fata îşi strânse rochia în pumn. Era încă şocată de ceea 
ce păţise. 

Thad începu s-o mustre. 

- Ar trebui acum să-ţi dau o lecţie fiindcă eşti un pericol 
public. 

Sadie rămase cu gura căscată de uimire şi cu ochii larg 
deschişi. 

El ignoră expresia ei înspăimântată şi-o prinse de braţ. 


- Şi pentru că nu eşti în siguranţă cât timp nu sunt cu 
ochii pe tine, am să te trec eu însumi strada. Fata se 
scutură, dar el o ţinu strâns în timp ce privi în susul apoi în 
josul străzii principale. - O să stabilim o nouă regulă - de- 
acum încolo, nu vei mai trece strada dacă nu eşti însoţită 
de cineva. Cum nimic altceva nu se apropia de ei, el făcu 
un pas în faţă. 

Ea se împotrivi strânsorii mâinii lui. 

- Thad! Dă-mi drumul, chiar acum! 

— Nici gând!, îi zise trăgând-o după el. - În calitatea mea 
de şerif, trebuie să-i protejez pe oameni. lar tu ai cu 
siguranţă nevoie de protecţie. 

Căzătura îi cam ciufulise părul, pe care-l ţinea totdeauna 
strâns la spate. Şuviţe încâlcite de păr blond se unduiau 
peste umerii şi peste faţa ei. Fata îi ceru, pe tonul cel mai 
tăios pe care el îl auzise vreodată, să-i dea drumul, dar 
Thad continuă s-o tragă după el, trecând strada. Cei doi se 
apropiară de trotuarul din faţa prăvăliei, iar domnişoara 
Melva şi domnişoara Shelva ieşiră degrabă în stradă, cu 
mâinile fluturând în aer. 

Thad fu nevoit să-i dea drumul lui Sadie din strânsoare 
atunci când gemenele îşi încolăciră braţele lungi în jurul lui 
Sadie, făcând-o sandviş între ele. Exclamaţiile lor de 
îngrijorare se ridicară în aer ca un cor de văicăreli. Thad îşi 
puse mâinile în şolduri şi aşteptă ca zarva lor să se mai 
potolească, pentru a-i spune ceva lui Sadie. Fata fusese 
îngândurată câteva săptămâni la rând, iar el va încerca să 
afle motivul preocupărilor ei înainte ca ea să păţească ceva. 

Din mijlocul braţelor cu care o înconjurară surorile Baxter, 
Sadie strigă: 

- Vă rog, domnişoară Melva şi domnişoară Shelva! Dați- 


mi drumul. Vă rog! Fata se eliberă din strânsoarea lor şi 
făcu câţiva paşi poticniţi, uitându-se buimacă în jurul ei. 

Thad pocni din degete în spatele ei, aruncând o privire 
peste umăr la domnişoarele Melva şi Shelva, care stăteau în 
drum cu mâinile în şolduri, îngrijorate. El le zâmbi liniştitor 
înainte să facă vreo doi paşi în faţă ca să ajungă lângă 
Sadie. 

— Ce vrei să faci acum? 

Sadie făcu un pas în faţă, gesticulând hotărâtă din braţe. 

Îi aruncă o privire scurtă, dar furioasă. 

- Vreau să-mi găsesc scrisorile! Mi-au zburat din mână 
când m-am speriat de căruţa aia, iar apoi tu m-ai trântit la 
pământ. Nu le-am mai găsit pentru că vântul le-a zburat de 
lângă mine. 

Scrisori. Deci la asta se tot gândea ea, în loc să se uite pe 
unde umblă. Thad încercă să-i arate înţelegere, dar nu 
reuşi. Fusese cât pe ce să fie omorâtă! Va avea însă grijă pe 
viitor să stea cu ochii pe ea. 

- După cum bate vântul astăzi, probabil c-au ajuns deja 
în ţinutul Ottawa. 

Sadie se răsuci ca să-l privească în ochi, încleştându-şi 
pumnii. Lacrimi îi năvăliră în ochi. 

- Atunci, de ce nu m-ai lăsat să le caut după ce căruţa a 
trecut pe lângă mine? Dacă mi-ai fi dat drumul să mă duc 
după ele, poate că nu le-aş fi pierdut pentru totdeauna! 


El rămase cu gura căscată. Îl acuza ea pe el că îşi 
pierduse scrisorile? 
- Ascultă-mă... 


— Nu, tu ascultă-mă, şerifule - dacă ești cu adevărat 
şerif. Ochii ei albaştri scăpărară, iar faţa ei drăguță se 
schimonosi îngrozitor. - Aşteptam veşti de la părinţii mei - 


cu multă nerăbdare şi speranţă - şi, în sfârşit, ele 
ajunseseră. Dar înainte s-apuc să deschid scrisorile şi să 
aflu ce cred Mama şi cu Tata că este cel mai bine ca eu să 
fac în privinţa sentimentelor mele faţă de tine, vii tu şi... 

Thad auzise destul. Cu siguranţă, ea n-avea nici cea mai 
vagă idee prin ce sperietură zdravănă trecuse el. Ar fi putut 
s-o piardă pentru totdeauna! Şi nici măcar n-apucase să-i 
spună cât de mult ţine la ea. Nu va mai aştepta nicio 
secundă. Dar acum ea nu era în stare să asculte nimic. Va 
trebui să-i arate. Bombănind, Thad o strânse pe Sadie în 
braţele lui. Fata scoase o exclamaţie de surprindere, iar el o 
sărută cu patimă. 


+ 


Sadie se trase uşor înapoi şi se holbă la Thad. Erau atât 
de aproape unul de altul că ea îşi văzu propria reflectare 
uimită în pupilele lui. El tocmai o sărutase. Genunchii 
începură să-i tremure şi simţi şira spinării cum i se înmoaie. 
Sadie rămase complet paralizată în braţele lui. 

— Sadie, îi zise Thad aproape şoptind. - Să nu mă mai 
sperii aşa vreodată. Dacă ţi s-ar fi întâmplat ceva, eu... Cu 
un suspin lung, o trase din nou la pieptul lui. 

Marginile insignei de șerif înţepară obrazul fetei. Inima lui 
bătea năvalnic sub urechea ei. Ea mai rămase cuibărită în 
braţele lui câteva secunde bune, încercând parcă să 
absoarbă minunăţia momentului. Buzele ei simțeau încă 
sărutul lui înflăcărat. 

Nu va fi oare şocată Mama când îi voi scrie că Thad... 

Scrisorile ei! Sadie se împinse în pieptul lui Thad, 


eliberându-se din îmbrăţişarea lui. 

- Te rog, te rog, Thad. Ajută-mă să-mi găsesc scrisorile. 
Erau de la Mama şi de la Tata, iar eu trebuie să aflu ce mi- 
au scris ei. Ochii i se umplură de lacrimi. 

Thad o prinse de ambele mâini, dar strânsoarea lui era 
acum mai degrabă delicată şi nu fermă ca mai înainte, când 
dorise să-i dea o lecţie pentru că fusese neatentă. El îşi 
frecă degetele mari de încheieturile degetelor ei şi, chiar 
dacă dorea să meargă să-şi caute scrisorile, Sadie nu 
încercă să se îndepărteze de mângâierea aceea delicată. 

- Sadie, îmi pare rău, dar scrisorile acelea cine mai ştie 
pe unde au ajuns. Vântul... 

El îşi ridică faţa în rafalele puternice ale vântului, iar 
Sadie făcu la fel. Pala de vânt dogoritor îi uscă instantaneu 
lacrimile de pe obraji. Părul îi flutura peste faţă în şuviţe 
încâlcite, iar şorţul ei prăfuit se umfla în bătaia vântului. 
Thad avea dreptate. Nu va mai găsi niciodată acele scrisori. 
Îşi lăsă capul în jos, muşcându-şi buza, încercând să-şi 
stăpânească suspinele de dezamăgire. 

El o luă de după umeri. 

- Hai să ne întoarcem la prăvălie. Poate că domnişoara 
Melva şi domnişoara Shelva te vor lăsa să mergi sus în 
odaia ta ca să te linişteşti niţel şi să-ţi revii din sperietură. 

Sadie n-avea nevoie să-şi revină din sperietură. Sărutul 
lui Thad alungase complet panica acelor momente de 
groază. Dar ea trebuia să-şi exploreze toate sentimentele 
pe care i le stârnise în suflet sărutul lui. Mai mult ca 
niciodată, avea acum nevoie de sfaturile Mamei şi ale Tatii. 

Thad o conduse în prăvălie şi-o încredinţă domnişoarelor 
Melva şi Shelva, care cloncănind pe lângă ea o bătură uşor 
pe umăr şi-o făcură să se simtă cu siguranţă dezmierdată. 


Dacă mai înainte ea pusese cumva la îndoială afecțiunea lor 
faţă de ea, acum toate incertitudinile ei se spulberară în 
timp ce domnişoara Shelva o însoţi sus în odaie, 
îngenunche pe podea ca s-o descalţe şi apoi o ajută să se 
bage în pat la fel de tandru ca o mamă care are grijă de 
copilaşul ei. Femeia ieşi în vârful picioarelor şi-i spuse în 
şoaptă: 

- Încearcă să dormi acum, Sadie. Eu şi soră-mea ne vom 
descurca pentru restul zilei de azi. Apoi închise uşor uşa în 
urma ei. 

Sadie se uită lung la fotografia înrămată cu familia ei. 
Întinzând o mână, atinse cu vârful degetului mai întâi faţa 
Mamei, apoi pe cea a Tatii. Oftă. 

- Oare ce sfaturi mi-aţi dat în scrisorile voastre? Cât de 
mult mi-aş dori să fiţi aici lângă mine ca să mă ajutaţi să-mi 
clarific sentimentele... îşi închise ochii, păstrând în memorie 
feţele lor dragi şi în câteva minute căzu într-un somn adânc. 

Un scârţâit prelung şi strident o trezi din somn. Clipi din 
ochi, scrutând odaia. O fâşie palidă de lumină a soarelui la 
asfinţit scotea la iveală firicelele de praf din odaie. Cât să 
fie oare ceasul? Sadie se frecă la ochi şi se uită somnoroasă 
la micul deşteptător de pe măsuţa de lângă pat. Rămase cu 
gura căscată şi sări jos din pat. 

Când picioarele ei atinseră podeaua, cele două gemene 
Baxter năvăliră în odaia lui Sadie. Domnişoara Melva îşi 
împreună mâinile sub bărbia ei ascuţită. 

- Te-am speriat cumva? 

Domnişoara Shelva se fâţăi în spatele domnişoarei Melva. 
Ochii ei palizi păreau foarte îngrijoraţi. 

- Am încercat să nu facem gălăgie, dar balamalele astea 
de la uşă scârţâie îngrozitor. 


Domnişoara Melva se uită spre sora ei. 

- Parcă Aşa trebuia să ungă balamalele astea. 

Domnişoara Shelva se încruntă. 

- Da. Va trebui să-l mai batem la cap, probabil c-a uitat 
de ele. 

În timp ce gemenele continuară să se ciondănească în 
privinţa balamalelor care scârţâiau, Sadie se îndreptă 
grăbită înspre dulapul cu haine şi-şi scoase rochia de 
culoarea scorţişoarei, cu care trebuia să se îmbrace pentru 
reprezentaţia din acea seară, începu să se dezbrace de 
rochia cu care lucrase în prăvălie, fără să-i pese că se mai 
afla cineva în odaie. Dacă va aştepta după cele două surori 
ca să iasă din odaia ei va întârzia la propria ei 
reprezentaţie. 

— Domnişoară Sadie, ce faci? Domnişoara Melva se duse 
grăbită spre Sadie. 

— Trebuie să mă îmbrac repede, zise Sadie, panicată, 
aruncând o privire înspre micul deşteptător. - Oamenii vor 
începe să vină cât de curând. 

Domnişoara Melva rămase cu gura căscată. Domnişoara 
Shelva veni lângă soră-sa, faţa ei fiind o replică perfectă a 
exasperării. 

- Ai de gând să cânţi în seara asta? scandară ele în cor. 

Sadie înghiţi un chicot isteric. 

- Bineînţeles c-am să cânt. Caii ăia dar şi sărutul 
neaşteptat al lui Thad - nu m-au făcut să-mi pierd vocea. Îşi 
termină de încheiat nasturii de la rochie, apoi se îndreptă 
înspre măsuţa unde îşi ţinea peria de păr. Se strâmbă de 
durere când încercă să-şi descâlcească părul. - Vreţi, vă 
rog, să coborâţi şi să-i spuneţi domnului Baxter că vin şi eu 
imediat? 


Cele două se uitară nedumerite una la alta. 

- Dar nici măcar n-ai servit cina, protestă domnişoara 
Melva. 

Sadie se gândi că spectatorii trebuie să se fi aşezat deja 
pe scaunele din sala de operă. 

- Nu mi-e foame. Sincer! Acum, vă rog, mergeţi şi 
spuneţi-i fratelui dumneavoastră că vin şi eu imediat. 

Surorile îşi făcură auzită dezaprobarea şi ieşiră din odaie 
cu paşi apăsaţi. Lăsată în pace, Sadie îşi termină de periat 
părul, apoi se aşeză pe marginea patului ca să se încalţe. 
Degetele ei stângace parcă nu mai aveau puterea nici să 
tragă de şireturile pantofilor. Într-un final, reuşi să-şi 
înnoade şireturile de la ambii pantofi şi ieşi împleticindu-se 
din odaie. 

O luă la fugă pe holul întunecat, dar se lovi de ceva mare 
şi solid. Simţi că i se taie respiraţia şi se apucă de perete ca 
să nu cadă. Pentru o clipă, vederea i se înceţoşă, iar ea clipi 
de câteva ori, zărindu-l pe domnul Baxter, care stătea şi-o 
privea aspru. 

— Ai cam întârziat, domnişoară, se răsti el la ea. 

— Ştiu. Osul maxilarului ei drept parcă-i zvâcnea. Se pare 
că ea se lovise de fruntea lui, pentru că o pată roşie şi 
rotundă apăru deasupra sprâncenei ochiului lui stâng. - M-a 
furat somnul şi... 

— Mi-au spus surorile mele. Dar, aşa cum le-am zis şi lor, 
asta nu-i o scuză. O înşfacă de braţ şi o smuci uşor, 
grăbind-o înspre scară. Sadie simţi ameţeală - va cădea ea 
pe scări? El o prinse din nou de braţ, ţinând-o strâns. - 
Pentru că le-am pus pe Melva şi pe Shelva să rupă ele 
ultimele bilete, n-am mai putut număra câţi oameni au 
intrat pe uşă. Dar se pare că sala va fi plină în seara asta. 


Dacă va trebui să înapoiez spectatorilor banii de bilete, voi 
face asta din leafa dumitale. Aşa că mergi repejor în sală şi 
cântă ca şi cum viaţa dumitale ar depinde de asta. Bărbatul 
îi dădu drumul, scuturându-i tare braţul. 

- Dacă nu te ridici la înălţimea pretențiilor mele, altă 
cântăreaţă s-ar putea să-ţi ia locul. 

— Am înţeles, domnule! Sadie cobori grăbită scările. 
Trecu pe lângă domnişoarele Melva şi Shelva când dădu 
colţul ca s-o ia spre scara ce ducea în pivniţă, dar ignoră 
privirile lor speriate. Sadie nu îndrăzni să se oprească 
pentru a le linişti - mai ales că domnul Baxter era pe 
urmele ei, roşu la faţă şi furios. Deşi inima îi bătea mai 
repede decât răpăitul copitelor cailor care trăgeau acea 
căruţă gonind pe stradă, ea reuşi să-şi îndrepte umerii şi să 
intre în sala de operă cu capul sus. La intrarea ei, câteva 
aplauze răzlețe se auziră în sală. Primirea caldă o linişti pe 
Sadie, iar ea păşi pe scenă zâmbind feţelor nerăbdătoare 
din public. 

Deşi obişnuia să-şi înceapă programul cu un imn, îi şopti 
pianistului să cânte o scurtă baladă. Ritmul lent al baladei o 
ajută să-şi recapete suflul normal. Îl zări pe domnul Baxter 
stând în spatele sălii, cu braţele încrucişate peste vesta lui 
din brocart şi cu faţa-ncruntată. Sadie îşi concentră privirea 
înspre peretele din spatele lui şi se lăsă, încă o dată, 
purtată pe aripile muzicii. 

În timp ce cântă, ea prinse puteri, trecând de la o piesă la 
alta la fel de natural ca şi respiraţia. Privirea i se fixă pe 
feţele celor care o ascultau înmărmuriţi. Expresii fascinate o 
făceau să-şi dorească şi mai mult să cânte cât de bine 
putea, iar vocea ei îi încântă peste măsură pe spectatori. 
Sadie îşi mişcă uşor corpul, îndreptându-şi faţa spre 


peretele dinspre sud, unde domnul Baxter amenajase un 
podium îngust şi unde aşezase un singur rând de scaune - 
ceea ce el numise - locuri în lojă. Privirea ei o întâlni pe 
cea a lui Thad. Inima i se opri în loc, iar vocea îi tremură 
uşor. Ea privi repede în spatele lui şi-l văzu pe Sid. Faţa lui 
entuziasmată o făcu să-şi simtă gura uscată. 

Scuturându-se uşor, fata îşi aţinti apoi privirea înspre 
peretele din spate şi reuşi să-şi termine impecabil recitalul. 
Spectatorii se ridicară cu toţii în picioare şi-o ovaţionară 
îndelung. Sadie făcu o plecăciune adâncă, cu capul plecat. 
Inima ei era extaziată de ovaţiile lor frenetice. 

Aşa cum obişnuia de fiecare dată, ea ieşi prin culoarul din 
mijlocul sălii, în timp ce spectatorii rămaseră la locurile lor, 
dând din cap şi zâmbindu-i mulţumitori. Când ajunse la 
capătul culoarului, se îndreptă înspre uşă. Tocmai când 
dădu să iasă din sală, simţi cum o mână o prinde de cot. 
Sadie îngheţă de spaimă. 

Domnul Baxter se aplecă atât de aproape de ea încât îi 
simţi respiraţia caldă pe obraz. 

- Du-te sus în odaia dumitale până pleacă toată lumea, 
apoi vino din nou jos. Vreau să discutăm despre ceva. 

Sadie încuviinţă repede din cap, iar el îi dădu drumul la 
braţ. Ea urcă în grabă scările, cu inima bătându-i puternic în 
piept. O, Doamne, Te rog, nu-l lăsa să mă concedieze! 

Asă se plimba de colo-colo pe marginea scenei. Stinsese 
aproape toate luminile, lăsând aprinse doar candelabrele de 
pe un perete - cele de deasupra rândului cu locurile de lojă. 
Lampadarele nu puteau răzbi întunericul din întreaga 
încăpere, lăsând scena învăluită în umbre cenuşii. 

Un zgomot de paşi îl anunţă de apropierea domnişoarei 
Wagner. Aşa se întoarse înspre uşa dublă în timp ce ea păşi 
în sală. Teama de pe faţa ei îl convinse că trebuie să fie şi 
mai autoritar, îşi puse pumnii în şold şi luă o înfăţişare 
supărată în timp ce ea traversă culoarul înaintând spre el. 

— Domnule Baxter? Fata îşi muşcă buza de jos şi-şi 
împreună mâinile în talie. 

El lăsă să treacă câteva secunde înainte să scoată un 
mormăit scurt ce-o făcu să tresară. 

- Ai cântat bine în seara asta. Spectatorii au fost 
încântați. 

Ea arăta atât de confuză încât el abia se stăpâni să nu 
izbucnească în râs. O mai lăudase şi cu alte dăţi, dar cu un 
asemenea ton răstit el o buimăcise complet. Stăpânindu-şi 
un hohot de râs, bărbatul continuă: 

— Acum că ştiu ce fel de public pot aduna aici pentru 
imnurile dumitale şi alte asemenea cântece el nici nu se 
obosi să-şi ascundă disprețul faţă de modul cum îşi alegea 
ea repertoriul - a venit vremea să încerc ceva nou. 


Domnişoara Wagner ridică din sprâncene mirată. 

- Ceva... nou? 

Aşa se îndreptă ţanţoş spre colţul scenei şi-şi întinse 
mâna spre un teanc de partituri. Le luă în mână şi se aduse 
în locul unde ea aştepta sfioasă, punându-i-le în braţe. 

- Pe la sfârşitul lui iulie, voi deschide sala de operă şi 
pentru serile de marţi. Pentru nişte reprezentații speciale. 

Ea  răsfoi partiturile, uitându-se atent la titlurile 
cântecelor. 

- Astea sunt... foarte diferite. De ceea ce cânt eu de 
obicei. 

El pufăi dispreţuitor., Aşa şi trebuie. Celelalte cântece pe 
care le cânţi dumneata sunt potrivite pentru un public 
format din bărbaţi şi femei. La reprezentațiile de marţi 
seara vor veni doar bărbaţi. 

Degetele ei se încleştară, mototolind partiturile. 

- Dar... 

Aşa nici n-o lăsă să-şi termine protestul. 

- De la opt la unsprezece seara. Pentru că va fi o 
reprezentaţie mai lungă, vei primi mai mulţi bani. Cinci 
dolari pe seară. 

Sadie făcu ochii mari. 

- Cinci dolari! 

Surorile lui o plăteau cu cinci dolari pentru o săptămână 
de şase zile de lucru la prăvălie. El ştia că suma o va 
buimăci complet. Aşa rânji. 

- Da, ai auzit bine. Şi pentru că reprezentațiile astea se 
vor termina seara târziu, voi vorbi cu Melva şi cu Shelva să- 
ţi dea liber miercuri dimineaţa de-acum încolo. Poate voi 
vorbi cu ele să-ţi dea liber şi vineri sau sâmbătă după- 
amiază, ca să te poţi odihni după reprezentații. S-ar putea 


ca ele să-ţi taie din salariu, dar vei putea recupera 
câştigând prin cântat, aşa că asta nu te va afecta. Vei avea 
încă mulţi bani ca să-i trimiţi acasă, la părinţii dumitale. 

El îi vorbise pe un ton autoritar. Un şoricel ca ea nu va 
îndrăzni să înfrunte ditamai motanul. 

- Deja am dat sfoară în oraş despre aceste seri speciale 
pentru amuzamentul bărbaţilor, programate să înceapă pe 
23 iulie. Aşa că vei avea puţin mai mult de-o săptămână ca 
să înveţi cântecele alea. O fată capabilă ca dumneata nu va 
avea probleme să le înveţe. 

Domnişoara Wagner începu să răsfoiască din nou acele 
partituri, de această dată cu mai multă atenţie. Aşa se simţi 
măgulit văzând-o atât de cufundată în gânduri. Se duse 
agitat spre colţul îndepărtat al sălii şi dădu draperia la o 
parte. Rochia de culoarea rubinului pe care o comandase 
special de la Chicago atârna de-un cui. Comandase şi o 
pălăriuţă - una cu pene, din catifea neagră, cusută cu perle 
şi pietricele din sticlă de-un roşu îndrăzneţ. El văzuse o fată 
dintr-un bar purtând o pălărie asemănătoare, iar imaginea îi 
rămăsese adânc întipărită în minte. Abia aştepta să vadă 
cum părul blond deschis al domnişoarei Wagner va 
contrasta puternic cu catifeaua neagră a pălăriuţei. 

Aşa apucă rochia din cui şi se întoarse pe scenă, 
arătându-i-o lui Sadie. 

- Ti-am făcut rost şi de o rochie pe care ai s-o porţi în 
timpul acelor reprezentații - ceva care va încânta negreşit 
privirile bărbaţilor. 

Ea îşi ridică privirea şi se uită la rochie. Cu ochii holbaţi şi 
cu faţa palidă, îngăimă: 

- Dar a... asta e o... rochie indecentă, domnule Baxter! 
N-aş putea purta vreodată ceva atât de scandalos! 


Aşa se înfurie şi făcu rochia ghemotoc în pumnii lui. 

- Nu-ţi ţer s-o porţi la prăvălie sau duminică la biserică. 
Doar pentru reprezentațiile de care ţi-am pomenit. El o 
întinse spre ea, dar ea făcu un pas înapoi. Bărbatul 
bombăni, frustrat. 

- Am dat o groază de bani ca să-ţi fac rost de rochia 
asta, domnişoară Wagner, iar dumneata ai face bine s-o 
porţi! 

Clătinându-se, ea făcu un alt pas în spate şi scutură din 
cap. 

- Îmi pare rău, domnule Baxter. Dar eu... nu pot purta 
această rochie. Şi nu pot cânta aceste cântece. Ea îşi 
întinse mâna, înapoindu-i partiturile mototolite. - Sunt mai 
mult decât fericită să continui cu reprezentațiile de vineri şi 
sâmbătă seara, dar va trebui să vă găsiţi o altă cântăreaţă 
pentru programul de marţi seara. 

Aşa se încruntă atât de tare încât simţi o durere infernală 
de cap. 

- Dacă voi găsi pe altcineva pentru serile de marţi, am 
să rog acea persoană să cânte şi-n serile de vineri şi 
sâmbătă. Asta înseamnă că nu vei mai putea cânta deloc, 
domnişoară Wagner. Asta doreşti? 

El urmări faţa ei palidă, frământată de gânduri. Ea se va 
răzgândi. Va trebui să se răzgândească - fiindcă avea 
nevoie de bani. În plus, o văzuse cântând. Cântatul pe 
scenă era pasiunea vieţii ei. Faptul de a le cânta 
spectatorilor ei o încânta la fel de mult precum îl încânta pe 
el câştigul banilor. Poate chiar mai mult. lar pe el câştigul 
banilor îl entuziasma mai mult decât orice altceva pe lumea 
asta. 

Fata îşi drese glasul. 


- Domnule Baxter, vă mulţumesc că mi-aţi dat ocazia să 
cânt pentru oamenii din Goldtree. Lacrimile licăreau în ochii 
ei. - Dar ceea ce îmi cereţi acum să fac... îmi pare rău. Va 
trebui să vă găsiţi o altă cântăreaţă. Îi întinse teancul de 
partituri, dar pentru că el nu vru să le ia din mâna ei, ea le 
lăsă să cadă jos şi ieşi în fugă din sală. 

Aşa rămase cu ochii holbaţi, prea uluit ca să se ducă 
după ea. Rămase țintuit în loc preţ de câteva minute, 
ţinând în mână rochia roşie. Rosti apoi câteva cuvinte dure 
şi aruncă rochia peste partiturile împrăştiate la picioarele 
lui. Să-şi găsească o altă cântăreaţă? Cum va putea găsi el 
o altă cântăreaţă dispusă să vină în orăşelul ăsta de la 
căpătui lumii? Şi chiar de va găsi una, cum va învăţa ea 
cântecele la timp pentru inaugurarea celei mai 
promițătoare dintre toate afacerile pe care le făcuse el 
vreodată? 

Ridicându-şi pumnii în aer, mârâi înspre tavan. Planurile 
lui minuţioase se vor duce de râpă. Ea îl supărase amarnic. 
Nimeni nu îndrăzneşte să-l supere pe Aşa Baxter. 
Aplecându-se după rochie şi după partituri, el făcu un 
jurământ în sinea lui. Va încerca s-o facă pe Sadie Wagner 
să se răzgândească. Zâmbi viclean. Ştia deja cum s-o 
convingă. 


+ 


Sadie cântări cornetul de hârtie plin cu zahăr şi-l întinse 
peste tejghea doamnei Hanaman. 
- Vă costă cinci cenți, doamnă. 


Femeia scotoci în săculeţul ei de mână, cusut cu 
mărgeluţe, şi scoase o monedă de argint. 

- Poftim, domnişoară Wagner. În timp ce luă cornetul de 
hârtie din mâna lui Sadie, ea adăugă: - Mie şi lui Roscoe ne- 
a plăcut foarte mult spectacolul de aseară. Sunt încântată 
că el a cumpărat bilete pentru tot sezonul, aşa că nu vom 
pierde nicio reprezentaţie de-a dumitale. În seara asta, va fi 
acelaşi repertoriu ca cel de-aseară? 

Sadie era prea mâhnită ca să mai încerce să facă 
schimbări pentru ceea ce avea să fie ultima ei reprezentaţie 
pe scena sălii de operă din Goldtree. Ea dădu din cap. 

Doamna Hanaman radie de bucurie. 

- O, cât mă bucur! Sunt câteva cântece pe care vreau să 
le mai ascult o dată! 

Buzele lui Sadie tremurară când ea încercă să-i arunce un 
zâmbet sincer. Fata înghiţi lacrimile care i se adunaseră în 
gât. 

- Vă mulţumesc, doamnă Hanaman. Îmi face o deosebită 
plăcere să cânt. 

Doamna Hanaman o prinse de mână. 

- lar tu ai un har deosebit de a cânta. Am mers şi la alte 
recitaluri în câteva oraşe din est. Vocea ta e la fel de 
plăcută, dacă nu chiar le întrece pe multe dintre acestea. 
Mulţi au abilitatea de a cânta note muzicale, dar tu, draga 
mea, cânţi muzică. Cuvintele ei de laudă sporiră şi mai mult 
durerea din inima lui Sadie. - Eşti o adevărată comoară 
pentru orăşelul nostru, domnişoară Wagner. 

Sadie îşi înclină capul stânjenită, dar încântată de 
cuvintele elogioase ale femeii. 

- Vă mulțumesc, doamnă, pentru cuvintele 
dumneavoastră de laudă. 


— Le meriţi cu prisosinţă. Femeia puse pacheţelul cu 
zahăr în îndoitura cotului ei, zâmbindu-i din nou. - Ne 
vedem deseară! îi zise aceasta şi ieşi din prăvălie, penele 
de struţ de pe pălăria ei legănându-se grațios în acelaşi 
timp cu foşnetul rochiei ei de culoarea smaraldului. 

De la înălţimea unui raft, domnişoara Melva urmări cu 
ochii holbaţi ieşirea din prăvălie a doamnei Hanaman. După 
ce uşa se trânti în urma femeii, domnişoara Melva se duse 
grăbită spre tejghea. 

- Ceva mă calcă pe nervi când vine vorba de doamna 
asta. 

Domnişoara Shelva îşi scoase capul din magazie şi 
zbieră: - Acum şi tu, soro, nu muşca mâna care te hrăneşte. 
Hanamanii fac o grămadă de cumpărături de-aici. Avem 
nevoie de banii lor. 

Domnişoara Melva se strâmbă la sora ei. 

- Nu i-am spus asta ei. Eu doar vorbeam despre ea! lar 
Sadie, aici de faţă, nu se va duce să-i spună ce-am zis 
despre ea. Întorcându-se spre Sadie, ea îi zise aproape în 
şoaptă. 

- Femeia aia şi-a trăit cea mai mare parte a vieţii de 
adult aici, în Goldtree, dar când era doar o fetişcană, mama 
ei a trimis-o în est timp de un an sau doi la o mătuşă, care i- 
a băgat tot felul de fumuri în cap. E-atât de aiurită că 
nimeni nu poate purta o conversaţie cu ea. Ea pufăi 
dispreţuitoare, ridicându-şi bărbia ascuţită. 

- Nu mi se pare că-i mai brează decât noi toţi ceilalţi. 
Doar pentru că bărbat-su e bancher, iar ea poartă rochii 
elegante şi cercei cu diamante în urechi. Domnişoara Melva 
îşi ciupi lobul urechii, de care nu atârna niciun cercel, apoi 
îşi netezi şorţul din muselină albă care-i acoperea rochia 


simplă din stambă. 

Sadie se chinui să caute cuvinte care s-o asigure pe 
domnişoara Melva de valoarea ei - căci, aparent, femeia nu 
era foarte conştientă de asta. Întinzându-şi mâna peste 
tejghea, Sadie prinse încheietura osoasă a mâinii femeii şi o 
strânse uşor. 

- Cred că e mai bine să ai o inimă de aur decât o cutie 
doldora cu bani. Dumneavoastră şi domnişoara Shelva aveţi 
două din cele mai pure inimi pe care mi-a fost dat să le 
cunosc vreodată. 

Domnişoara Melva ocoli repede tejgheaua în timp ce 
domnişoara Shelva ieşi valvârtej din magazie. Amândouă o 
încercuiră pe Sadie într-o îmbrăţişare care aproape o strivi 
pe biata fată. 

Vizibil copleşită de emoție, domnişoara Melva spuse cu 
lacrimi în ochi: 

- Acesta e cel mai drăguţ lucru pe care ni l-a spus 
vreodată cineva. 

— Ai reuşit să ne umpli inima de bucurie, Sadie!, adăugă 
domnişbara Shelva. 

Sadie remarcă faptul că domnişoara Shelva folosise 
cuvântul - inimă în loc de - inimi. Uneori, ea credea că 
femeile se vedeau ca două jumătăţi ale unei singure 
persoane. Se zbătu să-şi elibereze braţele din strânsoarea 
celor două şi-şi duse un braţ pe după mijlocul domnişoarei 
Melva şi celălalt braţ pe după mijlocul domnişoarei Shelva. 
Sadie simţea c-o podidesc lacrimile. Dacă Aşa o va şicana 
acum c-a refuzat cererea lui de a cânta acele cântece 
deocheate şi de a se îmbrăca precum o fată dintr-un bar, 
poate că ea va fi nevoită să plece din Goldtree. Îi va fi 
foarte greu să-şi ia rămas bun de la surorile celibatare, care 


se ciondăneau mereu una cu alta, dar care o îmbrăţişară pe 
Sadie ca şi cum ar fi fost propriul lor copil. 

Deodată, se auzi clopoţelul de deasupra uşii, dându-le de 
ştire de sosirea altui muşteriu. Ştergându-şi repede 
lacrimile cu  şorturile, cu mişcări perfect identice şi 
sincronizate, gemenele îi dădură drumul lui Sadie. 
Domnişoara Shelva se întoarse grăbită în magazia prăvăliei, 
strigând: 

- Trebuie să termin de aranjat cutiile alea cu pantofi. 

Domnişoara Melva se îndreptă înspre scări. 

- lar eu mă duc să pregătesc prânzul. Sadie, ai grijă de 
prăvălie! 

Sadie îşi şterse repede ochii cu şorţul, apoi se întoarse 
să-l salute pe muşteriul abia intrat. Tresări uimită când îl 
găsi pe Thad stând la celălalt capăt al tejghelei. Fata simţi 
că inima îi stă în loc. Aducându-şi aminte de ultima lor 
întâlnire - accesul lui de furie urmat de-un sărut pătimaş - 
se simţi ruptă între dorinţa de a se arunca în braţele lui sau 
de a fugi sus pe scări, în odaia ei, unde se putea ascunde 
de tumultul emoţiilor pe care el îl stârnea în inima ei. 

Fata îşi apăsă palmele asudate de marginea tejghelei şi 
încercă să-i zâmbească. 

- Bu... bună ziua, Thad. Ce pot să fac pentru tine? 

El îşi propti cotul de tejghea şi se aplecă spre ea. 

- Poţi să mă ierţi. 

Ea clipi de două ori, prea surprinsă ca să spună ceva. 

— Am vrut să te rog asta aseară, după reprezentaţie, dar 
Aşa mi-a spus că te-ai dus deja în odaia ta, aşa c-am plecat. 
El oftă, după care continuă. - Am fost destul de dur cu tine 
ieri. 

Dar buzele tale n-au fost deloc dure cu mine. Ea rămase 


cu ochii holbaţi la buzele lui, cea de sus acoperită de 
mustaţa-i neagră ca tăciunele. 

— Dar m-am speriat atât de tare, continuă Thad. - Căruţa 
aia te-ar fi putut omori. Faţa lui se schimonosi. - După 
sperietură, m-am înfuriat pe tine, dar n-ar fi trebuit să mă 
port atât de dur. Îmi pare tare rău, Sadie. Vrei, te rog, să mă 
ierţi? 

Sadie îşi plecă capul. Ce-i drept, şi ea îi vorbise pe-un ton 
cam dur - acuzându-l de pierderea scrisorilor ei şi de 
pretenţia c-ar fi un şerif adevărat. Nu va şti niciodată ceea 
ce Mama a sfătuit-o în privinţa lui Thad dar, cumva, în acel 
moment, părerea Mamei nu părea să mai conteze. Ei îi păsa 
doar de ceea ce simţea în clipele acelea. Privindu-l pe Thad 
pe sub gene, ea îi şoptii 

- Te iert. Şi vrei, te rog, să mă ierţi şi tu pe mine că te- 
am acuzat de acele lucruri? Şi eu... am greşit. 

Un zâmbet tandru ridică colţurile mustăţii lui. Îşi scoase 
pălăria de pe cap şi o aşeză pe tejghea înainte de a-şi pune 
mâna peste mâna ei. 

— Totul este iertat îi zise el strângându-i uşor mâna. - 
Suntem din nou prieteni? 

Sadie îşi ridică faţa şi se uită în ochii lui, râzând uşor. 

- N-am încetat niciodată să fim prieteni. Cât de ciudat 
era că ea avea o încredere oarbă în acel bărbat pe care-l 
întâlnise doar de puţin timp, dar lungile săptămâni de 
frământări parcă se topiseră sub căldura zâmbetul lui. Nu 
mai simţea decât regretul că pierduse timp preţios - zile pe 
care nu le va mai întâlni niciodată - tot gândindu-se dacă el 
a minţit-o sau nu. 

— Vreau să te mai rog ceva, îi zise el. Mâna lui ţinea încă 
strâns mâna ei. Thad se uită în jur în prăvălia goală, apoi se 


aplecă peste tejghea, apropiindu-şi faţa de a ei atât de mult 
încât răsuflarea lui sărută obrajii ei. - Nu prea e momentul 
şi nici locul, dar nu vreau să mai pierd niciun minut Sadie, ai 
vrea, te rog, să-mi acorzi onoarea de a te curta? 

Sadie rămase cu gura căscată de uimire, dar îşi duse 
grăbită mâna liberă ca să-şi acopere gura deschisă. 

— Ştiu că ne cunoaştem de foarte puţin timp, dar ştiu 
destul ca să-mi dau seama că eşti perfectă pentru mine. ÎI 
iubeşti pe Dumnezeu, într-o bună zi îţi doreşti să ai o familie 
numeroasă, eşti foarte muncitoare. Şi pot să-mi imaginez 
cum noi doi am putea sluji împreună o congregaţie - eu 
predicând, iar tu cântând... El zâmbi, degetele lui strângând 
puternic degetele ei. 

- Am fost făcuţi unul pentru altul, nu crezi? 

Da, Sadie credea asta. lzbucnind în râs, îşi duse mâna de 
la gură peste mana lui Thad. 

— Deci, îmi dai voie să te curtez, Sadie? El păru să-şi ţină 
răsuflarea, în aşteptarea răspunsului ei. 

Pieptul ei tresăltă de câteva ori, apoi ea exclamă: 

- Da! Sprijinindu-se cu palmele de tejghea, Thad sări 
peste baricada din lemn care îi separa. O îmbrăţişă bucuros, 
ridicând-o în braţele lui. Sadie scoase o exclamaţie de 
fericire, aruncându-şi braţele în jurul gâtului lui şi ţinându-l 
strâns. El râse, iar Sadie începu să râdă şi ea. 

— Pentru numele lui Dumnezeu, ce faceţi voi doi aici? 

Sadie se uită peste umărul lui Thad la domnişoara 
Shelva, care-i privea încruntată din uşa magaziei. 

Femeia îşi îndreptă degetul slăbănog înspre Thad. 

- Thad McKane, nu-mi pasă că eşti şeriful oraşului, n-ai 
dreptul să vii aici şi să te iei de fata noastră de la prăvălie! 
Shelva facu câţiva paşi hotărâți în faţă şi-o prinse pe Sadie 


de braţ. Cu o smucitură puternică, o eliberă pe Sadie din 
braţele lui Thad şi-şi scutură din nou degetul spre el. 

- Acum, fa bine şi dă-mi o explicaţie, tinere! Thad zâmbi. 
- Nu poate un bărbat să-şi îmbrăţişeze aleasa inimii. 

Domnişoara Shelva tresări, uimită. 

- Aleasa inimii, zici? O prinse de umeri pe Sadie şi se uită 
în ochii ei. 

- E-adevărat, Sadie? E iubitul tău? 

lubit - ce cuvânt minunat! Sadie chicoti. 

- Da, doamnă. 

Domnişoara Shelva o privi încruntată. 

- Şi de când, mă rog? 

Sadie oftă. 

- De mai adineauri. 

Domnişoara Shelva se uită când la Sadie, când la Thad, 
când înapoi la Sadie. Apoi se întoarse spre Thad. 

- Prea bine, atunci. Dar nu poţi veni aici, ridicând-o pe 
Sadie în braţe ori de câte ori pofteşti. Ştii, există nişte reguli 
pentru curtare şi, doar pentru ca Sadie n-are pe nimeni în 
oraşul ăsta, care s-o ocrotească, nu înseamnă că n-are 
nimeni grijă de ea. Eu şi cu soră-mea vom fi cu ochii pe 
tine, aşa că va trebui să ai grijă cum te porţi, Thad McKane! 
Lacrimi licăreau în ochii femeii mai în vârstă. Bărbia începu 
să-i tremure. - Eu şi soră-mea ţinem mult la domnişoara 
Sadie. 

Thad îşi întinse braţele şi o îmbrăţişă pe domnişoara 
Shelva. 

- Şi eu ţin mult la ea şi vă promit că n-am să-i fac niciun 
rău. Vă dau cuvântul meu. 

Domnişoara Shelva îl bătu pe spate pe Thad, inspirând 
adânc. Apoi îi aruncă o privire încruntată. 


- Ai grijă să te ţii de cuvânt! Se întoarse pe călcâie şi se 
îndreptă în grabă spre scară, zbierând. - Soro! Sadie a 
noastră şi-a găsit deja un iubit! Femeia dispăru imediat 
după colţ. 

Thad chicoti, scuturând din cap. 

- Surorile astea... n-am mai întâlnit persoane mai 
cumsecade ca ele. 

Sadie îl prinse de mână. 

- Şi tu eşti o persoană cumsecade pentru că te porţi aşa 
frumos cu ele. 

El o privi tandru, iar degetul lui mare începu să-i mângâie 
încheietura mâinii. Sadie simţi furnicături plăcute de-a 
lungul spinării. Era ea vrednică de afecțiunea unui bărbat 
ca Thad McKane? Fata chicoti, sfioasă. 

- Acum, că nu se mai uită nimeni, ai putea să mă iei din 
nou în braţe? 

Făcându-i cu ochiul, el o tachină. 

- Se pare că domnişoara Melva şi domnişoara Shelva au 
de gând să urmărească orice greşeală în curtarea mea. 

Obrajii fetei se îmbujorară. 

El îşi dădu uşor capul pe spate şi pufni în râs. 

- Cred că am ceva care o să-ţi placă mai mult decât o 
îmbrăţişare. 

Inima lui Sadie o luă la galop. O va săruta din nou? Darel 
îşi trase mâna din mâinile ei şi scoase de sub vesta lui un 
plic mototolit şi murdar de praf. Sadie zări scrisul de mână 
al Tatii. Chicoti bucuroasă şi luă scrisoarea din mâna lui. 

— Ai găsit-o doar pe asta. În vocea lui, ea simţi regret. - 
Era prinsă în nişte tufişuri de la marginea oraşului. 

Sadie îl privi încremenită de uimire. 

- Te-ai dus să le cauţi? Ea crezuse că nu le va mai găsi 


vreodată. Chiar el spusese asta - că ajunseseră probabil în 
ţinutul învecinat. Cu toate astea, el nu renunţase să le 
caute. 

Thad îi zâmbi timid. 

- M-am gândit că măcar aş putea să încerc. Ştiu cât de 
preţioase sunt cuvintele celor dragi de-acasă. Durerea i se 
putea citi pe chip, dar el găsi puterea să zâmbească din 
nou. Îşi luă pălăria de pe tejghea şi făcu un pas hotărât 
înspre uşă. - Am să plec acum ca să te poţi întoarce la 
treburile tale. Privind de jur-împrejurul prăvăliei încă goale - 
ceva din cale-afară de straniu pentru miezul unei zile de 
sâmbătă - el adăugă: - Sau poate că vei reuşi să te furişezi 
într-un colţ ca să citeşti scrisoarea aia. 

Ea strânse la piept plicul murdar, imaginându-şi-l pe omul 
drag care-i scrisese cuvintele din scrisoarea aceea. 

- Abia aştept s-o citesc. 

Atunci, ce mai aştepţi? Thad îşi puse pălăria pe cap, 
trăgând-o mult peste ochi. Deşi borul pălăriei îi acoperea 
acum ochii, Sadie zări zâmbetul de pe buzele lui. 

- Ne vedem deseară, Sadie, la reprezentaţia ta. El se 
întoarse pe un călcâi, deschise uşa prăvăliei şi ieşi. 

Sadie se aşeză pe un scăunel din spatele tejghelei şi 
dădu să desfacă plicul. Dar înainte de a scoate foile din plic, 
un gând îi încremeni mâinile în loc. Îi spusese domnului 
Baxter că nu va purta rochia roşie şi că nu va cânta 
cântecele alese de el. Dacă nu va cânta, ea nu va mai 
putea câştiga banii de care Mama şi Tata aveau atâta 
nevoie. lar dacă nu va mai putea câştiga destul cât să-şi 
ajute familia, nu mai avea rost ca ea să mai rămână în 
Goldtree. 

În momentul când i-a spus domnului Baxter să-şi 


găsească pe altcineva, ea a crezut că făcea ceea ce trebuie. 
Dar acum se gândi că putea pierde atâtea lucruri preţioase 
- timpul pe care-l putea petrece cu domnişoara Melva şi 
domnişoara Shelva, posibilitatea de a câştiga destui bani 
pentru a avea grijă de nevoile familiei ei şi plăcerea de a fi 
curtată de Thad. 

Închizându-şi strâns ochii, ea se gândi dacă merita să 
facă ceva dubios, chiar dacă acel lucru dubios o putea ajuta 
să obţină atât de multe lucruri dragi inimii ei. 

Sid se opri în colțul prăvăliei, ieşind din mulțimea celor 
care umpleau aleea. El crezuse că Aşa Baxter fusese cam 
nebun punând intrarea spre sala de operă în spatele 
clădirii, dar asta nu i-a împiedicat pe oameni să vină cu 
zecile la fiecare reprezentație. Ce bine că el rezervase unul 
din scaunele acelea speciale! îl costase ceva mai mult să 
stea pe un scaun de pe acea platformă, dar asta însemna 
că nu mai trebuia să se înghesuie ca ceilalți ca să prindă un 
loc - el avea un loc care-l aştepta. 

Îşi aranjă cravata la gât, apoi îşi scutură reverele celei 
mai bune haine ale sale. Voia să arate impecabil şi-n seara 
aceea. El continuase să lase pe veranda prăvăliei mici 
surprize pentru Sadie, dar altfel păstrase distanța, nedorind 
să pună prea multă presiune asupra ei. Dar în seara aceea 
avea de gând să rămână după spectacol şi să-i răpească lui 
Sadie câteva minute, poate chiar s-o sărute ca ea să ştie 
cât de mult ţinea el la ea. Sid aşteptase atât de mult ca ea 
să devină iubita lui. 

— Bună seara, Sid. 

Sid îşi ridică privirea la auzul salutului voios şi-l văzu pe 
domnul de la poştă şi pe soţia acestuia, amândoi zâmbindu- 
i. 

— Mergi la reprezentaţia domnişoarei Wagner? îl întrebă 
doamna Rahn. 

— Da, îi răspunse Sid, aranjându-şi haina. - N-am pierdut 
până acum nicio reprezentaţie de-a lui Sadie. 


— Fata are o voce minunată, spuse doamna Rahn 

Domnul Rahn ridică trei degete în sus. 

- Asta e cea de-a treia oară când venim s-o ascultăm 
cântând. Nevastă-mea şi cu mine am fost încântați de 
fiecare dată. 

Mândria îl făcu pe Sid să-şi îndrepte umerii. 

- Întotdeauna noi am spus că Sadie e făcută să-şi bucure 
publicul. 

Cei doi soţi chicotiră, iar doamna Rahn zise: 

- Cred c-ai perfectă dreptate. Ea smuci uşor braţul 
soţului ei, întorcându-se spre verandă. 

Dar domnul Rahn rămase în loc. 

- Nu ştiu dacă domnişoara Sadie ţi-a spus, dar ai o 
scrisoare care te aşteaptă la poştă - ceva din Indiana. 

— Nu m-am întâlnit cu Sadie în ultima vreme. Am fost 
foarte ocupat cu cărăuşia, răspunse Sid. Slujba aceea îi va 
permite să pună deoparte destui bani cât să-i cumpere lui 
Sadie o casă frumoasă. Tot efortul lui va merita, în final. 

Domnul Rahn îi zise: 

- Poate reuşeşti să treci luni ca s-o iei. 

Până-n ziua aceea, el mai primise doar o singură 
scrisoare de la părinţii săi, iar atunci ei îl imploraseră să se 
întoarcă acasă. Nu era prea dornic să citească o altă 
scrisoare care să-l facă să se simtă vinovat, dar dădu din 
cap a încuviinţare. - Am să trec sigur luni pe la 
dumneavoastră. 

— Bine, te aştept. Domnul Rahn se lăsă tras de braţ de 
către soţia lui, iar Sid îi urmă pe cei doi. Urcă pe verandă şi-l 
salută pe Aşa, care stătea lângă uşă, adunând biletele 
spectatorilor. 

Aşa îl prinse de braţ... Aşteaptă niţel! Am ceva de vorbit 


cu tine. 

Sid vru să protesteze. Nu era în timpul orelor de muncă, 
dar se gândi că n-ar trebui să-l refuze pe omul pentru care 
lucra. Cobori de pe verandă şi aşteptă înfrigurat până când 
ultima persoană intră pe uşa din spate. 

Aşa se apropie de el şi-i zise: 

- Avem o problemă. 

Sid se încruntă. 

- Care e problema? 

— Verişoara ta. Aşa îşi încrucişă braţele la piept şi se uită 
cu coada ochiului spre Sid. - Refuză să mai cânte încă o 
seară pe săptămână. 

Sid simţi că trebuie să-i ia apărarea lui Sadie. Îşi băgă 
mâinile în buzunarele hainei că Aşa să nu-i vadă pumnii 
încleştaţi. 

- Dar ea cântă deja două seri pe săptămână. Asta 
înseamnă mult, şi poate că e obosită. 

Aşa se aplecă spre Sid, privindu-l încruntat. 

- Nu i-am cerut să cânte în fiecare seară a săptămânii. 
Doar încă o seară. Dar ea refuză. O grimasă indignată apăru 
pe faţa lui Aşa. 

- l-am spus că dacă nu doreşte să respecte programul 
meu, voi fi nevoit să găsesc pe altcineva. Aşa că asta 
intenţionez să fac. 

Gândurile lui Sid începură să rătăcească. Dacă Sadie nu 
va mai putea cânta, ea va câştiga foarte puţini bani. lar 
dacă nu va mai putea câştiga destui bani în Kansas ca să-şi 
ajute familia, era posibil ca ea să fie nevoită să se întoarcă- 
n Indiana. 

Aşa continuă. 

- Tu m-ai băgat în încurcătura asta convingându-mă să-i 


dau o şansă. lar acum ea mă refuză. Sunt foarte supărat, 
Sid. 

Sid înghiţi în sec. 

— Acum nu-i vorba că sunt nemulţumit de tine. Eşti un 
băiat foarte muncitor. Adevărul este că speram să te pun în 
fruntea cărăuşilor mei - iar mai multă responsabilitate 
înseamnă mai mulţi bani. Dar acum... 

— Sid apucă cu mâna balustrada verandei. - Ce pot să 
fac eu ca să îndrept această situaţie? Dacă îşi pierdea 
slujba de la Aşa, şi el va fi nevoit să se întoarcă în Indiana. 
Înapoi la munca din mină, aşa cum munciseră o viaţă 
întreagă tatăl şi unchiul lui, inhalând în plămâni praful 
negru şi trăind cu frica-n sân că-şi va găsi sfârşitul sub 
pământ într-o bună zi. Numirea lui peste toţi cărăuşii lui Aşa 
era mai bună decât orice-l aştepta acasă, chiar dacă asta 
însemna ca şi Sadie să fie acolo. Cum necum va rezolva 
acea problemă pentru ca el şi Sadie să poată rămâne în 
Kansas în loc să rateze acele oportunităţi. 

Aşa se aplecă în faţă, aproape nas în nas cu Sid. 

- Convinge-o să cânte în toate cele trei seri. E simplu. Ea 
îşi păstrează slujba, iar tu ţi-o păstrezi pe-a ta. Eu voi fi 
fericit, tu vei fi fericit. Se pare c-aşa va fi cel mai bine 
pentru toată lumea, nu crezi? 

Sid privi zâmbetul ironic de pe faţa lui Aşa. Îşi dădu 
imediat seama că omul îl cam şantaja. Sid oftă, plecându-şi 
capul. 

- Bine, am să vorbesc cu ea. 

Aşa îl bătu pe umăr. 

- Ştiam că eşti un băiat de treabă şi că pot conta pe tine. 
Oh! Şi încă ceva... Măsură curtea cu privirea, apoi şopti la 
urechea lui Sid: - Seara asta în plus, despre care-ţi 


spuneam? E doar pe bază de invitaţie - e foarte specială. 
Aşa că nu pomeni nimănui despre ea. Unii s-ar putea să se 
simtă jigniţi, aflând că n-au fost invitaţi să vină. 

Sid se încruntă. Ceva părea dubios în privinţa acelor seri. 
Dar înainte să apuce să întrebe ceva, Aşa deschise uşa. O 
melodie plăcută răzbătea din pivniţă. 

— Se pare că spectacolul a început. Ar fi bine să intrăm şi 
noi. Aşa chicoti, sunetul părând mai degrabă ameninţător 
decât vesel. 

- Cu siguranţă, ar fi păcat să reducem la tăcere o voce 
aşa frumoasă ca a domnişoarei Sadie. Da, da, ar fi cu 
siguranţă mare păcat... 

Sid trecu în grabă pe lângă Aşa. Sadie va continua să 
cânte. Indiferent ce sacrificiu va fi necesar din partea lui, ea 
va continua să cânte. Va avea el grijă de asta. 


+ 


Thad ieşi din biroul său la timp ca să-şi ducă mâna la 
pălărie, salutându-le pe domnişoarele Melva şi Shelva, care 
trecură grăbite pe lângă el, în drumul lor spre biserica 
episcopală. Cele două dădură din cap la unison, picioarele 
lor păşind într-o sincronizare perfectă. 

- O zi a Domnului binecuvântată, şerifule! îi urară ele cu 
nişte voci care-i amintiră lui Thad de gâgâitului unor gâşte. 

— Vă mulţumesc, doamnelor. Aceeaşi urare şi pentru 
dumneavoastră. 

De-a lungul săptămânilor petrecute în Goldtree, Thad 
vizitase toate bisericile din orăşel. Şi-ar fi dorit să se 
statornicească într-o singură congregaţie, dar nu voia să 


favorizeze niciuna dintre biserici - nu i se părea corect aşa. 
De aceea, el luase hotărârea de a merge pe rând la fiecare 
biserică. Astăzi, avea să meargă la biserica 
congregaţională. 

Porni în direcţia opusă celei în care mergeau gemenele 
Baxter şi o zări pe Sadie la capătul celălalt al trotuarului, 
pregătindu-se să treacă strada. Deşi ştia că nu-i politicos să 
strige la o doamnă, el îşi duse mâinile pâlnie la gură şi 
strigă: - Sadie, aşteaptă-mă! 

Thad îşi iuți pasul. Fata îl aşteptă, vârful unui pantof 
ieşindu-i de sub rochia roşcat-maronie pe care o purta la 
biserică în fiecare duminică, dar şi la reprezentațiile ei. 
Culoarea închisă a rochiei contrasta perfect cu părul ei 
blond. Ea arăta atât de frumoasă în lumina soarelui, cu o 
Biblie în mână şi cu pălăriuţa stându-i uşor într-o parte, 
încât el nu-şi putu stăpâni un zâmbet. 

— Dă-mi voie să te însoțesc. E duminica în care voi 
asculta predica pastorului Wise. 

Fără să scoată vreun cuvânt, ea îşi strecură mâna, 
acoperită cu o mănuşă, pe sub îndoitura cotului lui. Trecură 
amândoi strada, iar Thad fu uimit de tăcerea ei stranie. Fata 
fusese cam distantă săptămânile trecute, înainte de 
incidentul cu căruţa, dar crezuse că discuţia lor, cu o zi în 
urmă, spărsese gheaţa dintre ei. El îşi stăpâni un chicot, 
amintindu-şi cum îl rugase ea s-o mai îmbrăţişeze o dată 
după ce fusese de acord ca el s-o curteze. 

Buna lui dispoziţie dispăru când îşi aminti cum ea îl cam 
expediase după reprezentaţia din seara trecută, îndrugând 
scuza că era obosită şi că dorea să meargă la culcare. El 
fusese înţelegător, dar mai târziu, când îşi făcea rondul de 
noapte, o zărise stând pe scările de pe veranda din spate, 


împreună cu vărul ei, Sid. Nedorind să întrerupă o discuţie 
confidențială, el nu s-a apropiat de ei, dar acum se întreba 
ce discutaseră cei doi. Sadie a lui cea caldă şi plină de 
afecţiune se transformase din nou într-o femeie rece şi 
distantă. 

Intrară în clădirea din şindrile, fără ca ea să rostească 
vreo vorbă. Cele două bănci lungi din spatele amvonului, pe 
care se aşezau cei din cor, erau deja ocupate. El îi făcu 
semn cu capul. 

- Ar trebui să te grăbeşti. Corul e pregătit să înceapă. 

— Astăzi n-am să cânt în cor, îi spuse ea cu un glas atât 
de stins, încât el aproape că n-o auzi. 

— Nu te simţi bine? Dacă era bolnavă, asta explica 
purtarea ei ciudată. 

Fata scutură din cap. 

— Şi-atunci de ce nu cânţi? 

Întorcându-şi faţa, Sadie îşi ţugui uşor buzele, dar nu-i 
răspunse. 

Ce să se fi întâmplat cu ea? Lui Thad îi era greu să creadă 
că Sadie era genul de femeie predispusă la stări sufleteşti 
atât de schimbătoare. Înghiţindu-şi iritarea, el arătă cu 
degetul spre o bancă liberă. 

- Hai să ne aşezăm acolo. 

Sadie îşi trase mâna de sub cotul lui şi-i aruncă o privire 
tristă în timp ce scutură din cap. 

- Merg să stau lângă Cora. 

Thad se uită prin biserica pe jumătate plină şi o zări pe 
Cora pe o bancă aglomerată, aproape de amvonul 
predicatorului. Îşi dădu seama că nu era destul loc acolo 
pentru amândoi. 

- Nu vrei să stai lângă mine? 


Din nou, acea scuturare tristă din cap. Ea se duse lângă 
proprietara birtului şi se aşeză pe bancă. Cora o salută cu 
un zâmbet cald la care Sadie nu-i răspunse. Thad îşi frecă 
fruntea nedumerit. Deci, Sadie îi trata şi pe alţii cu răceală, 
nu numai pe el. Dar purtarea asta n-o mai văzuse la ea 
până atunci. Ceva trebuie să se fi întâmplat cu ea! 

Se aşeză la capătul acelei bănci libere şi încercă să-şi 
concentreze atenţia spre corul care se ridică, deschizând 
serviciul cu un imn. Pe toată durata serviciului, Thad se uită 
pe furiş spre Sadie. Deşi îşi dorise mult să audă predica 
reverendului Wise, purtarea ei ciudată îl tulbură chiar mai 
mult decât zvonul care ajunsese la urechile lui despre un 
transport de sticle şi dopuri livrate la o baracă abandonată, 
undeva la est de orăşel. Unul din fermierii locului zărise 
lăzile care fuseseră descărcate şi duse înăuntru în baracă. 
Dar când Thad a ajuns la faţa locului ca să facă investigaţii, 
nici urmă de lăzi! Observase multe urme de roţi, iar praful 
stârnit în mica baracă părăsită îl făcuse să bănuiască faptul 
că o activitate recentă avusese loc acolo. Totuşi, nu găsise 
niciun indiciu despre cine fusese acolo şi pentru ce motiv. 

El sperase ca povestea cu sticlele să-l ducă în cele din 
urmă spre producătorul necunoscut de băuturi alcoolice. 
Dar fără nici măcar un dop ca dovadă că sticlele acelea 
existau cu adevărat, el n-avea încă un indiciu. La fel ca 
atunci când sosise în Goldtree. Hanaman îşi cam pierduse 
răbdarea cu el, făcând presiuni asupra lui ca să aresteze pe 
cineva. Dar pe cine ar trebui el să aresteze? 

Thad îşi ridică privirea şi observă surprins că toţi ceilalţi 
din biserică stăteau în picioare. Sări în picioare, vizibil 
stânjenit de chicotelile celor trei copii aşezaţi în spatele lui. 
Ce pastor putea fi el dacă nu reuşea să fie atent la o 


predică? începu să cânte alături de congregaţie imnul final, 
apoi o aşteptă pe Sadie să ajungă în dreptul lui ca s-o 
întrebe motivul purtării ei distante. Dar Doyle Kirkhart, 
frizerul orăşelului, se opri să vorbească cu el, iar atunci 
când ei îşi terminară discuţia, Sadie dispăruse deja. 

Oftând frustrat, Thad traversă grăbit curtea din faţa 
bisericii şi ieşi în stradă. Se uită atent, dar n-o văzu pe 
Sadie nicăieri. Îşi frecă bărbia, încercând să se hotărască ce 
să facă. Avea nişte gustări pentru masa de prânz, deci 
putea să meargă până la prăvălie, să sune la uşă şi s-o 
invite la un picnic. Poate că atunci va afla ce-o tulbură. Dar 
dacă ea nu-i va spune nimic? 

Îşi îndesă pălăria pe cap. Femeile! într-un minut îţi 
zâmbesc şi sunt iertătoare, iar în minutul următor devin 
taciturne şi posace. Porni la drum cu paşi apăsaţi, ridicând 
praf cu fiecare pas făcut. Nu-şi va strica duminica jucându- 
se cu Sadie jocul - 20 de întrebări. Se va închide în 
cămăruţa lui din spatele biroului, îşi servi prânzul, nişte 
sandvişuri cu brânză, iar indignarea lui îndreptăţită se va 
domoli şi supărarea îi va trece. 

Pe cine credea el că păcăleşte? Tristeţea lui Sadie era şi 
tristeţea lui. El simţea tristeţea ei până-n adâncul sufletului. 
Ea dorea să rămână un timp singură, altfel n-ar fi plecat 
fără să vorbească cu el. Aşa c-o va lăsa un timp singură. 
Doar astăzi. Dar mâine, se va duce la prăvălie şi o va 
întreba dacă s-a răzgândit în privinţa curtării ei. lar el se 
rugă ca ea să spună că nu. 

Sadie îşi ascunse căscatul cu o mână în timp ce descuie 
uşa prăvăliei cu cealaltă. Apucase să doarmă foarte puţin 
noaptea trecută, şi chiar mai puţin cu o noapte înainte. 
Frânturi din conversaţia ei cu Sid de sâmbătă seara - O să 
ne dea afară pe amândoi dacă nu vei cânta la 
reprezentațiile alea speciale, Sadie. — se învălmăşeau cu 
sfaturile din scrisoarea Tatii - Ştiu că îţi este greu să fii 
departe de casă, Sadie, fetiţa tatii, dar Domnul e 
întotdeauna cu tine. Urmează căile Lui şi vei ieşi mereu 
biruitoare din orice încercare. Sadie era convinsă că ceea 
ce-i cerea domnul Baxter nu era pe placul lui Dumnezeu. 
Dar dacă ea nu făcea acel lucru pe care i-l ceruse domnul 
Baxter, va provoca numai necazuri. Pentru ea însăşi, pentru 
Sid, pentru familia ei. Ce trebuia să facă ea în situaţia 
aceea? 

Îşi închise ochii strâns şi rosti aceeaşi rugăciune pe care o 
tot repetase în ultimele două zile. - Doamne, arată-mi ce să 
fac. Dar când îşi deschise ochii, văzu doar strada familiară 
din Goldtree. Cât de mult îşi dorea ca Dumnezeu să-i scrie 
răspunsul Lui pe cerul senin, pentru ca ea să aibă o 
îndrumare clară. 


De parcă Dumnezeu ar fi trimis în schimb un fulger din 
cer, o altă frântură din scrisoarea plină de înţelepciune a 
Tatii apăru în mintea lui Sadie: - Continuă să citeşti Biblia în 
fiecare zi şi să vorbeşti cu Dumnezeu. Se simţi mustrată în 
sinea ei. În ultimele săptămâni, ea eşuase lamentabil, 
neurmând exemplul părinţilor ei. Acasă, Tata citea din 
Biblie, în fiecare seară, împreună cu toată familia. Dar aici, 
în Goldtree, între orele petrecute la prăvălie şi pregătirea 
pentru reprezentațiile muzicale părea că ea n-avea niciun 
minut de pus deoparte. Oboseala de la sfârşitul zilei o 
încuraja mai degrabă să meargă la culcare decât să-şi facă 
timp pentru citirea Bibliei sau rugăciune. Cât de dezamăgiţi 
ar fi Mama şi Tata dacă ar afla asta! 

Ruşinea o făcu să-şi plece capul. Cu colţul ochilor, văzu 
un pacheţel înfăşurat în hârtie cerată, aşteptând pe 
verandă. Oftă. Doar îi spusese lui Sid sâmbătă seara să nu 
mai lase daruri pentru ea. Se vede treaba că el alesese să 
nu-i asculte rugămintea. Sadie aprecia grija lui faţă de ea, 
chiar dacă-i displăcea insistența lui încăpăţânată. Dar, 
oricât de multe gesturi drăgăstoase făcuse Sid, ea încă-l 
considera tovarăşul ei de joacă de odinioară şi vărul ei. 
Nicidecum un iubit. Dacă inima ei ar prinde aripi şi s-ar 
zbate nebuneşte în pieptul la vederea lui Sid - aşa cum îi 
reacţiona inima în prezenţa lui Thad - ce simple ar fi 
lucrurile! Sadie ridică de jos pacheţelul şi-l desfăcu, scoțând 
o plăcinţică făcută de Cora. Încă era caldă. Probabil că el 
trecuse pe-acolo cu doar câteva minute înainte. Aroma de 
scorţişoară se ridică-n aer, gâdilându-i nările. Dintotdeauna, 
lui Sadie i-a plăcut la nebunie mirosul şi aroma scorţişoarei 
- aceasta îi amintea de plăcintele cu mere ale Mamei - dar 
astăzi stomacul ei n-ar fi tolerat nimic. Oftând, se duse 


târşâindu-şi picioarele până în magazie şi aruncă plăcinta în 
lada de gunoi. Se uită prelung la aceasta, iar lacrimile 
aproape c-o podidiră. Până când nu va reuşi să-şi rezolve 
cumva problemele, ea nu va putea mânca şi nici dormi. Şi 
nici nu-şi va permite să petreacă timp cu Thad. 

O lacrimă i se prelinse pe obraz, iar ea o şterse cu dosul 
palmei. Aproape că-şi simţise inima zdrobită ieri, când s-a 
purtat rece cu el, după ce fusese atât de drăguţ căutându-i 
scrisoarea şi cerându-i permisiunea de a o curta. Dar dacă 
va fi să plece din Goldtree, ea trebuia să-şi protejeze inima. 
Şi pe a lui. 

— Sadie? o strigă una din gemene. - Unde eşti? 

Sadie ieşi grăbită din magazie. 

- Sunt aici. Aveţi nevoie de ceva: 

Domnişoara Shelva îi turui o listă de treburi pe care se 
aştepta ca Sadie să le facă în dimineaţa aceea. Fata se 
apucă imediat de treabă, iar orele trecură pe nesimţite. La 
prânz, domnişoara Shelva atârnă pe uşa prăvăliei micuțul 
indicator, mâzgălit de mână, pe care se putea citi - 
PRÂNZUL - NE ÎNTOARCEM LA 12: 30, după care o trimise 
pe Sadie sus, unde domnişoara Melva o aştepta cu o 
mâncare simplă pe masa de bucătărie. 

Deşi supa şi chiflele arătau apetisant, Sadie nu putu lua 
nici măcar o înghiţitură. De fiecare dată când încerca să 
ducă la gură lingura cu supă, ea simţea că i se pune un nod 
în gât. În cele din urmă, îşi lăsă lingura pe masă şi se sprijini 
de spătarul scaunului, - îmi daţi voie să mă retrag? 

— Dar n-ai luat nici măcar o înghiţitură, o certă 
domnişoara Shelva. 

— Nici la micul dejun n-ai mâncat nimic, zise domnişoara 
Melva, fluturându-şi lingura spre Sadie. - Ai să te 


îmbolnăveşti dacă nu mănânci. 

Domnnişoara Shelva interveni şi ea: 

- Cum vrei să-ţi păstrezi puterile fără să mănânci nimic? 

Domnişoara Melva chicoti şi-i dădu un ghiont uşor surorii 
ei. Poate c-ar trebui să-l aducem aici pe şerif - mă gândesc 
că poate el o convinge să mănânce ceva. 

Fata se înroşi la faţă. Domnişoara Shelva dădu să mai 
spună ceva, dar Sadie se ridică repede de la masă. 

- Vă rog să mă scuzaţi, spuse ea, ieşind în grabă. Sadie 
trecu în fugă pe lângă uşa odăii ei. Dacă ar fi să intre acolo, 
una din surori sau chiar amândouă vor intra cu siguranţă 
peste ea. Aşa că se hotări să coboare scările în grabă. Cele 
două gemene strigară după ea ca să se întoarcă, dar Sadie 
le ignoră rugăminţile insistente. Era de fapt în timpul pauzei 
de prânz - putea folosi timpul acela cum dorea. lar în clipa 
aceea, ea avea nevoie de un timp în care să stea singură, 
mai mult decât avea nevoie de mâncare. Ea trebuia să se 
gândească. 

Când ajunse în capătul scărilor, deschise larg uşa din 
spatele casei şi traversă în fugă aleea îngustă. Un plop uriaş 
creştea la marginea proprietăţii, aruncând umbră peste 
iarba rară, arsă de soare. Fata se aşeză sub plop, folosind 
câteva cioturi de rădăcină ca pe un scăunel butucănos, şi 
se rezemă de scoarţa zgrunţuroasă a copacului. Închizându- 
şi ochii, începu să rostească cu râvnă o rugăciune pentru 
călăuzire. Pentru înţelepciune. Pentru liniştea sufletului ei. 

— Dă-mi, Doamne, un răspuns acum imploră ea, - ca să 
ştiu ce trebuie să fac. 

— Sadie. 

Fata rămase cu gura căscată de uimire. Îşi duse repede 
mâinile la piept de teamă ca inima să nu-i sară de-acolo. Să 


fi fost Dumnezeu cel care tocmai îi vorbise? îl zări pe Sid la 
câţiva metri mai încolo, cu faţa tristă. - Oh, Doamne... am 
crezut că... Crezuse ea cu adevărat că Domnul îi va vorbi cu 
o voce aşa de tare? Scutură din cap, mustrându-se. 

- M-ai speriat. Ce-i cu tine aici? Nu puteau toţi s-o lase în 
pace măcar câteva minute? 

— Domnişoarele Baxter mi-au spus c-ai ieşit afară. Mă 
bucur că nu te-ai dus prea departe. Trebuie să-ţi spun ceva. 
Sid se aplecă şi rămase pe vine înaintea ei. În mână avea o 
hârtie mototolită pe care tot încerca s-o netezească. - 
Sadie, am primit o scrisoare de-acasă. Şi... am o veste 
proastă. 

Expresia lui sobră şi tonul lui grav o făcură pe Sadie să-şi 
simtă mâinile şi picioarele ca de gheaţă. Fata îşi sprijini 
palmele de pământul rece. 

- Ce... veste? 

Cu ochii aţintiţi pe crâmpeiul de hârtie, Sid trase adânc 
aer în piept, apoi răsuflă lent. 

- Tata mi-a scris ca să-mi dea de veste despre Unchiul 
Len. Sid îşi ridică ochii ca să se uite în ochii ei, apoi îşi lăsă 
din nou ochii în jos. 

Tata? Pulsul lui Sadie bătea aşa de tare în tâmplele ei 
încât ea putea auzi cum sângele gonea nebuneşte prin 
venele ei. Teama îi gâtui vocea. 

— Infecția de la piciorul lui... Sid simţi un nod în gât şi-şi 
plecă capul. - A murit, Sadie. Acum mai bine de-o 
săptămână. 

Sadie scutură tare din cap, şuviţe de păr biciuindu-i 
obrajii, - Nu! îşi înfipse adânc degetele în pământul reavăn 
de dedesubtul copacului. - Nu, el nu poate fi mort. Tocmai 
mi-a trimis o scrisoare. lar Mama mi-ar fi spus dacă el ar fi 


murit. Dar chiar în starea de panică în care se afla, ea-şi 
aminti data scrisorii pe care i-o trimisese Tata. Cu trei zile 
mai înainte de scrisoarea trimisă de Mama, pe care ea o 
pierduse, zburată de vânt. Cu siguranţă, în scrisoarea 
pierdută se afla vestea tragică. 

Cu o tresărire, Sadie îşi dădu seama că Tata trebuie să-i fi 
scris scrisoarea cu doar o zi sau două înainte să se 
prăpădească. În ultimele ore de viaţă, el se gândise la ea. 
Cât de mult o iubise acel om, deşi ea n-a fost cu adevărat 
copilul lui. 

Tăticule... of, Tăticule, nu... Mintea ei urla cuvintele 
acelea, dar cumva limba ei refuza să le articuleze. Imaginea 
lui Sid parcă plutea din cauza lacrimilor care i se revărsau 
din ochi. Sadie îşi apăsă pumnul peste gură ca să-şi 
stăpânească bocetele de durere. Simţea mirosul pământului 
de pe degetele ei - un miros familiar din anii în care 
grădinărea împreună cu Mama, sau atunci când ea 
scormonea în pământ după viermişori de pescuit împreună 
cu Tata, ori când se juca cu Effie, făcând împreună 
prăjiturele din noroi. Of Doamne, vreau să merg acasă! 

Sadie sări în picioare şi-o rupse la fugă înspre prăvălie. 

Sid alergă după ea. 

- Sadie, aşteaptă-mă. 

O ajunse din urmă, o prinse de mână şi o întoarse cu faţa 
spre el. Soarele aproape c-o orbi. Se uită spre el cu ochii 
întredeschişi, smucindu-se din strânsoarea lui. 

- Dă-mi drumul! Trebuie să-mi fac bagajele. Trebuie să 
găsesc o diligenţă. Trebuie să... 

— Să mergi acasă? o întrebă el pe un ton mai aspru. - 
Dacă te duci acasă, n-ai să-l poţi aduce înapoi. Vocea dură a 
lui Sid o simţi ca pe o lovitură de bici. - Faptul că te vei 


duce acasă nu va schimba nimic. 

— Dar... Sid, eu... Un hohot de plâns o împiedică să 
termine ce-avea de spus. Îşi duse mâinile la pieptul care-i 
tresălta din cauza respirației sacadate. 

Sid o scutură uşor. 

- S-a dus, Sadie. lar asta înseamnă că el nu va mai putea 
avea niciodată grijă de familia ta. Nu-ţi dai seama ce 
trebuie să faci tu acum? Să munceşti. Să continui să câştigi 
leafa pe care o ai. Cel puţin până când cresc mai mari Effie 
sau băieţii, şi vor putea ajuta şi ei atunci. 

Sadie îşi ridică braţele, eliberându-se de strânsoarea lui 
Sid. Se întoarse cu spatele la el, îmbrăţişându-se. Suspine 
înăbuşite îi cutremurară tot corpul. Dorea să fie acum lângă 
Mama ei. Îşi dorea mângâierea Mamei. Dar Sid avea 
dreptate - dacă se întorcea acasă însemna să renunţe la 
sursa de venit care-i hrănea, îi adăpostea şi-i îmbrăca pe 
mama, pe sora şi pe fraţii ei. 

— Mama ta are nevoie de tine, Sadie, dar nu acolo. Ea 
are nevoie de tine aici. Va conta acum pe tine mai mult ca 
niciodată. Cuvintele lui o făcură să iasă din şocul acela 
năucitor, întrebându-se dacă nu cumva el îi citise gândurile 
tainice. Simţi cum mâinile lui calde îi cuprind umerii. - Nu te 
poţi întoarce acasă. Nu te aşteaptă nimic acolo. 

Ea scutură tare din cap, recunoscând în cele din urmă 
adevărul spuselor lui. 

— Pe când aici... Sid continuă cu o voce blândă şi 
convingătoare. - Aici ai posibilitatea să ai grijă de familia ta. 

Sid avea dreptate. Ar fi egoist din partea ei să se întoarcă 
acum acasă. Venise în Kansas să-şi găsească o slujbă - acel 
gen de slujbă pe care n-ar fi găsit-o în Dalton. Ea trebuia să 
rămână în Goldtree. Mama şi copiii depindeau acum de ea. 


Nu-i spusese aşa şi Tată în scrisoarea lui? Cu ochii minţii, 
revăzu clar rândul mâzgălit, scris cu litere mari, al Tatii: - 
Eşti o fată cu un suflet mare, care-şi pune familia mai 
presus de orice. Draga mea Sadie, sunt mândru de tine. Va 
continua să-i dea motive să fie mândru de ea. Va avea grijă 
de familia ei în singurul mod în care ea se pricepea cel mai 
bine. 

Dar vor fi oare de ajuns doar cei douăzeci de dolari pe 
lună pe care-i câştiga lucrând la prăvălie? Nu, ea avea 
nevoie şi de banii pe care îi putea câştiga cântând. Îşi simţi 
gura uscată. Domnul Baxter o să-şi găsească o altă 
cântăreaţă dacă ea nu va fi de acord să cânte în toate cele 
trei see. Sadie se îndreptă ca o săgeată înspre prăvălie. 

Sid se grăbi s-o prindă. - Sadie, ce-ai de gând să faci? 

— Trebuie să le rog pe domnişoarele Baxter să-mi dea 
voie să merg să-l găsesc pe domnul Baxter. Trebuie să 
vorbesc cu el - să-i spun că voi continua să cânt, aşa cum 
doreşte el. 

Sid o apucă de braţ, cu ochii măriţi de uimire. 

- Vrei să continui? Şi cu reprezentațiile alea speciale? 

Sadie îşi şterse ochii de lacrimi, apoi oftă, descurajată. 

- N-am de ales. El mi-a spus că fie cânt în toate serile, 
fie deloc. Dar am să accept, Tată, pentru ca Mama şi copiii 
să nu moară de foame. 

Sid răsuflă uşurat. Pe lângă uşurare, pe faţa lui se putea 
citi şi bucurie. 

- Atunci, du-te şi întreabă-le. Dacă ele îţi dau voie, te duc 
eu până la el - oricum trebuia să duc căruţa asta înapoi şi 
să iau alta. Ar fi bine să vorbeşti cu el înainte să apuce să-şi 
găsească o altă cântăreaţă. Sid o împinse uşor înspre uşă. - 
Grăbeşte-te, Sadie! 


Sadie urcă pe verandă, dar nu se grăbi. Nici nu putea. Îşi 
simţea picioarele foarte grele, ca de plumb. 

Asă se chinui să înfunde dopul în gura sticlei, 
împingându-l cu degetul mare. Ridică apoi sticla lunguiaţă, 
ţinând-o de gât în dâra de lumină care pătrundea prin 
fereastra hambarului. Vinul său roşu transformase culoarea 
verde-albăstrui a sticlei într-o nuanţă de purpuriu tulbure. 
Fusese dezgustat când văzuse prima dată culoarea aceea 
verde-albăstrui, dar acum chicoti încântat de felul cum 
arătau sticlele. Nimeni nu va ghici ce era înăuntrul lor. 

Puse sticla pe masă şi se întinse după nişte lipici şi o 
etichetă din hârtie: 

Otet de 

VIN ROŞU DE CALITATE 

produs de Baxter 

Cu multă grijă, unse cu lipici treimea inferioară a 
etichetei. Când transportul va ajunge la destinaţie, cel care 
avea să primească marfa va putea răzui eticheta cu o lamă 
şi va şterge cuvintele - oţet de, lăsând intact scrisul - VIN 
ROŞU DE CALITATE produs de Baxter. A fost nevoie să-şi 


exerseze serios îndemânarea în a lipi etichete pe sticle în 
ultimele câteva zile, pregătind primul său transport. 

Rânjind mulţumit, aşeză sticla în lada de la picioarele lui. 
Îşi duse pumnii în şolduri şi-şi privi roadele eforturilor lui. 
Încă nouă lăzi zăceau pe podeaua hambarului, fiecare 
conţinând câte două duzini de sticle, pregătite ca Sid să le 
încarce în căruţă şi să le ducă până în Abilene. Proprietarii 
barurilor care fuseseră închise din cauza legilor prohibiţiei 
din Kansas vor fi extrem de încântați să-i cumpere băutura 
de contrabandă. 

Dar va avea grijă să nu vândă toată băutura 
proprietarilor de baruri. Căci avea nevoie de o provizie şi 
pentru serile lui de marţi cu pocher, ruletă şi blackjack. Nu 
ştia încă dacă mulţimea care se va aduna în serile de marţi 
va aprecia vinul său la fel de mult ca berea pe care o făcuse 
el şi care aştepta în butoaiele din încăperea secretă de sub 
prăvălie, dar el va păstra oricum câteva sticle de vin. Aşa îşi 
frecă bucuros mâinile, imaginându-şi teancul de bani pe 
care-l va strânge cât de curând. Gândul îl îmbătă de 
fericire. 

Da, da, va avea grijă să-i sature de băutură, iar bărbaţii 
vor juca toată seara jocuri de noroc. Va trebui însă să ţină 
cumva în frâu poftele lor şi să închidă - localul la o oră 
rezonabilă. La urma urmei, oamenii trebuiau să meargă la 
lucru în dimineaţa următoare. Ducându-se acolo cu ochii 
roşii de nesomn şi mahmuri, vor da de bănuit cui nu 
trebuie. N-ar vrea să rişte atrăgând atenţia şerifului acela 
băgăcios. Nimeni nu va avea cum să audă zgomotul din 
pivniţa de sub prăvălie pentru că muşterii vor folosi tunelul 
care ducea de la hambarul lui la pivniţă. Îi luase lui Aşa cam 
patru luni să termine acel tunel secret, lung de cam opt 


sute de metri şi susţinut cu bârne masive. Dar acum că l-a 
terminat, el putea să-şi deschidă sala de jocuri de noroc 
pentru bărbaţii ahtiaţi după distracţie. 

De-afară se auzi un huruit de roţi de căruţă. Aşa zâmbi - 
trebuie să fi sosit Sid ca să încarce - oţetul. Lăsându-şi în 
jos mânecile şi încheindu-şi nasturii de la manşetele 
cămăşii în jurul încheieturilor sale butucănoase, se duse să-l 
întâmpine pe flăcău. Dar, spre surprinderea lui, Sid nu era 
singur. 

Aşa se încruntă, îndreptând un deget în direcţia 
domnişoarei Wagner. 

- Ce caută ea aici? 

Imediat ce Sid puse frână căruţei, domnişoara Wagner 
cobori din căruţă şi se îndreptă spre Aşa cu o faţă spăsită. 

- Aţi găsit o altă cântăreaţă în locul meu? 

Aşa strâmbă din buze şi-şi încrucişă braţele la piept. Fiind 
prea ocupat să umple sticlele acelea cu vin, n-avusese 
ocazia nici măcar să întrebe în stânga şi în dreapta. Dar 
domnişoara Wagner nu trebuia să ştie asta. 

- De ce mă întrebi? 

— Pentru că... eu... Ochii fetei se umplură de lacrimi. - 
Am nevoie de slujba asta. Am nevoie de bani ca să... ca să-i 
trimit acasă mamei mele. Tatăl meu... O lacrimă se prelinse 
pe obrazul ei palid, dar ea nici nu se sinchisi s-o şteargă. - A 
murit. Aşa că... Aşa îşi frecă obrazul nebărbierit. Nu că s-ar 
fi bucurat de pierderea tragică a fetei, dar momentul nici c- 
ar fi putut fi mai nimerit, din punctul lui de vedere. Un 
slujbaş disperat era unul pe care puteai conta. Ea va face, 
fără să crâcnească, ceea ce-i va cere el. lar vocea ei - dar şi 
înfăţişarea ei mai mult decât plăcută - vor continua să 
atragă muşterii. Lui Aşa îi venea să sară în sus de bucurie la 


acea întorsătură neaşteptată, dar se abţinu şi-şi păstră o 
faţă împietrită. 

O fixă apoi pe fată cu o privire aspră. 

- Şi dacă-ţi voi spune că poţi rămâne, n-ai să te 
răzgândeşti mai târziu? Căci dacă am să decid să te păstrez 
pe dumneata, n-aş vrea să mă laşi baltă la un moment dat, 
dacă te vei gândi că nu faci faţă sau că nu-ţi plac cântecele 
pe care le aleg eu. 

Fata înghiţi în sec, dar nu dădu înapoi, aşa cum făcuse 
când vorbiseră ultima oară. 

- Nu mă voi răzgândi. Am să... cânt orice cântec veţi 
alege dumneavoastră, şi voi cânta trei seri pe săptămână. 
Se opri brusc, iar o expresie temătoare îi apăru pe faţă. - 
Leafa... va rămâne aceeaşi? 

O, cât de mult i-ar fi plăcut lui Aşa să-i mai scadă din 
leafa şi s-o vadă cum se lamentează. Dar ar fi fost o 
cruzime din partea lui să facă asta, mai ales că ea tocmai 
îşi pierduse tatăl. Aşa nu înţelegea acea durere - nu putea 
spune cu mâna pe inimă că se simţise trist stând lângă 
mormântul tatălui său - dar se vedea clar că fata era adânc 
îndurerată. Aşa că nu va pune sare pe rănile ei. 

- Leafa va rămâne aceeaşi. 

— Mulţumesc, domnule Baxter, zise Sadie, răsuflând 
uşurată. El îşi flutură mâna ca răspuns la mulţumirea ei, 
apoi îi aruncă o privire încruntată. 

- Şi încă ceva. Reprezentaţiile de marţi seara? Nu sunt 
pentru oricine. 

Sprâncenele ei se împreunară a mirare. 

- Da, mi-aţi spus. Sunt doar pentru bărbaţi. 

— Aşa e. Dar nu pentru toți bărbaţii. Aşa ridică dintr-o 
sprânceană, privind-o cu celălalt ochi pe jumătate deschis. 


Acestea sunt seri speciale pentru anumiţi bărbaţi. Un fel 
de... companie selectă, aş putea spune. În marile oraşe, 
bărbaţii din înalta societate obişnuiau să se adune în 
încăperi speciale, în care intrau doar pe bază de invitaţie ca 
să fumeze trabucuri şi să-i critice pe conducătorii ţării. Cine- 
ar fi crezut că grăsunul de Baxter va deveni peste ani gazda 
unei asemenea exclusivităţi? 

— Bărbaţii care vor veni, continuă Aşa, - vor fi aceia pe 
care aleg eu să-i invit. Aşa că nu pomeni nimic despre 
aceste seri de marţi. Lasă-mă pe mine să dau sfoară-n oraş. 
Şi ai grijă să nu laşi pe nimeni să te vadă furişându-te pe 
scări în serile ce marţi. Nu vreau să stârnesc curiozitatea 
unora. S-a înţeles? Aşteptă până când ea dădu din cap, apoi 
se uită înspre Sid, care nu se clintise de pe scaunul căruţei. 
- Cred că trebuie s-o duci înapoi în oraş înainte să 
pregăteşti acel transport. El rosti enervat acele cuvinte, 
deşi o oră întârziere nu-i afecta afacerea. 

Sid ridică din umeri. 

- Am pregătit deja căruţa de drum. Dacă doriţi, eu pot 
încărca lăzile chiar acum şi-o pot lăsa pe Sadie la prăvălie în 
drumul meu spre ieşirea din oraş. 

Ultimul lucru pe care şi-l dorea Aşa era ca Sid să-i 
transporte sticlele cu vin exact pe mijlocul străzii principale 
din Goldtree. El tuşi şi-şi flutură mâinile în aer. 

- Du-o mai întâi pe ea. Apoi întoarce-te degrabă şi 
apucă-te să încarci căruţa. 

— Am înţeles, domnule. 

Aşa o prinse de braţ pe domnişoara Wagner şi-o ajută să 
urce în căruţă. După ce se aşeză pe scaun, trăgându-şi, cu 
multă eleganţă, rochia sub ea, fata aruncă o privire în jos 
spre Aşa. Recunoştinţa strălucea în ochii ei albaştri. 


- Vă mulţumesc încă o dată, domnule Baxter. Bărbia ei 
începu să tremure. - Familia mea va aprecia banii pe care-i 
voi putea trimite acasă. 

Aşa îşi strecură degetele mari în buzunarele vestei şi 
dădu din cap, solemn. Urmări apoi cum căruţa ieşi din 
curtea sa, stăpânindu-şi bucuria până când fu sigur că cei 
doi tineri nu-l mai puteau vedea sau auzi. Apoi chiui de 
bucurie, chiar acolo în mijlocul curţii. 


+ 


În momentul în care Sid trase căruţa în faţa prăvăliei, 
Sadie îşi puse mâna peste braţul lui. 

- Sid, îţi mulţumesc că m-ai dus până la domnul Baxter. 
Mă simt mai bine acum, ştiind că voi putea continua să am 
grijă de mama şi de copii. Totuşi, sentimentul acela de 
uşurare nu îndepărtase senzaţia de groază pe care o simţea 
în stomac. 

Sid bătu uşor mâna lui Sadie, încercând s-o consoleze şi 
s-o încurajeze în acelaşi timp. Privirea lui compătimitoare o 
făcu să izbucnească în hohote de plâns. 

- Îmi pare rău că nu te poţi întoarce la Dalton, Sadie - 
ştiu cât de mult voiai s-o vezi pe mama ta. 

— Şi să fiu prezentă la înmormântarea Tatii. Sadie îşi 
muşcă buza de jos, stăpânindu-şi dorinţa de a plânge. Tata 
era, fără îndoială, deja îngropat. Întotdeauna, ea urâse să 
vadă piatra de mormânt care arăta locul de odihnă veşnică 
al tatălui ei adevărat. Poate era mai bine că era departe de 
Dalton acum. Nu va trebui să aibă în minte imaginea Tatii 
zăcând într-un coşciug din lemn de pin sau îngropat într-un 


mormânt sub câteva lopeţi de pământ. Trăgând aer în piept 
ca să se oprească din plâns, ea cobori din căruţă. 

Sid se aplecă într-o parte, întinzând o mână spre ea. 
Sadie se agăţă de el, recunoscătoare pentru atingerea prin 
care el dorea s-o îmbărbăteze. Sid îi spuse: 

- Voi fi plecat cam toată săptămâna. Marfa asta pe care 
o car pentru Aşa trebuie s-o duc până în Abilene. Pieptul lui 
se umflă de mândrie. - Aşa m-a pus mai mare peste toţi 
căruţaşii lui. Aşa că voi primi o leafa mai bună. 

— E-o veste minunată, Sid. Felicitări! 

— Mulţumesc. Dar asta înseamnă că voi munci şi mai 
mult. El se strâmbă. - Aş fi vrut să nu fiu nevoit să te las 
singură acum, mai ales după ce-ai primit o veste aşa 
tragică. 

Plecându-şi capul, Sadie îi ceru lui Dumnezeu să-i dea 
putere. 

- Voi fi bine, Sid, nu-ţi face griji! Ea îi zâmbi trist. - Dacă 
va trebui să învăţ un întreg repertoriu de cântece noi, voi fi 
prea ocupată ca să mă mai gândesc la ce s-a întâmplat. 
Asta-mi va prinde bine. 

— Atunci... El o privi lung, în mod clar ezitând să plece şi 
s-o lase singură. 

Sadie dădu din cap, forţându-se din nou să zâmbească. 

- Sid, ar trebui să mergi. Domnul Baxter te aşteaptă. 

— Da, ştiu. Umerii lui se ridicară, iar el oftă adânc. - Am 
să vin să te văd de îndată ce mă întorc în oraş. Rămâi cu 
bine, Sadie! Sid scutură hăţurile, iar căruţa porni din loc, 
zgâlţâindu-se din toate încheieturile, lăsând-o în urmă pe 
Sadie şi stârnind un nor gros de praf. 

După plecarea lui Sid, Sadie ştia că trebuie să se întoarcă 
la prăvălie. Dar picioarele ei rămaseră ţintuite pe aleea din 


pământ bătătorit, refuzând să mai facă vreun pas înainte. 
N-avea nicio dorinţă să intre în prăvălie. Prefera să se 
ascundă într-un loc liniştit şi să-şi verse amarul. Când era 
mică şi dorea să se ascundă, Tata încerca să-i alunge 
tristeţea punând-o să facă un anumit lucru. - Făcând ceva, 
uiţi de necazuri, obişnuia el să-i spună. Îşi duse mâna la 
gură. El fusese cel mai drag şi cel mai iubitor tată pe care-l 
avusese vreodată o fată. 

— Sadie? Ce faci acolo-n stradă? Vocea lui Thad - 
curioasă, ba chiar uşor ironică - ajunse la urechile ei. 

Fata se întoarse spre el şi reuşi să-i desluşească imaginea 
printre lacrimile care-i şiroiau pe faţă. 

În ochii lui văzu îngrijorare. Thad se grăbi să ajungă lângă 
ea şi-o cuprinse de mijloc cu-braţul său. O conduse până la 
veranda prăvăliei, apoi o luă de după umeri. 

- Ce s-a întâmplat? 

Sadie se uită cu ochi holbaţi la faţa lui îngrijorată. Un 
gând de bucurie alungă parcă tristeţea ei: Dacă rămânea în 
Goldtree, ea putea continua să-l vadă pe Thad. Lacrimi 
începură să-i şiroiască pe obraji. Fata apucă încheieturile 
mâinilor lui, trăgând adânc aer în piept. Mâinile lui o 
strângeau şi mai tare de umeri, iar gestul o făcu să simtă că 
el este lângă ea şi că-i pasă de suferinţa ei. 

— Sadie? se auzi vocea lui, înecată de emoție. - Ceva s-a 
întâmplat ieri. Ce anume? Cum pot să te ajut? 

Grijile de ieri se risipiseră, dar durerea de astăzi avea 
nevoie să fie eliberată. Ea izbucni în plâns. 

- Tata a murit. 

Fără să ezite, o trase la pieptul lui şi-o strânse în braţe, 
protector. Ea continuă să plângă în hohote, strângând în 
mâini cămaşa lui şi rezemându-şi obrazul de vesta lui din 


piele. Cu ochii închişi strâns, ea se agăţă de el, absorbind 
parcă întreaga lui forţă şi compasiune. Nicio îmbrăţişare nu 
mai fusese atât de necesară sau de preţuită ca aceea pe 
care Thad i-o oferea acum. 

Sadie nici nu-şi dădu seama că el o ridică şi-o purtă pe 
braţele lui. Îşi deschise ochii şi văzu că el o dusese până în 
capătul aleii dintre prăvălie şi birt, departe de privirile 
curioşilor. Thad continuă s-o ţină în braţe şi să-i murmure la 
ureche cuvinte de mângâiere. Sadie nu ştia cât timp 
stătuse acolo, cu faţa-ngropată în pieptul lui robust, până 
când se linişti, într-un sfârşit. 

— Făcând ceva, uiti de necazuri. Cuvintele pe care 
obişnuia să i le spună Tata îi amintiră lui Sadie că trebuia să 
se întoarcă la treabă, înainte ca gemenele Baxter să trimită 
în căutarea ei o poteră. Şovăitoare, se desprinse din braţele 
lui Thad şi-şi şterse faţa cu şorţul. Apoi, trase adânc aer în 
piept şi-şi îndreptă umerii. 

- Eu... trebuie să mă-ntorc la prăvălie. 

Mâinile lui calde o prinseră de umeri. O strânsoare 
delicată, în armonie cu empatia blândă ce strălucea în ochii 
lui. 

- Dacă ai nevoie să mergi până în Macwville ca să iei de- 
acolo o diligenţă, te pot duce eu. 

Sadie scutură din cap. 

- Dar nu merg acasă. Vocea ei se auzi un pic cam seacă. 
Fata inspiră adânc. - Mama va avea nevoie de banii pe 
care-i câştig aici mai mult ca oricând. Acum că Tata nu se 
va mai face bine niciodată... Cât de mult se agăţaseră cu 
toţii de speranţa însănătoşirii Tatii! Un acces de furie îi 
străpunse pieptul. - Cineva trebuie să aibă grijă de familie. 
Cu toţii depind de mine acum. 


Thad scutură din cap. 

- Te admir aşa mult, Sadie. [i-ai asumat o 
responsabilitate enormă. O trase din nou la pieptul lui, 
sărutând-o tandru pe frunte şi apoi lângă tâmplă. Ea îşi 
întoarse uşor faţa, sperând ca buzele lui să le întâlnească 
pe-ale ei şi să-i ofere o distragere binevenită de la durerea 
care-i umplea sufletul. Dar, în schimb, el îşi strecură braţul 
în jurul mijlocului ei. 

Dezamăgirea că va trebui să se desprindă din 
mângâierea binevenită a îmbrăţişării lui încetini mersul ei, 
iar el se strădui să tină pasul cu ea. Gesturile lui indicau 
dorinţa de a o ţine aproape, in ciuda tristeţii ei adânci, ea 
simţi apreciere faţă de grija lui. Fata îşi ridică fruntea, 
atingându-i uşor umărul cu tâmpla ei. 

- Îți mulţumesc, Thad. 

El îi zâmbi trist. 

- Dacă ai nevoie să te ajut cu ceva, vino la biroul meu şi 
spune-mi! Privirea lui scrută strada în sus şi-n jos, apoi se 
încrucişă din nou cu privirea ei. Regretul i se putea citi 
acum pe faţă. - Aş vrea să pot face mai mult decât să-ţi 
ofer compasiune, dar... 

Ea îndrăzni să-i atingă braţul. 

- Asta-i tot ce am nevoie acum. 

El dădu din cap, iar privirea lui o fixă atât de intens încât 
ea se întrebă dacă nu cumva el fusese în stare să-i citească 
gandul rătăcit care-i veni în minte: L-am pierdut pe tată! 
meu iubit, dar cel puțin nu va trebui să te pierd si pe tine. 

Thad mergea călare pe calul luat cu împrumut de la 
fierarul oraşului. Deşi ar fi vrut să-l gonească în galop, el 
ţinu calul în frâu, lăsându-l să meargă la pas. Îl alergase 
nebuneşte pe un drum prăfuit, pe care se înşiraseră păşuni 
şi lanuri de grâu, cu vântul suflându-i puternic în păr şi cu 
tropăitul copitelor în urechile lui. Mai avea de mers doar 
câţiva kilometri aşa că se gândi c-ar fi necugetat din partea 
lui să obosească prea tare calul. 

Pentru că rondurile lui zilnice în oraş nu scoseseră la 
iveală niciun indiciu cu privire la posibilă contrabandă cu 
alcool, Thad hotărâse să-şi extindă căutările şi-n afara 
oraşului. În ultimele câteva zile, în fiecare după-amiază, el 
împrumuta calul şi pornea într-o altă direcţie, pentru a da o 
raită prin gospodăriile din vecinătate. Thad inspectase 
fermele de la nordul, estul şi vestul oraşului, fără a 
descoperi însă nimic suspect. Dar nu putea spune că îşi 
irosise timpul - vizitele îi oferiseră ocazia să-i cunoască pe 
câţiva dintre fermierii din zonă. 

Unii fuseseră prea ocupați ca să stea de vorbă cu el, dar 
o femeie îi oferise un pahar cu lapte rece şi nişte turtă 
dulce, iar alte două îi ceruseră o mână de ajutor - fie să 
scoată o rădăcină de copac din mijlocul unui petec de 
grădină, fie să fugărească şi să prindă un ied care scăpase 
dintr-un ţarc. Scoaterea rădăcinii din pământ s-a dovedit 


mult mai uşoară decât prinderea iedului îndărătnic. Dar - 
chicoti Thad, aducându-şi aminte - zâmbetul de pe feţele 
copilaşilor atunci când iedul a fost adus înapoi în ţarcul de 
unde fugise, l-a făcut să uite de bătaia de cap pe care i-o 
pricinuise îndărătnicul animal. 

Pe Thad nu l-a deranjat deloc să dea o mână de ajutor - 
probabil că el va face aceleaşi lucruri când va sluji ca pastor 
într-o ună zi. Oamenii apelează mereu la pastor când au 
nevoie să-şi descarce sufletul sau să se roage cu un prieten 
de nădejde. Sau când au nevoie de încurajare şi alinare. 
Aşa cum făcuse el luni cu Sadie. 

Inima îi reacţionă bătânu-i şi mai tare la auzul numelui ei. 
Când o ţinuse în braţe în timp ce ea plângea, el simţise un 
îndemn lăuntric puternic de a o strânge în braţele lui şi de a 
o duce într-un loc unde tristeţea şi mâhnirea n-o vor mai 
putea atinge vreodată. O mai ţinuse o dată în braţe - în ziua 
când ea fusese pe punctul de a fi fost omorâtă de acea 
căruţă ce gonea nebuneşte - dar luni a fost ceva diferit. 
Prima dată o luase în braţe disperat ca ea să nu păţească 
ceva, pe când a doua oară o îmbrăţişase din dragoste. lar el 
îşi dorea cu ardoare s-o mai îmbrăţişeze încă o dată şi încă 
o dată. 

Thad trase hăţurile, îndreptând calul spre o cotitură a 
drumului. Îşi aminti că, atunci când o trăsese pe Sadie la 
pieptul lui, ascultând-o cum plângea în timp ce lacrimile ei îi 
udau cămaşa, el tânjea s-o sărute. E-adevărat, ca s-o 
consoleze, dar parcă îşi dorea şi mai mult ca sărutul lui să-i 
transmită ceea ce simţea pentru ea. Sadie fusese de acord 
ca el s-o curteze, însă responsabilităţile îi cam ţineau 
departe unul de celălalt. 

Dacă tu crezi că acum, ca şerif, eşti ocupat, te înşeli 


amarnic! Vei fi mult mai ocupat când ai să devii predicator. 
Gândul acela rătăcit îl luă prin surprindere. Dar îl izgoni 
imediat din minte. A fi ocupat făcând lucrarea lui Dumnezeu 
n-ar trebui să fie o povară. Dar va deveni, cu siguranţă, 
mult prea obosit dacă va lăsa acele gânduri negre să pună 
stăpânire pe el. Deşi creştetul capului, faţa şi spatele îi 
transpiraseră din cauza soarelui dogoritor, Thad simţi un 
fior plăcut de-a lungul spinării în timp ce se gândi din nou la 
Sadie. Când o asculta cântând şi când vedea pasiunea 
strălucind pe faţa ei, se stârnea ceva în adâncul fiinţei lui. 
Zâmbetul ei îi încălzea sufletul. Chicotele ei vesele îi 
umpleau inima de fericire. Sadie era o femeie foarte 
frumoasă - niciun bărbat n-ar fi negat asta - dar farmecul ei 
răzbătea din caracterul său. Hotărârea ei necilintită de a le 
purta de grijă mamei şi fraţilor ei îl impresionase adânc. 

Îşi dorea s-o poată ajuta cumva ca ea să nu mai fie 
nevoită să muncească din greu. Şi, în mod egoist, îşi dorea 
să petreacă şi mai mult timp cu ea. Sadie muncea toată 
ziulica la prăvălie, apoi îşi petrecea serile pregătindu-se 
pentru reprezentațiile de operă. Sărmana, nici nu mai avea 
timp să se odihnească. Totuşi, când trecuse pe la prăvălie în 
dimineaţa aceea, ca să vadă cum se mai simte, ea fusese 
de acord să servească prânzul cu el duminică - un alt picnic 
în parc. 

- Sub copacul nostru, îi spusese ea, după care se 
îmbujorase în obraji. 

Dintr-odată, calul necheză, scuturându-şi capul şi 
ridicându-se în două picioare de câteva ori de parcă ar fi 
vrut să se întoarcă din drum. Thad trase hăţurile şi încercă 
să liniştească animalul. 

- Prr! Ce-ai păţit, băiete? Imediat, un miros - se ceva 


putrezit - ajunse la nasul lui. Calul ţopăi de pe un picior pe 
altul, fornăind în semn de protest. Thad n-avea niciun motiv 
să mustre calul. Duhoarea aceea parcă-i muta nasul din loc, 
aşa de îngrozitoare era. 

Se uită în jur, cu faţa schimonosită de silă. Ce să fie oare? 
Vreun hoit de animal? Pe vremea când era copil, i se 
întâmplase să dea peste hoitul putrezit al unui bizon, iar 
mirosul acela nu l-a mai putut uita vreodată. Mirosul pe 
care-l simţea acum îi amintea de ceva putred, dar semăna 
şi cu mirosul de drojdie al aluatului de pâine. Dintr-odată, o 
altă amintire răzbătu din cotloanele minţii lui. Aducându-şi 
aminte, trupul îi tresări, iar mâinile i se încleştară pe hăţuri. 
L-am găsit, nu-i aşa, Doamne? 

Calul fornăi din nou, dornic să părăsească locul acela cât 
mai repede. 

- Linişteşte-te, băiete, îi spuse Thad, - plecăm imediat 
de-aici. Dar n-o să-ţi placă deloc unde o să mergem. 
Strâimbându-şi faţa dezgustat, Thad îşi înfipse călcâiele în 
coapsele calului. Animalul îşi dădu capul pe spate în semn 
de protest, dar Thad ignoră nemulţumirea calului şi-l mână 
direct înspre locul de unde venea mirosul. 

— O grotă? Roscoe Hanaman rămase cu gura căscată şi 
cu ochii holbaţi la Thad. - Asta-i bună! N-am auzit niciodată 
pomenindu-se de vreo grotă în vecinătatea orăşelului 
Goldtree. 

Thad se rezemă de spătarul scaunului, aşezat lângă 
biroul bancherului, şi dădu din cap. 

- Nici eu n-aş fi crezut, dacă n-aş fi văzut cu ochii mei. 


Era bine ascunsă. Dacă vântul n-ar fi purtat acel miros 
îngrozitor de câte ori nu fusese el forţat să miroasă 
duhoarea oribilă din răsuflarea tatălui său? - n-aş fi 
descoperit locul. 

Hanaman scutură din cap. 

- Dar cum de n-am descoperit mirosul ăla până acum? 

Thad ridică din umeri. 

- Locul fiind undeva la sud de orăşel, vântul dinspre nord 
a îndepărtat mirosul, aşa încât cei mai mulţi dintre oameni 
nu l-au putut mirosi. În plus, e la mare depărtare de oraş, 
aşa că dacă cineva l-a simţit cumva, probabil că s-a gândit 
că e hoitul vreunui animal. Dar numai când te apropii, îţi dai 
seama de mirosul de drojdie. Cineva îşi alesese bine locul, 
departe de drumurile bătute de drumeţi şi înconjurat de 
mulţi arbuşti. Contrabandistul îngrămădise chiar şi nişte 
tufişuri uscate la gura cavernei ca să ascundă intrarea în 
ea. 

— Mâine am de gând să merg din nou acolo cu o lampă 
ca să explorez mai bine locul acela, zise Thad. - Era beznă 
înăuntru. Cu greu am putut vedea ceva acolo, dar n-am 
avut nevoie de ochi ca să miros... zise el, strâmbând din 
nas. - Am ştiut imediat c-am descoperit bârlogul 
contrabandistului. 

Hanaman se aplecă spre Thad, umezindu-şi buzele de 
satisfacţie şi nerăbdare. 

- Deci, zici c-o să faci o arestare cât de curând? Ca să-l 
împiedici pe nelegiuitul ăla să-şi continue contrabanda? 
Nerăbdarea omului îl irită pe Thad. Poate că n-ar fi trebuit 
să-i împărtăşească primarului descoperirea pe care tocmai 
o făcuse. Probabil că acum primarul va pune şi mai multă 
presiune asupra lui. 


- Roscoe, eu am venit aici ca să-ţi aduc la cunoştinţă un 
fapt. Încă nu ştiu cine se află în spatele acestei afaceri 
ilegale. Până-n acel moment, Thad descoperise o veche 
cocioabă, bănuind doar că o activitate recentă se 
desfăşurase acolo, dar şi o grotă în care găsise o instalaţie 
de distilare a berii. Cele două locuri se aflau însă la câţiva 
kilometri depărtare unul de altul. Care să fi fost legătura 
dintre cele două? - Nici măcar nu ştiu pe proprietatea cui se 
află acestea. 

Hanaman îşi ridică un deget în aer. 

- Am o idee: întreabă-l pe Rahn de la poştă. Pentru că 
lucrează pentru tot districtul Five Creeks, el trebuie să ştie 
cine e proprietarul fiecărui teren în parte. 

— E posibil, continuă Thad, reţinând în minte sugestia lui 
Hanaman, - ca persoana care se ocupă cu contrabanda să 
încalce proprietatea altcuiva. Doar un nebun şi-ar desfăşură 
activitatea ilegală pe proprietatea lui. Prin urmare, trebuie 
să mai fac investigaţii. 

Hanaman se încruntă. 

- Dar cât timp va mai dura, şerifule? Trebuie să-l găsim 
odată pe omul acela! Cu cât mai repede, cu-atât mai bine! 

Thad nu putea să-i dea un răspuns exact, aşa că îşi ridică 
pălăria de pe genunchi şi se sculă în picioare, zicându-i: 

- În momentul în care sunt gata să fac o arestare, vei fi 
primul care va afla. 

Hanaman ocoli biroul, privindu-l încruntat. - Păi, atunci, 
străduieşte-te ca asta să se întâmple cât mai repede! 
Deschise uşa biroului şi-l conduse pe Thad până în holul 
băncii. Câţiva oameni stăteau la coadă în faţa ghişeului, iar 
Hanaman le zâmbi larg. Omul îşi putea schimba expresia 
feţei mai repede decât îşi putea schimba un cameleon 


culoarea. 

- Vă salut, domnilor. Pot să vă ajut cu ceva? 

Doi dintre cei care aşteptau părăsiră coada şi se 
apropiară de Hanaman, iar Thad se grăbi să iasă din clădire, 
de vreme ce bancherul era ocupat cu aceştia. Apoi duse 
înapoi calul fierarului şi-l rugă pe Bill Kimbrough să i-l 
împrumute şi-n ziua următoare. 

— Cu dragă inimă, şerifule, îi răspunse omul, binevoitor, 
lăsând calul în ţarc. - Dar ştii cum facem? îţi voi lăsa şaua în 
primul grajd de-acolo, unde poţi intra fără să mă mai cauţi. 
Oricând ai nevoie de bătrânul Thunder, vino şi ia-l. N-am să- 
| mai împrumut altcuiva, aşa că, dacă nu-l găsesc în grajd 
dimineaţa, am să ştiu c-ai venit să-l iei. E bine aşa? 

— Da, îţi mulţumesc, Bill, eşti foarte amabil cu mine, îi 
zise Thad, bătându-l peste spatele lui lat. 

— Măcar atât să fac pentru omul care menţine legea şi 
ordinea în orăşelul nostru, îi spuse Bill, izbucnind apoi într- 
un hohot de râs. 

Thad îi zâmbi şi se îndreptă apoi spre biroul lui. Dar 
picioarele îl purtară mai departe de uşa lui, până în dreptul 
prăvăliei. Mai era o jumătate de ceas până la ora închiderii 
- poate că surorile Baxter o vor lăsa pe Sadie să plece mai 
devreme, iar Thad o putea invita să ia cina cu el la birtul 
Corei, înainte ca ea să meargă jos în sala de operă ca să-şi 
mai exerseze vocea. Gândul de a petrece câteva minute cu 
Sadie îl făcu să-şi iuţească pasul. 

Clopoţelul de deasupra uşii se auzi în timp ce el trecu 
pragul prăvăliei. Nici nu intră bine că domnişoara Melva îi 
ură bun venit pe un ton strident: 

- Bine ai venit pe la noi, şerifule. Mă înşel eu, sau te-am 
văzut şi azi-dimineaţă pe-aici? 


Domnişoara Shelva, aranjând nişte conserve cu mazăre 
în vitrina prăvăliei, râse pe înfundate. 

- A trecut mult timp de azi-dimineaţă, soro. Poate că 
bietul băiat a uitat ceva... ca de exemplu, cât de frumoasă 
e domnişoara Sadie în rochia gălbuie pe care o poartă azi. 

— Cum ar putea uita cineva aşa ceva? o luă peste picior 
domnişoara Melva. Asa ceva nu e posibil, după părerea 
mea. 

Thad se schimonisi uşor. Femeile acelea se bucurau de 
noua lui postură de iubit al lui Sadie mai mult decât se 
bucura el însuşi. Se uită în jur, ridicând mirat din sprâncene. 
- Dar Sadie unde este? 

Domnişoara Melva în făcu cu ochiul lui Thad. 

- Să înţeleg, deci, că motivul pentru care ai trecut pe-aici 
a fost să vorbeşti cu ea? 

Thad dădu din cap, pregătindu-se să fie muştruluit că-i 
distrage atenţia lui Sadie de la treburile din prăvălie. 

Cele două femei lăsară baltă ceea ce făceau şi se 
îndreptară glonţ spre Thad, cu feţele înnegurate şi 
frângându-şi mâinile. Domnişoara Shelva vorbi prima: 

- Suntem tare îngrijorate în privinţa lui Sadie. 

— E mai tot timpul tristă, spuse Melva. - Nici nu mai 
zâmbeşte. Şi nu mănâncă deloc. 

Cele două schimbară priviri îngrozite, exprimându-şi 
completa lor dezaprobare. 

- Îi spun mereu c-o să se-mbolnăvească dacă nu 
mănâncă, dar ea doar ciuguleşte ca o vrăbiuţă, se lamentă 
domnişoara Shelva. 

— Soră-mea i-a făcut o grămadă de tarte cu piersici, 
pentru că ştim cu toţii cât de mult îi plac lui Sadie piersicile, 
îşi ridică braţele în aer a neputinţă domnişoara Melva. - Dar 


n-a mâncat nici măcar una întreagă! Două înghiţituri - şi 
asta a fost! 

Două lacrimi licăriră în ochii domnişoarei Shelva. 

- Ne întrebam dacă n-ar trebui s-o trimitem acasă în 
Indiana înainte să se topească pe picioare de dorul de- 
acasă. 

Thad se ciupi de bărbie. Surorile aveau tendinţa să 
dramatizeze mai mult decât era cazul, dar chiar şi-n 
scurtele lui răgazuri cât fusese în stare să petreacă timp cu 
ea, observase tristeţea din ochii lui Sadie de când tatăl ei 
vitreg se prăpădise. Thad înţelegea mâhnirea ei - era 
evident că ea-l adorase pe omul acela - dar nu-şi putea 
explica motivul pentru care ea refuza să mănânce. Totuşi, 
Sadie fusese de acord să se întâlnească cu el la un picnic 
duminică — poate c-aşa trebuia îndemnată ea să mănânce. 
Imaginându-şi cum o încurajaseră gemenele Baxter să 
mănânce - zbierând spre ea şi una la cealaltă Thad îşi dădu 
seama că cel mai bun mod de a stârni apetitul lui Sadie era 
acela de a fi lăsată în pace de proprietarele prăvăliei, care 
erau bine intenţionate de altfel, dar foarte băgăcioase. 

Thad repetă întrebarea. 

- Sadie unde este? 

— Am trimis-o în spatele curţii ca să dea foc la nişte 
gunoaie, îi răspunse domnişoara Melva. 

Sprâncenele stufoase şi cărunte ale domnişoarei Shelva 
se ridicară mirate. 

- Vrei să vorbeşti cu ea? 

Thad dădu din cap. 

- Cu permisiunea dumneavoastră, am de gând s-o invit 
la birtul Corei ca să servim cina. 

Cele două zâmbiră larg şi chicotiră amândouă în acelaşi 


timp. Domnişoara Melva atinse braţul lui Thad cu vârfurile 
degetelor ei. 

- Ai permisiunea noastră, şerifule, ca s-o duci la cină pe 
Sadie. Du-o chiar acum, dacă asta vrei. Gunoiul arde singur 
în butoiul ăla, nu trebuie să stea cineva lângă el. 

— Vorbeşte cu ea şi spune-i că poate ar fi mai bine să 
meargă acasă, îi zise domnişoara Shelva. Zâmbetul ei păli 
însă brusc. - O să-mi fie tare dor de ea. E-o fată minunată... 

— Dar, soro, poate că n-o să se mai întoarcă aici 
niciodată. Domnişoara Melva o bătu pe spate, apoi îi aruncă 
lui Thad o privire care parcă-l imploră. - Poate că dacă se va 
duce acasă pentru o vreme - ca s-o vadă pe mama, pe fraţii 
şi pe sora ei, după moartea tatălui ei - îi va face bine. 

Thad le strânse uşor de braţ, şi pe una şi pe cealaltă, apoi 
se îndreptă înspre uşa din dosul casei. Cu fiecare pas, 
hotărârea lui de a o scoate pe Sadie din tristeţea ei deveni 
şi mai aprigă. Când are să ajungă predicator, va trebui să 
fie în stare să ofere mângâiere, dar şi sfaturi înțelepte. 
Consolând-o pe Sadie, va avea o experienţă. Mai mult decât 
atât, Thad tânjea să n-o mai vadă abătută, ci veselă din 
nou. Te rog, Doamne, alină-i durerea din suflet. 

Împinse uşa şi-o zări pe Sadie în fundul curţii, scormonind 
cu un băț într-un butoi din care se ridica fum ca un şarpe 
răsucindu-se în aer. Părul ei blond lucea în lumina soarelui, 
şuviţele ei ondulate parcă danţuiau în briza puternică ce 
umfla rochia şi şorţul ei care ascundeau sub ele trupul ei 
slăbuţ. Thad îşi simţi bătăile inimii în gât. Nu voia să-i 
sugereze lui Sadie să plece din Goldtree. Dar n-ar trebui să 
se gândească doar la el. Un predicator n-ar trebui să fie 
egoist. 

Îndreptându-şi umerii, traversă curtea. Dă-mi putere, 


Doamne, să fac ce e bine pentru Sadie. 

Thad, eu nu mă-ntorc în Indiana, şi cu asta, basta! Nici nu 
vreau să mai discut despre subiectul ăsta. 

Bărbatul scrâşni din dinţi, înăbuşindu-şi un bombănit. În 
jumătatea de oră care trecuse de când se aşezase, vizavi 
de Sadie, la masa rezervată pentru el în birtul Corei, ea 
respinsese orice sugestie pe care i-o făcuse el - inclusiv 
aceea de a gusta din delicioasa tocană gătită de Cora. 
Castronul lui era gol, dar al ei, încă neatins, era plin ochi cu 
un sos în care pluteau bucăţi de carne de vită şi legume. 
Părea că n-o ispitise deloc mâncarea aceea! Thad avea 
îndoieli că fata va mânca până la urmă. Îi arătă totuşi cu 
degetul înspre farfurie, chiar dacă ştia că va fi în zadar. 

— Ce-ar spune mama ta dacă te-ar vedea că-ţi baţi joc de 
mâncare? Lui Thad i se păru c-a fost puţin cam cicălitor cu 
ea, dar îngrijorarea îl făcu să-şi înăsprească tonul. - Sadie, 
nu mai poţi continua aşa - fără să mănânci, muncind toată 
ziua, iar seara cântând. Ai să te-mbolnăveşti şi n-ai să mai 
poţi ajuta pe nimeni cu nimic. 


O grimasă de încăpățânare apăru pe faţa fetei. 

Thad oftă, încercând să-şi stăpânească frustrarea. Dacă 
va continua s-o cicălească aşa, nu va ajunge nicăieri. Poate 
c-ar trebui să încerce o abordare mai blândă. 

- Nu vreau să te supăr. Dar îmi fac griji în privinţa ta. 
Îngrijorate sunt şi domnişoarele Melva şi Shelva. 

Lacrimi licăriră în ochii ei, dar ea clipi ca să le alunge. 

Thad îşi împinse castronul într-o parte şi-şi sprijini braţele 
de masă, aplecându-se uşor în faţă. 

- Sadie, noi nu încercăm să te alungăm de-aici pentru 
totdeauna. Cu toţii, mai ales eu o roşeală apăru în obrajii ei 
palizi, fapt care-l măguli pe Thad - vrem să te întorci înapoi. 
Dar nu crezi că îţi va fi mai uşor să treci peste moartea 
tatălui tău, dacă te vei întoarce acasă ca să-ţi vezi familia şi 
să-ţi iei rămas bun de la omul care te-a crescut? 

Umerii ei înţepeniţi se lăsară în jos. Fata se întinse după o 
felie de pâine prăjită de pe farfuriuţa de lângă castronul ei 
cu tocană. 

- Cu siguranţă vreau să-i văd pe cei dragi de-acasă. Sunt 
îngrijorată în privinţa Mamei... cum se simte ea acum. Deja 
a îngropat doi bărbaţi. Sadie făcea mari eforturi să nu 
izbucnească în plâns. Scutură tare din cap, hotărârea 
încleştându-i falca. 

- Dar nu pot pleca de-aici. Îmi va lua o săptămână 
întreagă să ajung acolo şi alta ca să mă-ntorc. Sunt prea 
multe zile în care nu voi putea munci. Ori eu, trebuie să 
muncesc ca să fiu plătită. Aşa că... Vocea ei amuţi. 

Thad îşi puse mâinile peste ale ei. 

- Ai făcut bani frumoşi din cântat. El rămăsese şocat 
când ea îi mărturisise cu cât o plătea Aşa Baxter. Dacă ar 
vrea să se îmbogăţească, el ar trebui să ia lecţii de canto. - 


N-ai pus nimic deoparte - cât să-ţi ajungă pentru o lună sau 
două? 

Sadie îşi trase mâna şi ridică şervetul din pânză, 
ştergându-se la gură. Thad se gândi că era un gest absurd - 
cum se putea şterge cineva la gură când nici nu apucase să 
mănânce ceva. Fata îşi puse şervetul în poală şi rămase cu 
ochii aţintiţi în jos. 

- l-am trimis Mamei aproape toţi banii. Şi sunt convinsă 
că ea a avut înţelepciunea să pună ceva deoparte. Dar dacă 
voi pleca, domnul Baxter va fi nevoit să suspende 
reprezentațiile de operă pentru câteva săptămâni. Poate că 
el va căuta atunci o altă cântăreaţă care să-mi ia locul. 

Thad simţi teamă în vocea ei. 

- Poate că va trebui să găsească pe altcineva pentru 
câteva reprezentații, dar apoi, după ce te vei întoarce, vei 
putea cânta din nou. 

Sadie scutură tare din cap. 

- Nu. Deja m-a avertizat. Dacă apucă să aducă pe 
altcineva, eu nu voi mai putea cânta. lar acum c-au 
început... Sadie îşi întoarse brusc faţa, muşcându-şi buza de 
jos. 

— Ce-au început? o întrebă Thad. 

Ea îşi întoarse uşor faţa spre el, privindu-l cu coada 
ochiului. 

- Nu-i nimic important. Dar angajamentul meu de a 
cânta este important. Să fac rost de bani este important. 
Tata se îngrijora că şi băieţii lui vor ajunge să muncească în 
mină. Mereu spunea că-şi doreşte ca băieţii lui să meargă la 
şcoli înalte, într-o bună zi. lar asta nu se va putea întâmpla 
dacă Mama nu va avea bani să plătească pentru educaţia 
lor. Înţelegi, acum, că nu pot pierde timp ca să merg acasă, 


nici măcar pentru o vizită? Eu trebuie să muncesc. 

Sadie se ridică de pe scaun, aruncând şervetul peste 
castronul cu tocană. 

- Îţi mulţumesc pentru cină, Thad, dar acum trebuie să 
merg ca să exersez cântecele. Trebuie să învăţ câteva 
cântece noi pentru... pentru săptămâna viitoare, zise ea, 
ieşind grăbită din birt înainte ca Thad să mai apuce să 
spună ceva. 

El rămase aşezat pe scaun, cu faţa tristă şi ciupindu-şi 
bărbia cu degetele. Încercă să rememoreze conversaţia lor. 
Ceva îl buimăcea în privinţa lui Sadie. O ameninţase oare 
Aşa Baxter, sau dorinţa ei de a câştiga cât mai mulţi bani o 
ţinea captivă în Goldtree? Şi într-un caz şi-n celălalt, ea se 
va îmbolnăvi dacă nu va reuşi să se liniştească. Thad lăsă 
câţiva bănuţi pe masă pentru cină şi ieşi din birt. Poate că 
Sadie îl vedea ca pe o pacoste de care nu mai scăpa, dar 
Thad îşi pusese în gând să coboare în sala de operă şi să 
încerce s-o facă să se răzgândească în privinţa rămânerii ei 
în Goldtree. 

Când ieşi în stradă, zări una din căruțele lui Aşa Baxter 
trecând prin dreptul lui. Cel care mâna căruţa era Sid 
Wagner. Sid plecase luni din oraş - spre Abilene, îi spusese 
cineva - iar Thad se gândise că mare păcat fusese că 
acesta trebuise să plece tocmai în săptămâna când Sadie 
primise vestea despre tatăl ei vitreg. Dacă l-ar fi avut 
aproape pe vărul ei poate că ea s-ar fi simţit mai consolată. 
Dar acum că Sid s-a întors, poate că-l va putea ajuta s-o 
convingă pe Sadie să ia o pauză. 

Thad îşi flutură mâna. 

- Salutare, Sid! Poţi zăbovi un minut? 

Sid trase hăţurile, oprind căruţa. Se uită de sus la Thad, 


cu faţa obosită şi îngrijorată. 

- Arde pe undeva, şerifule? 

Deşi Sid îi răspunsese cam obraznic, Thad hotărî să 
ignore ironia lui. Îşi propti un picior de butucul roții şi-şi 
agăţă cotul de marginea căruţei. 

- Trebuie să vorbesc ceva cu tine despre Sadie. 

Sid renunţă imediat la atitudinea lui băţoasă. Puse frâna 
şi înfăşură hăţurile de mânerul din lemn cu mişcări 
stângace. 

- E bine? A păţit ceva? 

Thad nu avusese intenţia să-l sperie pe Sid. Îşi ridică 
mâna sus. 

- Stai liniştit! E bine. Cel puţin, nu-i bolnavă. Poate doar 
inima ei. 

Sid făcu o grimasă. 

- Ce vrei să spui? 

O altă căruţă se opri în spatele căruţei lui Sid. Thad 
trebuia să-l lase pe Sid să tragă căruţa mai aproape de 
trotuar, ca să nu stea în drumul altor căruţe. 

- Trage căruţa mai aproape şi vino la birou să stăm de 
vorbă. 

Sid nu păru deloc încântat, dar încuviinţă din cap. Thad 
se îndreptă spre birou şi aşteptă în uşă în timp ce Sid trase 
căruţa aproape de trotuar, puse frâna, sări jos şi porni spre 
biroul şerifului, târşâindu-şi picioarele. După atâtea zile în 
care călătorise, Sid părea foarte obosit şi - dacă Thad nu se 
înşela - morocănos. Dar ce-aveau ei de discutat era 
important. Nu putea fi amânat. 

Thad îi făcu semn cu mâna să intre, apoi închise uşa în 
urma lor. Doar două scaune se aflau în încăperea aceea, 
unul lângă masa ce-i servea drept birou, iar celălalt rătăcit 


într-un colţ. Thad le târî pe amândouă în mijlocul odăii, unul 
în faţa celuilalt, apoi zise: 

- la loc. 

Sid îşi încrucişă braţele peste piept. 

- Am stat pe scaunul căruţei mai mult decât mi-aş fi 
dorit. Aş sta mai degrabă în picioare. Rogu-te acum... ce s-a 
întâmplat cu Sadie? 

Dacă Sid avea de gând să rămână în picioare şi Thad va 
face acelaşi lucru. Luând o mină aparent nepăsătoare, 
şeriful îi spuse: 

- Este ruptă de oboseală, Sid. Munceşte toată ziua, de 
luni până sâmbătă, la prăvălie, exersează seara în odaia ei, 
apoi cântă în fiecare vineri şi sâmbătă seara. Nu mai apucă 
să se odihnească. lar săptămâna trecută, mâhnită de 
moartea tatălui ei vitreg, ea n-a mâncat nici cât să ţină o 
vrabie în viaţă. Domnişoara Melva, domnişoara Shelva şi cu 
mine credem că ea are nevoie de o pauză. Dar n-o putem 
convinge nicicum să meargă în vizită în Indiana. Aşa că, 
speram ca tu s-o poţi... 

— Vrei s-o conving să meargă acasă? 

— Exact. 

— Eu... nu pot face asta. 

Thad se încruntă. 

- De ce nu? 

Sid începu să se joace nervos cu nasturele cămăşii sale, 
scrutând cu privirea încăperea. 

- Pur şi simplu nu pot, asta e situaţia! 

Thad protestă. 

- Dar nu crezi că asta o va ajuta? 

Sid îşi depărta picioarele şi-şi ridică bărbia, vrând parcă 
să imite poziţia lui Thad. Şeriful avu impresia că era pe 


punctul de a fi provocat la un duel. 

- Poate că ai dreptate. Dar eu nu vreau să mă bag. 
Trebuie să fie alegerea lui Sadie, iar mie mi se pare c-a luat 
deja o decizie dacă ţi-a spus că va rămâne aici zise el, 
întorcându-şi faţa într-o parte, ca să evite privirea lui Thad. 

— Dar poate că ea va ţine cont de ceea ce-i vei spune tu, 
pentru că eşti vărul ei. Cineva pe care-l cunoaşte bine şi în 
care are încredere. Aşa că, de ce nu... 

Falca lui Sid se încleştă. 

- Ea trebuie să continue să cânte. Ceva în vorbele lui Sid 
îl făcu pe Thad să simtă un fior rece de-a lungul spinării. 

- Ea trebuie să cânte? 

Sid se răsuci pe călcâie şi se îndreptă grăbit spre uşă. 
Apucă de clanţa uşii şi se uită peste umăr spre Thad, ca şi 
cum ar fi vrut să-l ucidă din priviri. 

- McKane, las-o în pace pe Sadie! Dacă vrea să meargă 
acasă, se va duce. Dacă vrea să rămână, va rămâne. Darn- 
o mai bate atâta la cap, pentru că... El se opri, strângând 
din buze, apoi răsuflă adânc. - Atâta îţi spun: las-o în pace! 
îi zise Sid, după care ieşi nervos din birou. 

Thad se aşeză pe scaunul cel mai apropiat. Lumea părea 
că se învârte în jurul lui. Poate că nu era un șerif 
profesionist, dar putea recunoaşte imediat un 
comportament suspect. Sid şi Sadie ascundeau ceva. 

Îşi simți inima străpunsă de durere. O suspecta într- 
adevăr pe Sadie că-i ascundea ceva? 

Sid îi spusese s-o lase în pace, dar el nu putea face asta. 
Fiecare instinct îi spunea că lipsa apetitului lui Sadie avea 
mai puţin de-a face cu mâhnirea şi mai mult de-a face cu o 
presiune de a cânta neapărat pe acea scenă. Acum avea 
două mistere de dezlegat, şi nu unul. Thad recunoscu în 


sinea lui că era mai preocupat de acela care o afecta pe 
Sadie. 

Se ridică repede de pe scaun, ieşi grăbit din birou şi 
ajunse în stradă. Sadie îi spusese că trebuia să exerseze, 
aşa că ştia unde o putea găsi. 


+ 


Degetele lui Sadie trecură uşor peste clapele din fildeş. 
Nişte sunete sparte, răguşite, ieşiră din gâtul ei, în timp ce 
ea încercă să cânte notele ce ofereau acompaniamentul 
pentru cântecul acela. 

Ea avea nevoie să cânte cu mai multă pasiune, dar 
corzile ei vocale refuzau parcă să coopereze. Titlul 
cântecului, -  Strânge-mă mai tare în braţele tale, îi stârni 
dulci amintiri din ziua când Thad o ţinuse în braţele lui în 
timp ce ea plângea, dar versurile acelea murdăreau 
puritatea amintirilor ei. 

Mama ar spune din capul locului că versurile acelea sunt 
indecente. Ceva cu care o femeie ar încerca să ispitească 
un bărbat. Lui Sadie i-a fost tare greu să citească versurile 
acelea, darămite să le mai şi cânte cu patos, aşa cum se 
aştepta domnul Baxter. Tocmai de aceea, gâtul ei refuza 
acum să coopereze, scoțând nişte tonuri răguşite, care 
făceau ca vocea ei să nu sune aşa cum se obişnuise ea. 
Situaţie care îi convenea de altfel, căci nu-i făcea deloc 
plăcere să cânte cântece de petrecere precum - Ulciorul cu 
vin sau balade de dragoste precum - Ben Boit, cântate prin 
barurile sordide ale vremii. 

Dar, cel puţin, se consolă ea în timp ce termină cântecul 
şi se întinse după o altă partitură, va putea continua să 


cânte minunatele imnuri şi balade familiare ei, în serile de 
vineri şi sâmbătă. Sadie îşi dori ca acea mângâiere să 
alunge sentimentul de vinovăţie ce continua să-i tortureze 
inima. 

În timp ce aşeză următoarele partituri pe marginea 
pianului, fata auzi un scârţâit slab. Se opri, uitându-se 
înspre uşile duble, frumos sculptate, din fundul sălii. Le 
lăsase mai devreme uşor întredeschise. Dintr-un motiv 
anume, închisă în sala lipsită de ferestre - în ciuda 
aspectului extravagant al încăperii şi chiar cu toate 
lampadarele aprinse Sadie simţea fiori de teamă. Dar nu 
putea lăsa uşile larg deschise de teamă ca muzica să nu 
răzbată pe hol şi sus pe scări, aşa că ea făcea un 
compromis, lăsând doar o deschizătură strâmtă prin care 
nu se putea vedea mare lucru. 

Uitându-se înspre cele două uşi, se încruntă. Lăsase doar 
o deschizătură de vreo câţiva centimetri, dar acum 
deschizătura era aproape dublă - dacă nu şi mai mare. Un 
curent uşor ar fi mişcat doar una dintre uşi, nu pe 
amândouă. Cineva trebuie să le fi împins, făcând ca 
balamalele să scârţâie. Dar nu zări pe nimeni în uşă. 

Sadie simţi un fior rece pe şira spinării, lar pulsul începu 
să-i bată nebuneşte. 

- E cineva acolo? strigă ea. Fata îşi ridică capul, 
ascultând cu atenţie, dar nimeni nu-i răspunse. 

Trase adânc aer în piept de câteva ori ca să se 
liniştească. Cu siguranţă, ea lăsase uşile mai larg deschise 
decât crezuse iniţial. Nu trebuia să se poarte ca un copilaş, 
aşteptând ca o stafie să ţâşnească dintre umbre! Dar nici n- 
ar trebui să lase uşile acelea deschise. 

Cu picioarele tremurându-i, ea traversă holul şi apucă de 


mânerele uşilor. Trase uşile spre ea, lăsându-le uşor 
crăpate. Inima începu să-i bată cu putere. Oh, cât de mult 
nu-i plăcea să stea cu uşile închise! Dar era mai bine să le 
ţină aşa, ca zgomotul să nu se audă afară. Domnul Baxter 
n-ar fi deloc mulţumit, dacă muzica s-ar auzi dincolo de 
pereţii pivniţei. 

Cu un oftat, dădu să se întoarcă pe scenă, dar un alt 
zgomot — un ţăcănit de clanţă - o împietri de spaimă, timp 
de câteva secunde. Fata se răsuci spre deschizătura uşii, 
încercând să zărească ceva prin holul întunecat de dincolo 
de uşă. Cineva tocmai închisese uşa de la capătul de sus al 
scării. Deci, nu i se păruse doar că avusese un vizitator. 
Însă, după cum se pare, persoana plecase. 

— Nu te teme, Sadie, îşi şopti ea, încurajându-se. - 
Probabil c-a fost domnul Baxter. A coborât scările, şi-a dat 
seama că exersez cântecele şi a hotărât să nu mă 
deranjeze. Da, cu siguranţă, aşa s-a întâmplat. Dar pulsul ei 
continuă să gonească nebuneşte. Sadie se scutură uşor şi 
încercă să se încurajeze din nou. 

- Nu te mai prosti! Du-te şi cântă! îmbrăţişându-se, se 
grăbi înspre pian. Cu cât termina mai repede repetiţia, cu 
atât mai devreme se putea duce la culcare. 

Se aşeză pe scăunelul de lângă pian şi apăsă clapele cu 
degetele, începu să cânte prima parte a cântecului - Lily 
Dale. În timp ce cântă acompaniindu-se la pian, ea îşi ridică 
de câteva ori capul ca să vadă dacă nu cumva intrase vreun 
musafir nepoftit. Până la sfârşitul cântecului, fata se 
convinse că n-avea niciun motiv de îngrijorare. Cu prima 
ocazie, îl va întreba pe domnul Baxter dacă nu cumva 
coborâse în sala de operă. Dacă va spune că n-a fost el, 
abia atunci îşi va face şi ea griji. 

Thad se aşeză pe scaunul lui rezervat în sala de operă. 
Domnul Baxter îi oferise cu entuziasm primul scaun în 
recentul rând adăugat sub lampadarele de perete, un loc 
care-i oferea o vedere directă spre profilul lui Sadie în timp 
ce ea cânta pe scenă. Poziţia unui stâlp îi va obstrucţiona 
parţial vederea în cazul în care ea se va duce prea mult în 
faţă pe scenă, în loc să rămână sub candelabrul de 
deasupra, dar una peste alta era un loc bun, iar el se 
bucura să-l revendice ca fiind al său. 

Săptămâna care trecuse fusese una din cele mai dificile 
pe care şi le putea aminti. Deşi şi-ar fi dorit mult să 
petreacă timp cu Sadie, el a evitat să dea ochii cu ea. A 
aruncat vina pe faptul că trebuia să pândească hruba pe 
care tocmai o descoperise, pentru a-l aştepta pe 
contrabandistul necunoscut să-şi facă apariţia, dar adevărul 
era că el nu ştia ce să-i spună. 

Deşi, cu mai bine de o săptămână în urmă, avusese 
intenţia sinceră de a vorbi cu ea atunci când coborâse în 
încăperea de la subsol unde ea repeta, cântecul - fredonat 
pe un ton gutural, aproape provocator - îl lăsase fără 


cuvinte. De ce să fi ales Sadie un cântec atât de 
provocator? Simţea că roşeşte gândindu-se la versurile 
rostite de buzele ei frumos conturate. Uitându-se la publicul 
din jur ce aştepta nerăbdător începerea reprezentaţiei ei, el 
se întreba cum vor reacţiona ei când ea va începe să cânte 
despre mângâierea senzuală a mâinii unui bărbat pe 
spatele ei. 

Roscoe şi Miriam Hanaman se foiau în scaunele lor, 
aşezaţi lângă Thad. Nevasta primarului, îmbrăcată într-o 
rochie înfoiată, din catifea de culoarea prunei, zâmbi spre 
Thad. 

- Dragă şerifule, eşti nerăbdător s-asculţi o altă 
reprezentaţie impresionantă a domnişoarei Sadie? 

Thad dădu din cap, chiar dacă simţea un nod în stomac. 

- Da, doamnă, n-aş vrea să pierd o astfel de ocazie. 

Roscoe Hanaman chicoti. 

- Nici mie nu-mi dă voie Miriam să pierd vreo 
reprezentaţie. Ea zice că spectacolele astea sunt cea mai 
bună parte a săptămânii ei, îi spuse Roscoe, înghiontindu-l 
uşor pe Thad cu cotul şi făcându-i cu ochiul. - Aproape că 
mă face să vreau să iau lecţii de canto, ca să pot fi şi eu cea 
mai bună parte a săptămânii ei. 

— Oh, Roscoe, nu vorbi prostii! Doamna Hanaman îl bătu 
uşor peste încheietura mâinii. Cei doi izbucniră într-un 
hohot de râs vesel. 

Miriam se întoarse ca să vorbească cu persoana din 
stânga ei, iar Roscoe se aplecă spre Thad, şoptindu-i: 

- Ai mai descoperit ceva de când am vorbit ultima oară? 

Thad făcu o grimasă. Avea prea puţine lucruri de spus în 
privinţa descoperirii contrabandistului. 

- Cineva îşi desfăşoară o întreagă operaţiune acolo. 


Grota e mai adâncă decât m-am aşteptat eu. Trei galerii 
separate, fiecare destul de măricică. În galeria din mijloc, 
am dat de cel puţin treizeci de ulcioare deja pline şi de 
aproape o duzină de butoaie goale. Cred că cine şi-a 
amenajat locul ăla, scoate o producţie bunicică, nu glumă! 
Thad scutură din cap, măcinat de frustrare. 

- Dar, din păcate, n-am putut găsi niciun indiciu care să 
mă ajute să-l identific pe contrabandistul nostru. 

Roscoe se încruntă. 

- Dar omul ăla trebuie să apară acolo cândva, ca să-şi 
verifice distileria în fiecare zi, nu-i aşa? Şi-atunci, cum de n- 
ai putut da de el? 

Thad scrâşni din dinţi, stăpânindu-se să nu-i dea 
primarului o replică tăioasă. Cum putea sta el ore întregi 
lângă intrarea în hruba aceea şi-n acelaşi timp să-şi facă şi 
datoria de şerif în oraş? Thad se forţă să-i răspundă pe un 
ton calm. 

- Eu aştept acolo cât timp pot, fără să-i fac pe oamenii 
din oraş să se întrebe de ce nu sunt la datorie. 

— Hmmm! strâmbă Roscoe din buze. - Poate c-ar trebui 
să tocmim pe altcineva ca să rămână tot timpul lângă 
intrarea în hrubă şi să supravegheze orice mişcare. 

Thad ridică o sprânceană, mirat. 

- Vrei să pun pe cineva să stea de veghe acolo? Asta 
înseamnă că va trebui să-i spun şi motivul pentru care va 
sta la pândă... iar eu am crezut că vrei ca acesta să rămână 
micul nostru secret. 

Hanaman oftă. 

- Ai dreptate. Cred că va trebui să mergi acolo mai des. 

Înainte ca Thad să apuce să-i mai spună ceva, un foşnet 
îi atrase privirea Sadie traversa culoarul din mijlocul sălii, 


îmbrăcată-n obişnuita-i rochie şi cu părul desfăcut pe umeri. 
Toţi spectatorii se ridicară la unison şi începură s-o aplaude. 
Thad se ridică şi el, dar mâinile lui tremurânde refuzară să 
se atingă una de alta. Cât de repede le câştigase ea 
admiraţia! Dar ei încă nu auziseră noul ei repertoriu. 

Când Sadie ajunse pe scenă, oamenii începură să se 
aşeze la loc pe scaune. Se auziră apoi un cor de scârţâituri 
metalice de la balamalele scaunelor şi şoapte de 
nerăbdare. Spectatorii îşi îndreptară feţele înspre scenă, iar 
vocile lor amuţiră. Sadie dădu din cap spre pianist - 
semnalul ei de a-şi începe reprezentaţia. Fata deschise 
programul cu un imn, apoi trecu ia o baladă. Alte trei 
imnuri, o altă baladă. Thad rămase în tensiune în tot acest 
timp şi aproape că nu îndrăzni să respire sau să clipească, 
aşteptând ca acel cântec pe care-l auzise el să-şi găsească 
locul în programul din seara aceea. Dar după o oră, ea a 
cântat ceea ce devenise, în mod obişnuit, cântecul său de 
final - O, Doamne, Tată veşnic, Puternic eşti să mântuieşti. 
În momentul când ea termină de cântat, se stârni o furtună 
de aplauze. Thad se întrebă în sinea lui dacă nu cumva îşi 
imaginase că ea cântase mai deunăzi acel cântecel cam 
deocheat. 

Sadie se îndreptă spre culoarul central, zâmbind, dând 
mâna cu spectatorii şi plecându-şi capul într-o apreciere 
tăcută. Dispăru apoi în spatele uşilor duble. Thad vru să se 
ducă după ea, dar Roscoe îl prinse de braţ şi-l trase într-un 
colţ ca să mai vorbească despre cavernă şi distileria de 
alcool. Când el şi primarul terminară de vorbit, Thad îşi 
dădu seama că se făcuse prea târziu ca s-o mai caute pe 
Sadie. Aşa că luă hotărârea de a se întoarce sâmbătă seara 
şi de a o asculta din nou. Poate că ea va include cântecele 


noi în reprezentaţia de sâmbătă. 

Ziua de sâmbătă i se păru mai lungă decât oricare altă zi 
pe care Thad şi-o putea aminti. Îşi petrecu cea mai mare 
parte din zi stând la pândă lângă gura hrubei. Dar îşi 
pierduse timpul aşteptând în zadar. Contrabandistul nu-şi 
făcu apariţia. Când seara sosi, în sfârşit, Thad îşi ocupă 
locul din sala de operă, încă o dată atât de tensionat încât 
picioarele îi tremurau de teamă. Aşa cum se întâmplase şi 
vineri, Sadie cântă doar imnuri şi balade - un repertoriu 
diferit decât acela din seara precedentă, dar nimic care să 
aibă un caracter indecent. Spre finalul reprezentaţiei de 
sâmbătă seara, confuzia lui atinsese cote inexplicabile. 

Thad se îndreptă înspre birou târşâindu-şi picioarele şi 
măcinat de gânduri. Când a dus-o la cină, Sadie i-a spus c- 
avea nevoie să exerseze pentru - reprezentaţia de 
săptămâna următoare. Apoi o auzise clar cântând un cântec 
pe care l-ai fi putut auzi doar într-un bar sau într-un hol al 
vreunei case de toleranţă. Dacă acel cântec nu era o parte 
a repertoriului reprezentaţiei ei, atunci de ce-a avut că 
nevoie să-l înveţe? 


+ 

Ajutor! Săriţi! Ajutor! 

Ţipătul isteric o trezi pe Sadie dintr-un somn adânc, 
duminică dimineaţa înainte de crăpatul zorilor. Fata sări din 
pat şi ieşi grăbită pe holul întunecat, cămaşa ei de noapte 
încâlcindu-i-se în jurul gleznelor. Domnişoara Melva ieşi şi 
ea poticnindu-se din odaia ei. 


Ajutor! se auzi din nou ţipătul. 

— Asta-i precis soră-mea! strigă domnişoara Melva, 
palidă la faţă. O luă de mână pe Sadie şi împreună coborâră 
scările în grabă. Intrară apoi în prăvălie pe uşa din dos, 
aproape ciocnindu-se de domnişoara Shelva. 

Doar o lumină palidă răzbătea prin vitrinele prăvăliei, dar 
chiar dacă încăperea era învăluită de umbre cenuşii, Sadie 
zări imediat motivul pentru care domnişoara Shelva se 
dăduse de ceasul morţii. Prăvălia arăta ca întoarsă pe dos! 
Gemenele se aruncară una în braţele celeilalte, 
smiorcăindu-se. 

Sadie le lăsă pe surori şi ieşi desculţă pe uşa din faţă, 
care stătea pe jumătate deschisă, ajungând în stradă şi 
apoi la biroul şerifului. Uşa era încuiată, aşa că ea izbi cu 
pumnul în lemnul solid în timp ce privi înăuntru prin geam. 
Câteva momente mai târziu, îl zări pe Thad venind înspre 
uşă, cu un mers împleticit şi cu cămaşa ieşită din pantaloni. 

Thad deschise grăbit uşa. 

- Pentru numele lui Dumnezeu. Sadie, ce cauţi aici, 
îmbrăcată în cămaşă de noapte? 

Numai atunci îşi aminti Sadie că ieşise buimăcită din 
odaie îmbrăcată în cămaşa ei de noapte. De ruşine, se 
îmbujora la faţă, dar nu se pierdu cu firea. Strângându-şi 
cămaşa de noapte la piept, îl apucă pe Thad de mânecă cu 
cealaltă mână şi bolborosi: 

- Prăvălia a fost jefuită! 

Thad ridică mirat din sprâncene. Fără s-apuce să 
rostească vreun cuvânt, o urmă imediat, tocurile cizmelor 
lui răsunând pe trotuarul din lemn şi tulburând liniştea 
acelei dimineţii. Sadie îl lăsă pe Thad să le asculte pe 
domnişoarele Melva şi Shelva şi se repezi sus pe scări ca să 


pună pe ea o rochie şi să-şi împletească părul într-o cosiţă 
simplă înainte de a se întoarce din nou la prăvălie. Când 
reveni înapoi, soarele se ridicase pe cer îndeajuns cât să 
lumineze scena, iar Sadie nu-şi putu stăpâni uimirea când 
văzu pagubele în plină lumină. 

Gemenele şi Thad stăteau lângă tejghea, cercetând atent 
haosul din prăvălie, iar Sadie se apropie de cele două 
femei. O îmbrăţişa mai întâi pe domnişoara Melva, apoi pe 
domnişoara Shelva. 

- Îmi pare atât de rău că s-a întâmplat aşa ceva. 

Thad o privi încruntat. 

- Domnişoara Melva şi domnişoara Shelva spun că n-au 
auzit niciun zgomot azi-noapte. Dar aşa ceva spuse el, 
arătând cu mâna înspre învălmăşeala de conserve, cupoane 
de stofa aruncate ici şi colo şi cutii răsturnate - trebuie să fi 
făcut mult zgomot. Tu ai auzit cumva pe cineva azi-noapte? 
Sadie îşi muşcă buza de jos şi scutură din cap. Se simţea 
copleşită de vină. Se culcase destul de târziu, după ce 
terminase de scris o lungă scrisoare pentru Mama şi fraţii 
ei, apoi îşi trăsese perna peste urechi ca să nu mai audă 
sforăitul puternic ce venea dinspre dormitorul uneia dintre 
gemene. Perna trebuie să fi acoperit complet zgomotele 
făcute de hoţi. 

- Îmi pare rău. Dar nici eu n-am auzit nimic. 

— De ce-ar vrea cineva să ne jefuiască? Părul grizonant 
al domnişoarei Melva stătea ciufulit, de parcă ar fi semănat 
cu coama unui leu. Ochii îi şiroiau de lacrimi. - Dăm pe 
datorie oricui ne cere să facem asta. Aşa că n-au nevoie să 
fure de la noi. 

- Chiar deloc, adăugă domnişoara Melva. 

Domnişoara Shelva începu să tremure. 


- În situaţia asta, soro, cred că nu vom mai putea merge 
în dimineaţa asta la biserică. 

Va trebui să facem ordine aici ca mâine prăvălia să arate 
bine. Altfel, cei ce vor veni să cumpere, nu vor mai putea 
găsi nimic în harababura asta. Mâhnite, cele două oftară şi- 
şi făcură loc prin haosul acela, apucându-se să ridice cutiile 
aruncate pe jos. 

Sadie se uită la faţa încruntată a lui Thad. 

- Te poţi duce tu la domnul Baxter ca să-i dai de ştire de 
ceea ce s-a întâmplat? Cred că domnitoarelor Melva şi 
Shelva le-ar prinde bine ca el să vină să le ajute. 

Thad bombăni. 

- Nu cred că el le poate ajuta cu ceva, dar ai dreptate, 
mă duc să-l anunţ. Încercă să ajungă până la gemenele 
Baxter, ferindu-se să calce peste nişte conserve împrăştiate 
pe jos, şi le îmbrăţişă pe rând, promiţându-le că se va 
întoarce curând acolo. Se îndreptă apoi spre uşă. Chiar 
înainte să iasă, se opri în loc şi se uită înapoi înspre Sadie. 
Inima ei se făcu cât un purice, iar fata speră să audă de la 
el un cuvânt de mângâiere şi pentru ea, sau măcar o clipire 
şăgalnică din ochi - sau oricare alt gest. Dar el o fixă cu o 
privire ciudată, preţ de câteva clipe, apoi ieşi în grabă, fără 
a-i spune nimic. 


+ 


Luni dimineaţă, după ce Sid termină de pregătit căruţa, îi 
zise lui Sadie: 

- Păi, cam asta e! Cred că acum sunt gata de drum! 
încercă să nu se încrunte când se uită înspre ea. | se părea 
că Sadie arăta mai slăbită decât în urmă cu o săptămână. Şi 


mai tristă. Îşi dorea să fi avut timp să mai vorbească cu ea, 
aşa cum îl rugase ea. Sadie îi spusese c-avea ceva 
important de vorbit cu el, dar va trebui să mai aştepte până 
când el se va întoarce din cărăuşia aceea. Aşa îi promisese 
că-i va da o întreagă zi liberă până când el va trebui să 
plece în următoarea cărăuşie. Asta-i va da ocazia s-o invite 
pe Sadie la cină, pentru ca ea să-i poată împărtăşi secretul 
acela. 

Fata îşi împreună mâinile la spate, uitându-se pe furiş 
spre el, cu ochi încercănaţi, în timp ce vântul îi umfla rochia 
şi-i sufla o şuviţă rătăcită peste obraz. 

- Aş fi vrut să nu trebuiască să pleci. Sunt foarte speriată 
acum, ştiind că cineva a spart prăvălia şi a distrus aproape 
totul. 

Sid auzise despre jaful de la prăvălie de îndată ce se 
întorsese în oraş cu o seară înainte, dar nu înţelesese prea 
mult motivul pentru care prăvălia fusese întoarsă pe dos. 
Când cineva intră cu forţa undeva, de obicei fură ceva. Dar 
surorile Baxter insistară că nimic nu lipsea de-acolo, aşa că 
cineva doar răscolise prăvălia, căutând probabil ceva. Sid o 
strânse uşor de umăr. 

- N-ai auzit ce-a spus şeriful? Probabil că nişte copii 
neastâmpăraţi au vrut să facă o glumă proastă. Nu trebuie 
să te temi. 

— Da, presupun c-aşa s-a întâmplat, spuse ea, scoțând 
un oftat, iar un zâmbet trist îi curbă buzele. - Deci... pleci 
din nou la Abilene? 

— La Beloit, de data asta, dar voi fi plecat tot atâtea zile 
cât am lipsit săptămâna trecută. 

Nu-i plăcea deloc să fie pe drumuri atâtea zile. Dar Aşa îi 
dublase leafa. Sid se gândea deja să se mute într-o casă 


mai arătoasă - una cu o verandă frumoasă în faţa casei şi 
poate cu un şopron în dosul casei, ca să-şi poată cumpăra o 
trăsură mai mică şi un cal. Gândindu-se la lucrurile pe care 
le va putea cumpăra ca să aibă grijă de Sadie, separarea i 
se părea mai suportabilă. 

Sadie oftă. 

- O să-ţi simt lipsa! 

Simpla ei afirmaţie îl făcu să zâmbească. Dacă nu se 
aflau acolo, în plină stradă, unde oricine i-ar fi putut vedea, 
ar fi tras-o la pieptul lui şi-ar fi îmbrăţişat-o. Poate c-ar fi şi 
sărutat-o. Dar nu putea face ceva atât de îndrăzneţ în 
mijlocul străzii. Aşa c-o tachină: 

- O, să-ţi lipsească mai degrabă micile atenţii pe care las 
de obicei pentru tine pe veranda prăvăliei. 

Ea dădu din cap. 

— Dar nu te teme. Când mă întorc, am să-ţi aduc ceva 
special, ca să mă revanşez. Auzise el că în Beloit era o 
prăvălie unde se vindeau bijuterii şi podoabe ieftine. Poate 
că n-avea încă curajul să-i cumpere lui Sadie un inel de 
logodnă sau o broşă, dar cu siguranţă că ea va aprecia un 
mic bibelou din porțelan sau o cutiuţă în care putea să-şi 
ţină agrafele de păr - oricum, ceva mai frumos decât 
fleacurile pe care le alesese pentru ea până atunci. Fata 
scutură din cap, o şuviţă rătăcită mângâindu-i obrazul. 

- Sid, nu trebuie să-mi cumperi nimic. Ai doar grijă de 
tine... şi întoarce-te repede, bine? 

Inima lui începu să-i bată năvalnic. Cuvintele acelea le-ar 
fi spus o soţie soţului ei înainte ca el să pornească la drum. 
Sid simţea acum o dorinţă puternică s-o îmbrăţişeze, fie că 
ei vor fi văzuţi sau nu de vreun gură-cască. Dar ea urcase 
deja pe trotuarul din lemn. 


- Aşa am să fac, îi zise el, cu vocea sugrumată de 
emoție, după care se aşeză pe scaunul căruţei şi ridică 
hăţurile. - Rămâi cu bine, Sadie! 

Ea îi făcu cu mâna, iar el scutură hăţurile. Căruţa se urni 
din loc şi o porni în josul străzii principale. O roată sări peste 
o piatră, iar Sid auzi un clinchet de sticle. Aruncă o privire 
înspre fundul căruţei, încruntându-se. Pe toate lăzile erau 
lipite etichete pe care scria - Fasole albă navy, dar boabele 
de fasole nu zăngăneau. Ar trebui oare să oprească căruţa 
şi să desfacă o ladă ca să vadă ce anume scosese zgomotul 
acela? 

— Nu te mai prosti! se dojeni el aspru. Poate că piatra 
aceea lovise o bucăţică de metal de sub căruţă. Îşi îndreptă 
privirea în faţă şi plescăi cu limba de cerul gurii. - Diii! le 
porunci el celor doi cai, Rudy şi Hec. Supuşi, caii o luară 
uşor la galop. 

Sid trebuia să ajungă în Brittsville până la prânz sau puţin 
după aceea. Orăşelul ăla n-avea birt, dar fiica şefului de 
gară era o bucătăreasă pricepută. Dacă vreo diligenţă era 
aşteptată să sosească la o anumită oră în ziua aceea, ea va 
avea cu siguranţă o oală care va fierbe pe plită, aşa că el va 
putea cumpăra de la ea ceva de mâncare. Ultima oară când 
fusese în Brittsville, îi plătise doar douăzeci şi cinci de cenți 
pentru ditamai porţia de fasole cu ciolan, nişte chifle şi atât 
de multă cafea încât el simţise că plesneşte în momentul în 
care se pregătise să plece înapoi. Un adevărat chilipir. Şi 
chiar îi făcuse plăcere să mai sporovăiască cu tânăra aceea 
frumuşică. Dacă nu şi-ar fi promis deja inima lui Sadie, 
poate că s-ar fi gândit s-o curteze pe tânăra aceea. 

Chiar şi Sadie îşi exprimase disperarea când îi pregătise 
coşul cu merinde pentru călătoria aceea. 


- Sid, un bărbat are nevoie să mănânce mai mult decât 
nişte carne uscată de vită, brânză şi câţiva biscuiţi săraţi, îi 
zisese ea, scuturând din cap. 

- De ce n-o rogi pe Cora să-ţi pregătească nişte 
sandvişuri cu care să-ţi potoleşti foamea, sau să coacă 
pentru tine una din plăcintele ei cu fructe. Oftând, ea îi mai 
spusese: 

- Dac-aş avea o casă cu o bucătărie, ţi-aş coace o turtă 
din mălai sau aş găti o oală de tocană pe care s-o poţi lua 
cu tine şi s-o încălzeşti pe drum. 

Într-un final, el o lăsase să-i pună în coşul cu merinde şi 
câteva batoane de lemn dulce şi o pungă de jeleuri. Când 
Sid auzise că ea dorise să-i pregătească ceva special, inima 
i se umpluse de bucurie. Cu siguranţă, asta însemna că ea 
începuse să se gândească altfel la el. De îndată ce va avea 
o casă frumoasă - inclusiv o bucătărie cu un dulap încastrat 
în perete şi cea mai bună maşină de gătit pe care o putea 
cumpăra - o va cere de nevastă. 

Cufundat în gândurile lui despre viitorul său alături de 
Sadie, Sid tresări atunci când amândoi caii îşi ridicară capul 
şi începură să fornăie. Se uită chiorâş în faţă, orbit de 
soarele puternic al dimineţii, şi zări un călăreț ce venea 
înspre el în galop. Cu soarele-n ochi, Sid nu-l recunoscu 
imediat pe bărbat, dar când acesta îl strigă pe nume, el 
recunoscu vocea. Bombăni enervat. Nu putea scăpa de 
şeriful din Goldtree nici afară din oraş? 

Sid opri căruţa. 

- Cu ce treburi pe-aici, McKane? 

— Îmi fac rondul, îi răspunse omul pe un ton prietenos. 

Sid se uită în jur. Nicio gospodărie prin preajmă. De ce- 
avea nevoie şeriful să-şi facă rondul aici, unde nu locuia nici 


ţipenie de om? vru să-l întrebe asta, dar îl văzu aruncând o 
privire înspre partea din spate a căruţei. 

McKane se aplecă în faţă şi bătu uşor cu palma într-o ladă 
din căruţă. - Mergi din nou într-o cărăuşie? 

Sid dădu din cap. 

— Baxter te cam ţine ocupat în ultima vreme. Încotro, de 
data asta? 

Sid se gândi că nu era treaba şerifului să ştie încotro 
trebuia să ducă acel transport, dar catadicsi până la urmă 
să-i răspundă. 

- Beloit. 

McKane îl întrebă oarecum confuz: 

- Dar oraşul ăla nu e cumva la răsărit de-aici? 

— Ba da, dar cele mai bune drumuri sunt de la Goldtree 
spre Brittsville, apoi de la Brittsville la Beloit. E-un pic mai 
mult de mers, dar e mai uşor pentru cai. Sid nu prea 
înţelegea de ce-i dădea atâtea explicaţii, iar din motive pe 
care nu şi le putea explica, se simţi brusc deranjat de 
prezenţa şerifului. 

- Acum îi duc un transport de fasole uscată grăjdarului 
din Beloit. 

Sprâncenele lui McKane se ridicară brusc. 

- Fasole uscată, zici? Unui grăjdar? Bărbatul izbucni în 
râs, iar calul lui se sperie de hohotele lui zgomotoase. 
Mângâindu-şi calul pe grumaz şi încercând să-l liniştească, 
Thad adăugă: 

- Pare ciudat că un grăjdar a comandat aşa ceva. 

Sid nu prea se gândise la detalii atunci când Aşa îi 
spusese unde să-i ducă lăzile, dar acum că auzise 
spunându-i-se acel lucru cu voce tare, i se păru şi lui ciudat 
şi ridică din umeri, zicând: 


- Eu fac doar ce mi se spune. 

McKane rămase cu ochii holbaţi la Sid preţ de câteva 
clipe. Pe Sid îl deranjă privirea insistentă a şerifului. El voia 
să-şi vadă de drum mai departe. 

Într-un final, McKane îi zâmbi. 

- Cred c-ar fi mai bine să te las să-ţi vezi de drum. E cale 
lungă până în Beloit. Ai grijă pe drum, Sid. Thad îşi mână 
apoi calul, depărtându-se de căruţă şi ducându-şi degetul la 
pălărie salutându-l pe Sid, după care porni în galop înspre 
tufişurile din preajmă. 

Sid fluieră spre cei doi cai, semn că puteau porni la drum. 
Când căruţa se urni din loc, el se uită peste umăr şi-l zări pe 
şerif urmărindu-l cu privirea. Simţi un fior de nelinişte. 
Şeriful căuta ceva. Dar ce? 

Thad privi cum căruţa urcă încet pe deal, excluzându-l pe 
Sid Wagner din cercul lui de suspecți. Când văzuse lăzile 
frumos aranjate în spatele căruţei, se întrebase în sinea lui 
dacă Sid se va duce la grotă ca să umple lăzile acelea cu 
sticle de bere. Dar nicio bufnitură seacă nu răsunase atunci 


când el bătuse uşor cu palma peste ladă - era deja plină. 
Cu boabe de fasole. Pentru grăjdarul din Beloit. 

Thad chicoti din nou. Părea niţel cam straniu, dar cine 
ştia oare de ce un om care închiria căruţe, câştigându-şi 
astfel existenţa, dorea vreo câteva duzini de lăzi cu boabe 
de fasole. Poate c-avea omul şi o pensiune, unde le oferea 
chiriaşilor şi mâncare, aşa c-avea nevoie şi de provizii. Sau 
poate că-i plăcea la nebunie fasolea uscată. Oricare să fi 
fost adevărul, Sid nu părea interesat să încetinească acea 
căruţă până când Thad îl oprise în drum, aşa că, probabil, el 
nu se îndrepta spre cavernă. 

Broboane de sudoare i se prelinseră pe tâmplă. Thad se 
întinse după bidonaşul de apă din spatele şeii. Îşi potoli 
bine setea, recunoscător că apa rece îi răcorise gâtul 
însetat. Ziua părea una toridă - tipică pentru sfârşitul de 
iulie în Kansas. Dar, pentru o vreme, el avea de gând să 
stea la pândă în locul acela, până când, într-un final, cineva 
îşi va face apariţia la distileria ascunsă în grotă. Ar fi 
preferat să stea mai degrabă în oraş decât pe drumul acela 
prăfuit, să-şi facă rondul pe străzile orăşelului în loc să 
călărească acel armăsar. Era atât de multă linişte acolo - un 
loc foarte izolat, îi lipsea ocazia de a le saluta pe doamnele 
care treceau pe stradă, ducându-şi vârful degetelor lui 
înspre pălărie, sau să bată mingea împreună cu câţiva ţânci 
gălăgioşi, ori să treacă pe la prăvălie ca să cumpere o mână 
de bomboane şi să mai sporovăiască un pic cu domnişoara 
Sadie. 

Inima i se strânse în piept. Duminică, ei fuseseră nevoiţi 
să renunţe la picnic după dezastrul de la prăvălie. Lui Sadie 
nu i s-a părut normal să mai plece când surorile Baxter 
aveau nevoie de ajutor ca să aranjeze la loc prăvălia. Aşa 


că el ratase singura ocazie de a vorbi cu ea despre cântecul 
pe care o auzise cântându-l. Nu-i făcuse deloc plăcere 
gândul că el se furişase în pivniţă şi că aflase despre 
cântecul acela fără ştirea ei. Cu cât mai repede vorbea cu 
ea despre lucrul acela, cu atât mai bine era. 

Un foşnet îi atrase atenţia. Cineva părea să se îndrepte 
într-acolo. Dar nu venea pe drum - ci printre tufişuri. Calul 
necheză, iar Thad bătu uşor grumazul animalului, 
şopcându-i: 

- Sst! Pulsul lui Thad începu să gonească nebuneşte. 
Cobori încet de pe şa, prinse hăţurile calului şi le înfăşură în 
jurul celui mai apropiat tufiş. Calul scutură din cap. 

— Sst, băiete! îi şopti Thad, cu ochii-n patru. 

Auzi din nou foşnetul, de astă dată mai aproape. Thad 
ocoli uşor calul, păşind cu grijă ca să nu-l pună în gardă pe 
intrus de prezenţa lui. În dreapta lui, observă ceva 
mişcându-se. Un alt foşnet se auzi. Thad se ghemui, 
pregătit să sară în orice moment. Când ramurile înfrunzite 
se mişcară din nou, el scoase un țipăt şi sări direct în faţa 
intrusului. 

Sadie aşeză la loc ultimul cupon de pânză, apoi îşi ridică 
şorţul şi-şi şterse fruntea scăldată de sudoare. Căldura 
devenise insuportabilă în ziua aceea. Nici măcar uşile ţinute 
deschise în faţă şi-n spate, ca să mai adie un curent de aer, 
nu ajutară la nimic, în schimb, rafalele de vânt dogoritor 
suflaseră înăuntru mult praf şi deranjaseră, de pe suportul 
lor, bucăţelele de hârtie care dădeau de ştire clienţilor 
despre reducerile speciale ale săptămânii. 


Oare cât de departe ajunsese Sid? îl mai încetinise oare 
vântul acela puternic, ca el să nu mai gonească pe drum ca 
un nebun? El trebuie să se simtă acum tare nefericit, 
cocoţat pe băncuţa din căruţă, cu soarele bătându-l direct 
în cap, iar nisipul împroşcându-l de sus până jos. Dar cât de 
mult mai nefericit va fi el când are să afle că ea acceptase 
ca Thad s-o curteze! Şi-ar fi dorit să fi avut ocazia să 
vorbească cu el înainte de a pleca. Cu cât ea aştepta mai 
mult, cu atât mai probabil ar fi fost ca el să audă de la 
altcineva. Vestea îl va răni nespus - fapt care o făcea şi pe 
ea să sufere - dar Sadie trebuia să-i împărtăşească lucrul 
acela. Comentariul lui cum că-i va cumpăra ceva special în 
Beloit îi dăduse de înţeles că nu renunţase la dorinţa de a 
deveni iubitul ei. 

Fata se uită la ceasul de pe perete şi oftă. Mai erau încă 
două ore până la închiderea prăvăliei. Cât de mult şi-ar fi 
dorit să se poată duce chiar atunci la râuleţul care curgea la 
vreo patru sute de metri de oraş, ca să-şi răcorească 
picioarele în apa rece! Poate chiar să se plimbe niţel, 
dezmorţindu-şi picioarele, de-a lungul malului, şi să doarmă 
la umbra câtorva plopi tot restul după-amiezii. Dar ea mai 
avea atâtea treburi de făcut. 

Obosită, Sadie se întoarse spre tejghea. Tocmai când făcu 
un pas, uşa se deschise brusc, iar clopoţelul se scutură 
puternic.  Icnind speriată - crezând că s-au întors 
neastâmpăraţii ăia care răsturnaseră prăvălia cu susul în 
jos - se întoarse înspre uşă. Thad trecu pragul şi se opri cu 
picioarele depărtate, cu pălăria în mână şi cu părul 
transpirat. Un miros înţepător venea dinspre el. 

Sadie se ţinu de nas şi bolborosi cu ochii lăcrimânau-i: 

- Oh, Thad... phui, ce miros îngrozitor! 


Domnişoara Melva se repezi din colţul prăvăliei, 
scuturându-şi mâinile spre el. 

- Neghiob ce eşti, ieşi imediat afară! Toată prăvălia o să 
miroasă urât. 

Din celălalt capăt al prăvăliei, domnişoara Shelva începu 
să tuşească. Afară! Afară! 

Însă Thad nu se clinti din loc. 

- Am nevoie de nişte roşii. De cât mai multe! De toate 
conservele cu roşii pe care le aveţi în prăvălie. 

Domnişoara Melva îşi repezi mâinile în pieptul lui şi-l 
împinse, apoi se depărtă de el, cu faţa schimonosită de 
dezgust. 

- Ţi le aducem noi la birou. Acum ieşi de-aici cât mai 
degrabă, înainte ca duhoarea asta să intre în fiecare 
părticică din mărfurile din prăvălie! 

Thad părăsi prăvălia, târându-şi cu greu picioarele. Preţ 
de câteva minute, gemenele Baxter se agitară de colo-colo 
confuze, dând din mâini în dreptul rafturilor cu mâncare de 
parcă ar fi vrut să gonească duhoarea ce nu voia să se 
risipească în aer. Sadie se gândi că gesturile lor erau 
ridicole, dar nu le putea învinovăţi că doreau să scape 
prăvălia de duhoarea insuportabilă. Cu siguranţă că în 
natură nu exista un miros mai neplăcut decât acela excretat 
de sconcşi. 

Domnişoara Melva se repezi în magazie şi se întoarse cu 
o ladă goală. Fluturându-şi mâna înspre uşa din spate, ea 
zise: - Sadie, du-te şi adu aici roaba lui Aşa. 

Domnişoara Shelva dispăru în culoarul unde conservele 
erau aliniate pe rafturi. 

- O s-o umplem cu ultimele conserve de roşii pe care le 
mai avem, dar nu cred că va fi nici pe departe de-ajuns. 


Domnişoara Melva făcu un pas înapoi. 

- Ai dreptate, soro. Şeriful e-un bărbat destul de înalt. 
Apoi, şi hainele lui vor trebui curățate. 

— Probabil că va trebui să batem din uşă-n uşă ca să 
vedem dacă găsim vreo cucoană dispusă să ne dea câteva 
din borcanele cu roşii pe care şi le-a pus la păstrat. 

— Având în vedere că roşiile s-au copt de mai bine deo 
lună, sigur vor fi oameni în oraş care să aibă şi câteva de 
dat vecinilor. 

Sadie încremenise în loc, doar capul ei mişcându-se în 
stânga şi-n dreapta, când la o soră, când la cealaltă, 
încercând să urmărească dialogul lor alert. 

— Sadie, ia roaba şi treci pe la fiecare vecin de pe stradă. 
Strânge cât mai multe roşii găseşti - în borcane sau 
proaspete, îi zise domnişoara Shelva. 

— Apoi du-le pe toate la biroul şerifului şi ajută-l cu ce vei 
putea, o sfătui domnişoara Melva. 

Sadie îşi duse mâinile la piept, apăsându-şi corsetul 
rochiei. 

- Eu? 

— Normal că tu. Domnişoara Melva îşi puse mâinile în 
şolduri. - Doar petrecând timp împreună, o să ajungeţi să 
vă înţelegeţi, tu şi şeriful. 

— Nici eu, nici soră-mea n-am putea sta singure cu 
şeriful, adăugă domnişoara Shelva, îmbujorându-se la faţă. 
- Doar suntem fecioare. Ce-ar crede lumea despre noi? 

Şi Sadie era fecioară, chiar dacă ea era curtată de Thad. 
Fata îngăimă: 

- Dar... dar... 

Domnişoara Shelva o împinse uşor înainte. 

- Tu doar fa cum ţi-am spus noi. 


Sadie se îndreptă înspre uşa din spate, târşâindu-şi 
picioarele şi fără nicio tragere de inimă. 

Domnişoara Melva strigă în urma ei: 

- Şi hainele şerifului vor trebui curățate. El se poate băga 
în lighean şi îmbrăcat. Nu va fi atunci nimic scandalos să 
speli pe spate un bărbat complet îmbrăcat. 

Deşi domnişoarei Shelva nu i se păruse scandalos, Sadie 
aproape că intră în pământ de ruşine când îngenunche 
lângă ligheanul din metal, în care Thad stătea pe vine, cu 
genunchii la bărbie. El scosese ligheanul afară, pe peticul 
de iarbă dintre birou şi şopron, în loc să rămână înăuntru în 
odăiţa în care locuia. Dar chiar şi afară, unde bătea vântul, 
Sadie nu scăpă de duhoarea aceea. 

— Mi-aş fi dorit să am un cârlig de rufe la mine, zise ea, 
în timp ce-i vărsă lui Thad pe cap un sfert din borcanul 
doamnei Rahn cu roşii de anul trecut. Fata îşi simţea nasul 
amorţit de mirosul pătrunzător. 

— Dacă tu crezi că acum e rău, ar fi trebuit să fii acolo cu 
mine, când animalul ăla afurisit m-a stropit de sus până jos. 
Thad îşi îndreptă umerii, în timp ce Sadie folosi o perie de 
baie pentru a freca roşiile de țesătura cămăşii lui. - Nici n- 
am putut să mai văd nimic, căci ochii mă usturau îngrozitor. 
lar calul meu a luat-o la sănătoasa, forţându-mă să mă 
întorc pe jos, bombăni el. - Două ceasuri întregi mi-a luat ca 
să mă-ntorc în oraş, iar în tot timpul ăsta am fost nevoit să 
respir ceea ce sconcsul a stropit pe mine. 

Sadie se întinse bâjbâind după un alt borcan cu roşii, cu 
nasul îngropat în mâneca rochiei ei. Degetele fetei dădură 
de un borcan, iar ea îi desfăcu repede capacul. 

- E greu să-ţi imaginezi că un animal atât de micuţ e 
capabil să răspândească un miros atât de puternic. 


— N-a fost doar un singur sconcs acolo, se plânse Thad. 

- Am speriat o familie întreagă - mama şi cei patru pui ai 
ei. Cu toţii m-au stropit. 

O imagine se contură în mintea lui Sadie şi, înainte să se 
poată abţine, ea izbucni într-un hohot de râs. Îşi acoperi 
repede gura, dar întregul ei trup se scutură în timp ce râsul 
puse stăpânire pe ea. 

Thad se uită încruntat la ea. 

- Nu-i deloc nostim, Sadie. Cei din ţinutul Ottawa 
probabil că se întreabă acum: «De unde vine mirosul ăsta, 
Dumnezeule mare?»—. 

Sadie râse şi mai tare. Era uimitor cât de bine se simţea 
atunci când râdea. Nici nu-şi mai amintea când râsese 
ultima oară atât de copios. Nu-i făcea deloc plăcere să se 
amuze pe seama lui Thad - sărmanul se confruntase cu 
ceva tare neplăcut - dar ea se bucură că mai putea râde. 
După atâtea zile triste şi pline de frământări. Nu era oare 
un verset din Proverbe care declara că râsul era un leac 
bun? Povara părea să-i cadă de pe umeri cu fiecare hohot 
de râs. 

Dar Thad nu era deloc amuzat. 

- Sadie, eu vorbesc serios. Nu mai râde de mine! Cum 
am să mai pot da eu ochii cu cineva, cu mirosul ăsta de 
sconcs îmbibat atât de tare în mine? Probabil că mirosul nu 
va mai ieşi niciodată din vesta mea de piele sau din pălăria 
mea. Animalul ăla neghiob mi-a ruinat şansa de a mai sta la 
pândă... Bărbatul se opri brusc, strângând din dinţi. 

Sadie îşi acoperi faţa cu şorţul, care-i atârna la brâu, ca 
să-şi ascundă hohotul de râs. Cu o voce înăbuşită, ea-l 
întrebă: 

- Ţi-a ruinat, ce? 


Thad îşi încrucişă braţele peste piept, ghemuindu-se în 
lighean. 

- Nimic. N-are importanţă. El aruncă o privire 
schimonosită spre ea. - N-ai putea să te grăbeşti? Mi-au 
amorţit de tot picioarele. 

Fata îşi înghiţi un alt chicot de râs. El îi amintea de unul 
din frăţiorii ei, cu fruntea încreţită într-o îmbufnare. Dar ea 
nu-i putea reproşa că era morocănos, gândindu-se la ceea 
ce i se întâmplase. Muşcându-şi vârful limbii, Sadie aruncă 
şi ultimul borcan, dar şi ultima conservă cu roşii peste Thad. 

Bucăţi de roşii se prinseră în părul şi pe umerii lui. Zeama 
de la roşii se prelingea în jos pe faţa, pe pieptul şi pe 
spatele lui. Parcă semăna cu un pui într-o oală de tocană, 
dar păstră comentariul doar pentru ea, şi folosi peria lui de 
baie ca să îmbibe tomatele în hainele şi în părul lui, dar şi 
pe porțiunile lui de piele neacoperite. 

În cele din urmă, Thad aruncă roşiile storcite pe alee, 
apoi răsturnă ligheanul cu susul în jos şi-l aşeză lângă 
şopron. Sadie îşi stăpâni un zâmbet când văzu mica cărare 
presărată cu bucățele de roşii, pe care el o lăsase în urma 
lui. Bărbatul îşi propti pumnii în şolduri şi-o întrebă: 

- Spune-mi, miros mai bine acum? 

Adevărul era că el încă mai duhnea. A sconcs şi a roşii. 
Dar măcar mirosul înţepător al sconcsului îşi mai pierduse 
din tărie. 

- Nu mai miroşi aşa tare, îi zise ea. Sadie se apucă să 
aşeze borcanele goale în ladă, pentru a le duce înapoi celor 
care avuseseră bunăvoința să i le ofere. Thad se întinse 
după conservele goale, împrăştiate prin curte, şi le azvârli 
în roabă. 

Sadie zâmbi, gândindu-se cu plăcere la faptul că făcea 


ceva cot la cot cu Thad sub soarele dogoritor şi cu vântul 
suflându-le prin păr. 

- Ar trebui să te schimbi cât mai repede şi de hainele 
alea, îl sfătui ea. - Spală-le bine şi foloseşte nişte oţet la 
clătire - îmi amintesc că Mama obişnuia să folosească oţet 
ca să scape de mirosurile puternice. Apoi, întinde-le în 
şopron vreo câteva zile ca să se aerisească bine. 

Thad azvârli în roabă o altă cutie de conservă, cu atâta 
forţă încât aceasta sări înapoi. Bombănind, o ridică de jos 
şi-o aruncă înapoi în roabă. 

- Îmi vine să mă spânzur în şopron. El îşi mirosi braţul şi 
se strâmbă. - Încă mai duhnesc îngrozitor cât să-i intoxic pe 
toţi locuitorii din districtul Five Creeks. 

Punând şi ultimul borcan în ladă, ea se uită spre el. 

- Unde ziceai c-ai dat de familia aia de sconcşi? 

— N-are importanţă. 

Ea tuşi ca să-şi ascundă un alt chicot de râs. Cum putea fi 
el atât de simpatic şi atrăgător, chiar şi când era 
morocănos? Fata dădu să ridice de jos lada, dar el se repezi 
s-o ridice înaintea ei. Aşeză apoi lada în roabă, în vârful 
grămezii de conserve. Chiar şi supărat, el se purta ca un 
domn şi reuşea să-şi stăpânească supărarea. Sadie fu 
convinsă că putuse să-şi dea seama, chiar şi numai un pic, 
de caracterul lui Thad în ora pe care ei o petrecuseră 
împreună. lar ei îi plăcuse ceea ce văzuse. 

Dar nu-i plăcea totuşi cum mirosea el încă, aşa că ea se 
duse în grabă în cealaltă parte a roabei, ca vântul să nu 
sufle mirosul îngrozitor spre ea. Zâmbindu-i, Sadie îi spuse: 

- Păi, eu ţi-aş sugera să eviţi locul ăla de-acum încolo. 
După ce i-ai speriat puii, mama-sconcs va fi cu ochii pe tine. 
Ea spera ca tachinarea aceea să-i stârnească un zâmbet, 


dar el rămase cu ochii holbaţi la ea, cu buzele încleştate şi 
cu fruntea încruntată. Expresia lui serioasă, dar totuşi 
contrariată, o făcu pe Sadie să simtă un nod în stomac. 

- Thad, s-a întâmplat ceva? 

El făcu un pas înainte, iar ea făcu un pas înapoi - nu 
pentru că-i era frică de el, ci pentru a evita mirosul 
neplăcut, îmbibat adânc în pielea lui şi în îmbrăcămintea 
pătată de roşii. Încruntătura se adânci şi mai tare. 

- Sadie, trebuie să vorbesc ceva cu tine. 

De ce vocea lui părea atât de amenințătoare? Ea-şi umezi 
buzele uscate. 

- Te-ascult. 

— E vorba de... 

— Pfui! Exclamaţia se auzi din stânga lui Sadie. Fata îşi 
întoarse privirea şi-l zări pe domnul Baxter în colţul din 
spate al biroului şerifului. Aşa începu să îşi fluture mâna 
durdulie prin faţa nasului, cu gura schimonosindu-se de 
parcă tocmai ar fi muşcat dintr-o murătură acră. 

- Dar cine a fost stropit de-un sconcs? întrebă el ironic, 
măsurându-l pe Thad din cap până-n picioare, după care 
râse înfundat. - Cred că deja ştiu cine. Scuturând din cap, 
făcu câţiva paşi în faţă, păstrând încă o distanţă destul de 
mare între el şi Thad. - Petele de roşii te dau de gol. 

Thad se uită la hainele lui şi se strâmbă. - Trebuie să mă 
duc să mă schimb. Porni înspre uşa din spate a biroului, 
apoi se opri şi se uită la domnul Baxter. 

- Aveai nevoie să te ajut cu ceva? 

Celălalt bărbat scutură din cap, părul lui grizonant şi lins 
fâlfâind în aer. Două şuviţe, unse cu ulei de păr, prinse în 
adierea vântului, se ridicară ca o pereche de antene de 
gândac. 


- Nu! Am venit s-o iau pe domnişoara Sadie de-aici. Am 
ceva de discutat cu ea. 

Thad îi aruncă lui Sadie o altă privire supărată. Sadie 
dădu din cap părând, să înţeleagă. Datoria parcă le răpea 
întotdeauna din timpul pe care ei l-ar fi putut petrece 
împreună. Thad răsuflă adânc, parcă resemnat. 

- Prea bine, Sadie, du-te acum. Am să trec pe la prăvălie 
mâine, după ora închiderii. Sper că până atunci voi mirosi 
mai bine cât să stau în preajma altora. Putem merge la 
Cora ca să servim cina. Şi ca să mai vorbim. Ultimele 
cuvinte purtau un înţeles numai de ei ştiut. 

Sadie aruncă o privire spre domnul Baxter. Ziua 
următoare era marţi - seara în care el îşi va inaugura 
reprezentațiile speciale. Evident, Thad nu se afla pe lista 
invitaţilor, altfel ar fi ştiut că ea n-avea cum să mai meargă 
la cină. Domnul Baxter o avertizase să nu scoată vreo vorbă 
despre petrecerile de marţi seara, aşa că ea nu ştiu cum să- 
i răspundă. 

Aşa tuşi pentru a-şi înăbuşi un hohot de râs, îndreptându- 
şi un rânjet răutăcios spre Sadie. 

- S-ar cuveni să vă felicit. Surorile mele mi-au spus că 
şeriful ţi-a cerut voie să te curteze, iar tu ai fost de-acord. 
Frumoasă pereche, felicitări! Gura i se schimonosi într-un 
rânjet, dar scăpăratul ochilor lui părea să sugereze mai 
degrabă altceva decât aprobare. 

Thad făcu un alt pas înspre biroul lui. 

- Păi, atunci, pe mine v-aş ruga să mă scuzaţi, am de 
gând să... 

—  Şerifule, nu-mi face deloc plăcere să-ţi spun, dar 
domnişoara Sadie nu va avea timp pentru cină mâine 
seară. Domnul Baxter rânji ironic. 


- Ea şi cu mine... ne-am planificat să facem ceva. 

Sadie se întristă. Domnul Baxter parcă voise cu tot 
dinadinsul să insinueze că ei doi ar face parte dintr-o 
cârdăşie. Ceea ce, la urma urmei, se gândi ea, era 
adevărat. Dar tonul lui părea c-avea de gând să stârnească 
o reacţie de gelozie. 

Thad îşi vâri degetul mare în buzunarul pantalonilor şi-l 
privi cu coada ochiului pe domnul Baxter. 

- Vorbeşti serios? 

— Înî. Chestia asta a fost deja planificată pentru câteva 
săptămâni de-acum încolo, aşa că cina ta va trebui să mai 
aştepte. Domnul Baxter se prefăcu din nou că tuşeşte. - ŞI 
poate c-aşa e cel mai bine. Mirosul ăla de sconcs nu va 
dispărea aşa curând. Cora te va goni din birtul ei cu un 
linguroi de lemn, aşa că vei fi nevoit s-adulmeci de-afară 
mirosul de dinăuntru. 

Sadie se uită confuză când la unul, când la celălalt. De 
ce-l încolţea domnul Baxter pe Thad? Falca lui Thad se 
încleştă, dar apoi el scutură din cap, izbucnind într-un râs 
prin care, de fapt, îşi plângea de milă. 

— Cred c-ai dreptate, Aşa. Ultima persoană pe care aş 
vrea s-o supăr este Cora, ştiind că ea mă hrăneşte în 
fiecare zi. Thad îşi îndreptă privirea spre Sadie, dar expresia 
lui rămase încruntată. - Pentru că vei fi ocupată mâine, voi 
trece pe la prăvălie, cândva miercuri, şi vom decide 
împreună o seară când poate vom ieşi la o plimbare cu calul 
în afara oraşului. Şi ca să mai vorbim un pic. E bine, aşa? 

Ea şi Thad, singuri, departe de oraş... Nerăbdarea, sau 
poate o presimţire rea, îi făcea pulsul să bată nebuneşte? 
Sadie dădu din cap. 

- E bine aşa, Thad. Ea se aplecă să apuce mânerele 


roabei. 

Domnul Baxter sări ţanţoş în faţa ei. - Ei, acum, 
domnişoară, n-ar trebui să faci o muncă aşa de grea 
precum căratul unei roabe. 

Du-te înainte şi lasă-mă pe mine să mă ocup de asta. El 
arunca o privire spre Thad. 

- Rămâi cu bine, şerifule şi ţine-te cât mai departe de 
vizuina sconcşilor, ai înţeles? 

Asă propti roaba de zidul prăvăliei. Îşi simţi faţa biciuită 
de o pală de vânt fierbinte, ceea ce-i spori iritarea. Ce-i 
trecuse prin cap tinerei cântărețe când acceptase să fie 
curtată de şerif şi să-şi petreacă timp în compania lui? La fel 
de sigur precum soarele răsare dinspre est, e imposibil ca 
ea să nu scape vreo vorbă despre reprezentațiile de marţi 
seara! Nu era de ajuns că o mână de scandalagii îi 
răvăşiseră prăvălia, căutând după butoaiele lui cu bere? Cu 


greu reuşise să-l convingă pe şerif că întreaga păţanie 
fusese doar pozna unor ţânci din oraş, dar şeriful o să intre 
la bănuieli dacă domnişoara Wagner va sta la taclale cu el. 
Atunci, toate planurile lui, bine puse la punct, se vor face 
ţăndări precum o sticlă cu vin împinsă cu cotul jos de pe 
masă. 

Intrând în prăvălie, reuşi să-şi stăpânească iritarea, dar 
când el şi Sadie ajunseră în spatele prăvăliei, Aşa se răsuci 
înspre fată, răstindu-se la ea: 

- Ce-a fost în capul tău, fatuco? 

Domnişoara Wagner făcu ochii mari. Aruncă repede o 
privire în stânga şi-n dreapta, înainte să-şi aţintească din 
nou acei ochi mari şi albaştri asupra lui. 

- Eu... nu înţeleg ce vreţi să spuneţi. 

— Vorbesc despre faptul c-ai acceptat să fii curtată de 
şerif. Deşi vorbea aproape şoptit, tonul lui se simţea plin de 
venin, încruntându-se aprig, îşi flutură degetul înspre ea. 

- O cauţi cu lumânarea. Un bărbat hotărât să curteze o 
domnişoară doreşte să petreacă cu aleasa inimii lui fiecare 
minut pe care-l poate fura. Cum ai de gând să păstrezi 
tăcerea în privinţa reprezentaţiilor de marţi seara? 

Ea îşi muşcă vârful limbii, coborându-şi privirea speriată: 

- Nu sunt sigură. Nu vreau să-l mint... 

— Dar nici nu poţi să-i spui adevărul! îi zise Aşa, 
ridicându-şi uşor tonul vocii. Bărbatul îşi strânse pumnii, 
după care-şi cobori vocea... Ascultă, fatuco, te plătesc 
destul de bine ca să lucrezi pentru mine. O parte din 
motivul pentru care eu plătesc bine e că cer mult. Cel mai 
importanţ lucru pe care-l aştept în schimb e loialitatea. Și 
nu văd cum poţi să-mi fii loială şi în acelaşi timp să petreci 
timp cu şeriful. Va trebui să decizi cu ce vrei să rămâi - cu 


un iubit sau cu o slujbă. 

Fata se holbă la el, frământându-şi de zor mâinile. Îşi 
deschise gura vrând să protesteze, dar se opri brusc şi 
dădu din cap. 

- Prea bine, domnule, îi zise ea, cu capul plecat. 

Văzând-o pe fată supusă şi smerită, lui Aşa îi veni inima 
la loc. 

- Atunci, ne-am înţeles! îi făcu cu mâna spre uşa din 
spate. - Acum, du-te înapoi în prăvălie. Se face curând ora 
închiderii, iar surorile mele vor dori st le ajuţi la curăţenie. 
Dar imediat după cină să faci bine să mergi jos în sala de 
operă şi să exersezi. 

Ea îşi ridică capul atât de repede că el se întrebă dacă 
gâtul ei nu trosnise cumva. 

- O să veniţi şi dumneavoastră să asistați la repetiţie, 
aşa cum aţi făcut şi săptămâna trecută? 

Aşa făcu un pas înapoi, încruntându-şi faţa. 

- Ce tot îndrugi acolo? 

Domnişoara Wagner dădu din umeri. 

- Am vrut să vă întreb asta acum câteva zile, dar n-am 
găsit ocazia de a ne vedea între patru ochi. Săptămâna 
trecută, când exersam cântecele pe care mi le-aţi dat, 
cineva a coborât în pivniţă şi a ascultat la uşă. Am crezut că 
dumneavoastră aţi fost. 

Ceva începu să-l pună pe gânduri pe Aşa. 

- Am fost prea ocupat cu alte treburi ca să mai am timp 
s-ascult şi repetițiile dumitale. Între furişările lui în cavernă 
pe timpul nopţii ca să-şi verifice distileria şi turnarea vinului 
în sticle pe timpul zilei, Aşa abia mai avea timp să-şi tragă 
răsuflarea. Se aplecă spre ea, încruntându-se din nou. 

- Eşti sigură că cineva a coborât în pivniţă? 


Fata îşi muşcă buza de jos şi dădu din cap. 

Aşa pufăi nervos. Era imposibil să fi fost surorile lui - erau 
prea speriate ca să îndrăznească să coboare în pivniţă. lar 
Sid fusese plecat din oraş, ocupat cu cărăuşia. Dar avea o 
idee cine-ar fi putut da târcoale pe-acolo, căutând-o pe 
fată. Îşi încleştă pumnii şi-şi înăbuşi un bombănit. 

- Nu te teme! Nimeni n-o să te mai deranjeze de-acum 
încolo. Tu ai grijă să te pregăteşti pentru mâine seară. 
Vreau să inaugurez reprezentațiile alea cu o petrecere de 
pomină, garantată să-i aducă pe bărbaţi din nou şi din nou. 
Acum, fugi înapoi la treabă! 

Fata se grăbi înspre prăvălie fără s-arunce o privire 
înapoi. Aşa începu să râdă pe-nfundate. Pe când era doar 
un ţânc, el observase că doar flăcăii înalţi şi chipeşi reuşeau 
să le învârtă pe degete pe fetele din oraş. Poate că era el 
scund şi urâţel, cu chelie în creştetul capului şi cam burtos, 
dar o tânără foarte frumoasă ciugulea acum din palma lui. 
Aşa ocoli ţanţoş prăvălia şi se îndreptă spre stâlpul unde-l 
priponise pe Percival, care moţăia în soarele de după- 
amiază târzie. Ciucurii argintii de pe şaua calului străluceau 
precum nişte stele pe cer. 

Cu smucituri din hăţuri şi câteva plesnituri peste crupa lui 
Percival, bărbatul îndreptă uriaşul armăsar spre balustrada 
verandei. Gâfâind de efort, Aşa se urcă pe marginea 
verandei, ţinându-se cu mâna de balustradă şi se căzni să 
urce pe cal. Percival fornăi simțind greutatea lui Aşa pe 
spinarea sa, dar Aşa îşi înfipse călcâiele în burta calului ca 
să-i arate cine era stăpânul. 

— Dii, Percival, spre casă! îndemnă el calul, smucind 
hăţurile. Supus, calul începu s-o ia la trap, iar Aşa se ţinu 
strâns în şa. Rămase cu privirea aţintită-n faţă, dar, chiar şi 


aşa, observă cu coada ochiului că mai mulţi gură-cască de 
pe marginea drumului se holbau la el în timp ce calul îşi 
făcea maiestuos ieşirea din oraş. 

Aşa îşi zâmbi în barbă. Într-adevăr, el nu era un bărbat 
chipeş. Frumuseţea va păli într-o bună zi. Dar banii 
însemnau putere. lar el avea bani. Chiar mulţi. Şi multă 
putere. N-ar fi acum geloşi bătăuşii din şcoala lui să-l vadă 
pe - cocoloşul de unt, aşa cum obişnuiau să-l batjocorească 
pe Aşa Baxter, întorcându-se în High Ridge, Ohio, şi 
ridicându-şi ditamai casă, vopsită frumos, exact în centrul 
orăşelului? Baxter chicoti, imaginându-şi feţele lor uluite, 
dar se trezi repede din reverie. Înainte să-şi poată vedea 
planurile realizate, el trebuia să elimine o barieră din calea 
succesului său. 

Îi dădu lui Percival un ghiont în crupa lui strălucitoare, 
grăbind uriaşul cal într-un galop constant. 

- Dii, mai repede, am mult de lucru. 


+ 


Cu lampa în mână luminându-şi calea, Sadie urcă scările 
în vârful picioarelor, hotărâtă să n-o trezească pe 
domnişoara Melva sau pe domnişoara Shelva. Ţinându-şi 
răsuflarea, străbătu holul scurt, intră apoi în odaia ei şi 
închise uşor uşa după ea. Ajunsă în odaie, aşeză lampa sus, 
pe dulapul cu haine, şi răsuflă adânc. 

Îşi scoase grăbită pălăriuţa din catifea neagră de pe cap 
şi-o azvârli pe scăunelul din colţul odăii. La fel de repede 
urmă şi rochia roşie. Se dezbrăcă apoi de combinezon şi de 
furou, lăsându-le jos, îngrămădite pe podea, şi se îmbrăcă 
în grabă cu cămaşa ei de noapte. Cu degetele tremurând, 


abia reuşi să-şi încheie nasturii, dar în cele din urmă îi 
încheie până sus la bărbie. Luă peria de păr şi începu să-şi 
perie părul cu mişcări energice, o încercare firavă de a 
şterge orice rămăşiţă a ultimelor trei ore din amintirea ei. 
Dar după câteva minute de periere energică, ea nu reuşi 
decât să provoace durere şi scalpului ei, pe lângă durerea 
din inimă. 

Sadie se aruncă în pat. Simţi cum lacrimile îi stăteau în 
gât. Poate că dacă va umple cada şi se va săpuni bine cuo 
bucată de săpun scump, de bună calitate, se va simţi din 
nou curată. Cu siguranţă, ar fi preferat acum mirosul de 
sconcs pe care-l căpătase bietul Thad decât mirosul 
îngrozitor de băutură care parcă intrase în tot corpul ei. 
Îngropându-şi faţa în palme, ea-şi lăsă capul în poală şi 
încercă să şteargă imaginile acelea din mintea ei. Dar ele îi 
apăreau înaintea pleoapelor ei închise, la fel de persistente 
ca micuța molie care se tot lovea de globul din sticlă al 
lămpii. 

Începutul serii îl simţise ca pe oricare altă reprezentaţie, 
exceptând faptul că spectatorii erau doar bărbaţi - un 
public care se schimba din când în când, format din bărbaţi 
ce veneau şi apoi dispăreau prin uşa pe care domnul Baxter 
o dezvelise dând la o parte draperiile groase. Cu fiecare 
vizită de cealaltă parte a uşii, bărbaţii deveneau mai 
gălăgioşi, mai grosolani, mai înveseliţi. Şi mai indecenţi. Se 
cutremură când îşi aminti de cel care venise pe scenă lângă 
ea, înspre sfârşitul reprezentaţiei. În momentul în care el şi- 
a aruncat braţul peste umerii ei, alţi doi bărbaţi au sărit pe 
scenă şi l-au îmbrâncit, stârnind o încăierare care a durat 
cam zece minute, până când domnul Baxter a reuşit să-i 
potolească şi să-i aşeze pe scaune. 


Fata îşi îndreptă spatele inspirând adânc de câteva ori, ca 
şi cum ar fi încercat să-şi curăţească nările de mirosul 
dulce, dar respingător, care plutea deasupra sălii de operă 
spre sfârşitul serii. Mirosul înţepător ce se răspândise în 
încăpere şi  gălăgia bărbaților deveniseră tot mai 
insuportabile, încât, la un moment dat, Sadie şi-ar fi dorit să 
fugă de-acolo şi să se ascundă undeva. Deşi Tata nu fusese 
un om căruia să-i placă băutura, mulţi dintre mineri erau 
împătimiţi ai alcoolului. Sadie fusese de câteva ori martoră 
a comportamentului lor, atunci când se întâmpla ca ei să 
bea ceea ce Mama numea - băutura diavolului. De aceea, 
ea înţelesese că bărbaţii consumau alcool de cealaltă parte 
a uşii. Ea mai ştia şi că băutura era interzisă. Cum de se 
lăsase prinsă în capcana de a oferi distracţie unor beţivi? 

Cu un geamăt, fata se întinse într-o parte pe pat şi-şi 
ridică genunchii la piept, făcându-se ghem. Îi stăteau în faţă 
alte săptămâni, iar de fiecare dată ea va fi obligată să ţină 
o reprezentaţie în circumstanţe similare. Cum va reuşi ea să 
facă faţă? - Nu voi mai putea continua aşa. Nu pot cânta 
unor bărbaţi care îmi fac ochi dulci, care se clatină ameţiţi 
de băutură şi care îmi strigă cuvinte deocheate. Trebuie să-i 
spun lui Thad... 

Sadie se opri brusc, alungându-şi din minte acel gând. 
Nu-i putea spune lui Thad ce se petrecea în sala de operă în 
serile de marţi. Domnul Baxter va fi arestat, iar ea îşi va 
pierde slujba de cântăreaţă de operă. Dar ea trebuie să 
continue să cânte şi să trimită bani acasă. 

Întorcându-se pe cealaltă parte, se uită atent prin 
licărirea slabă a lămpii la fotografia cu familia ei. Privirea i 
se opri pe faţa dragă, chipeşă şi serioasă a Tatii. Lacrimile îi 
năpădiră ochii, deformând imaginea lui plăcută. - O, Tată, 


acest vis atât de vechi de a ajunge cântăreaţă... a devenit 
coşmarul meu. Am crezut că venirea mea aici a fost un 
răspuns la rugăciune, dar acum... Un geamăt de durere ieşi 
din pieptul lui Sadie. - De ce-a trebuit să ai acel accident şi 
să mori? Am nevoie de tine. Am nevoie de tine... 


+ 


De dimineaţă, Sadie se încruntă când îşi văzu faţa în 
micuța oglindă a măsuţei de toaletă. Ochi roşii şi umflaţi de 
plâns se holbau de pe o faţă palidă. Se ciupi de obraji până 
când căpătară o tentă trandafirie. Apoi înmuie o batistă în 
apă, o stoarse bine şi-o ţinu câteva minute peste ochii care 
o usturau. Se uită din nou în oglindă. Compresa nu avusese 
efecte miraculoase. Oftă. Crezuse ea că o compresă cu apă 
rece va ascunde semnele unei nopţi nedormite? 

Îşi răsuci părul într-un coc simplu şi-l prinse cu agrafe. 
Stomacul i se strânse de teamă. Thad promisese să treacă 
astăzi pe la prăvălie pentru ca ei să hotărască o oră când să 
meargă la o plimbare cu trăsura în afara oraşului. Şi ca să 
mai vorbească. Dar domnul Baxter îi ceruse să pună capăt 
relaţiei ei cu şeriful oraşului, iar acum că ea era implicată 
într-o afacere ilegală, n-avea de ales. Dacă va petrece timp 
cu Thad, îi va fi dificil să ţină ascuns acel secret. Aşa că 
trebuia, să rupă orice legătură cu Thad. 

Va găsi ea puterea să facă asta? Deşi-l cunoştea doar de 
puţină vreme, se simţea atrasă de el. Îl admira, îl respecta 
şi se simţea în siguranţă cu el. N-o asaltase cu complimente 
bombastice şi nici nu-i oferise mici atenţii prin care să-şi 
declare dragostea; totuşi Sadie ştia că el ţinea la ea. A 
văzut asta în ochii lui şi-n tandreţea zâmbetului lui. În 


prezenţa lui, simţea acel sentiment de mulţumire pe care-l 
simţise acasă, în Indiana. Să-i spună lui Thad că nu mai e 
de acord s-o curteze îi va fi chiar mai greu decât să 
continue să cânte în serile de marţi. Dar ea se va strădui să 
facă asta. Pentru Mama şi pentru fraţii ei va face asta. 

leşi din odaie, dar se îndreptă direct înspre scări, în loc să 
meargă la bucătărie pentru micul dejun. Domnişoarele 
Melva şi Shelva o vor certa, dar ea simţea că nu putea 
mânca nimic. Un nod parcă i se pusese în gât. Poate că va fi 
în stare să mănânce ceva după ce va vorbi cu Thad. Cu 
siguranţă, nodul îngrozitor pe care-l simţea în gât va 
dispărea de îndată ce va face ce-i poruncise domnul Baxter. 
Fata îşi urmă rutina obişnuită de a descuia uşa din faţă a 
prăvăliei şi de a o lăsa deschisă. O adiere de ploaie se 
simţea în aer. 

Sadie se duse până la marginea trotuarului şi privi în sus. 
Nori negri atârnau pe cer, prevestind o furtună de vară. 
Fata se scutură uşor, chiar dacă aerul era cald şi umed. 
Speră ca Sid să nu fie nevoit să meargă pe vreme urâtă pe 
drumul de întoarcere de la Beloit. Speră şi că cerul noros nu 
era un semn al felului în care va reacţiona Thad atunci când 
îi va spune că n-o va mai putea curta. 

Se întoarse pe călcâie şi se pregăti să intre în prăvălie, 
dar nasul ei simţi o uşoară duhoare de sconcs. Îşi simţi gura 
uscată şi se întoarse uşor. Thad stătea în colţul prăvăliei. 
Văzându-l, Sadie încremeni în loc. Vru să-l salute cu un 
zâmbet, dar îşi simţi faţa împietrită. Aşa că rămase cu ochii 
holbaţi la el, aşteptând ca el să-i spună ceva. 

Thad îşi ridică mâna şi-şi scoase pălăria de pe cap, dar nu 
se apropie de ea. 

- Sadie... 


Fata înghiţi în sec. 

- Thad. Frământându-şi mâinile în buzunarul şorţului, ea- 
şi forţă limba stângace să articuleze câteva cuvinte. - Cum 
te simţi în dimineaţa asta? 

Un zâmbet trist ridică un colţ al buzelor lui. 

- Încă mai simt că duhnesc a sconcs. De-asta stau aşa 
departe de tine. 

Sadie îşi dori să chicotească la comentariul lui, însă se 
abţinu şi aruncă o privire înspre cer. 

- Se pare că va veni o furtună. Cred c-asta înseamnă că 
noi... nu vom putea face acea plimbare în seara asta, nu-i 
aşa? 

Privi şi el în sus spre cer. Legănându-şi pălăria, o privi din 
nou. 

- Nu trebuie să te grăbeşti să renunţi la planurile 
noastre. Aş putea închiria trăsura acoperită a lui Bill 
Kimbrough. Trăsura ne va feri de ploaie, cred eu, dacă 
totuşi va ploua până deseară. 

Sadie îl văzuse pe primar şi pe soţia lui plimbându-se prin 
orăşel în trăsurica neagră din piele cu copertină şi se 
întrebase cum ar fi să stea sub acea copertină, pe băncuţa 
îngustă şi tapiţată, în compania lui Thad. Dar din cauza a 
ceea ce-i ceruse domnul Baxter, nu va mai putea afla asta 
niciodată. 

- Nu prea cred că e o idee bună. 

Sprâncenele lui se încruntară, dar ea simţi că asta era o 
reacţie mai degrabă provocată de nedumerire decât de 
supărare. 

- Cum aşa. 

Un sentiment de vinovăţie îi gâtui răsuflarea. Ea nici nu 
se putea uita în ochii lui. Aşa că îşi îndreptă privirea în altă 


parte, uitându-se peste umărul lui. 
- Eu... nu prea am timp. Sunt ocupată. Frânturi din 
reprezentaţia de seara trecută începură s-o bântuie. 

— Prăvălia se închide la şase. Ora de culcare e la cât? 
Nouă şi jumătate sau zece? Vocea blândă a lui Thad părea 
uşor sarcastică. - Ne-ar rămâne berechet mai bine de-o oră 
ca să ne plimbăm cu trăsura. 

— Ştiu, dar... 

— Eşti la fel ca o pisică - ce devine arţăgoasă când ploaia 
o udă niţel? 

Prima stropitură de picuri mari de ploaie căzu pe trotuar. 
Sadie simţi că tachinarea lui drăgăstoasă îi răneşte inima. 
Şi-ar fi dorit ca el să se supere. Să insiste ca ea să meargă. 
Să se indigneze. Atunci îi va fi mai uşor să-l îndepărteze de 
ea. 

- Nu, nu mă sperii de ploaie. 

Expresia lui deveni serioasă. 

- Sadie, trebuie să vorbesc ceva cu tine. Şi nu vreau să 
mai amân discuţia asta. E important să vorbim. 

Ea înghiţi în sec. 

- Îmi pare rău, Thad. Pur şi simplu, nu pot... în seara 
asta. 

— Păi, atunci, ce zici de mâine? 

— Nici mâine n-am să pot. 

Thad îşi lovi pălăria de cracul pantalonului de câteva ori, 
foşnitura uşoară luându-se la întrecere cu răpăitul 
picăturilor de ploaie care cădeau pe acoperişul verandei de 
deasupra capetelor lor. 

— În serile de vineri şi sâmbătă trebuie să cânţi, aşa că, 
ce zici de duminică după-amiază? Am să închiriez trăsura. 
Un zâmbet vag îi încreţi obrazul proaspăt ras. Până atunci, 


trebuie să scap de tot de mirosul de sconcs, iar ploaia asta 
mă va curăța bine. O să ne bucurăm de o plimbare 
frumoasă. 

Sadie simţi în piept o durere sfâşietoare. 

— Nici duminică n-am să pot. 

El oftă - primul semn de nervozitate. 

— Păi, atunci, alege tu ziua şi ora. 

Fata îşi împreună degetele şi-şi împinse mâinile peste 
stomacul care îi tremura. 

- Tocmai asta-i problema, Thad. Nu pot alege o zi sau o 
oră. Sunt... pur şi simplu, prea ocupată. lar... Trăgând adânc 
aer în piept, termină grăbită. - Nu-i corect din partea mea 
să te refuz mereu, aşa că... poate... 

În ciuda intenţiei lui iniţiale de a menţine distanţa între ei, 
el făcu câţiva paşi în faţă. Lăsând să-i cadă pălăria pe 
podeaua verandei, o prinse de umeri, uitându-se drept în 
ochii ei. 

- Vrei să spui că nu vei merge niciodată într-o plimbare 
cu mine? 

Bărbia lui Sadie începu să tremure. Pieptul o durea atât 
de tare că nici nu mai putea respira. Ajută-mă, Doamne! 
Ajută-mă, Doamne! gândurile ei implorară. Fata simţea un 
nod în gât, iar limba şi-o simţea greoaie şi incapabilă să 
articuleze vreun cuvânt. Aşa că dădu afirmativ din cap, fără 
a scoate o vorbă. 

— Dar de ce? 

Confuzia lui sinceră aproape că-i frânse inima lui Sadie. 
Dar ce putea spune ea? Cel puţin Thad n-o va vedea 
niciodată în rochia aceea roşie din satin, cântând cântece 
deocheate. 

Se pare că el obosi să aştepte un răspuns, pentru că-i 


dădu drumul şi făcu un pas în spate. Ochii îi licăreau, iar 
irişii lui căpătară o culoare verde-închis. 

- Credeam că între noi e ceva special, dar... Thad îşi 
îndreptă spatele şi-şi aşeză pălăria pe cap. - Dar cred că m- 
am înşelat. Prea bine, domnişoară Sadie. N-o să te mai 
deranjez de-acum încolo. 

Bărbatul se întoarse cu spatele la ea şi o luă din loc, iar 
tropăitul ghetelor lui pe trotuarul din scânduri se auzi într-o 
perfectă armonie cu prima bubuitură de tunet. 

Cumva Sadie a reuşit să reziste zilelor de miercuri şi joi 
fără să se prăbuşească psihic. Dar ea a trebuit să facă orice 
efort posibil ca să nu dea nimănui de bănuit despre 
suferinţa prin care trecea sufletul ei. Deşi Thad n-a mai pus 
piciorul în prăvălie, lui Sadie i se părea că-l vede peste tot. 
De fiecare dată când se uita la borcanul cu dulciuri, ea-şi 
imagina degetele lui apucând un pumn de bomboane 
pentru copiii din oraş. Într-un cupon de stambă de culoare 


verde, ea văzu culoarea ochilor lui. În timp ce aranja nişte 
brice de ras în cutia din sticlă de pe tejghea, degetele ei 
atinseră mânerul moale al unui brici şi imediat ea se gândi 
la cât de moale se simţise mustaţa lui Thad pe buzele ei, 
atunci când el o sărutase. 

Sadie îl îndepărtase de ea, dar părea că nu putea scăpa 
de el. 

Gândindu-se că Sadie avea acum inima sfâșiată, 
domnişoarele Melva şi Shelva cloncăneau pe lângă ea ca 
două găini care-şi protejează excesiv puii sub aripile lor. La 
un moment dat, ele chiar ameninţaseră că vor merge la 
biroul şerifului şi-l vor dojeni aspru, dar Sadie reuşi să le 
convingă să nu facă acel lucru. O bucura că gemenele 
celibatare îi ţineau partea, dar inima ei suferea acum doar 
din cauza ei - şi nu a lui Thad. Exact asta le spusese şi lor, 
după care Sadie fusese bombardată cu o nouă serie se 
întrebări la care ea nu putea răspunde 

O, cât de mult şi-ar fi dorit să le poată spune despre ce 
se întâmpla în serile de marţi în pivnita prăvăliei! 
Eliberându-şi conştiinţa de povara aceea, s-ar elibera şi de 
povara responsabilităţii. Dar ar fi egoist din partea ei să le 
spună ce făcea fratele lor. Ele îl adorau, pur şi simplu, şi-ar 
muri pe loc dacă ar afla că el este implicat în ceva ilegal. 
Faptul că habar n-aveau de acel lucru le va salva de lao 
nenorocire şi le va permite să nu fie acuzate de vreun 
delict. Aşa că Sadie nu putea spune nimănui secretul ei. Cu 
excepţia lui Sid, care ştia deja. 

Fata număra orele până la întoarcerea vărului ei. Din 
fericire, nu mai era nevoie să-l rănească pe Sid cu vestea 
despre curtarea lui Thad. În schimb, îi va împărtăşi 
nemulţumirile ei în privinţa reprezentaţiilor de marţi seara 


ale domnului Baxter. Împreună, vor găsi o soluţie la acea 
problemă. 

Joi, cu jumătate de ceas înainte de ora închiderii, 
clopoţelul de la uşă sparse liniştea din prăvălie. Sadie, 
ocupată cu aranjatul unor perechi de ciorapi în coşul din 
colţul din spate al prăvăliei, nici nu catadicsi să se uite 
înspre uşă până când domnişoara Shelva începu să ţipe. 

- Sadie! Vărul tău e aici şi vrea să te vadă! 

Sid! Sadie scăpă din în mană ciorapii împăturiţi, care 
căzură pe podea. Fata se repezi spre Sid, care o îmbrăţişă 
mirat. În momentul în care-şi îngropă faţa în umărul lui, 
Sadie izbucni în lacrimi. 

El chicoti uşor, apoi o întrebă cu voce gâtuită: 

- Ţi-a fost dor de mine? 

Domnişoara Shelva îi răspunse în locul lui Sadie, care 
continuă să-şi ţină faţa lipită de gulerul cămâăşii lui Sid., A 
fost apatică toată săptămâna. Cu siguranţă, îi lipseşte 
cineva. 

Sadie ştiu imediat cine era acel cineva la care se referea 
domnişoara Shelva, dar Sid înţelese, cu siguranţă, altceva. 
Braţele lui o strânseră şi mai tare într-o îmbrăţişare 
posesivă, după care îi şopti: 

- Şi mie mi-a fost dor de tine. 

O mână vânjoasă o apucă pe Sadie de umăr şi o trase din 
îmbrăţişarea lui Sid. Domnişoara Melva o ţinu strâns pe 
Sadie în timp ce se uita spre Sid. 

- Fata asta are nevoie de niţică dezmierdare. Du-o alături 
la birt şi convinge-o să mănânce nişte plăcintă cu piersici 
făcută de Cora, apoi adu-o înapoi cu zâmbetul pe faţă. 

Sid radia de bucurie. 

- Am înţeles, doamnă! zise el, ridicându-şi cotul. - Ai 


auzit-o pe doamna. Hai să mergem, Sadie! 

— Dar... încă nu s-a făcut ora de închidere. Sadie se uita 
când la domnişoara Melva, când la domnişoara Shelva. 

Domnişoara Shelva îşi flutură mâinile înspre Sadie. 

- Du-te! Şi-aşa nu ne eşti de prea mare ajutor acum, cu 
mintea rătăcind la alte lucruri. Deşi vorbele ei sunaseră 
cam aspru, tonul ei nu fusese deloc răutăcios. 

Domnişoara Melva se aplecă înspre Sadie şi-i şopti ceva 
la ureche. 

- Cel mai bun medicament pentru suferinţa inimii e 
timpul petrecut cu un om care ţine la tine. Aşa că, du-te 
acum! Regăseşte-ţi zâmbetul. O împinse uşor pe Sadie spre 
Sid. - Să ai grijă de fata noastră, m-ai auzit? 

— Am înţeles, doamnă. Sid o prinse pe Sadie de mână şi 
puse mâna ei în îndoitura cotului lui, după care o însoţi 
afară. Dar în loc s-o îndrepte spre birtul Corei, o duse după 
colţul prăvăliei, înspre aleea îngustă. O strânse din nou în 
braţe şi oftă, îngropându-şi faţa în părul ei. 

- Oh, Sadie, m-ai făcut atât de fericit când ai alergat în 
braţele mele. Tot drumul m-am gândit la tine. Şi eu... 

Sadie se eliberă din îmbrăţişarea lui. 

- Sid, trebuie să vorbesc ceva cu tine. 

EI îi zâmbi. 

- Sigur. Asta şi facem acum - vorbim. 

— Despre ceva important. 

Ochii lui scăpărară. 

- Şi eu am ceva important la care mă gândesc. 

Sadie scoase un oftat lung. 

- Sid, te rog... putem merge într-un loc mai retras? Ea 
scrută atent aleea. Deşi nu era nimeni în preajmă, ar fi 
preferat să meargă într-un loc unde să nu poată fi auziţi. 


Sid îşi trecu braţul pe după mijlocul ei şi o îndreptă cu 
faţa înspre stradă. 

- Ascultă-mă, Aşa mă aşteaptă acum. Trebuie să duc 
căruţa la el acasă. Dar poţi veni cu mine. 

Teama o cuprinse aşa tare că ea se cutremură. Vru să 
refuze, dar Sid îi spuse imediat: 

- Putem vorbi pe drum - vom fi doar noi doi. O compania 
plăcută şi intimă. Eşti de-acord? 

Deşi ezita să-l vadă pe domnul Baxter, ea dădu din cap, 
tremurând. Sid o ajută să urce în căruţă, după care se aşeză 
lângă ea, şi apucă hăţurile. Cu un zâmbet larg, el îndemnă 
caii la drum, iar căruţa se urni din loc. 

Sadie aşteptă până când ieşiră din oraş, apoi îşi îndreptă 
faţa spre vărul ei. 

- Sid, am cântat marţi seara în sala de operă. 

Sid îi aruncă o privire scurtă, dar curioasă. 

- Şi cum a fost? Sadie înghiţi gustul amar care-i umpluse 
gura. 

- îngrozitor. Îi povesti apoi despre uşa prin care intrau şi 
ieşeau bărbaţii şi despre mirosul care răzbătea din cealaltă 
parte a pivniţei. Îi povesti şi despre faptul că bărbaţii ieşeau 
din cealaltă încăpere complet schimbaţi. Faţa lui Sid se 
încruntă atunci când Sadie îi împărtăşi câteva dintre 
comentariile grosolane ale bărbaţilor, făcute în timp ce ea 
cânta. În final, fata îi zise: 

- Nu ştiu ce să fac. Domnul Baxter le dă cu siguranţă 
băutură celor care vin la reprezentațiile de marţi seara. Am 
nevoie de slujba asta, Sid, dar nu pot accepta să fiu 
implicată în ceva ilegal. 

Sid îşi încleştă falca, iar privirea i se încruntă. 

- Nu. Nu poţi. Speranţa se aprinse în pieptul ei. 


- Ai să vorbeşti cu el? Şi-ai să îndrepţi lucrurile? 

— Nu-ţi face griji, Sadie. Sid luă hăţurile într-o singură 
mână şi-şi puse mâna liberă peste mâinile ei. 

- Am să îndrept lucrurile. 


+ 


Sid îi opri pe Hec şi Rudy în faţa hambarului. Acum el şi- 
ar fi dorit să fi lăsat-o pe Sadie în oraş, unde ar fi fost ferită 
de cearta aprigă ce-ar putea izbucni între el şi omul pentru 
care lucra. Mânia mocnea adânc în sufletul lui. Pe vremea 
când erau copii, Sid îi înfruntase mereu pe cei care-şi 
băteau joc de Sadie. Chiar dacă Aşa Baxter era cel care îi 
plătea simbria, el n-ar fi ezitat să-i tragă un pumn în plină 
faţă, dacă tot ce-i spusese Sadie era adevărat. Cum putea 
Aşa permite ca ea să fie tratată aşa de urât? Faptul că o 
plătea cu cinci dolari pentru câteva ore de cântat nu-i 
dădea dreptul să-i lase pe bărbaţii aceia mojici s-o trateze 
urât. 

Sări din căruţă şi-şi întinse mâinile înspre Sadie. O ajută 
să coboare, apoi îi arătă cu degetul înspre o băncuţă joasă, 
de sub acoperişul înclinat al şopronului. 

- la loc acolo. Eu mă duc să-l caut pe Aşa ca să mă 
lămuresc ce-i cu reprezentațiile alea de marţi seara. 

— Îţi mulţumesc, Sid. 

Uşurarea care strălucea în ochii ei întări şi mai mult 
hotărârea lui Sid de a o salva din situaţia aceea. 

- Nu te teme, îi zise el, zâmbindu-i şovăitor. - Totul va fi 
bine, ai să vezi. O urmări cu privirea până când ea se aşeză 
pe băncuţă. Apoi, se îndreptă furios înspre hambar. Chiar 
dacă Aşa era un om bogat, el părea să-şi petreacă mai mult 


timp în hambarul lui decât în casă. De mai multe ori, Sid îl 
găsise pierzându-şi vremea în acea construcţie din lemn, 
atunci când se întorcea cu căruţa din vreo cărăuşie. 

Sid intră în hambar, clipind de câteva ori în timp ce ochii 
lui încercară să se obişnuiască cu bezna. Aşa trăsese toate 
obloanele, iar încăperea era învăluită într-o beznă adâncă. 
Chinuindu-se să zărească ceva, Sid strigă: 

- Aşa? Eşti cumva aici? 

O scârţâitură ajunse la urechile lui Sid, iar el se uită în 
sus înspre podul hambarului. Niciun fir de pai nu căzu jos, 
ca să-l alerteze de prezenţa cuiva în podul hambarului. 
Scârţâitul înfundat se auzi din nou, iar Sid se uită în jur, 
buimăcit. 

- Aşa? Ca un bursuc ieşind dintr-o gaură din pământ, 
capul lui Aşa se ivi de sub podeaua acoperită de paie. 

- Sid, tu eşti? 

Tânărul făcu câţiva paşi în faţă, cu fruntea încruntată. 
Tocmai atunci zări nişte trepte scobite în pământ, ce duceau 
în jos înspre pivniţă. O podea din lemn stătea rezemată de 
peretele hambarului. Aşa urcă de jos, cu picioarele târându- 
şi-le pe pământul bătătorit şi scoțând acel zgomot pe care 
Sid îl auzise mai devreme. Sid arătă cu mâna înspre acea 
gaură. 

- Ai o pivniţă în hambar? 

Aşa trânti la loc bucata din podea şi-o astupă cu fân. 
Apoi, frecându-şi mâinile, se întoarse spre Sid. 

- Te-ai întors mai repede. A mers totul bine în Beloit? 

Sid scutură din cap de parcă ar fi vrut să primească 
răspuns la întrebarea pe care tocmai i-o pusese lui Aşa. Era 
omul surd? Sau voia pur şi simplu să-i ignore întrebarea? În 
cazul acesta putea continua şi el jocul, schimbând din nou 


subiectul. Cu pumnii în şold, îl străfulgeră pe Aşa cu 
privirea. 

- Sadie mi-a povestit despre reprezentaţia de marţi 
seara. Mi-a spus că jumătate dintre bărbaţii care veniseră 
acolo erau beţi. Le oferi cumva şi băutură? Spre enervarea 
lui Sid, Aşa scoase un chicot. Trecu pe lângă Sid şi traversă 
hambarul vrând să dispară în spatele unui zid despărțitor. 

- Şi ce dacă le ofer băutură? 

Sid îl urmă. Îl urmări pe Aşa dând la o parte o perdea din 
pânză groasă, ce ascundea mai multe lăzi. 

- Alcoolul a fost interzis în Kansas. Ai putea da de belea 
dacă vinzi aşa ceva. Şi-o pui şi pe Sadie în pericol, ţinând-o 
într-o cameră cu o şleathă de betivi, dornici de a chefui. 
Când Sid încercă să se gândească la ce s-ar fi putut 
întâmpla, indignarea îl cuprinse brusc. Făcu câţiva paşi în 
faţă şi-l apucă pe Aşa de umăr, zgâlţâindu-l zdravăn. 

- Nu-i poţi cere lui Sadie să stea pe scenă şi să-i distreze 
pe bărbaţii aceia care nu sunt capabili să se stăpânească. 

Ochii ca nişte mărgele ai lui Aşa se îngustară. El îşi 
scutură umărul cu degetele-i mici şi îndesate, de parcă ar fi 
vrut să-şi scuture haina neagră de vreo scamă lăsată de 
mâna lui Sid. 

- Cred c-ai întrecut măsura, băiete. — Poate c-ar fi bine 
să-ţi aminteşti că lucrezi pentru mine. La fel şi verişoara ta. 
lar dacă vreţi să continuaţi să vă primiţi simbria - şi tu şi ea 
- veţi face ce vi se spune, rosti Aşa, ameninţător, după care 
dădu să se îndrepte spre mijlocul hambarului, dar Sid îi tăie 
calea. 

— Nu-i corect din partea ta să ne ameninţi. Sid se forţă să 
articuleze cuvintele printre dinţii lui încleştaţi. - Nu poţi fi... 

— Nu pot? strigă Aşa mai tare decât îl auzise vreodată 


Sid. - Tu îmi spui mie că nu-mi pot conduce afacerea în felul 
în care doresc? Aşa îşi dădu capul pe spate şi izbucni într-un 
hohot de ras. 

— Da, îi zise Sid, - şi-ar fi bine să ai grijă. Căci nu te voi 
lăsa să-i faci vreun rău lui Sadie. 

Încă chicotind, Aşa spuse: 

- Zău? Şi cum crezi c-ai să mă poţi opri? 

Sid scrâşni din dinţi, stăpânindu-se să nu-i tragă un pumn 
lui Aşa în faţa lui durdulie. Înainte să apuce să-i răspundă, 
Aşa chicoti din nou. 

— Băiete, devii obraznic, fii atent, îţi spun! Potoleşte-te şi 
gândeşte-te bine înainte să mai spui vreun cuvânt. 
Încrucişându-şi braţele peste piept, Aşa rânji spre Sid. 

- După părerea mea, suntem amestecați în treaba asta 
cu toţii - tu, eu şi verişoara ta draga. 

Tonul insinuator al lui Aşa îl făcu pe Sid să simtă fiori pe 
şira spinării. Se încruntă şi-şi încleştă pumnii. 

- Cum aşa? 

— Păi, ai dreptate când spui că eu produc băutură. Bere 
şi vin - ambele de bună calitate. Oamenii nu vor găsi ceva 
mai bun. Am clienţi înşiraţi într-o coadă de-aici până hăt 
departe, în Nebraska şi Oklahoma, aşteptând să cumpere 
alcool de la mine. lar în ce priveşte reprezentațiile de marţi 
seara? Sunt mai mult pentru bărbaţii care joacă cărţi sau 
pariază la ruletă decât pentru cei care vin să bea. 

Jocuri de noroc? Sid se holbă la Aşa, nesigur dacă auzise 
corect. Omul acela încălca legea în orice fel posibil! 

Aşa continuă pe un ton calm. 

- Desigur, dacă mai şi consumă băutură, ei devin mai 
largi la pungă şi mai dispuşi să-şi cheltuie bănuţii. Aşa că 
îmbuibarea lor cu băutură îmi rotunjeşte mie averea. 


Sid scutură din cap. 

- Dar de ce-o amesteci şi pe Sadie în asta? 

Aşa pufăi ironic. 

- Băiete, o fată frumoasă ca ea atrage la fel de mult ca şi 
o băutură bună. lar dacă cineva s-ar întâmpla să coboare în 
pivniţă, tot ce va vedea acolo va fi un grup de bărbaţi 
bucurându-se de o reprezentaţie specială. Ea e doar o 
acoperire, ca să zic aşa. 

Sid se înfurie. 

- Atunci, ea nu va mai fi acoperirea ta. Nu va mai cânta 
la reprezentațiile de marţi seara. 

Aşa nici nu clipi din ochi. 

- O, ba da, va cânta, spuse el, ţintuindu-l pe Sid cu 
privirea. - Ştii la fel de bine ca şi mine cât de mult îşi 
doreşte ea să cânte. Cât de mult are ea nevoie să cânte ca 
să-şi întreţină mama văduvă şi săracă şi fraţii orfani de- 
acasă. Căci ce se va alege de familia ei dacă ea renunţă să 
cânte? Va muri de foame, cel mai probabil. lar ea nu vrea să 
se întâmple asta. 

Sid se repezi spre Aşa şi-l apucă de partea din faţă a 
hainei, strângând stofa cocoloş în mâinile lui. Nas în nas cu 
Aşa, el îi mărâi printre dinţi: 

- Ea nu va mai cânta marţi seara. Şi-am să-i spun 
şerifului McKane ce faci tu jos, în acea sală de opera. 

— Băiete, eu zic să te potoleşti! Aşa îşi înfipse mâinile în 
pieptul lui Sid şi-l împinse cu putere. Sid se dădu înapoi cu 
paşi poticniţi, iar Aşa începu să-şi netezească haina. 

- Ea o să continue să cânte, şi cu asta, basta! spuse Aşa, 
rânjind ironic şi încrucişându-şi braţele la piept. - Cât 
despre discuţia cu simpaticul nostru şerif... n-ai să fii în 
stare să faci asta. Eşti vârât în belea la fel de mult ca şi 


mine. 

— Eu? Cum aşa? 

— Legea interzice să faci alcool, dar şi să-l distribui, nu-i 
aşa? Ei bine, poate că eu sunt acela care fac alcool, dar tu 
eşti acela care-l distribuie. 

Inima bubuia în pieptul lui Sid. 

- Ce-ai spus? 

— Cu ce crezi că erau pline acele lăzi pe care le-ai dus la 
Abilene şi la Beloit? Cu vin. Aşa făcu câţiva paşi înspre uşa 
largă a hambarului. - Dacă mă denunţi, am să le spun că 
eşti partenerul meu. Dacă eu am să mă înec, te voi trage 
după mine. La fel se va întâmpla şi cu verişoara ta dragă. 

Sid îl ajunse pe Aşa din urmă şi încercă să-l împiedice să 
iasă din hambar. 

- Şeriful nu va crede că sunt implicat şi eu. 

— Nu crezi asta? Aşa se holbă la Sid de parcă ar fi luat-o 
razna. - Cine a adus-o pe Sadie în oraş ca să cânte în sala 
de operă? Şi cine a cărat lăzile cu băutură în întreg Kansas- 
ul? Şeriful se va uita la ceea ce ai făcut tu însuţi, şi-ţi va 
agăța de gât tăbliţa de vinovat cât ai clipi din ochi. Scutură 
apoi din cap, chicotind - Băiete, n-ai nicio şansă să scapi. 

Gândurile lui Sid o luară razna. Pe cât de mult ura să 
recunoască asta, acţiunile lui puteau fi interpretate că el îl 
ajutase pe Aşa să pună bazele afacerii cu jocuri de noroc şi 
consum de băuturi alcoolice. Sid scrâşni din dinţi, înciudat 
că se lăsase înşelat de Aşa. Dar cum de-a putut el s-o 
amestece şi pe Sadie într-o asemenea încurcătură? 

— Ah, şi să nu uit..., zise Aşa apucându-l de braţ pe Sid şi 
trăgându-l înapoi în hambar. - Şeriful a devenit din cale- 
afară ele curios. Cred că vrea s-o tragă de limbă pe Sadie. 
S-a folosit chiar şi de şiretlicul de a o curta. 


Inima lui Sid se opri în loc. Ce se petrecuse oare cât timp 
fusese plecat din oraş, fără să aibă habar că transportă 
băutură fabricată de Aşa? 

— Declarându-şi intenţia de a o curta, cu siguranţă îi va fi 
uşor s-o tragă de limbă. Trebuie să facem ceva împotriva 
acelui om înainte de a ne aresta pe toţi. 

Sid se scutură din strânsoarea lui Aşa. 

- Ce tot spui acolo? 

— Spun că suntem toţi în pericolul de a fi aruncaţi în 
închisoare. Tu şi cu mine fiind bărbaţi, probabil că vom ieşi 
de-acolo vii şi nevătămaţi, dar ce se va alege de Sadie? O 
fetişcană ca ea - forţată să stea mută în spatele unor gratii, 
se va stinge pe picioare, cred eu. E ca şi cum ai ţine într-o 
colivie o pasăre sălbatică. 

Teama îl făcu pe Sid să simtă un gust amar în gură. 

— Dar tu vrei să-ţi protejezi verişoara, nu-i aşa? Tonul 
linguşitor al lui Aşa căpătă o tentă de disperare, ce se 
potrivea de minune cu sentimentul care sfâşia inima lui Sid. 
Sid dădu din cap, iar Aşa îi aruncă o privire peste umăr. Se 
apropie apoi de Sid atât de mult că răsuflarea lui caldă 
atinse faţa flăcăului, şi-i şopti: - Singurul mod prin care ne 
asigurăm că niciunul dintre noi nu păţeşte nimic e să 
scăpăm de şeriful acela. 

Thad trase înspre el cutia cu proviziile de mâncare de pe 
raftul de deasupra patului şi aruncă o privire înăuntru. O 
singură conservă mai rămăsese pe fundul cutiei. O scoase 
de acolo, se strâmbă uşor şi-o aruncă la loc. În niciun caz 
nu putea mânca acum conserva cu piersici. După ce 
împinse la loc cutia pe raft, se trânti pe salteaua plină de 
cocoloaşe şi-şi lăsă capul pe pernă. 

În sfârşit, liniştea se aşternuse pe stradă. Ecoul paşilor 
care se auziseră pe trotuarul din scânduri - oameni ce se 
îndreptau înspre prăvălie ca să participe la reprezentaţia de 
vineri seara din sala de operă - aproape că-i atrăsese 
atenţia mai devreme în seara aceea. O parte din el tânjea 
să se alăture celorlalţi orăşeni ca să asculte vocea plăcută a 
lui Sadie. Thad ascultase şi alte cântărețe talentate, dar 
până s-o audă pe Sadie el nu mai ascultase cântecele cu 
inima lui. Ea cânta cu sufletul, nu doar cu vocea - un dar rar 
întâlnit. lar ea îşi irosea acel dar cântând cântece 
deocheate, în plus, ea l-a respins. 

Ridicându-se în picioare, Thad se îndreptă cu paşi apăsaţi 
spre fereastra din faţă şi se uită la strada pustie. Priveliştea 
parcă descria golul din adâncul fiinţei lui. De ce-l 
îndepărtase ea tocmai acum? Din primele momente 
petrecute împreună, el simţise o legătură strânsă cu Sadie. 
Ea-l făcea să râdă. Îl făcea să se simtă puternic şi 
important. Sadie dorea aceleaşi lucruri pe care le dorea şi 


el. Ceva o schimbase, iar Thad trebuia să ştie ce. Trebuia să 
ştie că să poată înţelege. - Doamne, ajută-mă să înțeleg, 
pentru că până am să înţeleg, n-o voi putea scoate din 
inima mea. 

Dar între timp el avea o sarcină de îndeplinit. Primarul şi 
consilierii oraşului nu-l plăteau ca s-o curteze pe Sadie. El ar 
face mai bine să-l prindă odată pe contrabandist şi să-l 
aducă la judecată. Arma lui şi tocul din piele atârnau de-un 
cui în holul casei. Thad îşi puse cureaua lată din piele în 
jurul şoldurilor Pistolul îi atârna greoi pe coapsă. Greutatea 
responsabilităţii atârna la fel de greu pe umerii lui. 

Până acum, investigaţiile lui din timpul zilei nu-l ajutaseră 
să prindă pe cineva la ascunzătoarea din cavernă. Acum, el 
va sta la pândă şi-n timpul nopţii. Nu mai era nevoie de el 
în oraş - aproape tot oraşul se delecta acum ascultând-o pe 
Sadie cântând. Kimbrough îi spusese că-l poate împrumuta 
pe Thunder oricând dorea, aşa că el o să pună şaua pe cal, 
o să meargă acolo şi-o să stea la pândă lângă grotă. Poate 
că în cele din urmă o să-l prindă pe acela care era 
răspunzător de contrabanda cu alcool. lar după ce o să-l 
predea pe făptaş. Primarului, o să-şi facă bagajele şi o să 
plece din Goldtree. N-avea nicio idee unde o să meargă, dar 
cu siguranţă se va duce undeva. Departe de Sadie şi de 
frustrarea respingerii ei. 

Îşi puse pălăria pe cap, strâmbând din nas la duhoarea 
vagă de sconcs care se impregnase în pălărie. leşi afară şi 
se opri pentru o clipă, aplecându-şi urechea spre prăvălie. 
Sadie trebuie să fie acum la mijlocul reprezentaţiei ei, dar 
nici măcar o notă muzicală nu se putea auzi în briza uşoară 
a serii. Aşa zidise pereţi foarte groşi, asigurându-se că 
muzica va rămâne doar în sala de operă. Nimeni de-afară 


nu putea auzi ceva - trebuia să-ţi plăteşti cei 50 de cenți ca 
să te bucuri de spectacol. Picioarele lui încercară să se 
mişte uşor în direcţia prăvăliei, dar el le struni şi se îndreptă 
în schimb către grajdul cailor. A; o treabă de făcut, McKane, 
exact aşa cum iţi spune mereu Roscoe Hanaman. Aşa că, 
treci la treabă! 

Thad puse şaua pe Thunder, apoi dădu să-şi ridice 
piciorul în scăriţa de la şa. Zări însă un felinar atârnând de- 
un cui pe un stâlp din apropiere. Poate că va avea nevoie 
de el. Îl luă în mână, îl agăţă de şa şi se urcă pe cal. - Hai să 
mergem, Thunder. Câteva minute mai târziu, el şi Thunder 
lăsară orăşelul în urmă. Două zile foarte însorite uscaseră 
drumul după ploaia de miercuri, dar roţile unei căruţe se 
cufundaseră în noroi când pământul fusese ud, lăsând urme 
adânci destul de late în care să încapă copita unui cal. Thad 
nu forţă calul într-un galop - oricât de mult îşi dorea să 
ajungă la grotă înainte de apusul soarelui, el nu s-ar purta 
necugetat şi n-ar răni un cal luat cu împrumut. În plus, 
plimbarea în tihnă sub un cer împestriţat cu o culoare de 
rozpiersică şi o briză ridicând în aer miros de pământ 
reavăn şi de flori îmbobocite îl făcu să se simtă mai bine. 
Parcă tensiunea ultimelor zile se risipea pe măsură ce el se 
depărta de orăşel. 

Thunder necheză de câteva ori în timp ce ei se apropiară 
de locul unde se întâlniseră cu sconcsul, dar Thad îşi înfipse 
călcâiele în coapsa calului şi-l încurajă să-şi continue 
drumul. Îl mână în afara drumului, printr-o crăpătură în 
tufişurile şi arbuştii deşi. Înaintară dificil, iar Thad fu nevoit 
să se aplece ca să nu-şi agaţe pălăria între ramurile joase. 
Pantalonii i se agăţaseră de câteva ori în tufişurile ţepoase, 
dar el îl mână pe Thunder până când ajunseră la doar 


câţiva metri de deschizătura cavernei. 

- Prr, băiete! Thad descălecă şi, după ce scrută atent 
locul preţ de câteva clipe, îl duse pe Thunder în spatele 
unui pâlc de puieţi de stejar. Legă hăţurile strâns de 
trunchiul unui copăcel, trăgând uşor de ele ca să vadă dacă 
vor rezista în cazul în care calul se va speria din nou şi va 
dori s-o ia la sănătoasa, apoi luă felinarul în mână. Mângâie 
mai întâi calul pe grumaz înainte să se furişeze înspre 
grotă. 

Lângă gura întunecată a grotei, Thad aprinse felinarul. ÎI 
va stinge de îndată ce va găsi înăuntru o ascunzătoare 
bună, dar acum avea nevoie de lumină ca să intre acolo. Îşi 
folosi tocul ghetei ca să aprindă un chibrit, iar licărirea 
caldă a felinarului îi asigură lui Thad o cărare bine luminată. 
Ţinând felinarul departe de corp, se aplecă şi intră în 
cavernă. Îşi înăbuşi un strănut la mirosul umed şi rece care-l 
întâmpină. Străbătu prima încăpere şi intră în cea de-a 
doua, care era cea mai mare din cele trei. Ridicând 
felinarul, se întoarse încet, cercetând fiecare detaliu al 
galeriei. La ultima lui vizită, observase o stivă de lăzi goale, 
rezemate de peretele opus, şi câteva zeci de ulcioare pline, 
împrăştiate în jurul instalaţiei de distilat. Pe podea nu mai 
era acum niciun ulcior, iar lăzile fuseseră rearanjate - 
aliniate de-a lungul peretelui câte două, unele peste altele. 
Aruncă o privire într-o ladă şi fluieră uşor. Şase sticle erau 
acolo, fiecare sigilată cu un dop gros. 

Punând felinarul deoparte, Thad ridică o sticlă din ladă. 
Scoase dopul şi mirosi conţinutul sticlei. Simţi miros de bere 
brună. Strâmbându-şi faţa, puse dopul la loc şi studie atent 
sticla. Cineva lipise o etichetă din hârtie pe care erau scrise 
cuvintele - Melasă de calitate superioară. Thad pufăi 


dispreţuitor. 

Puse sticla la loc în ladă, apoi se întoarse în prima 
încăpere a grotei. Trecu pe lângă instalaţia inertă de distilat 
şi-şi concentră atenţia pe o formă mătăhăloasă, acoperită 
de o pânză groasă în colţul cel mai depărtat. Un vârf sub 
acoperământul greoi scotea la iveală o stivă înaltă de lăzi 
goale. Lăzi menite să ducă băutură la muşterii doritori. 
Alcool care îi va schimba pe oameni din docili în îndărătnici, 
din _liniştiţi în scandalagii, din bărbaţi dedicați familiei în 
bărbaţi înclinați doar spre satisfacerea poftelor lor. 

Thad simţi în piept o mânie aprigă. Cu greu suporta 
umilinţa că o operaţiune ilegală se desfăşurase atât se 
aproape de orăşelul în care el slujea ca om al legii. Chiar 
sub nasul lui, se putea spune. Ar trebui acum să sfărâme în 
bucăţi instalaţia aceea. Thad apucă o ladă şi-o ridică 
deasupra capului, gata s-o arunce înspre maşinărie. Muşchii 
lui se încordară ca să arunce lada cu toată puterea, dar 
Thad se opri brusc. Dacă va distruge instalaţia, nu va mai 
avea dovezi ca să le arate unui judecător. În plus, un verset 
din capitolul al şaptelea din Eclesiastul sfătuia că răbdarea 
e mai bună decât mândria, fie ea şi rănită. 

Încet, cobori lada şi-o puse deasupra celorlalte. Acoperi la 
loc grămada de lăzi cu pânza groasă, exact aşa cum o 
găsise. Trăgând adânc aer în piept ca să se liniştească, se 
strecură în crăpătura îngustă dintre stiva înaltă de lăzi şi 
peretele umed al cavernei. Suflă în globul felinarului, 
urmărind flacăra cum pâlpâie şi se stinge. Bezna îl învălui 
din toate părţile. Thad începu să tremure uşor în timp ce un 
sentiment de izolare puse stăpânire pe el. De atât de multe 
ori în copilăria lui, se ghemuise în patul din odaia 
întunecată, singur-singurel, dorindu-şi ca tatăl lui să se 


întoarcă mai repede acasă. lar apoi, când Tata sosea într-un 
târziu, clătinându-se prin odaie ameţit de băutură, Thad îşi 
dorea să fie din nou singur. 

Scutură din cap, alungând din minte amintirile acelea 
dureroase. Se fâțâi până îşi găsi o poziţie mai comodă. 
Ochii lui nu vedeau decât un neant întunecat. Un zgomot 
înfundat de pic-pic - picături de apă, probabil dintr-un izvor 
subteran - răsuna în urechile lui. Vântul şuiera prin tufişurile 
de la intrarea în grotă. Zgomote delicate. Şi liniştitoare. 

Doamne, fă-l să vină, implorau gândurile lui, amintindu-şi 
de rugăciunea pe care o murmura deseori în copilărie. 
Convinge-l pe contrabandist să apară, se corectă el imediat. 
Strângând în mână mânerul armei, Tnad îşi rezemă capul 
de peretele rece şi neted al peşterii şi oftă. Îşi lăsă ochii să 
se închidă. Acum va da dovadă de răbdare şi va aştepta. 


+ 


Thad se trezi din somn scuturându-se, iar capul i se lovi 
de ceva tare şi rece. Frecându-şi tâmpla care-i zvâcnea 
îngrozitor, şeriful îşi deschise ochii şi clipi în bezna 
întunecoasă, dezorientat. Unde se afla el? Mirosul umed şi 
neplăcut îi aduse brusc aminte, îşi înăbuşi un geamăt când 
înţelese că îl furase somnul în cavernă. 

Cu grijă, pipăi cu mâna după felinar până-l găsi. O mică 
cutie de chibrituri aştepta în buzunarul cămăşii lui. Scoase 
un băț de chibrit şi-l scăpără de tocul ghetei. Flacăra 
chibritului îl făcu să tresară, dar el îşi închise ochii pe 
jumătate şi atinse cu flacăra fitilul felinarului. O lumină 
aurie umplu galeria. Thad încercă să-şi dezmorţească 
braţele şi picioarele, căci muşchii îi înţepeniseră, făcând 


câţiva paşi în jurul stivei de lăzi. 

Prima încăpere părea la fel cum fusese atunci când el 
intrase mai devreme, dar Thad simţi că ceva era diferit. 
Şoldurile îl dureau şi se aplecă după felinar, pe care-l 
întinse înspre deschizătura în zigzag a celei de-a doua 
galerii. O exclamaţie de surprindere îi ieşi de pe buze. Făcu 
câţiva paşi împleticiţi în faţă şi se uită de jur-împrejur. Cel 
puţin o duzină de lăzi cu sticle de bere dispăruseră. 

Thad se holbă, dezgustat de greşeala lui. Contrabandistul 
venise, în timp ce el dormea buştean! Se repezi să iasă din 
cavernă şi se uită de jur-împrejur, ochii lui umezindu-se la 
lumina blândă a zorilor de zi. Se pare că dormise toată 
noaptea. Îşi frecă tâmpla care continua să-l doară, 
mustrându-se aspru în gând. Nu era de mirare că-l furase 
somnul. Nu se odihnise câteva nopţi la rând. De când Sadie 
îi dăduse de înţeles că nu va mai accepta ca el s-o curteze. 
Dar chiar şi aşa, cum de-a putut fi atât de neglijent ca să-l 
lase pe contrabandist să-şi ia băutura direct de sub nasul 
lui? 

Stinse felinarul şi se îndreptă cu paşi hotărâți înspre locul 
unde-l lăsase legat pe Thunder. Spre marea lui uşurare, 
calul rămăsese bine legat şi cu şaua pe el. Thad frecă uşor 
botul moale al calului. 

- Îmi pare rău, băiete. Dar sunt bucuros că niciun urs sau 
vreo pisică sălbatică nu ţi-a dat târcoale toată noaptea. Ai fi 
fost complet neputincios dacă te-ar fi atacat. 

Vinovăţia cu privire la comportamentul său iresponsabil îl 
copleşi pe Thad. Ce om al legii se dovedise el, punând în 
pericol un cal luat cu împrumut şi dormind la datorie? 
Primarul Hanaman i-ar putea lua acum, insigna, iar Thad nu 
ar avea ce să-i reproşeze. N-avea nicio scuză că-l lăsase pe 


contrabandist să se strecoare pe sub nasul lui. 

— Păi, ar cam fi timpul să mergem ca să-mi mărturisesc 
greşeala, îi zise el lui Thunder. Dădu să se urce pe cal, dar 
ceva îi atrase atenţia. Marginea unei foi de hârtie ieşea de 
sub şaua calului. Thad despături foaia de hârtie. Un mesaj 
mâzgălit apăru în faţa ochilor lui. 

Salutare, şerifule! Sper c-ai visat ceva frumos azi-noapte! 
Ha! Ha! 

Thad strânse biletul în pumn şi-l îndesă în buzunarul 
pantalonilor. Ha! Ha! Un ranijet dispreţuitor răsună în 
imaginaţia lui. Îşi încleştă falca atât de tare că dinţii îl 
durură. Cu paşi hotărâți, se îndreptă înspre grotă şi cără 
afară, în lumina soarelui, sticlele cu băutură care mai 
rămăseseră înăuntru. Una câte una, ridică sticlele deasupra 
capului şi le trânti de nişte bolovani de lângă intrarea în 
cavernă. Satisfacţia lui crescu odată cu grămada de cioburi 
sparte. Un lichid palauriu se prelinse în pământul uscat, iar 
mirosul său înţepător umplu aerul dimprejur. 

Doar o singură sticlă mai rămăsese, dar în loc s-o 
trântească la pământ, lângă celelalte, Thad o legă de şaua 
calului. Intră înapoi în cavernă şi smulse cele trei furtunuri 
ale instalaţiei de distilat. Păstră unul şi-l înfăşură în jurul 
singurei sticle care mai rămăsese nevătămată. Pe celelalte 
două le încâlci aşa tare încât contrabandistului îi va lua 
multă vreme ca să le descâlcească. Când se va întoarce în 
Goldtree, Thad o să-i dea primarului sticla şi furtunul ca 
probe care să-l incrimineze pe contrabandist. 

Se urcă pe cal şi-l mână pe Thunder înapoi spre orăşel. Îşi 
apăsă palma peste biletul dispreţuitor, care zăcea în 
buzunarul pantalonilor lui. Contrabandistul crezuse probabil 
că scăpase basma curată. Dar se înşelase! 


Thad îşi simţi din nou mândria rănită pentru că fusese 
prins de contrabandist dormind. Dar el nu se va lăsa 
batjocorit. Mai ales atunci când cineva încălca legea 
fabricând alcool. Ştia acum ce să caute - sticle cu etichetă 
pe care scria melasă. O să verifice fiecare căruţă care va 
veni şi care va pleca din Goldtree. Acel contrabandist ar 
face bine să nu se culce pe-o ureche, crezând c-a scăpat. În 
niciun caz! 

— Poate c-am pierdut o luptă, rosti el privind înspre cerul 
senin de deasupra capului său, - dar, Doamne, Tu mi-eşti 
martor că voi câştiga războiul. 

Sa ai o zi plăcută cu Sid, îi ură domnişoara Melva, stând 
pe trotuar şi zâmbindu-i lui Sadie. 

— Aşa am să fac, domnişoară Melva, se forţă Sadie să 
vorbească pe un ton vesel, hotărâtă s-o asigure pe cea 
pentru care lucra că va încerca să se simtă bine în ziua 
aceea. Surorile Baxter se îngrijoraseră deja prea mult 
pentru ea. 

Sid se aşeză pe scaunul căruţei lângă Sadie, în timp ce 
domnişoara Shelva ieşi din prăvălie şi se duse lângă sora ei. 


- Opriţi-vă undeva pe drum, într-un loc frumos, şi 
bucuraţi-vă de merindele din coş. Buzele domnişoarei 
Shelva se curbară într-o replică exactă a zâmbetului care 
împodobea faţa domnişoarei Melva. 

— Ooo, un picnic. Domnişoara Melva îşi îndoi umerii 
slăbănogi şi chicoti. - Un lucru numai bun ca să ridici 
moralul unei fete. 

Domnişoara Shelva scutură din cap şi plescăi. 

- Şi cum ştii tu lucrul ăsta, soro dragă? Ai fost vreodată 
la un picnic cu un bărbat? 

Domnişoara Melva roşi în obraji. 

- Păi... nu. Dar aproape că era să se întâmple o dată, îţi 
mai aduci aminte? Când Harry Eugene m-a invitat? Doar că 
tu te-ai îmbolnăvit de gripă, iar Mama s-a temut că mă voi 
îmbolnăvi şi eu, aşa că m-a făcut să rămân acasă, iarela 
luat-o la picnic pe Shirley Taylor. 

— Oh, să înţeleg, deci, c-a fost vina mea că n-ai mai 
ajuns niciodată la picnic cu Harry Eugene, asta vrei să spui? 

Înainte ca gemenele să înceapă să se ciondănească, 
Sadie le strigă de sus, de pe scaunul căruţei. 

- Sunteţi sigure că n-aveţi nevoie de mine astăzi? Nu 
trebuie neapărat să merg cu Sid până în Macwville. Fata 
ignoră mormăitul de protest al lui Sid. - Pot să rămân aici şi 
să vă ajut la prăvălie. 

— Nu, nu, spuseră ele în cor, fluturându-şi mâinile înspre 
ea la unison. Domnişoara Melva adăugă: 

- Nu ţi-ai luat nicio sâmbătă liberă de când ai început să 
lucrezi la prăvălie. E timpul să-ţi iei o pauză. 

— lar Macwville e destul de aproape, aşa că te vei 
întoarce la timp ca să poţi cânta deseară, spuse şi 
domnişoara Shelva. - Nu multe din călătoriile lui Sid sunt 


scurte, aşa că e cel mai bine să mergi astăzi cu el. 

Oricât de mult îşi dorea să petreacă un timp departe de 
Goldtree - o zi întreagă în care să nu se îngrijoreze că-l va 
putea întâlni pe Thad pe stradă Sadie se lupta cu vinovăția 
de a le lăsa baltă pe cele două femei. - Atunci, dacă sunteţi 
sigure... 

— Foarte sigure, insistă domnişoara Shelva. 

— Haide, la treabă cu noi - iar voi doi să aveţi o zi bună, 
zise domnişoara Melva luând-o de mână pe domnişoara 
Shelva, iar cele două intrară grăbite în prăvălie. 

— Şi dumneavoastră să aveţi o zi bună, strigă Sid în urma 
celor două, apoi scutură din hăţuri. Îi aruncă lui Sadie un 
zâmbet fericit în timp ce căruţa porni înspre ieşirea din 
oraş. - N-am crezut niciodată c-am să apuc să te iau cu 
mine într-una din călătoriile mele. Va fi plăcut să am 
companie pe drum. Mă simt tare singur când merg în vreo 
cărăuşie. 

Pe Sadie o impresionară vorbele lui. 

- Şi eu mi-am imaginat că trebuie să te simţi foarte 
singur în drumurile tale. 

Deşi iniţial se împotrivise să-şi ia o zi liberă - ea venise în 
Goldtree ca să muncească, nu să se plimbe cu o căruţă de 
cărăuşie - acum Sadie era bucuroasă că fusese de acord cu 
îndemnurile gemenelor Baxter de a profita de o zi liberă. Ea 
petrecuse foarte puţin timp cu Sid în ultima vreme, iar 
lunga lor prietenie suferise din cauza asta. Poate că azi ei 
vor putea să reînnoade plăcuta lor camaraderie. Şi-n timp 
ce-l va recâştiga de partea ei, Sadie îşi va putea satisface şi 
curiozitatea. 

După ce Sid vorbise cu domnul Baxter joi seara, el îi 
spusese că nu trebuie să-i mai fie teamă - şi că va avea 


grijă să îndrepte lucrurile. Dar el nu-i spusese chiar tot ce 
discutase cu Aşa Baxter. Departe de oraş şi de urechile 
curioase, ea i-ar putea pune întrebările care-i frământau 
mintea. Dădu să-l întrebe ceva, dar Sid o atinse uşor cu 
cotul şi-i zise: 

- Sadie, ia uită-te în spatele scaunului. Lângă coşul de 
picnic pe care ni l-au dat domnişoarele Melva şi Shelva. Ai 
să vezi acolo ceva micuţ, pentru tine. 

Sadie se uită curioasă spre el, iar el îi zâmbi. Fata zări 
ceea ce părea a fi o mică cutie de pălării. Întinzându-şi 
braţele, apucă cutia şi-o aşeză în poală. 

- Ce e aici? 

— Deschide-o şi-ai să vezi. Nerăbdarea lumina faţa lui 
Sid, dar el dădu din umeri într-o încercare evidentă de a 
părea degajat. 

- E doar un cadou micuţ pe care l-am găsit în Beloit. 

Sadie îşi aminti că el îi promisese că-i va aduce un dar. 
Deşi trecuse doar o săptămână de-atunci, atât de multe se 
întâmplaseră între timp, încât promisiunea părea că fusese 
făcută cu multă vreme în urmă. Fata strânse cutia la piept. 

- Sid, nu trebuie să-mi cumperi cadouri. Păstrează-ţi 
banii ca să-ţi cumperi lucruri pentru tine. 

EI îşi înclină capul ca să se uite în ochii ei. Tandreţea puse 
stăpânire pe trăsăturile lui. 

- Oh, Sadie, ar fi trebuit să ştii până acum că tot ce am 
vreau să împart cu tine. Obrajii lui se îmbujorară. - Pentru 
că te iubesc, Sadie. 

Deşi cuvintele erau atât de plăcute, Sadie nu se putu 
abţine să nu se întrebe de ce el păruse atât de stânjenit în 
timp ce le rostise. N-ar trebui un bărbat să-şi proclame 
dragostea în faţa unei femei cu îndrăzneală şi nu cu 


ezitare? Şi nicidecum cu obraji îmbujoraţi? Thad nu s-ar fi 
îmbujorat la faţă şi nici n-ar fi îngăimat cuvinte de dragoste 
pentru ea - ar fi strâns-o la pieptul lui, i-ar fi vorbit deschis, 
apoi şi-ar fi pecetluit declaraţia cu un sărut pătimaş. Dar ea- 
| respinsese pe Thad. Îşi plecă capul ca să-şi ascundă 
lacrimile ce stăteau s-o podidească. 

Sid o atinse din nou cu cotul. 

- Hai, deschide-o. Vreau să văd dacă-ţi place. 

Trăgând aer în piept ca să-şi alunge tristeţea, Sadie ridică 
capacul cutiei, scoțând dinăuntru un ghemotoc de vată, 
apoi rămase cu gura căscată. Îşi mută privirea pe faţa 
zâmbitoare a lui Sid, apoi din nou la conţinutul cutiei. Cu 
degete tremurânde, fata ridică o figurină delicată, din sticlă, 
a unui sturz. Se strădui să ţină bine pasărea de sticlă cu o 
mână şi urmări cu degetul linia ciocului negru al sturzului, 
lăsând vârfului degetului ei să coboare spre bărbia păsării, 
apoi în jos pe gâtul de culoarea piersicii. Chiar dacă pasărea 
era din sticlă, ea îşi imagină moliciunea penelor sub 
atingerea degetelor ei. Lacrimile erau gata-gata s-o 
podidească din nou. - Oh, Sid... e-atât de frumoasă. 

— Ştiam c-o să-ţi placă. Sid îşi umflă pieptul şi smuci uşor 
hăţurile. - M-am gândit să-ţi cumpăr... Obrajii lui se înroşiră 
şi mai tare. - Lasă, nu-ţi mai spun. Pur şi simplu, m-am 
gândit c-o să-ţi placă mai mult această pasăre din sticlă. 
Deocamdată. 

— Îmi place foarte mult. Cu grijă, ea aşeză pasărea la loc 
în cutie şi se aplecă într-o parte, sărutându-l frăţeşte pe 
obraz. - Îţi mulţumesc, Sid! Tu ştii cât de mult îmi plac 
păsările cântătoare. 

— Da, ştiu. Dacă pieptul lui Sid s-ar fi umflat mai mult, 
nasturii cămăşii lui ar fi plesnit unul câte unul. Bărbatul 


scoase un oftat adânc şi-i aruncă lui Sadie o privire cu 
subiînţeles. - Ştiu cam tot ce e de ştiut despre tine, Sadie. 
Ştiu cât de mult îţi place să asculţi păsările cântând. Ştiu 
că-ţi plac piersicile, dar nu-ţi plac cartofii dulci. Ştiu că mai 
degrabă ai citi o carte decât să mănânci fasole verde... 

Sadie îşi înăbuşi un chicot, amintindu-şi ziua în care au 
fost certaţi de Mama din cauză că s-au furişat în spatele 
hambarului ca să citească o carte de poveşti în loc să 
culeagă fasole pentru mâncarea de la cină. 

— ... Şi că roz e culoarea ta preferată. Ştiu că îţi place să 
cânţi şi că îţi place să râzi, şi că fericirea familiei tale 
valorează mai mult decât propria ta fericire. 

Sadie îşi simţi inima străpunsă, ascultând discursul 
simplu al lui Sid. El însemna atât de mult pentru ea - vărul 
ei preferat şi cel mai bun tovarăş de joacă al ei în copilărie. 
De ce nu-l putea iubi ea la fel cum o iubea el? Asta ar face 
ca lucrurile să fie mult mai simple. 

— Ştiu toate astea pentru că de la vârsta de nouă ani eşti 
singura fată de care mi-a păsat vreodată, spuse Sid cu 
vocea gâtuită de emoție. - Vreau ca noi să fim mai mult 
decât veri sau prieteni, Sadie. Vreau ca noi doi să fim... 
îmbujorarea din obrajii lui i se întinse în jos, pe gât. - Sot şi 
soţie. 

Sadie tăcu, îngândurată. Se simţea tare singură în 
orăşelul acela. Dacă ar avea un iubit, ar umple acel gol din 
inima ei. Aşa cum el îi spusese mai înainte, ei nu erau rude 
de sânge - n-ar fi fost nepotrivit ca el s-o curteze. Mama îl 
cunoştea pe Sid şi avea încredere în el, altfel n-ar fi fost de 
acord ca Sadie să meargă tocmai în Goldtree la chemarea 
lui. Se simţea în siguranţă cu Sid. Îl plăcea cu sinceritate. Ei 
fuseseră prieteni încă de mici copii şi întotdeauna s-au 


înţeles bine. Ar fi atât de greşit ca ea să accepte atenţiile 
lui? 

Sadie mângâie capacul cutiei, gândindu-se la frumoasa 
figurină dinăuntru. Grija lui o impresionase. El voia ca ea să 
fie fericită. Cu siguranţă, dacă ea ar fi de acord să-şi 
petreacă timp cu el socotindu-l mai mult decât un prieten, 
ei şi-ar putea găsi fericirea împreună. 

- Sid... eu... Un tropăit puternic de copite şi o voce 
tăioasă îi întrerupse. 

- Opreşte căruţa! 

Sadie tresări la auzul vocii. Un călăreț venea în grabă 
spre ei - un bărbat cu o stea de argint strălucind pe pieptul 
vestei sale din piele. Inima îi stătu în loc. Thad! 

Sid smuci hăţurile. 

- Prrr, Hec, prrr Rudy, îi îndemnă Sid pe cai să se 
oprească. Thad ajunse lângă Sid şi aruncă o privire aspră 
înspre cei doi, înainte ca să-şi îndrepte atenţia spre Sid. 

- Vreau să văd încărcătura din căruţă. Pune frâna şi 
coboară. 

Sid ţinu strâns hăţurile de parcă s-ar fi luptat cu dorinţa 
de a le plesni peste dosul cailor şi de a scăpa de insistența 
şerifului. 

- Cauţi ceva, şerifule? 

Thad îi răspunse tăios: 

- Fă ce ţi-am spus. Sadie nu-l văzuse niciodată pe Thad 
atât de dur şi neprietenos. Stomacul i se strânse văzând 
expresia aspră de pe faţa lui. Ce se întâmplase cu bărbatul 
tandru şi delicat care-i furase inima? Se aplecă uşor în faţă, 
mica cutie înghioldind-o în coaste. 

- Noi trebuie să ne grăbim, Th... şerifule. Sid trebuie să 
ajungă-n Macwville până la prânz. 


Thad nici nu se uită la ea. 

- Pune frâna aia, ţi-am spus. 

Mâna lui Sid se scutură în timp ce puse frâna. Cobori şi-l 
urmă pe Thad în spatele căruţei. 

- Este un transport pentru Aşa Baxter, îi zise Sid. Vocea 
lui sună nefiresc de piţigăiată. 

Frica o cuprinse brusc pe Sadie. Sid îi spusese să nu se 
îngrijoreze, iar ea a presupus că Aşa a vrut să le spună că-i 
eliberase din implicarea lor în activităţile lui ilegale. Ea 
văzuse etichetele de pe sticle - domnişoara Melva ridicase 
una din sticle şi chicotise la faptul că fratele ei putea face 
aproape orice, dacă îşi punea mintea la contribuţie, inclusiv 
melasă. Aşa că n-avea niciun motiv ca ea să se îngrijoreze. 
Uitându-se însă la faţa palidă a lui Sid, se îngrijoră. Thad 
scoase o sticlă dintr-o ladă de pe fundul căruţei şi se uită cu 
atenţie la eticheta din hârtie, încruntându-şi sprâncenele. 

Sadie strigă: 

- Pe sticle scrie «Melasă de calitate superioară». Şi toate 
sunt la fel. 

Thad îi aruncă o încruntătură iritată. 

- Ştiu să citesc. Ştiu ce scrie pe etichete. El aruncă o 
privire aspră spre Sid. - Dar etichetele pot fi înşelătoare. 

Sid îşi cobori privirea, încleştându-şi şi descleştându-şi 
pumnii. 

Sadie se uită când la unul, când la altul. Comportamentul 
tăios al lui Thad o tulburase şi chiar o mâniase uşor. Doar 
pentru că ea îi refuzase prietenia nu însemna că el trebuia 
să se poarte aspru cu Sid. Cu un oftat adinc, fata puse 
deoparte cutia în care se găsea figurina din sticlă şi cobori 
din căruţă. Se duse până în spatele căruţei şi apucă sticla 
din mâinile lui Thad. Greutatea o luă prin surprindere şi 


aproape c-o scăpă din mână. Dar fu atentă şi întoarse sticla 
cu eticheta înspre Thad. 

— Vezi? Scrie foarte clar: «melasă»—. Fata apucă dopul şi 
încercă să-l scoată, gâfâind de efort. - Bagă degetul 
înăuntru şi gustă puţin. Ei nu-i plăcea deloc acea ipostază a 
lui Thad, în care el se transformase dintr-un bărbat politicos 
într-unul mojic. Cu cât mai repede putea pleca din prezenţa 
lui, cu atât mai fericită va fi. 

Thad apucă sticla, dar în loc să guste din lichidul 
dinăuntru, aşa cum îi sugerase Sadie, el îndreptă gâtul 
sticlei spre ea. 

- la miroase asta, domnişoară Sadie. 

Cu buzele ţuguiate, Sadie se aplecă deasupra sticlei. Făcu 
un pas înapoi, cu ochii mari şi uimită peste măsură. 

- Dar asta... nu e... melasă! 

Thad scutură din cap, ochii săi verzi erau atât de 
întunecaţi încât păreau negri. 

- Nu, domnişoară, cu siguranţă că nu este, înfundă la loc 
dopul şi trânti sticla de fundul căruţei. - lar pe voi doi am să 
vă arestez chiar acum. Pentru o clipă, ceva asemănător cu 
durerea scăpără în ochii lui Thad. Dar el îşi închise ochii 
câteva momente, iar când Thad o privi din nou, uitătura 
aspră parcă revenise în ochii lui. 

Thad se răsuci spre Sid. 

- Urcă şi întoarce căruţa. Ne întoarcem în Goldtree. 

Sid o prinse pe Sadie de braţ şi o împinse uşor în faţă. 

- Urcă-n căruţă, Sadie. Eu trebuie să vorbesc ceva cu 
şeriful. 

Sadie îşi simţi gura uscată văzând expresia îndârjită de 
pe faţa lui. 

- De... ce? 


— Fă cum îţi spun. Sid se întoarse cu faţa spre Thad, 
atitudinea lui temătoare se mai devreme transformându-se 
într-o bravadă arogantă. - Putem merge mai încolo? Trebuie 
să vorbesc ceva cu tine, dar... El aruncă o privire scurtă 
spre Sadie. 

Thad aruncă şi el o privire spre Sadie şi dădu din cap. 

- Foarte bine. 

Cei doi merseră unul lângă altul câţiva metri mai încolo. 
Sid arătă cu mâna spre un tufiş des. Buzele i se mişcară, 
umerii lui Thad se ridicară şi căzură la loc cu un oftat, iar 
apoi cei doi dispărură în spatele tufişului. Inima lui Sadie 
începu să bată cu putere. Făcu doar câţiva paşi înspre 
partea din faţă a căruţei, dar nu se urcă în ea. Vântul îi 
răvăşea părul, iar câteva şuviţe îi biciuiau obrajii, însă ea le 
dădu la o parte şi rămase cu ochii holbaţi înspre locul unde 
Thad şi Sid dispăruseră în spatele tufişurilor. O grămadă de 
întrebări îi năvăli în minte. Oare ce-i spunea acum Sid lui 
Thad? De ce n-a putut spune el lucrurile acelea în faţa ei? Şi 
când aveau ei de gând să se întoarcă de-acolo? 

Deodată, răsună o împuşcătură. Sadie se sperie zdravăn 
şi scoase un țipăt. Caii tresăriră speriaţi în hamuri. Sadie 
făcu doi paşi poticniţi spre locul de unde se auzise 
zgomotul, apoi se opri, frica pironind-o în loc. Sid ieşi grăbit 
dintre tufişuri şi alergă înspre ea. Fără să se oprească, o 
apucă de braţ şi-o împinse spre cătuţă. 

— Urcă! se răsti el la ea. 

Dar picioarele ei tremurânde deveniră stângace şi 
refuzară s-o ridice în căruţă. Pierzându-şi răbdarea, Sid o 
apucă de mijloc şi-o ridică în sus, aproape aruncând-o pe 
scaunul căruţei. Fata îşi pierdu echilibrul, iar mâna ei trânti 
jos cutia pe care el i-o dăruise. Capacul cutiei sări, iar 


pasărea din sticlă ateriză pe podeaua din lemn a căruţei, 
sfărâmându-se în două. Sadie se întinse după cele două 
bucăţi, dar, spre disperarea ei, Sid călcă peste ce mai 
rămăsese din frumoasa figurină. Călcâiul ghetei lui zdrobi 
capul şi pieptul păsării din sticlă. 

Sid se trânti pe băncuţa din lemn şi plesni hăţurile. 

- Dii, dii! Căruţa se zdruncină din toate încheieturile în 
timp ce se urni din loc. Sadie se prinse cu mâinile de 
băncuţă, de teamă să nu fie aruncată jos din căruţă, în timp 
ce Sid mână caii într-un galop care făcu ca sticlele să se 
ciocnească unele de altele. Sadie continuă să se ţină strâns 
şi se uită înapoi, sperând ca Thad să apară de după tufişul 
acela. Dar el nu apăru. Fata simţi un nod de lacrimi în gât. 
Îşi dorea să poată da frâu liber lacrimilor ei dar se stăpâni, 
temându-se de cum va reacţiona Sid. 

Căruţa făcu o uşoară curbă, iar Sadie se întoarse cu faţa 
înainte. Privirea îi căzu pe cioburile sparte din sticlă albastră 
şi de culoarea piersicii, dănţuind parcă pe podeaua căruţei. 
Sărmana pasăre din sticlă fusese zdrobită şi călcată în 
picioare, fără a mai putea fi vreodată reparată. Lacrimile 
umplură ochii lui Sadie şi începură a-i şiroi pe obraji. Ea se 
uită la Sid. El rămăsese tăcut cu faţa împietrită, cu privirea 
aţintită-n faţă şi cu buzele încleştate. Ce făcuse el? Oh, 
Dumnezeule, ce făcuse el? Ea înghiţi nodul care i se pusese 
în gât. 

Sadie se temu că inima ei se frânsese în mai multe 
bucățele decât se spărsese micuța pasăre de la picioarele 
ei. 

Nu mai întreba nimic, Sadie, îi ceru Sid pe un ton aspru. 
Cu cât ea ştia mai puţine, cu atât mai bine. Atunci nimeni n- 
o va putea considera responsabilă de orice făcuse Aşa sau 
Sid. 

Expresia îngrozită de pe faţa ei îl îndureră pe Sid, dar el 
îşi împietri inima şi-i vorbi răstit: 

- M-ai înţeles? 

Fata dădu uşor din cap şi-şi muşcă buza de jos, fără a 
scoate o vorbă, dar lacrimile curgeau şiroaie pe obrajii ei 
palizi. Sid îşi înăbuşi un geamăt. Cât de mult ura s-o 
rănească, dar ce altceva putea face? Aşa făcuse o 
nelegiuire, iar Sid fusese aruncat, fără voia lui, în 
încurcătura aceea. El nu voia s-o amestece pe Sadie mai 
mult decât era implicată deja. 

Trăgând uşor de hăţuri, Sid îi făcu pe cai să treacă de la 
un galop nebunesc la un trap uşor. Huruitul asurzitor al 
copitelor de cai şi al roţilor de căruţă pe pământul tare şi 
uscat se mai domolise. Sid trase adânc aer în piept şi-l ţinu 
acolo câteva clipe, după care-l respiră afară puţin câte 
puţin. Luă hăţurile într-o mână, iar pe cealaltă o întinse spre 
Sadie. Îi găsi mâna şi i-o strânse uşor. Degetele ei atârnau 


inerte, fără să reacționeze la strânsoarea lui. 


- Sadie? 
Privirea ei era aţintită-n faţă, bărbia ei tremura uşor, iar 
obrajii îi erau scăldaţi de şiroaie de lacrimi. Il auzise ea 


oare? îi strânse din nou mâna, sperând ca atingerea lui s-o 
poată linişti niţel. 

- Vom ajunge în Macwville cam într-o oră. Au acolo un 
mic parc cu un foişor. Putem servi picnicul acolo. 

Sadie tresări şi-i aruncă o privire buimacă. 

- Ce? 

— Picnicul, repetă el, uitându-se spre faţa împietrită a lui 
Sadie. - Cred că vei fi flămândă când vom ajunge acolo, aşa 
că... 

- Nu pot mânca nimic!, zise ea cu o voce ascuţită, după 
care-şi smulse mâna dintr-a lui şi-şi aşeză palmele una 
peste alta la piept. - Cum te poţi purta aşa de... normal? 
Sid, tu... 

El scutură tare din cap. 

- Sadie, taci, te rog! Cu o smucitură hotărâtă din hăţuri, 
el opri caii în loc, după care-şi lăsă capul pe spate câteva 
clipe, părând că vrea să audă ceva. Vântul sufla prin 
pajiştea dimprejur. Undeva, într-un tufiş, o pasăre ciripea 
vesel. Caii îşi ridicară capetele, fornăind uşor. Toate 
zgomotele erau plăcute - chiar liniştitoare. Nu se auzea 
niciun răpăit de copite în urma lor. Erau în siguranţă. 

Punându-şi braţul pe spatele lui Sadie, Sid o strânse uşor 
de umăr. Muşchii ei se încordară la atingerea lui, dar el 
continuă s-o ţină strâns. 

- Trebuie să mă port normal. Şi tu la fel. Când ajungem 
în Macwville şi lăsăm acolo sticlele astea, nimeni nu va 
bănui că ştim ce e cu adevăfot în ele. Trebuie să ne purtăm 


ca şi cum ar fi un transport obişnuit, ca oricare altul. 

Se uită la faţa îngrozită a lui Sadie, iar inima lui începu să 
bată cu putere. Ea va ruina totul dacă nu va fi atentă. Sid îşi 
dorea acum să fi lăsat-o la prăvălie, dar dorinţa lui nu mai 
putea schimba lucrurile. Ea se afla pe scaunul căruţei, 
lângă el, implicată în fărădelegile lui Aşa, iar ea va trebui să 
joace acel rol până la capăt. Sid îşi puse mâna pe ceafa ei - 
cu o atingere delicată. 

- Sadie, ştiu că îţi este greu, dar trebuie să te linişteşti. 
Ai încredere în mine! 

Ea nu-i răspunse, iar Sid oftă lung. El îi repetă: 

- Ai încredere în mine! apoi apucă hăţurile cu amândouă 
mâinile. Talpa ghetelor lui râcâi ceva, iar el aruncă o privire 
spre podeaua căruţei. Micuța pasăre din sticlă pe care i-o 
dăruise lui Sadie zăcea acum zdrobită sub picioarele lui. Fu 
cuprins imediat de un regret adânc. 

- Îmi pare rău, Sadie. lar lui chiar îi părea rău. Îi părea 
rău pentru atât de multe lucruri. - Cu prima ocazie când am 
să mai trec prin Beloit, am să-ţi aduc o altă pasăre din 
sticlă. 

Ea scutură tare din cap. 

- Nu, nu vreau o altă pasăre din sticlă, pentru că o să-mi 
aducă aminte de... Fata îşi întoarse privirea, iar umerii i se 
scuturară din cauza hohotelor de plâns. 

Sid îşi plecă capul. Se aplecă apoi şi ridică bucăţile mai 
mari din sticlă colorată. Le azvârli peste marginea căruţei şi 
smuci uşor hăţurile, făcându-i pe cai să-şi grăbească trapul. 
Scăpase uşor de cioburile figurinei din sticlă, care 
rămăseseră în urma lor, dar va fi nevoie de mult mai mult 
efort din partea lui ca să repare ceea ce se frânsese în 
relaţia sa cu Sadie. Se putea ruga doar ca, într-o bună zi, ea 


să înţeleagă. Şi să-l ierte. 
d 


Thad şi-ar fi dorit să zăbovească pentru câteva minute ca 
să-şi regătească nişte merinde înainte de a porni înspre 
Clay Centre. Dar el voia să ajungă la biroul şerifului 
districtului cât mai repede cu putinţă. Dacă afacerea cu 
alcool de contrabandă şi cu jocuri de noroc era pe atât de 
extinsă pe cât i-o descrisese Sid Wagner, el avea nevoie de 
ajutoare înarmate ca să-i pună capăt. Thad spera ca şeriful 
districtului să-l poată ajuta. Sid îi promisese că nu-l va 
anunţa pe Aşa că şeriful era pe urmele lui. Aşa că el îl va 
găsi acasă pe Aşa, îngâmfat şi lipsit se griji, atunci când, 
împreună cu ajutoarele lui, se va întoarce în Goldtree. 

Thad bătu uşor grumazul gros al lui Thunder, 
recunoscător că animalul nu se speriase atunci când el 
trăsese glonţul acela în bursucul care mârâia la ei în spatele 
tufişurilor. Dacă ar mai fi fost nevoit să alerge şi după calul 
speriat, plecarea lui spre Clay Centre ar fi fost mult 
întârziată. 

- De îndată ce ajungem la Clay Centre, am să găsesc un 
grajd şi-am să-ţi fac rost de nişte ovăz, Thunder. Cine ştie 
cât timp o să-mi ia ca să organizez potera? 

| se făcu şi lui foame, iar senzaţia aceea îl luă prin 
surprindere. După ce Sadie îl respinsese, nu i-a mai ars de 
mâncare. Poate că gândul că era atât de aproape să pună 
capăt acelei fărădelegi l-a ajutat să-şi alunge povara de pe 
suflet. Aşa spera el! Era pregătit să se mute din Goldtree şi 
să-şi urmeze visul de a deveni predicator. 

— Doamne, mergi înaintea mea şi pregăteşte urechile 


şerifului pentru ceea ce am să-i spun, se rugă el cu voce 
tare. - Şi dacă există vreun mod prin care s-o pot scăpa pe 
Sadie de închisoare, m-aş bucura să-l ştiu. 

Era greşit dacă-şi dorea ca Sadie să scape de pedeapsă? 
Chiar dacă Sid îi spusese că ea era nevinovată, Thad bănuia 
că Sid ar fi spus orice - chiar şi o minciună - ca s-o 
protejeze pe verişoara lui. Sadie trebuia să fi ştiut ce se 
petrecea în pivniţă. El chiar o auzise exersând cântecul 
acela - un cântec pe care ea nu l-a cântat la reprezentațiile 
din serile de vineri şi sâmbătă. Prin urmare, dacă ea şi-a 
pregătit un program special pentru serile cu jocuri de noroc, 
ea trebuie să fi ştiut despre fărădelegile lui Aşa Baxter. 

Îşi simţi inima străpunsă de durere. Dacă şeriful 
districtului va hotărî ca toţi cei implicaţi să fie arestaţi, Thad 
va fi nevoit s-o aresteze şi pe Sadie. El era plătit să aplice 
legea. Şi nu putea alege unde să aplice legea şi unde nu. 

E-adevărat, toţi oamenii au păcătuit în faţa lui 
Dumnezeu, dar El a ales să le ofere har. Ar putea un 
judecător s-o privească pe Sadie şi să aleagă iertarea în 
locul condamnării? Chiar dacă ea era implicată în ceva 
ilegal - şi chiar dacă-l rănise - rugăciuni pentru iertare 
răsunară în inima lui Thad pe tot restul drumului spre Clay 
Centre. 

Thad ajunse în oraş la apusul soarelui. Îl mână pe 
Thunder înspre biroul şerifului districtului, hotărât să 
vorbească cu omul înainte ca acesta să plece acasă. Dar 
când intră în biroul şerifului, îl găsi acolo doar pe ajutorul de 
şerif. 

— Şeriful Abbott e plecat până în Glasco ca să aducă de- 
acolo un hoţ de cai, îi spuse ajutorul de şerif, măsurându-l 
pe Thad din cap până-n picioare. 


- Vă pot ajuta eu cu ceva? 

Ajutorul de şerif n-avea autoritatea de a se ocupa de 
cazul lui Thad, aşa că el scutură din cap. 

- Şi când se va întoarce în oraş? 

- E plecat de joi, aşa că socotesc că se va întoarce 
mâine. Dar în cazul în care va hotări să nu călătorească 
duminică, atunci va ajunge abia luni. 

Thad îşi înăbuşi un geamăt de frustrare. Acum, mai mult 
ca oricând, îşi dorea să-şi fi luat cu el nişte schimburi de 
haine, briciul şi câteva merinde. Nu-şi imaginase că va fi 
plecat atât de mult timp. 

- Prea bine, atunci, voi reveni mâine, îi zise Thad., Unde 
se află cel mai apropiat grajd? Am nevoie de-un loc unde 
să-mi adăpostesc calul. 

Fără să scoată vreun cuvânt, ajutorul de şerif îi arătă cu 
mâna înspre nordul oraşului, înainte să închidă în urma lui 
uşa biroului şerifului. Thad se urcă în şa, sperând ca grajdul 
să nu fie prea departe de oraş. El şi Thunder aveau nevoie 
să se odihnească. 

La un moment dat, Thad zări o tăblie pe care scria 
«Grajdul Hines».  Grajdul, din cherestea roasă de 
intemperiile vremii, nu era nici pe departe atât de arătos 
precum acelea pe care le văzuse în alte orăşele, dar nu-i 
trebuia acum ceva pretenţios. 

Cobori de pe cal şi-şi simţi tot trupul istovit. Un om nu 
trebuia să călărească atât de multe ore în şir. Nişte uşi largi 
stăteau deschise, iar câteva felinare licăreau dinăuntrul 
hambarului. Probabil că cineva se afla acolo. Thad prinse 
hăţurile şi-l mână pe Thunder înăuntru. 

- E cineva aici? 

Un tip înalt şi slab, cu părul încărunţit, ieşi dintr-o 


cămăruţă din spate. 

- Bună seara! Calul dumitale are nevoie de adăpost? 
întrebă omul, mângâind uşor botul lui Thunder. 

- Amândoi am avea nevoie de adăpost, îi spuse Thad, 
înăbuşindu-şi un geamăt. - Aş putea găsi un locşor şi pentru 
mine ca să dorm peste noapte? Zărise el un han arătos la 
intrarea în oraş, dar îşi spuse în gând că n-avea destui bani 
în buzunar ca să-şi permită o noapte acolo. În plus, fânul 
din grajd mirosea a proaspăt - el apucase să doarmă în 
locuri şi mai proaste. 

Pe bărbat îl pufni râsul. 

- Păi, acum, domnule dragă, un grajd e numa bun pentru 
animale, dar nu mă aştept ca vreunul dintre oamenii legii 
din statul nostru să doarmă-n fân. Poţi înnopta în casa mea, 
dacă doreşti. Am o odaie liberă în dosul bucătăriei - nu-i 
foarte arătoasă, ce-i drept, dar uitându-mă la dumneata cât 
de istovit eşti, cred c-ai putea dormi şi pe-o grămadă de 
pietre. 

În ciuda zilei foarte tensionate, Thad izbucni în râs. 
Bunăvoinţa sinceră a bărbatului îi mai descreţi fruntea. 

- Cred c-aveţi dreptate. Dar sigur nu vă deranjează? 

— Chiar deloc. Faye a mea e obişnuită ca eu să-i aduc 
musafiri. Avem în orăşelul nostru câteva hanuri bune, dar 
chiar şi aşa, odăiţa noastră din spate poate oferi şi ea o 
bună găzduire. Bărbatul apucă hăţurile şi-l mână pe 
Thunder într-un grajd învecinat, cu fân proaspăt. 

- Am să-i scot şaua şi-am să-i dau ceva de mâncare. E 
un jgheab în spatele curţii, dacă vrei să-ţi stropeşti faţa cu 
puţină apă rece - să dai jos de pe dumneata praful de pe 
drum. 

— Mulţumesc, aşa voi face. Thad îl lăsă pe Thunder în 


grija grăjdarului şi ieşi în spatele hambarului. Zări jgheabul 
lângă o pompă de apă. Îşi scoase pălăria şi aruncă puţină 
apă pe faţa şi pe gâtul său. Şi cămaşa i se udă, dar nu-i 
păsa. Avea şi ea nevoie să fie un pic curățată. 

Îi îndreptă spatele şi-şi şterse cu mâinile ultimii stropi de 
pe obraji. Faţa îi era deja ţepoasă, de la barba crescută de o 
zi. În dimineaţa următoare, obrajii lui vor fi şi mai ţepoşi, 
dar briciul îl lăsase acasă. Ar fi vrut să fie proaspăt ras când 
are să dea ochii cu şeriful, dar nu mai putea face nimic 
acum. Prăvăliile se închiseseră deja. În plus, nu prea voia 
să-şi cheltuie puţinii bani pe care-i avea în buzunar. Poate 
că va fi nevoie să plătească o odaie la un han, dar şi pentru 
hrana lui Thunder, dacă şeriful nu se întorcea până luni., îşi 
aşeză pălăria peste părul umed. De-acum înainte, se va 
asigura că va lua cu el o traistă cu cele necesare, atunci 
când datoria îl va purta departe de casă. Un om al legii ar 
trebui să fie mai bine pregătit. Desigur, îşi aminti el în timp 
ce se îndreptă spre hambar ca să vadă ce face Thunder, 
după ce-i va aduce pe Aşa Baxter şi pe complicii lui în faţa 
justiţiei, el va renunţa la insigna de şerif şi se va apuca de 
studierea temeinică a Bibliei. 

Îşi încetini mersul în timp ce fu cuprins de un sentiment 
de regret. Împotriva voinţei sale, mâna lui se ridică şi atinse 
steaua din argint, prinsă la pieptul lui. Nu-i va fi deloc uşor 
să renunţe la titlul de şerif, aşa cum crezuse odată. Se uită 
repede în sus, privind stelele care licăreau pe cerul în 
amurg. - Dar, Doamne, Tu ştii că sunt sortit să devin 
predicator... N-avu însă timp să-şi termine de analizat 
simţămintele contradictorii, căci grăjdarul ieşi în curte şi-i 
aruncă lui Thad un zâmbet. 

— Calul dumitale e la adăpost. Hai să intrăm acum în 


casă. El arătă cu mâna spre o căsuţă de cealaltă parte a 
ţarcului îngust de lângă hambar. - Faye ne aşteaptă cu 
mâncare caldă. După cină, am să-ţi arăt şi odaia unde vei 
dormi. 

Thad îl urmă pe bărbatul mai vârstnic. Îşi vâri mâna în 
buzunar şi atinse cu degetele puţinele monezi pe care le 
avea cu el. 

- Apreciez ospitalitatea dumitale. Cati bani vă datorez? 
Se rugă în sinea lui să aibă destui bani. 

Cu un hohot de râs, omul scutură din cap. 

- Niciun ban, domnule, Faye o să mă pedepsească rău 
dacă am să iau vreun ban de la dumneata. Un alt zâmbet 
înflori pe obrazul lui slab şi ars de soare. - Ştiţi ce spune 
Cuvântul lui Dumnezeu «ori de câte ori aţi făcut aceste 
lucruri unuia din aceşti foarte neînsemnaţi». Faceţi-ne 
onoarea, mie şi lui Faye, să mai adăugăm nişte nestemate 
la cununile noastre. Asta înseamnă mai mult pentru noi 
decât câţiva bănuţi ca plată pentru găzduirea dumitale. 

Bărbatul deschise uşa casei şi-l invită înăuntru pe Thad. - 
Faye! Avem musafiri la cină! 

O femeie cu o înfăţişare plăcută, cu o împletitură de păr 
răsucită în jurul capului, stătea lângă maşina de gătit. De 
cum îi auzi intrând, ea se întoarse spre ei. Aburi se ridicau 
dintr-o oală mare şi neagră, răspândind un miros plăcut. 
Femeia puse deoparte lingura de lemn pe care o folosise ca 
să amestece în oală, îşi şterse mâinile de şorţul pe care-l 
purta la brâu şi se îndreptă spre un raft de pe perete. 

- Păi, atunci, ar trebui să mai pun încă o farfurie pe 
masă. 

O masă zgâriată şi patru scaune stăteau pe un covoraş 
împletit din mijlocul odăii. Grăjdarul îl împinse uşor pe Thad 


înspre scaunul cel mai apropiat. 

- Aşază-te acolo, domnule. El se încruntă uşor. - Nici 
măcar nu te-am întrebat cum te cheamă. 

— McKane, îi spuse Thad, scoţându-şi pălăria şi 
aşezându-se pe scaun. - Thad McKane. 

Bărbatul mai în vârstă îi întinse mâna. 

- lar eu sunt Estel Hines. Mă bucur să te cunosc. 

În timp ce Thad dădu mâna cu bărbatul, Faye se grăbi 
înspre masă şi aşeză în dreptul lui Thad o farfurie, o cană şi 
nişte tacâmuri. 

- Bine aţi venit la noi, domnule McKane. Tonul ei blând şi 
amabil îl făcu pe Thad să simtă că nu era un musafir 
nepoftit. Femeia îi luă pălăria şi o agăţă într-un cui de lângă 
uşă, apoi se duse grăbită la maşina de gătit. 

- Privindu-vă îmi dau seama c-aveţi nevoie de o cană 
zdravănă de cafea. Ea-şi folosi şorţul ca să-şi protejeze 
mâna de coada fierbinte a ibricului şi turnă nişte cafea 
neagră în cana lui Thad. - Nu am lapte, dar vreţi să vă aduc 
nişte zahăr? Uitându-se la locuinţa modestă, Thad bănui că 
zahărul era o extravaganţă - una de care se putea lipsi cu 
uşurinţă. 

- Nu, doamnă, mulţumesc. E bună aşa. Luă o sorbitură, 
lăsând cafeaua puternică să-l revigoreze. - Mmm, e foarte 
bună! 

Faye îi aruncă un zâmbet de mulţumire, apoi îl ţintui pe 
bărbatul ei cu o privire aspră. 

- De îndată ce Estel se va spăla pe mâini de mizeria din 
hambar, o să putem servi cina. 

Estel chicoti şi se îndreptă spre un lighean din colţul 
odăii, în timp ce Faye scoase din cuptor o tavă cu turtă de 
mălai bine rumenită. După câteva minute, şi cei doi se 


aşezară la masă şi-şi împreunară mâinile sub bărbie, 
închizând ochii. Thad făcu şi el la fel. Estel rosti o scurtă 
rugăciune de mulțumire pentru bucate şi pentru 
oportunitatea de a ajuta un străin în nevoie. 

- Amin! rostiră cei doi în cor, iar Faye începu să toarne 
cu polonicul în farfurii nişte fasole cu ciolan. Mâncarea 
simplă potoli foamea lui Thad, iar compania plăcută îi hrăni 
sufletul. 

După cină, Faye îi arătă odăiţa din dosul bucătăriei. 

- Nu-i cine ştie ce, îi zise ea, măsurând cu privirea 
spaţiul modest, - dar e mai bine decât să dormi în hambar. 
Sper să vă odihniţi bine, domnule şerif! Femeia ieşi repede, 
închizând uşor uşa în urma ei. Prin fereastra pătrată, fără 
perdele, de deasupra patului, lumina slabă a lunii 
pătrundea înăuntru. Thad se aşeză pe patul din sfori şi-şi 
întinse picioarele. Salteaua umplută cu fân parcă-i mângâia 
trupul obosit, iar el oftă de plăcere. În ciuda motivului 
pentru care el se afla în Clay Centre, în ciuda oboselii şi a 
suferinţei lui sufleteşti, bunătatea lui Estel şi Faye Hines îl 
mângâie ca un balsam vindecător. 

Îți mulțumesc, Doamne, pentru rămăşița de oameni buni 
care mai trăiesc în lumea asta, făcând lucrarea Ta! 

Dintr-un motiv anume, nu adăugă şi rugăciunea lui 
familiară ca Domnul să-l ajute să devină predicator. 

Sadie zăcea întinsă în pat, străpungând cu privirea 
umbrele amenințătoare. O chinuia o oboseală îngrozitoare, 
dar trupul ei refuza să adoarmă. Prea multe imagini se 
îngrămădiseră în mintea ei - imagini neplăcute care o 
împiedicau să se liniştească. 

Când Sid o lăsase la prăvălie după întoarcerea lor din 
Macyville, ea s-a dus imediat la biroul lui Thad. Dar n-a 
găsit pe nimeni acolo, aşa că s-a întors la prăvălie, mâhnită 
că rugăciunile ei de a-l găsi, întreg şi nevătămat, 
rămăseseră fără răspuns. 

În momentul în care s-a îndreptat grăbită spre prăvălie ca 
să se schimbe pentru reprezentaţia din seara aceea, 
fierarul, domnul Kimbrough, a salutat-o: 

- Bună seara, domnişoară Wagner, l-aţi - vazut cumva 
pe şerif? 

Sadie s-a simţit mustrată în conştiinţa ei şi a vrut să-i 
spună omului adevărul, dar şi-a amintit că Sid îi zisese să 
nu sufle o vorbă. După ce vărul ei l-a împuşcat pe Thad şi |- 
a lăsat zăcând lângă drum, ea s-a temut să-l supere - el 
putea fi în stare de orice. Aşa că Sadie şi-a ales cu grijă 
răspunsul: - Şi eu îl căutam. Dar nu e la birou. 

Fierarul s-a scărpinat în bărbie şi i-a zis: 

- Calul meu a dispărut şi el. l-am spus deunăzi că-l poate 
împrumuta pe Thunder oricând doreşte, dar am uitat să-i 
spun că una din potcoavele calului era cam slăbită. Tocmai 
voiam s-o repar. Dar cred că asta va trebui să mai aştepte. 
Sper doar ca McKane să nu alerge animalul ăla prea mult pe 


drumurile de ţară. Ar putea răni rău calul. Apoi, omul s-a 
îndreptat spre fierăria lui. 

Sadie s-a gândit să strige după el ca să-i spună să 
meargă călare spre Macywville şi să-l caute pe Thad. Probabil 
că armăsarul era legat de un arbust, incapabil să se 
întoarcă singur acasă. Şi poate atunci domnul Kimbrough îl 
va găsi şi pe Thad. Pentru că sigur el zăcea mort, altfel s-ar 
fi întors deja în Goldtree. 

Fata îşi închise strâns ochii, dorind să-şi gonească 
amintirile din minte. Dar frânturi ale acelei zile continuară 
să se perinde prin faţa ochilor ei - pasărea din sticlă făcută 
ţăndări, faţa îndârjită a lui Sid, locul dintre tufişuri unde 
Thad şi Sid dispăruseră, dar de unde ieşise doar Sid - şi o 
imagine îngrijorătoare care nu era decât o bănuială. Fata se 
cutremură. Doamne, ajută-mă să scap de imaginea asta! 
Ce bine ar fi dacă ar putea să-şi alunge din minte imaginea 
îngrozitoare a trupului fără viaţă al lui Thad, zăcând în 
tufişuri! Sadie se temea că imaginea aceea o va bântui 
pentru totdeauna. 

Frământată de gânduri, se ridică de pe pat şi-şi trase 
halatul peste cămaşa de noapte. Se furişă afară pe hol, 
cobori scările şi intră în prăvălie. Ca-ntotdeauna, liniştea din 
prăvălie în timpul nopţii o făcea să simtă fiori pe şira 
spinării. Sadie nu putea înţelege cum un loc atât de luminat 
şi cu atâta forfotă în timpul zilei se putea simţi atât de 
sinistru şi ameninţător în timpul nopţii. lar în noaptea aceea 
formele întunecate şi sinistre păreau chiar mai 
amenințătoare. Dar ea ştia că doar imaginaţia ei vie dădea 
putere obiectelor neînsufleţite. Adevărata ameninţare se 
afla înăuntrul ei — un secret care putea să-i rănească 
sufletul dacă nu-l mărturisea cât mai repede. 


Fata aprinse lampa şi descuie uşa care ducea înspre 
pivniţă. Mergând pe vârfuri ca să nu le trezească pe 
domnişoarele Melva şi Shelva, se îndreptă spre sala de 
operă. Ajunsă acolo, străbătu culoarul din mijlocul sălii. 
Lumina lămpii parcă ţopăia pe podeaua şlefuită din lemn şi 
arunca o licărire slabă peste pernuţele din catifea ale 
scaunelor. O sală atât de frumoasă... Un loc unde ea-şi 
împlinise câteva din speranţele şi visurile ei cele mai dragi. 

Sadie urcă pe scenă. Cu doar câteva ore în urmă, ea 
stătuse exact în acel loc cântând imnurile ei preferate. Cum 
reuşise ea să cânte când inima ei era împovărată de 
mâhnire şi vinovăţie? Măsură cu privirea rândurile de 
scaune, acum goale. Aplauze şi strigăte de admiraţie 
răsunau în mintea ei. Îşi stăpâni cu greu lacrimile 
întorcându-şi privirea de la scaune. Dacă acei oameni ar fi 
ştiut ce făcuse ea - cine era ea dincolo de aparente - atunci 
ei n-ar mai fi aclamat-o. 

Domnul Baxter a tras-o deoparte după reprezentaţie şi i- 
a şuierat la ureche vorbe amenințătoare. 

- În seara asta, n-ai fost la înălţimea talentului tău, 
fatuco. Poate că pe alţii i-ai păcălit, dar nu şi pe mine - ceva 
te-a frământat. Nici să nu îndrăzneşti să lipseşti de la 
reprezentaţia de marţea viitoare! Nu-ţi plătesc o leafa 
întreagă pentru o jumătate de reprezentaţie, ne-am înţeles? 

Chiar şi acum, după ce trecuseră câteva ore de-atunci, 
răutatea din tonul lui o făcu să simtă fiori în stomac. Cât de 
mult îşi dorea să fugă sus în odaia ei, să-şi facă bagajele şi 
să se întoarcă în Indiana, unde se va simţi din nou în 
siguranţă.  Începu să  scruteze din nou încăperea 
extravagantă. Frumuseţea acelei săli nu se schimbase, dar 
Sadie, da. Se simţea acum pângărită - pângărită de ceea ce 


văzuse, de ceea ce făcuse, de ceea ce ascundea. 

În seara aceea, în timp ce le cântase spectatorilor imnuri 
frumoase, care erau menite să le arate puterea şi măreţia 
lui Dumnezeu, ea se simţise atât de ipocrită. Oh, cât s-a 
mai chinuit să se lase purtată pe aripile muzicii! Dar n-a 
reuşit. Muzica nu mai avea nicio influenţă asupra ei. lar ea 
ştia că singurul mod prin care aceasta îşi putea recâştiga 
influenţa asupra ei era ca ea să-şi elibereze conştiinţa de 
povara pe care o purta. 

Dar cum? 

— Trebuie să vorbesc cu Sid. Şoapta ei răguşită răsună 
ciudat în încăperea goală, ricoşând în tavan şi întorcându-se 
în urechile ei. Era târziu, ar fi fost nesăbuit ca ea să iasă pe 
stradă la acel ceas târziu din noapte, dar trebuia să-l 
convingă să se predea. Şi ea îşi va mărturisi apoi partea de 
vină - prin faptul că i-a distrat, cu bună ştiinţă, pe bărbaţii 
care consumau băuturi interzise. Ce minunat se va simţi 
după ce îşi va despovăra sufletul! 

Se îndreptă grăbită spre scări. Dar în momentul în care 
piciorul ei atinse prima treaptă, Sadie înlemni. Dacă îşi va 
mărturisi vina, va fi ea trimisă la închisoare? Ce vor face 
Mama şi copiii dacă ea va fi închisă? 

Cu un geamăt, fata se aşeză pe treaptă. Se îmbrăţişă 
strâns, scara învăluită în beznă devenind o celulă care se 
închidea în jurul ei. Sid îi spusese să păstreze tăcerea. 
Părea un sfat bun, având în vedere consecinţele. Dar, nu! 
Ea nu mai voia să fie implicată în fărădelegi. Nu va mai 
cânta unor bărbaţi gălăgioşi şi ameţiţi de băutură. Domnul 
Baxter va încerca s-o intimideze şi chiar s-o amenințe, dar 
ea va rămâne neînduplecată. Cum necum, mama şi copiii 
vor trebui să se descurce doar cu simbria ei de la prăvălie. 


Sări în picioare şi dădu din nou să urce scările. Dar 
imediat se întoarse şi fugi înspre sala de operă. Oprindu-se 
în dreptul uşilor, ea mai aruncă o privire înăuntru, 
măsurând lung sala frumos decorată. De la stânga la 
dreapta, privirea ei rătăci până când ajunse la rândul de 
scaune aşezat pe platforma scurtă de-a lungul zidului 
dinspre sud. Privirea ei zăbovi asupra scaunului pe care 
domnul Baxter i-l dăduse lui Thad. Îmi pare atât de rău, 
Thad! 

Lacrimile o podidiră. Apăsându-şi buzele cu pumnul, îşi 
stăpâni un hohot de plâns care tânjea să se elibereze din 
pieptul ei. Atât de multe îi fuseseră răpite în ultimele zile - 
bucuria pe care muzica i-o adusese odinioară, pacea ei 
sufletească, şi Thad. Poate, în timp şi departe de-aici, ea va 
putea simţi din nou pacea, într-o bună zi. Poate, cândva, ar 
putea redescoperi şi bucuria muzicii. Dar pe Thad îl 
pierduse pentru totdeauna. Şi pe Sid îl va pierde, dacă se 
va descoperi că el îl omorâse pe Thad. 

Ea nu-l mai putea salva pe Thad. Dar îl mai putea salva 
pe Sid. Dacă ei vor rămâne în Goldtree, niciodată nu vor 
mai scăpa de sentimentul de vinovăţie. Trebuiau să plece - 
amândoi. Departe de-aici, ei puteau uita tot ce se 
întâmplase. Departe de-aici, va uita de Thad şi cât de 
special fusese el pentru ea. 

Da, ei trebuie să plece negreşit. Şi cât mai repede. 
Înainte ca lumina dimineţii să inunde oraşul şi să scoată la 
iveală fărădelegile lor. Pentru mintea ei obosită, planul 
părea perfect. Sadie urcă în grabă scările şi ajunse în odaia 
ei. Se îmbrăcă repede şi începu să-şi facă bagajul. Dar cum 
îşi va putea căra geamantanele jos pe scări? Lucrurile ei nu 
erau la fel de importante precum era vărul ei. Ea-şi putea 


abandona toate lucrurile pentru Sid. 

În vârful picioarelor, fata se strecură afară pe uşa din dos 
şi străbătu curtea întunecată, alergând cât de repede putu 
în lumina slabă a lunii. Ajunse la căsuţa lui Sid, gâfâind şi 
respirând din greu. Bătu cu pumnul în uşă şi aşteptă, 
uitându-se spre fereastră ca să zărească o lumină. Asta îi va 
confirma că Sid s-a trezit şi c-a aprins o lampă. Dar nu se 
văzu nici măcar o licărire de lumină, doar beznă. 

Bătu din nou în uşă, de astă dată mai tare. Dar imediat 
ea se temu că bubuiturile în uşă îi vor trezi pe vecini din 
somn. La câteva case mai jos, un câine începu să latre, dar 
niciun zgomot nu se auzea dinăuntrul casei lui Sid. 
Frustrată, fata se duse în dosul casei şi se opri lângă 
fereastra dormitorului lui Sid. Bătu în geam şi-şi ciuli 
urechile. Vântul foşnea printre copaci, lătratul câinelui 
devenise mai insistent, dar niciun zgomot nu răzbătea din 
casă. 

Sadie se aplecă peste pervazul din lemn, încercând să 
zărească ceva prin umbrele adânci. Unde putea fi Sid? îl 
trimisese Aşa Baxter într-o cărăuşie pe timpul nopţii? Ea nu 
putea aştepta acolo toată noaptea - trebuia să se întoarcă 
la prăvălie. Încă o dată, Sadie simţi imboldul de a fugi cât 
mai repede din oraş, dar îşi stăpâni dorinţa aceea. Puteau 
pleca oricând până marţi, când domnul Baxter i-a spus c-o 
va aştepta din nou să cânte. 

Se întoarse în faţa casei lui Sid, cu braţele încucişate. Din 
fericire, câinele îşi încetase lătratul zgomotos, dar, o bufniţă 
scoase un țipăt. O alta îi răspunse imediat. [ipetele 
bufniţelor o îngroziră pe Sadie. Cât de mult ar fi vrut ca Sid 
să fie acasă! 

Cu capul plecat, urmărindu-şi paşii în timp ce se 


reîntorcea încet spre prăvălie, fata nu văzu pe nimeni 
apropiindu-se. Dar auzi un zgomot de paşi. Se opri brusc, 
înmărmurită de spaimă. Se întoarse şi scoase un țipăt 
speriat în timp ce cineva ieşi din beznă. Atunci ea 
recunoscu faţa bărbatului în lumina lunii. 

Sid se grăbi înspre ea şi-o înşfacă de braţ, încercând să-i 
vadă faţa. 

- Ce-i cu tine aici în toiul nopţii? 

— Am venit să vorbesc cu tine. Sadie se eliberă din 
strânsoare, studiindu-l din cap până-n picioare. Chiar şi-n 
lumina blândă a lunii, ea putu vedea că ceva nu era în 
ordine. Scutură ţărână şi firişoare de iarbă de pe mâneca 
lui. - Eşti murdar, Sid. Ce-ai făcut? 

El se smuci făcând un pas în spate, cu faţa încruntată. 

- Pui prea multe întrebări. 

Dintr-odată, Sadie îşi dădu seama. Făcu şi ea un pas 
înapoi, dezgustată. 

- Ai îngropat... ai îngropat... ceva? 

El îşi întoarse privirea de la ea. 

- Ţi-am spus doar... nu mă mai întreba nimic. 

— Oh, Sid! 

— Trebuia să fac asta. El o apucă de umeri şi-o scutură 
uşor. - Sadie, ţi-am spus mai devreme, nu poţi spune 
nimănui nimic. Trebuie doar să ai încredere în mine. 

Mâinile lui se încleştară strâns pe umerii ei, dar pe ea n-o 
deranjă lucrul acela. Îi distrăgea atenţia de la durerea 
agonizantă din inima ei. 

- Dar... 

— Aminteşte-ţi, Sadie. Vocea lui Sid, atât de înceată, 
încât părea un bombănit, parcă o implora. - În toţi anii de 
când mă ştii, ţi-am dat vreun motiv să n-ai încredere în 


mine? Totdeauna am fost lângă tine, nu-i aşa? Apărându-te 
şi protejându-te. Sid o scutură din nou, iar ea dădu din cap, 
scâncind uşor. - Atunci, ai încredere în mine când îţi spun că 
încă te mai protejez. 

El îi dădu drumul, iar ea fu pe punctul de a cădea. Braţul 
lui o prinse însă de mijloc. O sprijini şi o ajută să-şi continue 
drumul. 

- Hai, te conduc înapoi şi du-te direct la culcare. 
Dimineaţă, mergi la biserică şi roagă-te. 

Picioarele i se mişcau involuntar în acelaşi ritm cu mersul 
lui. 

- Ai să vii şi tu? 

— Nu. Nu pot. Dar... Se opri şi-o apucă din nou de umeri. 
Aplecându-se spre ea, se uită direct în ochii ei şi-i şopti: 

- Dar du-te tu şi roagă-te, Sadie. Roagă-te pentru mine. 
Şi pentru tine. Ca să scăpăm basma curată din toată 
nebunia asta, va fi nevoie ca îngerii să intervină pentru noi. 
Aşa că roagă-te cu multă râvna. Vrei, te rog, să faci asta? 

Sadie dădu din cap, prea speriată să-i dea alt răspuns. 
Fata începu să tremure când Sid se aplecă înspre ea, dar el 
doar o sărută pe frunte. Când el îşi îndreptă spatele, ea zări 
teamă în ochii lui. 

— Orice se va întâmpla, Sadie, să ştii că-mi pare rău că 
te-am amestecat şi pe tine în chestia asta. Şi nu uita că... te 
iubesc. 

Se întoarse şi o luă din loc. Câteva clipe mai târziu, el se 
pierdu în umbră, iar Sadie se trezi singură. 


+ 


Mirosul de slănină prăjită îl trezi pe Thad, iar el se ridică 


din pat, cu gura umezită de poftă. Apucă pantalonii şi 
cămaşa de a capătul patului şi se îmbrăcă, strâmbând din 
nas la mirosul transpirat al cămăşii mototolite. 

Deschise uşa cămăruţei şi intră în bucătărie. 

- Bună dimineaţa, doamnă. 

Faye îi aruncă un zâmbet cald. Părul ei cărunt era strâns 
într-o cosiţă răsucită în jurul capului. Femeia îşi legase un 
şorţ peste rochia bleumarin. Spre deosebire de el, chiar şi-n 
hainele ei simple, ea arăta ca scoasă din cutie. 

- Bună dimineaţa, domnule McKane. Aţi dormit bine? 

Thad inspiră adânc mirosul apetisant al slăninei. 

- Da, mulţumesc de grijă. Dar, vă rog, spuneţi-mi simplu 
Thad. 

Ea arătă cu capul înspre lavoarul din colţul bucătăriei. 

- Ţi-am lăsat acolo briciul lui Estel şi nişte săpun. El a 
apucat să-l ascută bine. Aşa că poţi merge să-l încerci. 

Thad nu ezită. Dacă se va bărbieri, se va simţi din nou 
curat, chiar dacă avea încă nevoie urgent de o baie şi de un 
schimb curat de haine. După ce se bărbieri şi curăţă briciul 
cu o cârpă curată, Thad se duse înspre cuiul unde atârna 
pălăria lui. 

Faye întoarse în tigaie o fâşie groasă de slănină. Un 
sfârâit se auzi în odaie. 

- Unde vrei să mergi? îl întrebă femeia. - Calul are de 
mâncare Estel e deja în grajd şi se ocupă de el. Mai bine 
toarnă-ţi nişte cafea şi aşeză-te la masă. Micul dejun va fi 
gata până ce vei termina de băut prima ceaşcă de cafea. 

Nişte clătite groase se rumeneau într-o tigaie separată, 
mirosul lor plăcut amestecându-se cu mireasma puternică a 
slăninei prăjite. Thad înghiţi în sec. Mirosul ispititor îl făcu 
să se îndrepte către masă. Dar conştiinţa parcă-l mustra. 


- E foarte drăguţ din partea dumneavoastră să mă 
invitaţi din nou la masă, dar n-aş vrea să abuzez de 
ospitalitate. În plus, am nişte treburi de care trebuie să mă 
ocup. 

O uşoară încruntătură apăru pe fruntea ei. 

- Duminica? Imediat, faţa i se lumină. - Oh, desigur - 
faptul că eşti un om al legii nu te scuteşte de la datorie, 
chiar dacă azi e ziua Domnului. Dar fie că ai sau nu treabă 
azi, n-ar trebui să-ţi începi ziua cu stomacul gol. Femeia 
scoase două felii de slănină din tigaie şi le aşeză pe o 
farfurie. Ea puse şi o clătită groasă lângă slănină şi întinse 
farfuria spre Thad. 

- Poate că ăsta nu-i chiar un festin, dar am să mă bucur 
nespus dacă vei mânca tot din farfurie, îi zâmbi ea şi 
încercă să-l tachineze: - Nu vrei să dezamăgeşti o doamnă 
în vârstă, nu-i aşa? 

Thad îşi stăpâni un chicot de râs. 

- Nu, doamnă, nici prin gând nu-mi trece să fac aşa 
ceva. 

Femeia îi arătă cu degetul spre un scaun., Atunci, ia loc la 
masă. 

Thad hotărî să nu se împotrivească. Se aşeză şi-şi plecă 
capul ca să se roage. Când îi mulţumi lui Dumnezeu pentru 
mâncare, el ceru şi o binecuvântare asupra lui Estel şi Faye. 
Thad îndrăzni să creadă că n-ar fi găsit un alt cuplu de 
suflete mai neprihănite în tot orăşelul Clay Centre. Când îşi 
deschise ochii, o găsi pe Faye aşteptând cu ibricul de cafea 
în mână, pregătită să-i mai toarne o ceaşcă. El îi mulţumi 
pentru cafea. 

— Mă bucur să văd un tânăr ca dumneata dând mulţumiri 
cui trebuie, îi zise ea în timp ce se întoarse lângă maşina de 


gătit. - Ce păcat c-ai treburi de rezolvat în dimineaţa asta. 
Eu şi Estel ne-am bucura tare mult dacă ai veni cu noi la 
biserică. Lipsim doar dacă suntem bolnavi sau, Doamne 
fereşte, arde hambarul. Altfel, noi suntem nelipsiţi de la 
slujbă. 

Thad tăie o bucată bună din clătită groasă şi-o duse la 
gură. Chiar şi fără unt sau sirop, clătită se topi în gura lui. 
Clătitele făcute de Faye erau la fel de gustoase ca cele ale 
Corei. Duse la gură şi o bucăţică din slănină şi suflă în ea. 

- Când sunt acasă, nici eu nu lipsesc de la biserică. Dar 
azi... în timp ce se gândi la tot ce trebuia să facă, pofta de 
mâncare îi dispăru brusc. Trânti înapoi în farfurie bucăţica 
de slănină, fără să apuce s-o guste. 

— S-a întâmplat ceva? îl întrebă Faye. 

Thad oftă. 

- Destul de multe. Dar... 

Uşa din faţă se deschise larg şi Estel intră în casă. 

- Domnule McKane, mă tem c-am o veste proastă pentru 
dumneata. 


34 


Pentru prima oară de când îşi putea aminti, Sadie nu s-a 
dus la biserică duminică dimineaţa. Era trează - căci nu 
dormise toată noaptea - dar când domnişoara Melva îi bătu 
în uşă şi-o întrebă dacă e pregătită pentru micul dejun, 
Sadie îi strigă prin uşa închisă: 

- Nu mă simt prea bine. Vă rog să mă lăsaţi să mă 
odihnesc. 

Gemenele rămaseră în hol şi se ciondăniră câteva minute 
dacă să intre sau nu în odaia lui Sadie, ca să vadă cum se 
simte fata sau s-o lase în pace, dar spre uşurarea lui Sadie, 
ele porniră, în cele din urmă, spre biserica for şi o lăsară 
singură. În clipa în care ieşiră pe uşa casei, ea sări repede 
din pat, îşi târî unul din cuferele din colţul odăii până în 
mijlocul camerei şi începu să-şi facă bagajul. Lacrimile îi 
stăteau în gât în timp ce ea aşeză ramele cu fotografii 
printre haine, ascunzând feţele celor dragi ca să nu le mai 
poată vedea. Din micile rame, ei păreau să se holbeze la ea 
reproşându-i că-i făcuse de ruşine. Merita, cu prisosinţă, 
condamnarea lor. Îi dezamăgise, fără doar şi poate. 

Înainte să acopere fotografia cu întreaga familie, rămase 
câteva clipe contemplând lung chipul Tatii. Apoi, cu o 
smucitură uşoară din încheietura mâinii, fata acoperi 
fotografia cu una din rochiile ei şi trânti capacul, închizând 
cufărul. Se aşeză pe cufăr şi-şi plecă fruntea, ruşinată. Tata 


se străduise s-o înveţe să deosebească binele de rău. Cât 
de tare s-ar mâhni el acum să afle că ea se depărtase atât 
de mult de valorile morale pe care el le insuflase în ea! 

Ultima lui scrisoare zăcea pe micuțul birou, unde o rază 
de lumină licărea peste numele ei scris de mâna lui. Sadie 
luă scrisoarea în mână, încercând să simtă alinare pipăind 
cu degetele ei bucata de hârtie şi plicul pe care Tata le 
ţinuse în mâinile lui cu câtva timp în urmă. Momente lungi, 
rămase cu plicul strâns la piept; dorul de tatăl ei îi strângea 
inima. Simţind nevoia unei apropieri şi mai mari de bărbatul 
care o crescuse, Sadie deschise plicul şi reciti scrisoarea. 

O altă idee îi trecu prin înainte. Biblia. Tata găsea putere, 
înţelepciune şi crezul după care să-şi trăiască viaţa în 
Cuvântul sfânt al lui Dumnezeu. Sadie scormoni printre 
amintirile din cotloanele minţii ei, încercând să-şi aducă 
aminte de ultimul pasaj pe care-l auzise citit de tatăl ei, cu 
voce tare, înainte ca ea să plece spre Goldtree. Îşi aminti că 
pasajul era parcă din epistola către Evrei. 

Nerăbdătoare să recitească acele cuvinte, se îndreptă 
grăbită spre noptiera de lângă pat şi luă Biblia în mână. 
Degetele ei se mişcară cu agilitate şi găsi uşor epistola. 
Fata îşi puse Biblia deschisă în poală şi răsfoi pâginile până 
când ajunse la capitolul 10. Da, acum îşi aducea bine 
aminte că acela fusese ultimul pasaj pe care-l auzise ea citit 
de Tata. 

Aplecându-se peste paginile Bibliei, Sadie citi rar şi cu 
multă atenţie, încercând să imite timbrul adânc al vocii 
tatălui ei vitreg. Când ajunse la versetul 26, fata rămase cu 
gura căscată. Stomacul i se strânse în timp ce ea citi 
versetul cu voce tare: - «Căci, dacă păcătuim cu voia, după 
ce am primit cunoştinţa adevărului, nu mai rămâne nicio 


jertfa pentru păcate, ci doar o aşteptare înfricoşată a 
judecății, şi văpaia unui foc, care va mistui pe cei 
răzvrătiţi»—. 

Sadie îşi îndreptă spatele, iar inima începu să-i bată tare 
în piept. Fata ştia că era greşit să încalci legea - consumul 
de băuturi alcoolice interzise, ispitirea bărbaţilor cu versuri 
deocheate şi provocatoare, crimă... Toate acestea erau 
greşite. lar ea devenise, din lipsă de veghere, părtaşă la 
fiecare dintre acele păcate. Şi acum o aştepta judecata. 
Chiar dacă va fugi din Goldtree şi va lua viaţa de la capăt 
într-un alt orăşel, într-un loc unde lumea n-ar avea habar de 
păcatele ei din trecut, Dumnezeu va şti. Dumnezeu va şti 
întotdeauna. Nu-i spusese Mama - ai grijă, Sadie, păcatele 
tale te vor ajunge? Mai bine să fii descoperit şi pedepsit 
decât să porţi povara vinovăţiei sau să-ţi ignori conştiinţa 
până când va amorţi şi nu-ţi va mai şopti adevărul în inimă. 

Sadie lăsă deoparte Biblia şi începu să umble prin odaie. 
Se opri după câţiva paşi. 

- Ce să fac, Doamne? Deşi nu auzi niciun răspuns, ea 
ştia. Trebuia să-şi asume consecinţele alegerilor ei. Dar, mai 
întâi, trebuia să caute iertare. 

Prăbuşindu-se pe genunchi, lângă pat, îşi împreună 
mâinile şi închise ochii. 

- Tată ceresc, am greşit. Am cântat cântece care nu-ți 
aduceau slavă. L-am minţit pe Thad. Am făcut asta pentru 
c-am vrut să am grijă de Mama, de Effie şi de băieţi, dar... 
Se simţi adânc cercetată de parcă un fulger din cer o lovi 
brusc. Sadie îşi deschise ochii mari şi se holbă în gol, 
ruşinată de cea mai gravă dintre fărădelegile pe care le 
făcuse ea. 

Lacrimile începură a-i şiroi pe obraji în timp ce ea se 


aplecă, încă o dată, peste mâinile-i împreunate. 

- Şi mai presus de toate, n-am avut încredere în Tine. Tu 
ai făcut posibil ca eu să ajung în Goldtree. Şi Tata şi Mama 
au crezut că aceasta a fost voia Ta. Dar eu am uitat cu 
desăvârşire să mă încred în Tine, şi-am încercat, în schimb, 
să mă descurc singură. Am greşit gândind că trebuie să fac 
lucruri greşite ca să am grijă de nevoile familiei mele. 
Trebuia să fac ce era drept, să te onorez şi să am credinţa 
că Tu vei împlini nevoile noastre. Îmi pare rău, Doamne. Te 
rog să mă ierţi că nu m-am încrezut îndeajuns în Tine. 
Îngăduie-mi să mă încred în Tine acum. 

Sadie rămase aplecată peste pat, când plângând, când 
rugându-se fierbinte, până când o oarecare linişte 
sufletească se furişă în adâncul fiinţei ei. Apoi, respirând 
adânc, şopti: - Amin. Se aşeză pe marginea patului, iar 
ochii îi căzură pe Biblia deschisă. Versetul 22 părea că 
pluteşte printre lacrimile care i se strânseseră în ochi. Fata 
clipi şi citi versetul cu voce tare: - Să ne apropiem cu o 
inimă curată, cu credinţă deplină, cu inimile stropite şi 
curăţite de un cuget rău, şi cu trupul spălat cu o apă curată. 

Un zâmbet blând apăru pe faţa lui Sadie şi alte lacrimi îi 
şiroiră pe obraji. Dar nu lacrimi de mâhnire sau remuşcare - 
ci lacrimi de bucurie. Dumnezeu spălase pata păcatului ei, 
iar ea se simţea acum din nou curată şi neprihănită. 
Credinţa ei fusese restaurată. Sadie nu ştia ce avea să se 
mai întâmple. Era posibil să-şi piardă slujba de la prăvălie. 
Şi chiar să fie aruncată-n temniţă. Dar ea se va sprijini pe 
Tatăl ei ceresc cu asigurarea deplină a credinţei, aşa cum o 
învățase Tata. 

Se ridică în picioare şi rosti hotărâtă: 

- Aleg să mă încred în Tine, Doamne! apoi căscă 


îndelung. Se simţea tare istovită. Se ghemui în pat cu 
scrisoarea Tatii într-o mână şi cu Biblia cuibărită la pieptul 
ei. În câteva minute, Sadie se lăsă pradă unui somn adânc, 
odihnitor. 


+ 


Thad îngenunche lângă Thunder şi puse piciorul calului în 
poala lui. Thunder fornăi. Thad simţi în ceafa respiraţia 
calului, care părea nepăsător de umflătura de la piciorul 
său. Thad însă era îngrijorat. La fel şi Estel. 

— Pot repara potcoava aia, zise omul mai în vârstă, 
scărpinându-se în creştetul capului. - Asta nu-i o problemă. 
Dar nu sunt sigur c-ar trebui să-l mai călăreşti pentru 
câteva zile. Piciorul lui nu trebuie forţat. Măcar până trece 
umflătura asta. 

Thad lăsă jos piciorul calului şi se ridică în picioare. 
Mângâie delicat botul animalului. Thad se mustră în sinea 
lui că fusese atât de orb la suferinţa calului. El fusese, mai 
degrabă, preocupat să ajungă cât mai repede la Clay 
Centre - ca să pună capăt problemei care-l frământase 
atâta timp. Dar îl pusese pe Thunder într-un mare pericol. 

- Îmi pare rău, băiete, îi şopti el. 

Estel prinse umărul lui Thad şi-l strânse uşor, încercând 
să-l ajute pe şerif să nu se mai simtă vinovat de suferinţa 
calului. 

- Important acum este c-am descoperit problema la timp 
ca s-o putem rezolva. Aşa că nu-ţi mai face griji. 

Thad îl urmă pe Estel în casă, unde Faye îi aştepta. 
Femeia îşi scosese şorţul şi-şi acoperise părul împletit cu o 
bonetă înflorată. Estel începu să-i povestească despre 


piciorul bolnav al lui Thunder, iar ea-l ascultă cu atenţie, 
dând uneori din cap. După ce termină, Estel se duse grăbit 
într-o odaie alăturată şi închise uşa după el. 

Faye se întoarse spre Thad. 

- Am să mă rog pentru calul dumitale, domnule McKane. 
Şi de vreme ce se pare că nu vei putea pleca curând de- 
aici, cred că asta înseamnă că nu va trebui să te mai ocupi 
de treburile dumitale azi, nu-i aşa? N-ai vrea să vii la 
biserică împreună cu noi? 

Thad arătă cu degetul spre cămaşa şi pantalonii săi 
prăfuiţi, - îmbrăcat aşa? 

Faye îl măsură scurt cu privirea, apoi îi făcu un semn. 

- Aşteaptă-mă aici. Femeia se grăbi să intre în odaia 
unde dispăruse bărbatul ei. După câteva minute, ea se 
întoarse cu o cămaşă albă de in şi cu o cravată neagră, cam 
şifonată. - Din păcate, nu-ţi pot da şi o pereche de 
pantaloni Estel e slab ca un băț şi nicio pereche de-a lui nu 
ti-ar veni bine, chiar dacă nici dumneata nu eşti deloc un 
bărbat plinuţ - dar cred c-ai putea purta una din cămăşile 
lui. Ce-ar fi să mergi s-o încerci? 

Thad se gândi să protesteze, dar cum putea refuza o 
asemenea generozitate? Aşa că se duse, vrând-nevrând, în 
odăiţa în care înnoptase şi-şi schimbă cămaşa. Îi era cam 
strâmtă la umeri, iar primul nasture îl jena, dar Thad reuşi 
să rezolve problema. leşi din odaie şi-i găsi pe cei doi soţi 
aşteptându-l. Faye ţinea o Biblie uzată în mână. Faţa i se 
lumină când îl văzu pe Thad. 

— Aşa mai zic şi eu! Arăţi bine, Thad. Chiar foarte bine. 

Deşi cămaşa îl cam strângea la gât, fiindu-i strâmtă, Thad 
nu se putea plânge. 

- Mulţumesc, doamnă. Sper însă ca nimeni să nu se 


simtă jignit la vederea pantalonilor mei prăfuiţi, care nici nu 
miros prea bine. 

Femeie râse voioasă. 

- Thad, trebuie să ştii că Domnul nu e prea interesat cu 
ce te îmbraci când mergi la casa Lui. El se uită la inima 
omului. Şi dacă nu mă înşel, inima ta îi este plăcută 
Domnului. 

Thad se fâstăci când o auzi pe Faye lăudându-l. Spera în 
sinea lui ca ea să aibă dreptate. Nu voia ca Dumnezeu să 
fie dezamăgit de el. 

- Atunci, să mergem, zise Estel deschizând uşa şi 
făcându-i semn nevestei lui să iasă. - Biserica e la doi paşi 
de casa noastră, dar n-aş vrea să ajungem târziu şi să 
deranjăm serviciul. 

Thad descoperi că biserica se afla, de fapt, la un 
kilometru şi jumătate depărtare, dar asta nu-l deranja defel. 
Dimineaţa era plăcută, iar plimbarea îl ajuta să-şi mai 
dezmorţească picioarele după ore în şir de călărit. Cei trei 
ajunseră, într-un târziu, într-o curte umbrită în care se afla o 
clădire din şindrile vopsite în alb. Înăuntru, rânduri de 
băncuţe zgâriate serveau drept strane. De cum intră, Thad 
se simţi binevenit acolo. În plus, învăţătura simplă a 
pastorului îi mângâie sufletul adânc tulburat, iar odată cu 
binecuvântarea de încheiere, Thad se simţi profund 
recunoscător c-avusese ocazia să i se închine lui Dumnezeu 
împreună cu Faye, Estel şi congregația lor. 

Soarele ajunsese în vârful cerului când ei porniră înapoi 
spre casă, dar copacii aliniaţi de-a lungul drumului le oferiră 
ceva umbră. Cei trei mergeau unul lângă altul; Faye la 
mijloc, cu mâna vârâtă sub încheietura cotului slăbănog al 
lui Estel. Felul cum ei se plimbau degajaţi unul în compania 


celuilalt îi aminti lui Thad de zilele în care el şi Sadie se 
plimbau împreună, dar îşi izgoni acele amintiri departe, 
tocmai în fundul sufletului. N-avea rost să-şi strice o zi aşa 
minunată! 

Pe la jumătatea drumul de întoarcere, Faye întrebă brusc: 
- Thad? înainte ca Estel să dea năvală în dimineaţa asta, 
strigând în gura mare vestea proastă, mi-ai spus că sunt 
multe lucruri nelalocul lor. Ea îi atinse braţul. - Te-am putea 
ajuta cu ceva? 

Ai putea da timpul înapoi şi-ai putea s-o îimpiedici pe 
Sadie să intre în cârdăşie cu un contrabandist de alcool, 
implicat pe deasupra şi-n jocuri de noroc? întrebarea 
tremură pe vârful limbii lui. Neputinţa îl făcea să simtă un 
nod în stomac. Desfăcu nodul cravatei din jurul gâtului şi-şi 
descheie primul nasture de sus al cămăşii, vrând parcă să 
înghită nodul din gât. 

- E foarte drăguţ din partea dumitale că mă întrebi, dar 
mă tem că nu se mai poate face nimic. 

— Are cumva de-a face cu treaba care te-a adus în 
orăşelul nostru? îl întrebă Estel. 

— Da, domnule, îi răspunse Thad izbind o piatră cu vârful 
ghetei. - Şi sper ca şeriful să mă ajute ca să ştiu cum să 
procedez, zise el şi le aruncă un zâmbet trist. - Sunt şerif 
doar de puţină vreme. Nu sunt întotdeauna sigur de ceea 
ce e bine să fac. 

— Citeşti Biblia, nu-i aşa? Ochii lui Faye se încreţiră în 
timp ce ea-l privi cu coada ochiului pe Thad. Femeia aşteptă 
până când el dădu din cap. - Păi, atunci, ştii cu siguranţă ce 
e bine. Fă ceea ce este scris în cartea lui Dumnezeu. Atâta 
vreme cât urmezi învăţătura Lui, totul va ieşi bine. 

Thad îşi scormoni memoria după versetele care să-l ajute 


să ştie cum să facă faţă situaţiei cu Sadie. Câteva îi 
năvăliră-n minte — versete care învățau despre îndurare se 
luau parcă la întrecere cu cele care mărturiseau dreptatea. 
Dar care era cel mai potrivit? 

- Cred c-ar fi mai bine să vorbesc cu şeriful. 

— Dar... începu Faye. 

— Acum şi tu, nevastă, o dojeni Estel pe Faye, - noi nu 
cunoaştem toată povestea, şi se pare că Thad vrea s-o 
păstreze doar pentru el. Aşa că, lasă omul în pace. Lasă-l să 
facă ce doreşte. 

Obrajii zbârciţi ai lui Faye se îmbujorară. Ea aruncă o 
privire fugară spre Thad. 

- Îmi cer scuze dacă am părut prea băgăcioasă. Doar că 
nu-mi place deloc să văd un tânăr ca dumneata aşa de 
frământat. Femeia îl bătu uşor pe braţ. - Vorbeşte cu şeriful, 
Thad sunt sigură că-ţi va da tot ajutorul de care ai nevoie. 
Grajdul se ivi în faţa lor, iar Faye îşi grăbi paşii. - Eu trebuie 
acum să merg să pregătesc prânzul, iar tu cred că vrei să 
mergi să vezi ce-ţi face calul. Între timp, voi rosti o 
rugăciune pentru tine şi pentru şerif ca orice decizie pe care 
o vei lua să fie cea mai potrivită în ochii lui Dumnezeu 
pentru rezolvarea problemei. Oricare ar fi ea. 


35 


Thad îşi propti glezna de genunchiul opus şi-şi rezemă 
cotul de spătarul scaunului. Şeriful districtului se întorsese 
în Clay Centre duminică după-amiază, dar îl rugase pe Thad 
ca să-l aştepte până luni dimineaţă pentru a discuta situaţia 
din Goldtree. Thad căzuse de acord, dar avusese grijă să 
ajungă la biroul şerifului dis-de-dimineaţă, dornic să 
primească sfatul mult mai experimentatului om al legii. 

Binecuvântată fie inima lui Faye, îşi zise Thad în sinea lui, 
în timp ce se gândea la faptul că, în loc să se odihnească în 
ziua Domnului, ea îi spălase hainele într-o după-amiază de 
duminică, pentru ca el să se poată întâlni cu şeriful 
districtului fără a se simţi ruşinat de felul cum arată. 
îmbrăcat cu haine curate şi scrobite şi încălţat cu ghete 
lustruite, Thad rosti, în tăcere, încă o rugăciune de 
recunoştinţă pentru generozitatea familiei Hines. 

— Vrei să spui că omul ăsta face bere şi vin într-o grotă şi 
apoi îşi trimite băutura prin tot statul Kansas? îl întrebă 
şeriful Abbot, cu ochii licărind de furie. 

Deşi tonul şerifului fusese cam răstit, Thad era convins că 
omul acela îl putea ajuta. Ei aveau, de altfel, acelaşi scop - 
să pună capăt fărădelegilor. 

- Da, domnule. Eu însumi am descoperit instalaţia de 
distilare a berii, dar unul dintre cărăuşii lui mi-a spus că 
omul se ocupă şi cu fabricarea vinului. Faţa plină de 
remuşcări a lui Sid îi apăru brusc în minte. - Mi-a mai zis şi 
că, în sala de operă a orăşelului, bărbatul organizează jocuri 
de noroc odată pe săptămână - există, chipurile, un tunel 


care duce de la şopronul lui Baxter până în pivniţa de sub 
prăvălie, unde se desfăşoară jocurile de noroc. Thad se 
înfiora la gândul că Sadie îi distra pe cartoforii aceia 
cântându-le cântece de petrecere. Avu însă grijă să nu 
menţioneze că Sadie era implicată. Thad era pe jumătate 
speriat de ce avea să spună şeriful. 

— Păi, aşa stând lucrurile, şerifule McKane, se pare c-ai 
destule dovezi să-l aduci pe Aşa Baxter la judecată. O să 
trimit câteva ajutoare să pândească tunelul lui Baxter 
mâine seară şi să-i aresteze pe aceia care vor încerca să 
folosească tunelul. Dar dumneata nu trebuie să aştepţi 
aceste ajutoare - întoarce-te numaidecât în Goldtree şi 
arestează-l pe Baxter. 

Thad trase adânc aer în piept. 

- Şi cum rămâne cu complicii care l-au ajutat? 

— Arestează-i şi pe ei, i se adresă şeriful Abbott pe un ton 
autoritar. - Judecătorul s-ar putea să nu-i vadă pe toţi la fel 
de răspunzători - în special pe acela care l-a trădat pe 
Baxter şi care ţi-a dat de ştire despre cele întâmplate - dar 
nu-i treaba noastră să decidem asta. Aşa că, dedtamdată, 
du-te şi arestează-i pe toţi. 

Thad simţi o durere sfâşietoare în piept. 

- Am înţeles, domnule. 

Şeriful Abbott se încruntă. 

- la spune-mi, ai un loc unde să-i ţii închişi? 

— Oarecum. E vorba de o mică pivniţă sub cămăruţa 
unde locuiesc eu. Dar pot ţine încuiată uşa aceea, aşa că, 
dacă-i încui acolo, ei nu vor putea fugi. 

— Bine, aşa vom face. Şeriful deschise un sertar al 
biroului şi scoase un creion şi nişte hârtie. - Am să-i trimit 
judecătorului o misivă prin care să-i povestesc situaţia şi în 


care să-i cer să te contacteze ca să stabiliţi data procesului. 

Lui Thad nu-i plăcu gândul ca Sadie să fie ţinută captivă 
în pivniţa aceea mohorâtă pentru o lungă perioadă de timp. 

- Şi când credeţi că va fi procesul? 

— Asta depinde de alte lucruri pe care judecătorul le mai 
are de făcut, zise şeriful Abbot, scriind în grabă ceva pe 
hârtie. - Poate peste o săptămână. Sau poate peste o lună. 
Dar el n-o să zăbovească prea mult - va fi nerăbdător să-i 
vadă pe făptaşi aduşi la judecată. Bărbatul zâmbi crispat 
din spatele biroului său. - Judecătorul Bradley s-a zbătut 
mult ca să instituie prohibiţia şi-n Kansas. Aşa că abia 
aşteaptă procesul ăsta ca să scape statul de nişte 
contrabandişti. 

Deşi Thad ştia în sinea lui c-ar fi trebuit să se bucure că 
se va face dreptate, el îşi simţi inima grea atunci când 
părăsi biroul şerifului şi se îndreptă abătut spre grajdul de 
cai. Un judecător care s-a zbătut pentru instituirea 
prohibiţiei va fi mai degrabă răzbunător decât indulgent. 
Soarta lui Sadie era pecetluită. 

Thad auzi nişte clinchete în timp ce se apropia de grajd. 
Când intră-n hambar, îl zări pe Estel aplecat peste nicovala 
lui, lovind cu ciocanul într-o potcoavă încinsă. Thad îl urmări 
pe bărbat cum cufundă potcoava în găleata cu apă de 
alături. Aburi se ridicară şi se auzi un sfârâit. De îndată ce 
zgomotul se stinse, Thad îl strigă pe Estel. 

Acesta se întoarse. 

- Thad! Tocmai lucram la potcoava pentru Thunder. 
Aproape c-am terminat-o. Thad se apropie, uitându-se atent 
la bucata îndoită din metal. 

- Mă bucur c-aproape ai terminat-o, pentru că trebuie să 
mă întorc degrabă în Goldtree. 


Estel făcu o grimasă, ţuguindu-şi buzele. 

- Păi, dacă potcoava e aproape gata nu înseamnă că şi 
Thunder e pregătit de plecare. Bărbatul lovi potcoava cu 
vârful degetului său înmănuşat, de parcă ar fi vrut s-o 
testeze. - Umflătura de la piciorul lui s-a mai retras în 
dimineaţa asta, slavă Domnului, dar nu te-aş sfătui să 
încerci să-l mai călăreşti până când umflătura nu se retrage 
complet. 

— Şi-atunci cât mai trebuie aşteptat? Thad nu avusese 
deloc intenţia să se răstească, dar întrebarea lui sunase pe 
un ton cam răstit. 

Estel ridică din umeri. 

- Greu de spus. Se întoarse şi se îndreptă spre locul unde 
Thunder clefăia mulţumit dintr-o lădiţă cu fân. - În niciun 
caz astăzi. Aş spune mâine, cel mai devreme. 

Thad îşi împinse pumnii adânc în buzunar şi-şi înăbuşi un 
geamăt. Fără a scoate o vorbă, se întoarse cu spatele şi ieşi 
din hambar. Era plecat din Goldtree de trei zile. Dacă Aşa 
aflase între timp că Thad era pe urmele lui? Omul putea fi 
acum în statul învecinat, undeva în Nebraska. 

Ajunse în dreptul casei familiei Hines şi bătu la uşă. 
Vocea voioasă a lui Faye îi strigă să intre. Thad intră şi se 
îndreptă spre femeie, care stătea la masă cu câteva cămăşi 
de cârpit în poală. Apucând ibricul şi o ceaşcă de pe maşina 
de gătit, el îşi turnă nişte cafea, apoi luă o sorbitură mare. 
Lichidul aproape că-i opări limba. Luat prin surprindere, 
Thad scoase un şuierat. 

Se auzi imediat chicotul uşor al lui Faye. 

- Fii atent, tinere, ibricul ăla e pe foc de-aproape o oră. 

Thad scăpă ceaşca, din mână, împroşcând maşina de 
gătit cu cafea. Se gândi c-ar face bine să curețe mizeria 


dar, în schimb, se îndreptă abătut spre singura fereastră din 
odaie şi se uită afară, dincolo de curtea acoperită din loc în 
loc cu iarbă, spre drumul din pământ bătătorit. Un geamăt 
ieşi de pe buzele lui. 

— N-a mers bine întâlnirea cu şeriful? Vocea plină de 
compasiune a lui Faye înmuie iritarea lui Thad. Se întoarse 
cu faţa spre femeie. 

- Întâlnirea cu şeriful a mers bine. Acum ştiu ce-am de 
făcut. Bărbatul simţi în piept o tristeţe sfâşietoare. Nu-i va fi 
deloc uşor, dar va trebui să-şi facă datoria. 

— Atunci de ce eşti aşa de posac? Thad se îndreptă spre 
masă şi se aşeză pe un scaun, proptindu-şi coatele de 
genunchi. 

- Pentru că sunt nevoit să aştept. Părea că e nevoit 
mereu să aştepte. Să aştepte după tatăl lui ca să se lase de 
băut şi să devină un părinte iubitor. Să aştepte şansa de a 
deveni predicator şi de a propovădui Cuvântul Domnului din 
spatele unui amvon. Să aştepte ca un cal şchiop să se 
vindece, pentru ca el să-l poată aresta pe Aşa Baxter şi să- 
şi îndeplinească obligaţia faţă de primarul Hanaman. Să 
aştepte ca inima lui să nu mai tânjească după Sadie... 

— Ştii, Thad, începu femeia să-i vorbească pe un ton 
blând, în timp ce continuă să cârpească o cămaşă, - 
aşteptarea are un scop. Răbdarea e o virtute, dar noi n-o 
învăţăm decât punând-o în practică. 

Thad scoase un geamăt. 

Femeia începu să râdă. 

- Am trăit niţel mai mult decât tine. Uneori, faptul că eşti 
mai în vârstă înseamnă că eşti şi mai înţelept. Ai putea să- 
mi spui ce te frământă. Poate c-aş putea să-ţi dau nişte 
sfaturi. 


Thad se uită la faţa lui Faye. Deşi multe femei pe care le 
întâlnise până atunci păreau nerăbdătoare să afle detalii ca 
să poată bârfi mai târziu, el era convins că Faye voia într- 
adevăr să-l ajute. Se gândi că i-ar prinde bine şi nişte sfaturi 
de la ea. Dând din cap, Thad îşi deschise sufletul şi-i 
împărtăşi femeii tot. Mai puţin faptul că se îndrăgostise de o 
tânără ce urma a fi arestată şi judecată. El nu voia să 
vorbească despre acel lucru. 

Faye îl ascultă atentă, iar în final îi aruncă o privire 
nedumerită. 

- Thad, tu crezi c-ai fost chemat în lucrarea Domnului? 

Thad clipi de două ori, uimit de întrebarea femeii. 
Chemat? - Păi... da. Aşa cred. 

Sprânceana ei se ridică uşor. 

- Crezi sau ştii sigur? 

Conta acel lucru? A face un lucru bun este, la urma 
urmei, un lucru bun, indiferent de motiv. Thad ridică din 
umeri. 

Faye scutură din cap. 

- Thad, trebuie să ştii acest lucru în inima ta. Dacă nu 
eşti chemat în lucrarea Domnului, nu vei fi fericit făcând-o. 
Va fi, mai degrabă, o încercare decât o binecuvântare. Şi te 
va împiedica să faci binele pe care Domnul l-a rânduit 
pentru tine. 

Thad gesticula, disperat. 

- Dar eu trebuie să propovăduiesc Cuvântul Domnului. 

— Trebuie, zici tu? Cu bărbia în piept, femeia îi aruncă o 
privire nedumerită. - Dar de ce? 

Thad îşi întoarse privirea într-o parte, pipăind insigna 
prinsă la vesta lui. 

- Am multe păcate pe care trebuie să le ispăşesc. Dar n- 


avea de gând să explice femeii acele păcate. 
Comportamentul nesăbuit şi păcătos al tatălui său alcoolic 
o putea şoca pe femeia aceea cu frică de Dumnezeu. 

Faye scutură uşor din cap. Lumina lămpii dădea părului ei 
încărunţit înfăţişarea unui nimb. 

- Thad, Thad, Thad... nu tu mi-ai spus că eşti credincios? 
Thad dădu din cap, încuviinţând. 

— Păi, atunci, tot s-a întâmplat în trecut a fost uitat. Ea 
arătă cu degetul spre un raft îngust de pe peretele opus. - 
Vrei, te rog, să-mi aduci Biblia. Aş vrea să-ţi arăt ceva. 

Thad făcu ce-i spusese femeia, iar ea răsfoi cu grijă 
paginile Bibliei. Faţa i se lumină brusc. 

- Aaa, uite. În Tit, capitolul 3, versetul 5. Degetul ei 
urmări cuvintele în timp ce ea le rosti cu voce tare. - Nu 
pentru faptele făcute de noi în neprihănire, ci pentru 
îndurarea Lui, prin spălarea naşterii din nou. Ea-l privi pe 
Thad ferm în ochi. - Tatăl nostru iubitor curăţă orice pată. 
Nu există nici măcar un lucru pe care-l poţi face ca să 
ispăşeşti păcatele trecutului... şi nici nu eşti nevoit să faci 
asta, pentru că lisus s-a îngrijit deja de acest lucru atunci 
când a atârnat pe cruce. Un zâmbet tandru împodobi faţa 
îmbătrânită a femeii. - Dar va trebui să te eliberezi de acele 
păcate ale trecutului, altfel ele te vor ţine înlănţuit pentru 
totdeauna. Femeia se aplecă spre Thad şi-şi puse mâna 
peste mâna lui. - Uneori, înainte de a găsi eliberare, trebuie 
să ne iertăm pe noi înşine. 

Thad îşi aminti brusc de o frântură din conversaţia pe 
care o avusese cu Sadie - ea întrebase dacă era cu putinţă 
să îndrepţi păcatele altcuiva. Şi, dintr-odată, el îşi dădu 
seama că acel lucru era imposibil. De ce nu văzuse el 
adevărul până atunci? El alesese slujirea din motive 


complet greşite. 

lartă-mă, Doamne, c-am fost atât de orb. 

— Faye, eşti cu mult mai înţeleaptă decât mine. 

Femeia râse, îi strânse uşor mâna, după care şi-o trase 
înapoi. 

- E plăcut să ştiu că perii ăştia albi de pe capul meu sunt 
mai mult decât decorativi. lar acum..., zise ea punând 
deoparte cămăşile de cârpit şi ridicându-se în picioare. - Aş 
face bine să mă apuc de pregătirea prânzului. În scurt timp 
va apărea şi Estel flămând ca un lup, după o dimineaţă de 
muncă în grajd. 

Thad se ridică şi el. După purtarea cam necioplită pe care 
o avusese puţin mai devreme, el îi datora scuze 
proprietarului grajdului. 

- Cred c-am să merg până la el ca să văd dacă are 
cumva nevoie de ajutor. 

Faye îşi flutură mâna spre el, iar Thad se îndreptă cu paşi 
iuți spre curte. Cerul senin al dimineţii se schimbase în 
timpul discuţiei lui cu Faye. O pală fierbinte de vânt gonea 
nişte nori albicioşi pe cerul albastru. Thad se opri o clipă ca 
să se uite atent spre cer, întrebându-se dacă vântul va 
alunga norii aceia sau îi va lăsa să mai rămână prin 
preajmă, îndeajuns cât să toarne o mică ploaie. Nu prea 
dorea să se întoarcă pe un drum umed, dar celor care 
lucrau pământul le-ar prinde bine o ploaie. 

Estel era încă în grajd, lângă Thunder, piciorul calului 
odihnindu-se pe genunchiul lui. Când îl văzu pe Thad 
apropiindu-se, omul lăsă jos piciorul calului şi-şi îndreptă 
spatele, cu o mână apăsându-şi şalele. Îi aruncă lui Thad un 
zâmbet de uşurare. 

- Potcoava i se potriveşte de minune, zise el bătând uşor 


coasta animalului. - lar umflătura arată acum chiar mai 
bine decât arăta azi dimineaţă. Am să-i bandajez piciorul cu 
o pânză groasă, înmuiată în apă rece, ca umflătura să se 
retragă cât mai repede. 

— Deci, crezi c-am să-l pot călări mâine? întrebă Thad, 
plin de speranţă. 

— Nu. 

Thad tresări. - Nu? 

Estel se legănă de pe un picior pe altul, iar un zâmbet 
hâtru apăru pe faţa lui zbârcită. 

- Poţi călări şi azi. Omul se scărpină în creştetul capului, 
cu o privire stânjenită. - Trebuia să mă fi gândit la asta mai 
devreme. Dar gândul meu s-a îndreptat doar la îngrijirea lui 
Thunder... însă dacă doreşti să pleci neapărat, poţi lua cu 
împrumut unul din caii mei ca să te întorci în Goldtree. 

Thad zărise într-adevăr trei cai în cealaltă parte a 
grajdului, dar se gândise că Estel adăpostea animalele 
cuiva. Şi-ar fi dorit să ştie mai devreme că putea împrumuta 
unul din acei cai - ar fi fost acum demult plecat. Dar dacă 
ar fi plecat mai devreme, n-ar mai fi putut petrece acel timp 
cu Faye. Vorbele ei pline de înţelepciune, însoţite de 
adevăruri din Cuvântul lui Dumnezeu, începuseră o 
vindecare adâncă în sufletul lui. Thad voia să studieze din 
nou Scriptura şi să se roage, iar acum era convins c-avea să 
găsească curând răspunsuri la întrebări ce rămăseseră fără 
răspuns atât de mult timp. 

Thad îşi puse braţul în jurul umerilor slabi ai lui Estel. - 
Estel, tu şi minunata ta soţie sunteţi nişte îngeri pe pământ. 
Am multe treburi care mă aşteaptă în Goldtree, aşa că voi 
lua cu împrumut unul din caii aceia. Thad simţi un nod în 
gât. - Vă mulţumesc pentru tot ce-aţi făcut pentru mine. 

Asa sari de pe saua lui Percival atat de repede, incat 
aproape căzu în şezut. Cu o sudalmă rostită printre dinţi, îşi 
găsi echilibrul, apoi intră valvârtej în prăvălie. Clopoţelul de 
deasupra uşii zăngăni îngrozitor de tare, străpungându-i 
urechile, dar el zbieră şi mai tare ca să acopere zgomotul. 

- Nu l-aţi văzut cumva pe neisprăvitul, netrebnicul şi 
ticălosul pe care-l numesc căruţaşul meu? 

Doi muşterii se repeziră speriaţi să iasă afară din 
prăvălie, ocolindu-l la mare distanţă, de parcă s-ar fi temut 
că el îi putea muşca. Aşa abia îşi stăpâni un mârâit. Dar 
poate că ei aveau dreptate! 

Cele două surori ale lui ieşiră grăbite din colţuri diferite 
ale prăvăliei, cu mâinile agitându-le în aer şi cu feţele 
îngrijorate. Melva ajunse la el prima. 

- Aşa dragă, dar ce te-a supărat aşa tare? Shelva dădea 
şi ea din mâini de partea cealaltă a lui Aşa. Cele două 
începură a-l bate uşor pe umeri, în acelaşi mod în care 
unele femei încearcă să liniştească un bebeluş cu colici. 

Aşa se îndepărtă grăbit de ele şi aruncă o privire 
mânioasă, măsurând prăvălia de la un capăt la altul. 


- Unde e fata care vă ajută în prăvălie? 

Pătura care acoperea uşa magaziei se mişcă brusc, iar 
capul domnişoarei Waşner ieşi de după ea. 

- M-aţi chemat cumva, domnule Baxter? 

Aşa arătă cu degetul spre locul de podea din faţa lui. 

- la vino aici, fatuco. 

Cu faţa palidă, fata se grăbi să ajungă lângă el. 

Atât Melva cât şi Shelva cloncăniră, scuturând din cap 
exasperate. 

- Aşa, frate dragă, îi zise Shelva, - fii mai respectuos. 

Melva adăugă şi ea: 

- Nu ştiu ce te-a apucat să vorbeşti aşa cu o domnişoară. 

Aşa le repezi imediat pe surorile lui. Niciodată nu fusese 
genul de om care să zbiere - ci mai degrabă obişnuia să 
vorbească mereu cu o voce înceată şi calmă. Dar plămânii 
lui aveau nevoie acum să-şi încerce toate puterile. 

- Voi vedeţi-vă de treburile voastre şi lăsaţi-ne singuri! 

Luate complet prin surprindere, cele două se duseră 
grăbite în spatele tejghelei şi începură a şuşoti, punând la 
cale un plan şi aruncând priviri neliniştite înspre fratele lor. 
Aşa pufăi nervos — le considera cumva responsabile de 
ceea ce se întâmplase. O înşfacă pe domnişoara Wagner de 
braţ şi-o trase în holul care ducea spre uşa din dos. Odată 
ieşit din vizorul surorilor lui, el aproape c-o îmbrânci. 

— Unde-i afurisitul de vâr al tău? 

Ea-şi frecă braţul, lacrimi licărind în ochii ei albaştri. 

- Eu... nu l-am văzut deloc azi. 

Aşa se înclină spre ea, privind-o încruntat. 

- Eşti sigură? Căci, dacă îndrăzneşti să mă minţi, am 
să... 
Fata făcu un pas în spate. 


- Nu vă mint! Ultima oară l-am văzut sâmbătă seară. 
Sunt îngrijorată în privinţa lui. 

Aşa îşi încleştă pumnii. 

- Nici n-ar trebui să fii altfel! Las că vede el ce-am să-i 
fac când dau de urma lui... Apucându-se de perciuni, scoase 
un mârâit. Sid trebuie să fi fost acela care i-a distrus 
instalaţiile de distilat, care i-a făcut ţăndări sticlele cu bere 
şi care i-a demontat instalaţia de fabricare a vinului. Nimeni 
altcineva nu mai ştia de toate astea. În afară de şeriful 
acela. Dar şeriful n-ar fi distrus totul. El ar vrea să le 
folosească drept dovezi. 

Înşfăcând-o din nou de braţ, el o scutură cu putere. 

- Dacă vărul ăsta al tău trece pe-aici, spune-i că sunt pe 
urmele lui. Şi mai spune-i c-ar fi cel mai bine să vină 
imediat la mine. Cu cât întârzie mai mult, cu atât mă voi 
înfuria mai tare. Şi, fatuco, atunci când eu îmi pierd 
cumpătul... îşi încleştă fălcile la gândul amenințării care se 
contura în mintea lui. O zgâlţâi din nou, apoi o lăsă în pace. 
- Fă bine şi spune-i ce ţi-am zis. 

Aşa se întoarse cu spatele la ea şi dădu buzna înapoi în 
prăvălie. Melva şi Shelva rămăseseră în spatele tejghelei, 
îmbrăţişându-se una pe cealaltă cu braţele lor lungi şi 
slăbănoage. Le aruncă o privire mânioasă în timp ce se 
năpusti spre uşă, primind în schimb câteva smiorcăituri 
confuze. Tocmai când ajunse la uşă, aceasta se deschise 
larg, iar primarul Hanaman îi apăru în faţă. 

— Aşa... Primarul îşi scoase pălăria de pe cap şi aruncă o 
privire prin prăvălie. Ochii lui zăboviră asupra celor două 
gemene, iar el le salută dând din cap. - Doamnelor, sper să 
mă puteţi ajuta. Am tot întrebat în stânga şi-n dreapta, dar 
nimeni nu l-a văzut. 


Aşa se încruntă. 

- Şi tu eşti pe urmele lui Sid? 

Primarul păru confuz. 

- Sid? Nu. Eu încerc să-l găsesc pe McKane. Cora mi-a 
spus c-a plecat cu unul din caii lui Kimbrough imediat ce-a 
servit micul dejun, sâmbătă de dimineaţă. Dar nimeni nu l-a 
mai văzut de-atunci. 

Aşa dădu să plece, dar primarul rămase în uşă. Aşa că se 
văzu nevoit să mai zăbovească, în timp ce surorile lui îşi 
manifestară îngrijorarea faţă de şerif. 

— Domnule... Hanaman? Vocea ezitantă a domnişoarei 
Wagner se auzi din spatele lui Aşa. 

El aruncă o privire peste umăr, văzând-o cum se apropie 
încet, cu mâinile strâns lipite de stomac, de parcă ar fi fost 
pe punctul de a i se face rău. Fata îi aruncă o privire 
şovăitoare, apoi îşi îndreptă privirea spre primar. 

— Eu... Ştiu unde-l puteţi găsi pe Thaa... pe şeriful 
McKane. 

Hanaman se aplecă în faţă şi-o întrebă: 

- Unde? 

— Doar dacă animalele sălbatice n-au... devorat deja 
trupul lui, e! zace într-un tufiş cam la o milă depărtare, la 
est de oraş. 

Şuieratul de uimire al lui Aşa fu acoperit de ţipetele 
stridente ale surorilor lui. Melva şi Shelva ieşiră în fugă din 
spatele tejghelei ca s-o înconjoare pe domnişoara Wagner. 

Primarul Hanaman rămase cu gura căscată. 

- Vrei să spui că şeriful este... mort. 

Domnişoara Wagner dădu din cap. Lacrimi curgeau 
şiroaie pe faţa ei palidă. 

- Aşa cred, domnule. Ne-a oprit pe mine şi pe Sid când 


am plecat într-o cărăuşie spre Macwville. lar Sid... Fata 
înghiţi în sec. Trupul ei tremura mai rău decât tremură un 
bănuţ pe şină atunci când trenul se apropie. - Sid l-a 
împuşcat. 

Primarul, Melva şi Shelva o înconjurară pe domnişoara 
Wagner, vocile lor învălmăşite producând o larmă mai mare 
decât ar isca o vulpe într-un coteţ de găini. Aşa se strecură 
pe lângă cei patru şi ieşi poticnindu-se în stradă. Duse 
mâna la piept simţindu-şi inima bătându-i cu putere. 

Sid îl împuşcase deci pe şerif. Aşa îi spusese deunăzi că 
ceva trebuia făcut în privinţa şerifului, iar flăcăul a trecut 
direct la fapte. Aşa îşi stăpâni un rânjet de satisfacţie. Acum 
că şeriful era mort, toată lumea îşi va concentra atenţia 
asupra criminalului. Aşa că el se putea ocupa în linişte de 
repararea instalaţiilor de distilare. Cu puţin noroc, ar putea 
fi capabil să producă destulă băutură ca să-şi satisfacă 
muşterii înainte ca aceştia să decidă să cumpere de la 
altcineva. 

Se urcă gâfâind pe cal. Nu mai era nevoie să-l caute pe 
Sid. Dacă pe flăcău îl dusese mintea, el putea fi deja 
departe, în statul vecin. Aşa avea acum lucruri mai 
importante de făcut. 


+ 


— Cred că-i posibil ca animalele să-l fi târât de-aici. 

Sadie se chirci în scaunul trăsurii, dorindu-şi să nu fi auzit 
afirmaţia primarului. Primarul şi alți doi bărbaţi 
împrumutaseră una din trăsurile lui Kimbrough şi-i ceruseră 
lui Sadie să-i ducă la locul unde-i văzuse pe Sid şi pe Thad 
pierzându-se în spatele tufişurilor. Frumoasa trăsură, cu 


cele două scaune tapiţate cu piele şi cu ornamente 
argintate, era folosită ca dric pentru transportarea rudelor 
îndurerate spre cimitirul oraşului. Sadie nu dorise să urce în 
trăsura aceea, dar bărbaţii insistaseră ca şi ea să meargă 
împreună cu ei. În timp ce ea a rămas în trăsură, oamenii 
au scotocit tufişurile dimprejur. Dar, după mai bine de o 
jumătate de oră, ei n-au găsit decât o bucăţică ruptă dintr-o 
haină. 

Domnul Rahn aruncă o privire uşor încruntată spre Sadie. 
- Eşti sigură că acesta e locul? 

Sadie se aplecă într-o parte, făcând ca scaunul tapiţat cu 
piele să scârţâie uşor. 

- Da, domnule. Sau foarte aproape de locul acela. Ea nu 
va putea uita niciodată imaginea aceea. - N-aţi... reuşit să 
găsiţi nimic? 

Domnul Easterberg ieşi dintre tufişuri, scuturând din cap. 
- Ba da, dacă presupunem că şerifului nostru i-ar fi crescut 
dintr-odată o blană. Tot ce-am găsit au fost rămăşiţele unui 
animal cu blană - pare-se un bursuc, după câte îmi dau 
seama. Dar n-a mai rămas prea mare lucru. 

Hanaman şi Rahn veniră lângă Easterberg, pe costumele 
lor elegante zărindu-se, ici şi colo, mici fărâme de frunze 
uscate şi praf, după scotoceala lor prin tufişuri. Domnul 
Rahn se frecă la nas. 

- Roscoe, aşa cum ai spus şi tu, poate că animalele l-au 
târât de-aici. Dar ar trebui să fi rămas ceva în urmă - 
animalele n-ar mânca şi hainele sau oasele lui. 

Sadie se cutremură la imaginea pe care cuvintele lui o 
Zugrăvise. Faptul că bărbaţii aceia nu descoperiseră vreo 
dovadă a rămăşiţelor lui Thad ar fi trebuit s-o liniştească 
dar, în schimb, îi întări şi mai mult suspiciunea că Sid îl 


îngropase pe Thad ca să-şi ascundă crima. Cât de mult ura 
să-l dea pe mâna autorităţilor pe vărul ei, dar ea nu-l mai 
putea acoperi. Îi promisese lui Dumnezeu că va spune 
adevărul şi că se va încrede în El. Acum, ea va trebui să-şi 
ţină promisiunea. 

Trăgând adânc aer în piept, Sadie îşi adună curajul. 

- Domnule Hanaman, ar mai fi ceva ce-ar trebui să 
căutaţi... 

Cei trei bărbaţi se uitară la ea, curioşi. 

— Ar trebui să căutaţi ceea ce pare a fi un mormânt 
proaspăt săpat. 

Domnul Rahn ridică mirat din sprâncene, în timp ce 
ceilalţi doi se uitară uimiţi unul la altul. 

- Ai motive să crezi c-ar fi putut să fie îngropat? 

Mâhnită, Sadie dădu din cap. 

- L-am văzut pe Sid foarte devreme duminică dimineaţa. 
Era murdar plin de ţărână - iar el a recunoscut c-a săpat 
ceva. 

Bărbaţii scuturară din cap, mormăind între ei. Sadie îşi 
simţea inima străpunsă de o durere îngrozitoare, dar simţi 
şi o mică uşurare a poverii de pe sufletul ei. Secretele îşi 
pierd puterea când sunt date în vileag, se gândi ea. Spera, 
totuşi, ca mărturisirea acelui secret să nu-l fi condamnat pe 
Sid... 

— Domnilor, spuse primarul, rostind încet, dar ferm, - 
cred c-ar trebui să încetăm să-l mai căutăm pe şerif şi să 
începem să-l căutăm, în schimb, pe Sid Wagner. El e 
singurul care ne poate spune unde să găsim trupul lui 
McKane. 

Domnul Rahn şi domnul Easterberg dădură din cap, semn 
că erau de acord cu ceea ce propusese primarul. Bărbaţii i 


se alăturară lui Sadie, iar domnul Hanaman întoarse caii, 
îndreptând trăsura spre oraş. 

Sadie se uită pe rând la cei trei bărbaţi şi trase adânc aer 
în piept, pregătită să dezvăluie şi restul poveştii ei. 

- Nu v-am spus încă totul. 

Domnul Hanaman, cu hăţurile în mână, îşi întoarse faţa 
spre Sadie. 

- Ce altceva a mai făcut Sid? 

— Nu doar Sid, domnule primar. Sadie înghiţi în sec. - 
Sid, Aşa Baxter şi... cu mine. Fata îşi simţi umerii mai uşori 
în timp ce se eliberă de povara minciunilor ei. Indiferent de 
consecinţe, ea va divulga fiecare amănunt al fărădelegilor 
comise şi se va încredința în mâna lui Dumnezeu. 

+ 


Sadie stătea ghemuită în pivnita cu pereţi din pământ 
bătătorit de sub locuinţa lui Thad. Primarul îi adusese o 
pătură pe care să şi-o pună peste umeri, dar nici măcar 
pătura groasă din lână nu putea face faţă frigului din 
încăperea de sub pământ. Un pat îngust ocupa un perete 
întreg, lăsând un spaţiu strâmt unde ea putea face câţiva 
paşi de colo-colo. De-un cârlig, bătut în perete, atârna o 
lampă care lumina blând locul acela. Dar scotea la lumină şi 
pânzele de păianjen care - decorau pivniţa. Sadie încercă 
să le ignore. Ea detesta păianjenii. 

Înainte să urce înapoi scara şi să închidă uşa în urma lui, 
primarul a aşezat într-un colţ o oală de noapte, un mic coş 
cu biscuiţi săraţi, brânză şi piersici uscate, dar şi un ulcior 
cu apă. El păruse stânjenit, nici măcar nu şi-a ridicat 
privirea spre ea în timp ce a aşezat pe podea acele lucruri. 
l-a spus apoi cu o voce aspră: 


- Am să caut un alt loc pentru dumneata. Nu vrem să 
stai împreună cu Baxter şi cu Wagner, odată ce-i prindem. 
Dar, momentan... 

Sadie i-a mulţumit pentru lucrurile pe care i le adusese, 
iar el a plecat, lăsând-o singură. Fata îşi aruncă privirea 
spre uşa de deasupra capului ei. Nici măcar o dâră de 
lumină nu răzbătea de jur-împrejurul uşii. Când a fost adusă 
acolo, era ora prânzului, dar Sadie habar n-avea cât timp 
trecuse de-atunci. Îi păruse că trecuse ani întregi, dar ar fi 
fost posibil să fi trecut doar câteva minute. Liniştea era 
aproape insuportabilă. 

Se zvârcoli în patul acela îngust, încercând să-şi găsească 
locul. Şi-ar fi dorit să fi cerut să i se aducă o carte. Ce bine i- 
ar fi prins să citească din Biblia ei! Tata îi spusese mereu: - 
Sadie, fetița tatii, Dumnezeu va împlini orice nevoie pe care 
tu o ai! Cât de mult avea ea nevoie de mângâierea pe care 
o putea găsi în paginile cuvântului lui Dumnezeu. 
Închizându-şi ochii, fata încercă să-şi amintească versetele 
pe care le memorase de-a lungul anilor. 

Îşi aduse repede aminte de versetele din capitolul 3 al 
evangheliei după loan şi simţi că inima îi tresaltă în piept 
când îşi aminti că Dumnezeu nu-L trimisese pe lisus în lume 
ca s-o condamne, ci s-o mântuiască. Un verset din 2 
Corinteni despre faptul de a te mulţumi cu orice lucru, 
pentru ca cei credincioşi să prisosească în orice faptă bună, 
o făcu să-şi simtă inima dornică de a-L sluji pe Dumnezeu 
cu şi mai multă râvnă. 

Simţi o gâdilătură pe obraz şi-şi scutură repede obrazul 
cu mâna. Deschise ochii şi văzu un păianjen negru târându- 
se pe cuvertura de pe pat. Fata scoase un țipăt şi-şi duse 
genunchii la bărbie. 


Oricât de mult îşi dorea ea să creadă că Dumnezeu era 
acolo cu ea, şi chiar dacă-şi dorea să fie curajoasă, inima 
începu să-i bată nebuneşte în piept. Se înfăşură cu pătura, 
stăpânindu-şi impulsul de a urca acea scară şi de a se 
chinui să deschidă uşa ca să scape de-acolo. Nu suporta să 
fie închisă acolo singură, în acea celulă fără niciun geam, 
fără niciun mijloc de a şti cât era ceasul şi cu păianjeni 
umblând pe ea. Ea mărturisise adevărul - îşi urmase 
îndemnul cugetului - iar asta să fie răsplata ei? 

— Sadie, fata tatii, ce seamănă omul, aceea va şi secera 
- atât bine, cât şi rău. Îşi aminti vocea Tatii, pe care o auzise 
cu mult timp în urmă. Foarte rar îşi ridicase Tata mâna la 
copiii lui, dar ea şi-l aminti când o disciplinase odată, atunci 
când ea o supărase rău pe Mama. După aceea, el i-a şters 
lacrimile şi a tinut-o strâns în braţele lui, asigurând-o că 
încă o mai iubeşte. 

Amintindu-şi braţele vânjoase ale Tatii care o îmbrăţişau 
strâns la pieptul lui, Sadie simţi pace şi mângâiere în inima 
ei. Doar pentru că ea trebuia să suporte consecinţele 
faptelor ei nu însemna că Dumnezeu o abandonase. N-avea 
ea promisiunile din Cuvântul Lui? El îi promisese şi că ea va 
putea face toate lucrurile prin Hristos, care o întăreşte. 

Împreunându-şi mâinile, Sadie murmură: - Doamne, dacă 
trebuie să rămân intemniţată într-o celulă de închisoare, am 
să accept lucrul acesta încrezându-mă în puterea Ta de a 
mă ajuta să fac faţă încercării. 

În momentul în care-şi termină rugăciunea, un cântec îşi 
croi drum prin inima ei. Sadie se ridică în picioare şi-şi aţinti 
privirea spre tavan. În loc să vadă duşumeaua din scânduri 
şi o uşă masivă din lemn, ea-şi imagină un cer albastru, cu 
câţiva norişori albi, şi raze strălucitoare ieşind dintre nori. 


Îşi deschise gura şi începu să cânte. - Cetate tare-i 
Dumnezeu... 

Greierii îngânau un cântec de bun-venit în momentul în 
care Thad opri calul, pe care-l luase cu împrumut, în faţa 
biroului său. Legă hăţurile şi începu să mângâie botul 
calului. 

- Odihneşte-te câteva minute, băiete. Înainte să pornim 
din nou la drum, am să te duc la grajdul fierarului ca să 
găsim ceva de mâncare pentru tine. Nu cred că Kimbrough 
va refuza să ofere din ovăzul şi fânul lui unui cal străin. 

Thad scoase din buzunar o cheie şi descuie uşa. Trecu 
pragul şi se opri în loc, privirea lui măsurând pe îndelete 
odaia modestă. Nu era prea arătoasă, recunoscu el. Pereţi 
netencuiţi, o podea uzată din scânduri, un mobilier vechi - 
dar, slavă Domnului, avea un loc al lui. El nu-şi putu stăpâni 
un sentiment de satisfacţie în timp ce se îndreptă spre 
mijlocul odăii. 

Pe drumul de întoarcere din Clay Centre, Thad avusese 
destul de mult timp ca să se gândească. Ca să-l vorbească 


lui Dumnezeu. Ca să-şi pună ordine în gânduri. Mulțumită 
timpului pe care-l petrecuse cu Faye Hines şi a rugăciunilor 
pe care ea şi Estel le rostiseră pentru el la amiază, înainte 
să plece, el avea acum o imagine clară a ceea ce trebuia să 
facă. - Nu voi predica, spuse el în timp ce-şi agăţă pălăria în 
cui, - dar voi sluji. Chiar în Goldtree, dacă oamenii aceştia 
buni de aici vor decide să mă mai ţină ca şerif. Dacă 
primarul Hanaman va decide că slujirea lui în Goldtree se 
va termina odată ce-i va aduce la judecată pe Aşa Baxter, 
pe Sid şi pe Sadie, atunci el va căuta un alt orăşel unde să 
slujească în calitate de şerif. 

Thad zâmbi, cu pieptul plin de recunoştinţă. Dumnezeu îl 
îndrumase, cu siguranţă, spre soţii Hines. Ei fuseseră îngerii 
Lui slujitori, şi chiar mesagerii Lui. Thad nu ştia ce se va 
întâmpla cu Sadie, dar ştia că Dumnezeu este în control. 
Dovada faptului că mâna lui Dumnezeu era la lucru în 
timpul ultimelor câteva zile l-a convins că n-avea de ce să-i 
fie teamă. 

Dar îl aşteptau atât de multe lucruri pe care el trebuia să 
le facă. Trebuia să-i găsească şi să-i aresteze pe Aşa, pe Sid 
şi pe Sadie. Poate c-ar fi mai bine să-l caute dis-de- 
dimineaţă pe primarul Hanaman ca să-l întrebe cum să-i 
hrănească pe cei arestaţi - era posibil ca primarul să ştie 
cât timp vor rămâne ei închişi înainte ca judecătorul să 
audă acuzaţiile la adresa lor şi să dea verdictul. 

Se duse din birou în dormitorul lui. În timp ce deschise 
uşa, o melodie, cântată de o voce duioasă, ajunse la 
urechile lui. Înmărmurit, îşi ţinu răsuflarea. Ridicându-şi 
capul, se strădui să înţeleagă cuvintele cântecului. 

— Stai liniştit, suflete al meu! Dumnezeul tău, fii sigur, te 
va călăuzi şi mâine, aşa cum te-a călăuzit ieri. Nu lăsa ca 


nădejdea şi încrederea ta să şovăiască, iar tot ce e acum 
necunoscut, va străluci limpede într-o bună zi... 

Cântecul continuă, dar bătaia nebunească a inimii lui îl 
împiedică să mai audă cuvintele. Muzica părea să se ridice 
din adâncul umbrelor şi-i întări concluziile pe care el le 
trăsese pe drumul de întoarcere în Goldtree. Dornic să audă 
şi mai mult, făcu doi paşi poticniţi în faţă, iar călcâiele lui 
râcâiră podeaua. Brusc, cântarea se întrerupse. O voce 
tremurată se auzi. 

- E cineva acolo? 

Thad recunoscu vocea. 

- Sadie? 

Se aşternu o tăcere de câteva secunde. Apoi o auzi din 
nou. 

- Thad... tu eşti? Vocea ei se auzi sceptică. 

Ea striga de undeva de sub picioarele lui. Thad se lăsă pe 
genunchi şi trase zdravăn de uşa pivniţei. Dar un lacăt o 
ţinea bine încuiată. Prin crăpătura uşii, el strigă: 

- Sadie, ce cauţi acolo jos? 

— Primarul m-a închis aici dupa ce-am mărturisit că le 
cântam celor care jucau jocuri de noroc. 

Fata plângea - vocea ei era spartă de hohote de plâns. 
Thad îşi simţi inima oprindu-se în loc. Chiar dacă luase el 
însuşi hotărârea de a o arunca în temniţă, realitatea 
situaţiei îl făcu să-şi simtă inima sfâşiată. Îşi apăsă palmele 
de scândurile podelei, dorindu-şi s-o poată strânge în 
braţele lui. 

- Îmi pare rău, Sadie. 

Se auziră honote şi mai tari de plâns. 

- O, Thad, slavă Domnului că eşti în viaţă! 

În viaţă? Oare ce îi spusese Hanaman bietei fete? 


Disperarea din vocea ei îi sfâşie inima. Trebuia s-o vadă - s- 
o îmbrăţişeze şi s-o liniştească. 

- Sadie, mai rezistă un pic acolo - mă duc după cheia de 
la lacăt. Mă întorc cât pot de repede! 

Fără să mai aştepte un răspuns de la ea, ieşi în grabă din 
birou şi dădu colţul, fugind spre casa primarului. Bătăile lui 
în uşă stârniră un protest mormăitor: 

- Ai puţintică răbdare! Vin imediat. Nu sparge uşa! 

Uşa se deschise, iar în prag apăru primarul somnoros, cu 
o scufie pe cap, care se potrivea cu pijama lui. Gura i se 
întinse într-un căscat lung. - Cine îndrăzneşte la ora asta 
să... îl zări pe Thad şi se abţinu să nu scoată un strigăt de 
uimire, fiind gata-gata să leşine. 

Tnad îşi ridică palma spre el. 

- Am nevoie de cheia lacătului de la uşa pivniţei din 
locuinţa mea. 

Primarul scutură din cap, ciucurele scufiei lui legănându- 
se ca un pendul. 

- Ce...? 

— Cheia, repetă Thad. - Trebuie să descui uşa pivniţei. 
Hanaman se uită în stânga şi-n dreapta, confuz, cu faţa 
buimăcită. 

- Unde-ai fost, omule? 

— În Clay Centre. Acum... cheia? Am nevoie de ea ca să-l 
încui pe Baxter acolo. 

— L-ai prins pe Baxter? 

— Încă nu, mă duc după el de îndată ce-am să găsesc un 
loc unde să-l ţin închis. 

Hanaman păru, în sfârşit, că s-a dezmeticit. 

- Oh! Cheia! Da, da, aşteaptă aici. Ţi-o aduc imediat. 
Dispăru grăbit, iar Thad îl aşteptă înfrigurat. Într-un final, 


Hanaman se întoarse cu cheia. 

- Câţiva dintre noi ne-am dus acasă la Baxter acum 
câteva ore, dar nu l-am găsit acolo. Credem c-a întins-o 
deja din ţinutul nostru. 

— Nu te teme, am să-i dau de urmă, îi promise Thad, 
întinzând mâna după cheie. 

Primarul lăsă cheia în mâna lui Thad. Faţa lui bronzată 
radia de bucurie. 

- Mă bucur să te văd din nou, şerifule. Noi toţi am crezut 
că... 
Thad ştia deja ce-au crezut cu toţii. Dar nu ştia de unde 
apăruse acel zvon. Prefera, totuşi, să audă povestea de la 
Sadie şi nu de la primar. Sări repede de pe veranda casei 
primarului, apoi alergă într-un suflet spre biroul lui. Ajuns 
acolo, se grăbi să desfacă lacătul. 

- M-am întors, Sadie, sunt aici! Se chinui niţel până când 
degetele, care-i tremurau, reuşiră să desfacă lacătul. Thad 
deschise uşa larg. - Cobor imediat la tine! 

Thad cobori doar două trepte ale scării, iar apoi, dintr-un 
salt, ajunse jos. Imediat, Sadie îi sări în braţe. El o ţinu 
strâns la pieptul său, aşa cum o îmbrăţişase în ziua în care 
ea aflase de moartea tatălui ei vitreg. Acum, ca şi atunci, 
lacrimile ei îi udară cămaşa. Dar atunci ea plânsese de 
tristeţe. El ştia acum că lacrimile ei erau lacrimi de uşurare 
şi de bucurie. Simţind cum umerii ei tresăltau în suspine şi 
ascultând hohotele ei de plâns, ochii lui se umeziră. Thad o 
mângâie pe spate, murmurându-i: 

- Linişteşte-te, acum, totul va fi bine, Sadie. 

— Eşti în viaţă. Nu-mi vin să cred. Am crezut că... 

O conduse lângă patul îngust şi se aşeză pe pat, trăgând- 
o uşor lângă el. Îşi încolăci braţul în jurul mijlocului ei, iar ea 


îşi aşeză capul pe umărul lui. Părul ei moale şi blond, 
strălucind în lumina lămpii, se lipi de perciunii lui. 

— Sadie, cum de-a înţeles toată lumea că eu am murit? 
Lacrimi continuară să şiroiască pe obrajii ei în timp ce fata 
începu să povestească despre faptul că auzise o 
împuşcătură şi că Sid se întorsese singur la căruţă, iar apoi 
toate celelalte indicii care o făcuseră să creadă că Sid îl 
omorâse şi că-l îngropase. 

În cele din urmă, ea rosti printre sughiţuri de plâns: 

- Sunt atât de uşurată că Sid nu te-a... oh, sunt atât de 
uşurată că eşti în viaţă. 

Thad o strânse din nou la pieptul lui, sărutându-i părul. 
Cât de mult regreta el durerea pe care o îndurase ea, 
gândind că el fusese omorât chiar de vărul ei drag, dar nu 
regreta defel timpul pe care-l petrecuse în Clay Centre. 
Avusese nevoie de acel timp în care el se maturizase şi-n 
care învățase atât de multe. 

— Ridică-ţi un pic capul. O ajută să-şi ridice capul de pe 
umărul lui şi-şi scoase batista din buzunar. Îi şterse apoi 
faţa de lacrimi. Sadie se linişti, ochii ei albaştri privindu-l ca 
şi cum nu s-ar mai fi săturat să se uite la el. Thad înţelegea 
de ce. Şi-ar fi dorit să rămână acolo şi s-o ţină în braţele lui 
pentru totdeauna, dar el nu mai putea zăbovi în locul acela. 
Avea de făcut ceva. Dar, ca şerif, avea şi puterea de a face 
o mică schimbare. 

— După cum bine vezi, sunt teafăr şi nevătămat. Ea-l 
răsplăti cu un zâmbet şovăielnic, în timp ce el continuă. 

- lar primul lucru pe care am să-l fac va fi să te scot de- 
aici. 

Pe faţa ei se zări nelinişte. 

- Nu, Thad! Am greşit şi trebuie să plătesc pentru 


această greşeală. 

El o strânse la piept. 

- Sadie, ştiu că trebuie să plăteşti pentru asta. O, 
Doamne, la ea judecătorul să aibă milă de ea, Te rog... - 
Dar nu te mai pot lăsa în văgăuna asta. 

Se ridică în picioare, trăgând-o spre el şi îndemnând-o să 
urce scările. 

- Am încredere că nu vei fugi. Te duc înapoi la prăvălie. 
Cât timp vom aştepta după judecător, poţi continua să 
lucrezi pentru domnişoarele Melva şi Shelva. 

Fata se opri la capătul scării, nesiguranța schimonosindu- 
i faţa. 

- Eşti sigur? Nu vreau să fii mustrat de membrii 
consiliului oraşului. 

— Vor trebui să înveţe să aibă încredere în judecată mea. 
El o împinse uşor în faţă. - Haide să mergem sus. El aşteptă 
până când ea începu să urce treptele înainte să adauge: - 
În plus, mai e cineva care va trebui să fie închis aici. De 
îndată ce te voi duce în odaia ta, intenţionez să merg să-l 
caut. 


Aşa strânse şi ultimul şurub, având grijă să nu îndoaie 
țeava din cupru. Făcu un pas în spate ca să-şi admire 
munca. Îi luase cea mai mare parte a zilei, dar el fu, în 
sfârşit, în stare să repare toate cele trei instalaţii de distilat. 
Până dimineaţă, va fi gata să înceapă să umple din nou 
sticlele cu băutură. 

Dădu să se îndrepte spre galeria din spate a grotei ca să 
se mai uite o dată la cea mai mare dintre instalaţii. Nu mai 
avea nicio sticlă pe care s-o umple, după dezlănţuirea de 


furie a lui Sid. Dar avea el nişte butoaie în hambar. Le va 
aduce acolo după ce se va mai odihni un pic. Ar putea să 
umple acele butoaie, apoi va turna berea în sticle şi va 
pregăti un alt transport. 

Ăsta era un alt lucru pe care trebuia să-l facă - să 
găsească un alt cărăuş ca să-i transporte băutura. Rosti din 
nou o ocară. Ar putea să nu găsească pe altcineva la fel de 
uşor de dus de nas ca flăcăul acela prostănac din Indiana, 
dar va reuşi el să găsească pe cineva până la urmă. El era 
ca o pisică - întotdeauna cădea în picioare. 

Scoase un căscat, un chiţăit ca de şoarece ieşindu-i din 
gâtlej. Era târziu. Venise vremea să meargă acasă şi să se 
odihnească un pic. Îndreptându-se cu paşi împleticiţi spre 
galeria din faţă a cavernei, se bucură, în sinea lui, de cât de 
bine se aranjase totul. Sid fugise departe, fără îndoială 
ascunzându-se pe undeva, după ce-l omorâse pe şeriful 
acela băgăcios. lar micuța cântăreaţă era prea speriată ca 
să spună ceea ce ştia. 

Apucă un sac de pânză şi băgă în el uneltele pe care le 
folosise ca să repare instalaţiile. Uneltele din metal 
zăngăniră unele de altele, răsunând ca un ecou prin galerie. 
Un sunet care-i făcu pielea ca de găină. Aşa se scutură uşor. 
Nu era nevoie să se poarte ca surorile lui fricoase, 
temătoare de locurile subterane. Aruncă sacul pe spinare şi 
se îndreptă spre deschizătura grotei, ieşind în lumina nopţii 
brăzdate de stele. 

Un coiot urlă în noapte. Aşa avea o puşcă legată cu o 
curea de şold, dar nu se gândi s-o folosească deocamdată. 
O detunătură de armă în timpul nopţii se putea auzi până la 
câţiva kilometri depărtare şi va trezi cu siguranţă pe cineva. 
leşi în câmp, unde îşi lăsase priponit calul şi căruţa, şi se 


opri în loc, uimit. Se uită în jur buimăcit. 

- Unde gâştele ei mi-e căruţa? 

- Am dus-o de-aici. 

Şocat, Aşa rămase cu gura căscată în timp ce cineva ieşi 
din umbră şi se îndreptă spre el. Încercă să-şi dea seama 
prin întuneric cine era persoana aceea. Scoase apoi un 
mârâit de iritare. 

- Sid Wagner! Ce cauţi furişându-te pe-aici? M-am gândit 
c-ai ajuns deja în Oklahoma. 

Sid se opri la câţiva metri de Aşa. Faţa lui încruntată 
lucea palidă în lumina slabă a lunii. 

- Am stat la pândă. Ca să te urmăresc. Să mă asigur că 
n-o să-ţi iei cumva tălpăşiţa. 

Aşa începu să râdă, dispreţuitor. 

- Şi de ce-aş avea nevoie să-mi iau tălpăşiţa? Eu n-am 
niciun motiv să fug de-aici. 

— Ba da, ai. Căci am de gând să te dau pe mâna 
şerifului. 

Aşa lăsă jos sacul şi-şi încleştă pumnii, aruncându-i lui Sid 
un rânjet dispreţuitor. - Uiţi că eşti băgat în bucluc la fel de 
adânc ca şi mine. Acum chiar mai adânc. 

Fruntea lui Sid se încreţi pentru o clipă, apoi se destinse. 
- Ai dreptate, sunt băgat adânc. Căci, apropo, am fost 
ocupat să-ţi dărâm tunelul care duce spre sala de jocuri de 
noroc... 

— Ce ai făcut? 

— ... Şi ţi-am furat sticlele. Dar am făcut toate astea ca să 
te împiedic să mai faci şi alte fărădelegi. 

Aşa fierbea de furie. 

- Ticălos nenorocit şi nerecunoscător ce eşti! După tot 
ce-am făcut pentru tine, dânduc-ţi o slujbă bună şi aducând- 


o pe verişoara ta aici. Aşa mă răsplăteşti tu? 

Sid continuă calm, de parcă ar fi ignorat complet ce-i 
spusese Aşa. 

- l-am spus deja şerifului tot ce-ai făcut. Acum sunt 
dispus să mă predau. Sper să fi contribuit şi eu la pedeapsa 
pe care o vei primi! 

Ultima afirmaţie a flăcăului n-avea niciun sens. 

- Şeriful? Care şerif? E mort şi îngropat deja! 

Sid făcu un pas în spate, buimăcit. Se făcu livid la faţă. 

- McKane e mort? 

Aşa pufăi, dispreţuitor. Se ţicnise flăcăul ăsta? 

- Sadie ne-a spus că l-ai îngropat chiar tu însuţi. 

— Aici s-au înşelat cu toţii. 

Vocea se auzi din spatele lui Aşa. El se întoarse, dar se 
împiedică de sacul care zăcea la picioarele lui şi căzu. Se 
rostogoli la pământ. Îşi ridică privirea şi zări un bărbat înalt 
cu o pălărie de cowboy, care ieşi de după nişte copaci. 
Lumina lunii făcea ca insigna prinsă la pieptul lui să 
strălucească. 

Aşa rămase cu gura căscată. 

- McKane! Nu eşti mort? 

— Nu sunt deloc mort, Baxter. Şi, ştii ceva? Am venit să 
te arestez. 

Te declar vinovat c-ai produs, cu bună ştiinţă şi în mod 
deliberat, băuturi alcoolice interzise cu scopul de a le vinde 
şi de a face profit, şi pentru c-ai organizat, cu bună ştiinţă şi 
în mod deliberat, jocuri de noroc. Îți confisc toate 
proprietăţile, inclusiv casă, afacerile şi bunurile personale, 
şi le trec în proprietatea districtului Five Creeks. Te 
condamn la zece ani de muncă silnică în închisoarea din 
Lansing, Kansas. 

Doi bărbaţi purtând insigne de ajutor de şerif şi ţinându-l 
strâns, de câte un braţ, pe domnul Baxter, care se tot 
smiorcăia, îl scoaseră din biroul lui Thad. În spatele lui 
Sadie,  domnişoarele Melva şi Shelva începură să 
scâncească. Sadie îşi simţi inima îndurerată. Şi-ar fi dorit să 
le poată consola pe cele două femei — era evident că ele îl 
iubeau pe fratele lor atât de mult. Fără îndoială, pedeapsa 
lui le-a afectat la fel de mult pe cât îl afectase pe Aşa. Dar 
ea nu-şi putea părăsi scaunul de inculpat, unde fusese 
aşezată la începutul judecății. 

Judecătorul, aşezat la masa lui Thad, se uită aspru spre 
cele două gemene şi lovi puternic cu ciocănelul în masă. 

-  Linişte! Abia  stăpânindu-şi scâncetele, femeile 
ascultară ordinul judecătorului, iar murmurul vocilor 
orăşenilor adunaţi acolo încetă şi el. Pulsul lui Sadie începu 
s-o ia la galop, făcând-o să simtă că-şi va pierde cunoştinţa. 
Lipsa de compasiune a bărbatului spori teama ei. Fata îşi 
împreună mâinile şi se holbă la judecător, abia mai 
îndrăznind să respire. Va fi sentinţa lui Sid şi a ei la fel de 
aspră precum cea pe care tocmai o primise domnul Baxter? 


Judecătorul îşi întoarse privirea aspră spre Sid. 

- Sidney Wagner. 

Sid se sculă în picioare, îndreptându-şi spatele şi 
ridicându-şi bărbia. 

- Da, domnule judecător. 

— Şi Sadie Wagner. 

Sadie se ridică în picioare, clătinându-se. Încercă să stea 
la fel de demnă ca vărul ei, dar genunchii îi tremurau 
îngrozitor. Îşi umezi buzele şi abia îngăimă: 

- Da... domnule judecător. 

Sprâncenele negre ale judecătorului se împreunară într- 
un - v intimidant. 

- Stă-n puterea mea să vă trag la răspundere pentru 
asocierea voastră cu Aşa Baxter şi cu practicile lui ilegale, şi 
să vă condamn la închisoare. 

Sadie îşi strânse pumnii atât de tare că degetele i se 
înfipseră dureros în palme. Şi-ar fi dorit să-l ţină pe Thad de 
mână. - Dacă vei trece prin ape, Eu voi fi cu tine..., îi şopti 
în inimă promisiunea din Cuvântul lui Dumnezeu. Pacea îi 
inundă sufletul. Se uită drept în ochii judecătorului şi se 
încredința în mâinile lui Dumnezeu. 

Judecătorul îşi drese vocea. 

- Dar, ţinând cont că domnişoara Wagner a fost dispusă 
să dezvăluie autorităţilor fărădelegile comise şi auzind 
mărturia cu privire la nevinovăția iniţială a domnişoarei 
Wagner în ce priveşte implicarea ei, sunt înclinat să fiu 
îngăduitor cu dumneaei. 

Umerii lui Sid căzură imediat, iar din spatele ei un cor de 
suspinuri de uşurare îi spuse lui Sadie cât de mulţi oameni 
se bucurau de declaraţia judecătorului. 

— Vă condamn pe amândoi să rămâneţi, timp de un an, 


sub supravegherea  şerifului din  Goldtree, Thaddeus 
McKane. Dacă la sfârşitul anului el poate confirma că v-aţi 
purtat ca nişte cetăţeni oneşti şi cinstiţi, atunci veţi fi 
absolviţi de orice vină. Judecătorul lovi în masă cu 
ciocănelul său. - Şedinţa s-a încheiat. Judecătorul îşi luă în 
grabă lucrurile şi ieşi pe uşă, spre trăsura care-l aştepta 
afară. 

Orăşenii, murmurând cu voce tare, ieşiră şi ei în urma 
judecătorului. Cei care avuseseră norocul să audă verdictul 
cu urechile lor începură să împrăştie vestea celor care 
fuseseră forţaţi să aştepte în stradă, în afara sălii de 
judecată. Doar Sadie, Thad, primarul  Hanaman, 
domnişoarele Melva şi Shelva şi Sid rămaseră în micuțul 
birou. 

Sid se întoarse spre Sadie, uşurarea i se putea citi pe 
chip. Dar înainte să apuce s-o îmbrăţişeze, ea fu 
îmbrăţişată de altcineva. Era evident cine-i cucerise inima 
Thad fusese acela. lar ea îl îmbrăţişa strâns, cu lacrimi de 
bucurie curgându-i pe faţă. 

— El a ales să fie milos, Thad, şopti ea, cu faţa strâns 
lipită de gâtul lui. - Ela ales să fie milos. 

Thad o aşeză pe scaun şi-i cuprinse obrajii cu palmele lui 
late şi calde, zâmbindu-i printre lacrimi de fericire. 

- Slavă Domnului pentru îndurarea Lui. Cumva, ea ştia 
că amândoi recunoşteau că mai degrabă Dumnezeu fusese 
îndurător şi nu judecătorul pământesc. 

Sadie auzi pe cineva dregându-şi glasul şi se întoarse 
spre Sid, care stătea spăsit lângă ea. EI îşi îndreptă mâna 
spre ea, - Sadie, cred c-asta înseamnă c-am rămas amândoi 
fără slujbă. Îmi pare rău. 

Sadie îi strânse mâna între mâinile ei. 


- Nu-i vina ta, Sid., N-aveai de unde să ştii că vom fi 
amestecați în încurcătura asta., Sunt, pur şi simplu, 
bucuroasă aruncă ea un zâmbet peste umărul ei, spre Thad 
- că adevărul a ieşit la lumină. Acum nu mai trebuie să ne 
ascundem feţele de ruşine. 

— Dar eu mă simt aşa ruşinată, trase aer în piept 
domnişoara Melva, ţinând strâns mâna surorii ei. 

Domnişoara Shelva adăugă şi ea: 

- Cum vom mai putea de ochii cu oamenii din oraş ştiind 
ce-a făcut Aşa? Nimeni n-o să n mai privească cu aceeaşi 
ochi. 

— Va trebui cumva să îndreptăm lucrurile, declară 
domnişoara Melva. 

Thad făcu câţiva paşi în faţă, punându-şi câte un braţ pe 
umerii celor două femei. 

- Dar n-aţi făcut nimic rău, le spuse el cu vocea gâtuită 
de emoție. Privirea lui caldă o întâlni pe cea a lui Sadie. - 
Aşa trebuie să-şi ispăşească singur propriile păcate. Nu 
sunteţi răspunzătoare de alegerile fratelui dumneavoastră. 

Inima lui Sadie începu să bată năvălnic. În ochii lui Thad, 
ea zări eliberare. Inima ei se bucura că sufletul lui se 
eliberase de povara îndelung purtată. Aplecându-se în faţă, 
ea înconjură cu braţele mijlocul celor două surori, formând 
un cerc cu cele trei persoane care însemnau atât de mult 
pentru ea. 

- Haideţi să facem un pact! Niciun regret pentru ziua de 
ieri! 

Privirea ei o întâlni pe cea a lui Thad. Tandreţea blândă 
reflectată în ochii lui verzi o înduioşă de tot. El dădu uşor 
din cap, fiind de acord cu cele spuse de ea. Cu greu îşi putu 
ea muta privirea de la Thad spre cele două gemene. 


— Domnişoară Melva? Domnişoară Shelva? 

Umerii lor se ridicară simultan, iar oftaturi identice ieşiră 
de pe buzele lor. Apoi, parcă la unison, dădură din cap, ca 
semn că erau de acord. 

- Gata cu regretele! ziseră ele în cor. 

Dar imediat domnişoara Melva adăugă. 

- Cu o singură excepţie. 

Domnişoara Shelva se încruntă. 

- Şi care e acela, soro? Sprâncenele stufoase ale 
domnişoarei Melva tremurară uşor. 

- Că ne-am învins teama de a merge într-un loc sub 
pământ. - Aşa e. Am reuşit, nu-i aşa, surată dragă? 

Aşa e. Cele două râseră pe înfundate. 

Sadie îi aruncă lui Thad o privire nedumerită, iar el 
zâmbi. - Domnişoara Melva şi domnişoara Shelva l-au 
vizitat pe Aşa în fiecare zi, în pivniţa unde stătea el închis. 

Sadie rămase cu ochii pironiţi la cele două gemene, iar 
ele rămaseră cu ochii holbaţi la ea, satisfacția strălucind în 
ochii lor. Sadie scutură din cap, uimită. - Dar mi-aţi spus că 
n-aţi intra niciodată în vreun loc sub pământ - nici măcar 
dacă ar veni o tornadă peste dumneavoastră! 

Cele două îşi îndreptară spatele şi chicotiră din nou, 
privind una la alta. - Cred că temerile noastre şi-au găsit 
sfârşitul, începu domnişoara Melva. 

— ... în dragoste nu este frică, termină domnişoara 
Shelva. - Dragostea desăvârşită izgoneşte frica, cită şi 
Thad, iar inima lui Sadie săltă de bucurie. Într-o bună zi, el 
va ajunge un slujitor minunat. Dar asta va trebui să mai 
aştepte, căci judecătorul îi  încredinţase lui Thad 
responsabilitatea de a-i ţine sub supraveghere pe ea şi pe 
Sid în timpul pedepsei lor. El nu va putea renunţa la insigna 


de şerif cel puţin un an. Oare Thad îşi dăduse seama de 
asta? 

— Soro, avem o prăvălie de care trebuie să ne îngrijim, 
spuse domnişoara Melva. 

— Atunci, hai să mergem, îi zise domnişoara Shelva. Cele 
două se prinseră de mijloc şi ieşiră grăbite din biroul 
şerifului. 

După plecarea lor, primarul Hanaman se apropie de şerif, 
împingându-l uşor în faţă pe Sid. 

- Şerifule, se pare că tânărul acesta va trebui să rămână 
în Goldtree sub supravegherea ta, dar el şi-a cam pierdut 
slujba pe care o avea de la Baxter. 

Thad îşi vâri o mână în buzunarul pantalonilor, părând că 
se gândeşte la ceva. 

- Am o sugestie, zise el, netezindu-şi mustaţa. - De 
vreme ce judecătorul a trecut toate bunurile lui Baxter în 
proprietatea districtului Five Creeks, cineva va trebui să se 
ocupe de casele pe care le-a închiriat el, de casa lui şi de 
pământul din afara oraşului, până când consiliul va decide 
ce să facă cu ele. Ce-ai zice dacă l-am numi pe Sid 
supraveghetorul acestor proprietăţi? 

Primarul îl bătu pe spate pe Thad, entuziasmat de 
propunere. 

- Păi, şerifule, asta-i o idee grozavă! Se întoarse spre Sid 
şi ridică un deget spre el. - Tu cunoşti deja proprietăţile lui 
Baxter, aşa că n-ar trebui să-ţi fie greu să ai grijă de ele. N- 
ai vrea să faci asta, Sid? 

Sid se uită consternat, dar dădu hotărât din cap, în semn 
că era de acord. 

- Bineînţeles, voi face asta cu plăcere. 

— Prea bine. Primarul îşi puse braţul în jurul umerilor lui 


Sid. - Hai să mergem până la bancă. Am să-ţi spun acolo tot 
ce trebuie să faci în noua ta slujbă. Cei doi dădură să iasă 
din birou, dar apoi domnul Hanaman se întoarse şi-o fixă pe 
Sadie cu o privire serioasă. 

- Domnişoară Wagner? Mai e un lucru important pe care 
trebuie să-l discut cu dumneata. De îndată ce îşi drese 
glasul, iar o privire şireată i se furişă pe obraz - vei termina 
aici cu şeriful, vino la bancă, te rog, ca să vorbim. 

Sadie dădu din cap, iar primarul şi Sid dădură să plece. În 
momentul în care cei doi ieşiră, Thad o strânse la pieptul 
lui. Ea se cuibări în braţele lui şi un sentiment plăcut care-i 
amintea de cei dragi de-acasă o cuprinse din nou. Ar fi 
trebuit să fie mulţumită să rămână acolo, în braţele lui, 
pentru tot restul vieţii ei, dar trebuia să-i spună ceva, iar ea 
nu-şi va ascunde faţa la pieptul lui atunci când îi va spune 
acel lucru. 

Trăgându-se delicat din braţele lui, ea-l privi în ochii care- 
i erau atât de dragi. - Thad, în privinţa sentinţei mele... îmi 
pare rău că vei fi obligat să rămâi ca şerif pentru încă un 
an. 

Thad chicoti uşor. 

- Dar mie nu-mi pare rău deloc. O luă din nou în braţele 
lui, odihnindu-şi bărbia de tâmpla ei. - Vezi tu, Dumnezeu 
mi-a vorbit mult în inimă şi m-a ajutat să-mi dau seama că 
dorinţa mea de a deveni predicator era doar dorinţa mea nu 
şi dorinţa Lui. Mâinile lui o mângâiau pe spate, atingerea lui 
fiind atât de plăcută. - L-am rugat să-mi arate cum doreşte 
El să-L slujesc, aşa că, prin faptul că judecătorul m-a pus să 
vă supraveghez pe tine şi pe Sid timp de un an, am primit 
răspuns la rugăciunea mea. Voi continua să fiu şerif, Sadie. 
Sunt menit să slujesc în oraşul Goldtree. 


Temerile cum că ea îl împiedica să-şi împlinească scopul 
dorit dispărură ca prin farmec şi făcură loc în inima ei unui 
sentiment de recunoştinţă. 

- Oh, mă bucur atât de mult... 

— Şi eu. lar în ce te priveşte pe tine... Thad o cuprinse cu 
braţul pe după umeri. 

Ea clipi de două ori, uitându-se la faţa lui uşor încruntată. 
- Da...? 

— Va trebui să cânţi. Încruntarea de pe faţa lui dispăru și- 
i luă locul un zâmbet blând. - În clădirea operei. 

Cu Aşa Baxter întemnițat, sala de operă nu va mai exista. 
- Dar domnul Baxter... 

— Nu în sala din pivniţa de sub prăvălie, Sadie. Mustaţa 
lui Thad zvâcni, bucuria licărind în ochii lui. - Într-o sală 
adevărată de operă. 

— Dar... dar... Complet derutată, nici nu-şi mai găsea 
cuvintele ca să articuleze întrebările ce-i năvăleau în minte. 

— Sst! Thad îi atinse buzele cu degetul lui. - Ascultă-mă 
un pic. Consiliul oraşului s-a întâlnit săptămâna trecută, iar 
după ce ei s-au gândit la cât de mulţi oameni au venit la 
reprezentațiile tale, au hotărât că o clădire de operă ar fi un 
real beneficiu pentru oraş. De vreme ce Aşa nu va mai fi în 
stare să construiască o altă clădire de operă, s-au angajat 
ei să ridice una pe bucata de pământ de la sud de biserica 
congregaţională. Locul ăla îi aparţine domnului Hanaman, 
iar el îl donează pentru folosinţa oraşului. Domnişoara 
Melva şi domnişoara Shelva au fost de acord ca toate 
scaunele şi lampadarele să fie mutate din sala din pivniţă în 
noua clădire a operei. Roscoe Hanaman a comandat deja 
cherestea şi cărămidă pentru noua construcţie, iar el speră 
să termine clădirea la timp pentru un spectacol special de 


Crăciun. 

Sadie îl ascultă, uimită. Petrecuse trei săptămâni în arest, 
lucrând în prăvălie şi apoi încuiată în odaia ei, după 
instrucţiunile lui Thad. Gemenele Baxter trebuie să fi ştiut 
de toate acele planuri, dar nu-i pomeniseră o vorbă despre 
asta. - Eşti sigur că domnul Hanaman vrea ca eu să cânt? 
După ce eu... eu; Fata înghiţi în sec. 

Thad o prinse delicat cu mâna de bărbie. 

- Domnul Hanaman, ca tot oraşul de altfel, ţi-a putut 
cunoaşte sufletul prin muzica ta. Toţi ştiu că implicarea ta în 
fărădelegile comise n-a fost intenţionată. Ei sunt dispuşi să 
ierte şi să uite. Vocea lui se transformă într-o şoaptă uşor 
răguşită. - Aşa că, acum, va trebui să te ierţi pe tine însăţi. 

Sadie îşi ridică bărbia, presând-o şi mai tare în strângerea 
delicată a palmei lui. Fata îşi închise ochii, bucurându-se de 
prezenţa lui plăcută lângă ea şi de atingerea lui tandră. 
Sufletul ei tânjea ca ea să fie de acord să cânte în noua 
clădire de operă, dar mai era un lucru pe care ea trebuia să- 
| facă mai întâi. Deschizându-şi ochii, privi faţa dragă a lui 
Thad. 

- Vreau să cânt, Thad - tu ştii doar cât de mult îmi 
doresc să cânt. Dar trebuie să mă rog în privinţa asta, ca să 
fiu sigură că este ceea ce Dumnezeu doreşte pentru mine. 
Sadie înghiţi lacrimi de fericire, simțind o pace deplină în 
aşteptarea răspunsului lui Dumnezeu. - Vreau să cânt 
pentru El, şi nu pentru plăcerea sufletului meu. 

Aprobarea care licărea în ochii lui Thad îi dădu de înţeles 
că el era de acord cu ceea ce spusese ea. 

Sadie trase adânc aer în piept. Acum că săptămânile de 
tensiune - când se frământase din cauza a ceea ce avea să 


hotărască judecătorul - trecuseră, oboseala o ajunsese. Işi 


ascunse un căscat cu dosul mâinii. 

- Oh, Doamne... nu cred că domnişoarele Melva şi 
Shelva îmi vor da liber în după-amiaza asta ca să trag un 
pui de somn. 

Thad chicoti. 

- Nu vei avea deocamdată timp pentru un pui de somn. 

Trebuie să vorbeşti cu domnul Hanaman, ai uitat? El îi 
sărută mâna. Gâdilătura plăcută o făcu să simtă furnicături 
până sus pe braţ. Apoi îi puse mâna în îndoitura cotului lui. 
- Dă-mi voie să te însoțesc până la bancă, iar când vei 
termina de vorbit cu el despre noua clădire a operei, te voi 
duce înapoi la domnişoarele Melva şi Shelva. Arată-le un 
căscat, aşa cum mi-ai arătat adineauri, şi îţi vor sugera 
chiar ele să mergi să te odihneşti un pic. 
Fata chicoti uşor în timp ce Thad o conduse în stradă. El 
avea dreptate - gemenele ţineau la ea. Ele îşi asumaseră 
faţă de ea rolul de mamă şi, chiar dacă uneori se mai 
răsteau la ea, Sadie nu se îndoia de afecțiunea lor. 

Când ajunseră cam pe la jumătatea drumului spre bancă, 
cineva o strigă pe Sadie. Domnul Rahn alerga înspre ei, 
fluturând în mână o bucată de hârtie. Se opri lângă ei şi 
puse hârtia în mâna lui Sadie. 

- Telegrama asta tocmai ce-a sosit. M-am gândit c-ai 
vrea s-o citeşti cât mai repede, îi zise el, după care o atinse 
pe umăr. - Eu şi doamna mea ne bucurăm tare mult c-ai 
scăpat de închisoare, domnişoară Sadie. Mai ales acum că... 
îşi îndreptă spatele, fluturându-şi mâinile. - Nu-ţi face griji. 
Acum te las să citeşti telegrama. Se întoarse cu spatele şi 
se depărta de ei. 

Sadie îl urmări cum se depărtează, telegrama fluturând 
în briza uşoară de august. Cuvintele lui de felicitare o 


înduioşară. Fata spera ca şi restul orăşenilor să fie la fel de 
binevoitori cu ea. 

Thad o înghionti uşor. 

- N-ai de gând să-ţi citeşti telegrama? 

Sadie îşi îndreptă umerii, chicotind vesel. 

- Ba da. Despături hârtia şi citi mesajul scurt: EU ŞI 
COPIII VENIM ÎN GOLDTREE STOP SOSIM PE 1 SEPTEMBRIE 
STOP ABIA AŞTEPTĂM SĂ TE AUZIM CÂNTÂND PE SCENĂ 
STOP CU TOATĂ DRAGOSTEA MAMA. 

Pentru o clipă, Sadie rămase cu ochii holbaţi la acea 
bucată de hârtie. Mama se va muta cu familia în Kansas? 
apoi se scutură uşor. Şi de ce nu s-ar muta aici? Odată cu 
moartea Tatii, nimic nu-i mai ţinea în Indiana. lar venind 
aici, ei vor putea începe o viaţă nouă - primind şi şansa de 
a fi din nou împreună. 

Mama va putea s-o audă cântând pe scena unei clădiri de 
operă adevărate. Simţi în pieptul ei un hohot de bucurie. fti 
mulțumesc, Doamne, pentru începuturi noi şi pentru şanse 
noi. 

Vocea blândă a lui Thad îi întrerupse gândurile. 

- Sadie? Eşti bine? 

Sadie scoase un strigăt de bucurie şi-şi aruncă braţele în 
jurul gâtului lui Thad. 

- Mama, sora şi fraţii mei se mută aici, în Goldtree! 

— Ce? 

Ea râse din nou, văzând expresia de nedumerire de pe 
faţa lui. Îi arătă telegrama, continuând să râdă, fericită. 

Thad o îmbrăţişă din nou, iar chicotele lui se amestecară 
cu ale ei într-o armonie dulce a bucuriei. El se trase din 
îmbrăţişarea ei, făcând un pas în spate. 

- Mă bucur că vine şi mama ta. Pentru că vei dori ca ea 


să fie de faţă la cununia noastră. 
Sadie rămase cu gura căscată. 


- Ce...? 
— Asta dacă, spuse el, punându-se pe un genunchi, chiar 
acolo în mijlocul străzii prăfuite, - dacă vrei să te 


căsătoreşti cu mine. 

Ochii ei se umplură de lacrimi, întinzându-i braţul. 

- Da, Thad. Oh, da! 

El se ridică, luând-o din nou în braţe. Buzele lor se 
contopiră într-un sărut cald, delicat şi udat de lacrimi de 
fericire. Strânsă în braţele lui şi cu buzele luate captive de 
buzele lui, ei i se păru c-aude nişte aplauze. Thad îşi ridică 
capul, uitându-se în spatele ei. Obrajii i se îmbujorară. Şi ea 
se întoarse ca să se uite în spate. De-a lungul străzii, se 
adunaseră câţiva orăşeni, cu feţele zâmbitoare, aplaudând 
în semn de aprobare. Sadie îşi ascunse la pieptul lui Thad 
faţa îmbujorată. Thad o îndepărtă uşor de el, încurajând-o 
să mulţumească mulţimii adunate în jurul lor. lar ea făcu 
întocmai, buzele ei tremurând într-un zâmbet stânjenit, dar 
mulţumitor. 

Domnul Hanaman strigă din pragul uşii băncii. 

- Şerifule, să înţelegem că arestezi pe cineva, sau că 
altcineva te-a arestat pe tine? se auziră râsete în susul şi-n 
josul străzii. 

Thad îşi netezi mustaţa cu un gest stânjenit care o făcu 
pe Sadie să chicotească. 

O altă voce se auzi apoi - una care făcu ca inima lui 
Sadie să tresalte. 

- Dacă şeriful nu se va lăsa - arestat de bunăvoie, nu 
ştie ce pierde. Gluma lui Sid îi arăta lui Sadie că el 
acceptase alegerea ei. 


Sadie îi aruncă un zâmbet recunoscător, iar el îi răspunse 
dând uşor din cap. 

Încetul cu încetul, orăşenii se întoarseră fiecare la 
treburile lor. Domnul Hanaman şi Sid intrară înapoi în 
clădirea băncii. O mierlă, din vârful unui copac, începu să 
cânte. Trilul ei vesel parcă întărea dorinţa lui Sadie de a 
cânta cântările date ei de către Tatăl său ceresc. Pentru 
Tine, Tatăl meu iubit din ceruri, întotdeauna, doar pentru 
Tine... 

Sadie şi Thad rămaseră în mijlocul străzii, privindu-i pe 
cei dimprejur şi făcându-le cu mâna până când toţi se 
îndepărtară. Apoi Thad o cuprinse de mijloc şi-o sărută pe 
frunte. 

— Haide, domnişoară Sadie. E timpul să mergem. 

Sadie era de acord. Paşii ei porniră într-o cadență 
perfectă cu paşii lui Thad, era timpul să meargă mai 
departe. Spre viitorul pe care Dumnezeu i-l pecetluise cu un 
sărut. Ea zâmbi înspre cer, cu inima bătând de fericire când 
zări zâmbetul tandru al lui Thad. Slujind împreună, vieţile 
lor vor compune o melodie despre credincioşia plină de 
îndurare a lui Dumnezeu. 


Mulţumiri 

Mamei mele fi tatălui meu, lui Don şi fiicelor mele - vă 
mulţumesc că mi-aţi fost mereu aproape. 

Minunatului meu grup de critici - vă mulţumesc pentru 
încurajările voastre, pentru sprijinul pe care mi l-aţi oferit, 
pentru atenţia pe care mi-aţi acordat-o şi pentru fiecare 
strop de umor cu care m-aţi înveselit exact când aveam cea 
mai mare nevoie de aşa ceva. 


Surorii mele de suflet, Kathyţi mulţumesc pentru acea 
după-amiază din Paxico, când în inima mea a încolţit 
sămânţa acestei poveşti. Ce amintire dragă... 

Lui Judy Miller - îţi mulţumesc că mi-ai împrumutat cartea 
din grămada de cărţi - de citit a lui Jim - ea m-a inspirat şi 
m-a ajutat să conturez cadrul poveştii mele. Preţuiesc mult 
prietenia ta! 

Shelvei, o doamnă pe care am întâlnit-o la o lansare de 
carte în Ohio, şi Me/vei, buna mea prietenă din corul 
bisericii - vă mulţumesc pentru că mi-aţi permis să vă 
folosesc numele în povestea mea. Cele două personaje 
ciudate şi pline de istericale, care vă poartă numele în 
cartea mea, nu reflectă nici pe departe caracterele voastre! 

Lui Charlene fi oamenilor minunati de la Editura Bethany 
House - vă mulţumesc pentru tot ceea ce faceţi ca să mă 
ajutaţi să dau viaţă personajelor care şi-au găsit sălaş în 
inima mea. Vă apreciez pe toţi! 

Şi, în cele din urmă, dar nu în ultimul rând, lui Dumnezeu 
- îţi mulţumesc, Doamne, pentru melodia harului Tău ce 
răsună în sufletul meu. Fie ca orice laudă sau glorie să-ţi fie 
adusă doar Ţie! 

